ⵜⵉⵏⴼⵓⵙⵉⵏ ⵏ ⵊⴰⵏ ⴷⵓ ⵍⴰⴼⵓⵏⵟⵉⵏ ⵜⵓⴷⵔⵜ ⵏ ⵍⴰⴼⵓⵏⵟⵉⵏ ⵜⴰⴳⵣⵣⵓⵎⵜ 1 1- ⵄⴱⵉⵣⵣⵓ ⴷ ⵜⵓⵟⵟⵓⴼⵜ ⵉⵣⵣⵔⵢ ⵄⴱⵉⵣⵣⵓ ⴰⵏⴱⴷⵓ ⴳ ⵉⵣⵍⴰⵏ ⵏⵜⵜⴰ ⵜⴽⵛⵎ ⵜⴳⵔⵙⵜ ⵉⴽⵯⴰⵏ ⵉⵙⵢⵉⵔⵜ ⵓⵔ ⵢⵓⴼ ⵎⴰ ⴰⵙ ⵉⵥⵥⵄ ⵍⴰⵥ ⵉⴽⴽⵔ ⵉⵡⴰⵄⴷ ⵜⵓⵟⵟⵓⴼⵜ ⵜⴰⴷⵊⴰⵔⵜ ⵏⵏⵙ ⴰⴷ ⵉⵔⵣⵓ ⴰⵔⵟⵟⴰⵍ ⵏⵏⴰ ⴰⵙ ⵉⵣⵣⵔⵓⵢ ⴰⵚⵎⵎⵉⴹ ⴰⵢ ⵏⵏⴰ ⵅⴼ ⵉⴽⵍⵎ ⵓⵙⴳⴳⵯⴰⵙ ⴰⵎⴰⵢⵏⵓ, ⵉⵏⵏⴰ ⴰⵙ: " ⴰⴷ ⴰⵎ ⵔⴰⵔⵅ ⴰⵎⵔⵡⴰⵙ ⴷⴰⵜ ⵏ ⵖⵓⵛⵜ ⵀⴰ ⵔⵔⵓⵅ ⴰⵎ ⵖⵉⴼⵙ " ⵉⵎⵉⵍ ⵜⵓⵟⵟⵓⴼⵜ ⵓⵔ ⴷⴰ ⵜⵕⵟⵟⵍ ⵉ ⵛⴰ ⵀⴰⵏⵏ ⴰⴼⵕⵕⵓⵖ ⵏⵏⵙ ⵜⵔⴰⵔ ⵅⴼ ⵄⴱⵉⵣⵣⵓ: ⵎⴰⵢ ⵜⵙⴽⴽⴰⵔⵜ ⴰⵍⵍⵉⵢ ⵜⵕⵖⴰ ⵜⴼⵓⵢⵜ? ⵉⵔⴰⵔ ⵖⵉⴼⵙ ⵏⵜⵜⴰ ⵉⵏⵏⴰ ⴰⵙ: ⵍⵍⴰ ⴳⴳⴰⵔⵅ ⵉⵣⵍⵉ ⵙ ⵢⵉⴹ ⴷ ⵡⴰⵙⵙ, ⵉⵙ ⵓⵔ ⵣⵉⵍⵏ ⵜⵡⵓⵔⵉ ⴰ? ⵜⵔⴰⵔ ⵖⵉⴼⵙ ⵜⵏⵏⴰ ⴰⵙ: ⵍⵍⴰ ⵜⴳⴳⴰⵔⵜ ⵉⵣⵍⵉ, ⵜⵣⵉⵍ ⵜⴰ! ⵉⵡⴰ ⴷⴷⵓ ⴷⵖⵉ ⴰⴷ ⵜⵛⵟⵃⵜ! 2- ⴰⵀⴰⵇⵇⴰⵕ ⴷ ⵓⵄⵍⴱⵓⵏ ⵢⵓⵍⵢ ⵓⵎⵖⴰⵕ ⴰⵀⴰⵇⵇⴰⵕ ⵅⴼ ⵢⵓⵏ ⵓⵙⴽⵍⵓ ⵉⵟⵟⴼ ⴳ ⵓⵖⵏⴱⵓ ⵏⵏⵙ ⵜⴰⴽⴰⵎⵎⴰⵔⵜ ⵉⵛⴹⵓ ⵓⵎⵖⴰⵕ ⴰⵄⵍⴱⵓⵏ ⵉⵍⵍⵉⴼ ⵏⵏⵙ ⴷⴰ ⵉⵏⵏⴰ ⴰⵙ: ⵜⵉⴼⴰⵡⵉⵏ ⴰ ⵙⵙⵉ ⴰⵀⴰⵇⵇⴰⵕ ⵉⵡⴰ ⵀⴰ ⵜⵉⵣⵣⵉⵍⵜ! ⵉⵡⴰ ⵀⴰ ⴰⴼⵓⵍⴽⵉ! ⵎⵛ ⵢⴰⵏⵜ ⵜⵖⵕⴰⵜⵉⵏ ⵏⵏⵛ ⴰⵎⵎ ⵜⴼⵔⴰⵙ ⵏⵏⵛ ⵎⴰⴳⴳ ⵉⴽⴽ ⵉⵜⵎⵙⴰⵙⴰⵏ ⴳ ⵉⵙⴽⵯⵍⴰ ⴰ! ⴰⵍⵍⵉⵢ ⵉⵙⵍⴰ ⵓⵀⴰⵇⵇⴰⵕ ⵉ ⵉⵡⴰⵍⵉⵡⵏ ⴰ ⵉⵔⴰ ⴰⴷ ⵉⵙⵏⵄⵜ ⵉⵙ ⴰⵙ ⵉⵖⵓⴷⴰ ⵓⴳⵕⴹ ⵉⵕⵥⵎ ⴰⵇⵎⵓ ⵏⵏⵙ ⴰⴷ ⵉⵙⵖⵓⵔⵟ, ⵜⴻⵜⵜⵓⵜⵢ ⴰⵙ ⵜⴽⴰⵎⵎⴰⵔⵜ ⵉⵃⵓⴼ ⵖⵉⴼⵙ ⵓⵄⵍⴱⵓⵏ ⴷⴰ ⵉⵏⵏⴰ ⴰⵙ: ⴰ ⵙⵙⵉ ⵉⵙⵉⵏ ⵉⵙ ⴷⴰ ⵉⵜⵜⵉⴷⵉⵔ ⵓⵏⵏⴰ ⴷⴰ ⵉⵜⵍⵍⵖⵏ ⵡⴰ ⵢⴰⴹ ⵣⴳ ⵉⵎⵙⵍⵉ ⵏⵏⵙ ⵜⴰⵖⵓⵕⵉ ⴰ! ⵉⵙ ⵓⵔ ⵜⵙⵜⴰⵀⵍ ⵓⵢⴰⵔ ⵏ ⵜⴰⴽⴰⵎⵎⴰⵔⵜ? ⵉⴳⴰⵍⵍ ⵓⵀⴰⵇⵇⴰⵕ, ⵓⵙⴰⵔ ⵉⵜⵜⵓⵛⵎⵎⴰⵜ 3- ⵜⴰⴳⵔⵓⵜ ⵉⵔⴰⵏ ⴰⴷ ⵜⵎⵙⴰⵙⴰ ⴷ ⵓⵣⴳⵔ ⵜⴰⵏⵏⴰⵢ ⵜⴳⵔⵓⵜ ⵢⴰⵏ ⵓⵣⴳⵔ ⵜⵕⵄⴱ ⴳ ⵜⵉⴷⴷⵉ ⵏⵏⵙ, ⵜⵄⵊⴱ ⴰⵙ; ⵜⵏⵏⴰ ⵎⴰⵅ ⴰⴷ ⵓⵔ ⵜⴳⴳⴰⵅ ⴰⵎⵎ ⵓⵣⴳⵔ ⴰⴷ? ⴷⴰⵢ ⵜⴰⵎⵥ ⴰⵔ ⵜⵓⴼⴼ ⴱⴰⵔ ⴰⴷ ⵜⴳ ⴰⵎⵎ ⵓⵣⴳⵔ ⴳ ⵜⴰⵣⵣⵓⵔⵜ. ⴰⵔ ⵜⵜⵉⵏⵉ " ⵔⴰⵄⴰⵜ ⵎⵉⵎⵛ ⵢⵉⵅ, ⵉⴷⴷ ⵡⵉⴷⴰ? ⵉⴷⴷ ⴰⴷ ⵔⵔⵓⵅ? ⵏⵏⴰⵏ ⴰⵙ ⵜⵙⵓⵍⵜ! ⵔⵔⵓ ⵛⵡⵉ! ⵉⵡⴰ ⵜⵣⴰⵢⴷ ⴰⵔ ⵜⵜⵓⴼ ⴰⵍⵍⵉⵢ ⵜⴻⵟⵟⵉⵇⵙ! ⵄⴷⴷⴰⵏ ⵉⵃⵢⴰⴹ ⴳ ⵓⵎⴰⴷⴰⵍ: ⴰⵏⴱⵖⵓⵕ ⵉⵔⴰ ⴰⴷ ⵉⵢ ⴰⵎⵖⴰⵕ; ⴽⵓ ⴰⴳⵍⴷⵓⵏ ⴰⵎⵣⵣⵢⴰⵏ ⵖⵓⵔⵙ ⵉⵏⴱⴰⴹⵏ ⵏⵏⵙ, ⴰⴳⵯⵔⵔⴰⵎ ⵉⵔⴰ ⴰⴷ ⵖⵓⵔⵙ ⵉⵍⵉⵏ ⵉⵙⵎⵅⴰⵏ 4- ⵜⵉⵏ ⵙⵉⵏ ⵉⵙⵔⴷⴰⵏ ⵎⴰⵏⵏ ⵙⵉⵏ ⵉⵙⵔⴷⴰⵏ ⴳ ⵓⴱⵔⵉⴷ: ⵢⴰⵏ ⵢⵓⵙⵢ ⴰⵍⵉⵎ, ⵢⴰⵏ ⵢⵓⵙⵢ ⵉⵇⴰⵕⵉⴹⵏ. ⵓⵏⵏⴰ ⵢⵓⵙⵢⵏ ⵉⵇⴰⵕⵉⴹⵏ ⵉⵄⵊⴱ ⴰⵙ ⵉⵅⴼ ⵏⵙ, ⵉⵎⵎⵔ ⵛⵉⴳⴰⵏ ⵙ ⵡⴰⵙⵙⴰⵙ ⵏⵏⵙ ⵍⵍⴰ ⵉⵙⵔⵉⵔⵔⵉⵢ ⴳ ⵜⵡⴰⴷⴰ ⵏⵏⵙ. ⴷⴷⵓⵏ ⴷ ⵉⵎⴰⵛⴰⵔⵏ ⴰⵎⵥⵏ ⴰⵙⵔⴷⵓⵏ ⴱⵓ ⵉⵇⴰⵕⵉⴹⵏ. ⵉⵔⴰ ⴰⴷ ⵉⵔⵡⵍ ⵉⵎⵉⵍ ⵓⵔ ⵉⵖⵉⵢ ⵓⵎⵥⵏ ⵜ, ⵛⴰⵏ ⴰⵙ ⴰⵎⵄⵕⴰⴹ ⴰⵍⵍⵉⵢ ⵉⵙⵃⵉⵏⵃⵉⵔ. ⵉⵏⵏⴰ ⴳ ⵉⵅⴼ ⵏⵙ: " ⵎⴰⵅ ⵉⴷⴷ ⴰⵢⴰ ⴰⴷⴰ ⵉⵜⵜⵢⴰⵏⴰⵢⵏ? " ⴰⵙⵔⴷⵓⵏ ⴹⵏⵉⵏ ⵉⴷⴷⴰ, ⵏⴽⴽⵉⵏⵜ ⵓⵎⵥⵅ ⴰⵎⵄⵕⴰⴹ. ⵉⵏⵏⴰ ⴰⵙ ⵓⵙⵎⵓⵏ ⵏⵏⵙ: ⵀⴰⵏ ⴰⵢⵏⵏⴰ ⵙ ⵉⵅⵅⴰ ⴰⴷ ⵢⴰⵎⵥ ⵢⴰⵏ ⵛⴰ ⵜⵡⵓⵔⵉ ⵜⴰⵅⴰⵜⴰⵔⵜ ⵎⵔ ⵜⵓⵙⵢⵜ ⴰⵍⵉⵎ ⴰⵎⵎ ⵏⴽⴽ ⵓⵔ ⴽ ⵉⵜⵜⴰⵖ ⵓⵢⵏⵏⴰ! 5- ⵓⵛⵛⵏ ⴷ ⵉⴳⴷⵉ ⵢⴰⵏ ⵡⵓⵛⵛⵏ ⵓⵔ ⵜ ⵉⵣⴷⵉⵢ ⵖⴰⵙ ⴰⵙⵍⵉⵅ ⴷ ⵉⵖⵚⴰⵏ, ⵓⵔ ⴰⵙ ⵓⴷⵊⵉⵏ ⵉⵢⴹⴰⵏ ⵎⴰⵢ ⴷ ⵉⵜⵜⴰⵛⵕ. ⵓⵛⵛⵏ ⴰⴷ, ⵉⵎⵢⴰⴼⴰ ⵏⵜⵜⴰ ⴷ ⵢⴰⵏ ⵉⵢⴷⵉ ⵉⵚⵃⴰ ⵀⴰ ⵉⵖⵓⴷⴰ. ⵉⵅⵎⵎⴻⵎ ⵉⵏⵏⴰ ⴰⴷ ⵖⵉⴼⵙ ⵉⵃⵓⴼ ⴰⴷ ⵜ ⵉⵣⵍⵍⵄ: ⵉⵔⴰ ⴰⴷ ⵉⴳ ⵡⵓⵛⵛⵏ ⴰⵢⴰ ⵎⴰⵛⴰ ⵉⵅⵚⵚ ⴰⵙ ⴰⴷ ⵜ ⵉⵔⵔⵓ ⴳ ⵉⵎⵏⵖⵉ. ⵉⵄⴰⵢⴷ ⵉⵙⵡⵏⴳⵎ ⵉⵏⵏⴰ ⵜⵓⴼ ⵜⵉⴷⵉⵙⵜ ⵉⵎⵏⵖⵉ; ⵉⴱⴷⵓ ⵍⵍⴰ ⵉⵙⵙ ⵉⵜⵎⵚⴰⵡⴰⴹ ⴰⵔ ⵜ ⵉⵜⵍⵍⵖ; ⵉⵏⵏⴰ ⴰⵙ: " ⵜⴻⵟⵕⵕⵃⵜ, ⵜⵛⴰⵢⴹ ⴰⵛ ⵚⵚⴰⵃⵜ ". ⵉⵔⴰⵔ ⵖⵉⴼⵙ ⵉⵢⴷⵉ ⵉⵏⵏⴰ ⴰⵙ: " ⴰⵡⴷ ⵛⴳⴳ ⴰ ⵙⵉⴷⵉ ⵎⵛ ⵜⵔⵉⵜ ⵜⵚⵃⵓⵜ, ⴼⴼⵖ ⵄⴰⵔⵉ ⴱⴹⵓ ⴷ ⵡⵓⵛⵛⴰⵏⴻⵏ ⵏⵏⴰ ⵜⵏⵖⴰ ⵜⵎⴰⵔⴰ ⴷ ⵉⵛⵛⴽⵉ ⵡⵉⵏⵏⴰ ⵅⴼ ⵢⴰⵔⵓ ⴰⴷ ⵎⵎⵜⴻⵏ ⵙ ⵍⴰⵥ ⵡⵉⵏⵏⴰ ⵎⵉ ⵉⵅⵚⵚⴰ ⴰⴷ ⴼⴰⴼⴰⵏ ⴽⵓ ⴰⵙⵙ ⵅⴼ ⵡⵓⵜⵛⵉ ⴹⴼⵓⵕ ⵉ ⴰⴷ ⵜⵄⴰⵢⴷ ⵜ ⴰⴷ ⵜⵟⵕⵕⵃⵜ ⴰⴳⴳⵯⴷ ⵛⴽⴽ ". ⵉⵏⵏⴰ ⴰⵙ ⵡⵓⵛⵛⵏ: " ⵎⴰⵢ ⴷ ⵉⵅⵚⵚⴰ ⴰⴷ ⵢⵅ? " ⵉⵏⵏⴰ ⴰⵙ ⵉⵢⴷⵉ: " ⵡⴰⵍⵓ: ⴰⴷ ⵜⵥⵥⵄⵜ ⵎⴷⴷⵏ ⴰⵢⵜ ⵓⵎⵄⵕⴰⴹ ⴷ ⵉⵎⵙⵓⵜⵔⵏ; ⵜⵍⵍⵖⵜ ⴰⵢⵜ ⵓⵅⴰⵎ, ⵜⵉⵥⵉⵍⵜ ⴷ ⴱⴰⴱ ⵏ ⵓⵅⴰⵎ ⴰⴷ ⵜⴻⵜⵜⴰⵜ ⵜⵙⵡⵜ: ⵀⴰ ⵉⵖⵚⴰⵏ ⵏ ⵉⴼⵓⵍⵍⵓⵙⵏ ⵀⴰⵏⵏ ⵡⵉⵏ ⵉⵜⴱⵉⵔⵏ, ⵀⴰ ⴰⴷ ⴰⵛ ⵙⵙⵍⵓⴼⵏ. " ⵉⵎⵎⵔ ⵡⵓⵛⵛⵏ ⴷⴰ ⵉⵃⵔⵓⵔⵢ. ⵎⵓⵏⴻⵏ ⴳ ⵓⴱⵔⵉⴷ ⵉⴽⵯⴰⵏ ⵢⵉⵏⵏⵢ ⴰⴳⵕⴹ ⵏ ⵉⵢⴷⵉ ⵉⵣⵡⴰ; ⵉⵙⴰⵍ ⵜ ⵉⵏⵏⴰ ⴰⵙ: " ⵎⴰⵜⵜⴰ ⵡⵉⵏⵏⴰ? " ⵉⵔⴰⵔ ⵖⵉⴼⵙ ⵉⵏⵏⴰ ⴰⵙ: ⵡⴰⵍⵓ ⵖⴰⵙ ⵜⵉⵖⵓⵏⵉ ⵏⵏⴰ ⴰⵙ ⴷⴰ ⵜⵇⵇⵏⵅ. ⵉⵏⵏⴰ ⴰⵙ ⵡⵓⵛⵛⵏ: " ⴷⴰ ⵜⵇⵇⵏⵜ? ⵓⵔ ⴷⴰ ⵜⵙⵙⴰⵔⴰⵜ ⵉⵎⵛⵉ ⵏⵏⴰ ⵜⵔⵉⵜ? ⵓⵔ ⴷⴰ ⵜⴷⴷⵓⵜ ⵖⵔ ⵓⵢⵏⵏⴰ ⵜⵔⵉⵜ? ⵉⵡⴰ ⴱⵏⴰⵇⵙ ⵣⴳ ⵡⵓⵜⵛⵉ ⵏⵏⵓⵏ, ⵡⴰⵅⵅⴰ ⴷⵉⵢⵙ ⵢⵉⵍⵉ ⵉⵔⵉ " ⵉⵔⵓⵍ ⵙⵉⴷⵉ ⵓⵛⵛⵏ ⴰⵍⵍⵉⴳ ⵉⵙⵓⵍ ⵖⵔ ⴷⵖⵉ ⵍⵍⴰ ⵉⵣⵉⵣⵣⵉⵍ. 6- ⵜⴰⴳⵏⴷⵓⵣⵜ ⴷ ⵜⴰⵖⵖⴰⴹⵜ ⴷ ⵜⵉⵅⵙⵉ ⵉⵎⵢⴰⴹⴰⴹⵏ ⴷ ⵉⵣⵎ ⴳ ⵓⵎⵣⵔⵓⵢ ⵜⴽⴽⵔ ⵜⴳⵏⴷⵓⵣⵜ ⴷ ⵜⴰⵖⵖⴰⴹⵜ ⴷ ⵓⵍⵎⴰⵜ ⵏⵏⵙⵏⵜ ⵜⵉⵅⵙⵉ ⵛⵛⵓⵔⵏⵜ ⴷ ⵢⴰⵏ ⵉⵣⵎ ⴰⵅⴰⵜⴰⵔ ⵉⵢⴰⵏ ⴰⴷⵊⴰⵕ ⵏⵏⵙⵜ ⵛⵛⴰⵔⵏ ⴰⵢⵏⵏⴰ ⵉⵣⵉⵍⵏ ⴷ ⵓⵢⵏⵏⴰ ⵉⵅⵅⴰⵏ. ⵢⴰⵏ ⵡⴰⵙⵙ ⵉⴽⵊⵎ ⴷ ⵢⴰⵏ ⵡⵓⴷⴰⴷ ⵖⵔ ⵜⵎⴰⵣⵉⵔⵜ ⵏ ⵜⴰⵖⵖⴰⴹⵜ, ⵜⴽⴽⵔ ⵜⴰⵣⴻⵏ ⵖⵔ ⴰⵢⵜ ⵜⴰⴹⴰ ⵏⵏⵙ; ⵏⵉⵜⵏⵉ ⵉⵡⴹⵏ ⴷ ⵉⵃⴰⵙⴱ ⵉⵣⵎ ⵉⵏⵏⴰ: ⴽⵓⵣ ⴰⵙ ⵏⴱⵟⵟⵓ ⴰⵎⵓⴷⴷⵔ ⴰⴷ ⴰⵍⵍⵉⴳ ⵉⴱⴹⴰ ⵓⴷⴰⴷ ⵏⵏⴰ ⵉⵙⵜⵢ ⵜⴰⵥⵥⵓⵎⵜ ⵏⵏⴰ ⵉⵔⴰ ⴷ ⴰⵎⵣⵡⴰⵔⵓ ⵉⴷⴷⵅ ⵏⵜⵜⴰ ⴰⴳⴳ ⵢⴰⵏ ⴰⵏⴱⴰⴹ ⵏⵏⵙⵏ ⵉⵏⵏⴰ ⴰⵙⵏⵜ: " ⵜⵉⵏⵓ ⴰⵢⴰ ⵏⴽⴽⵉⵏ ⵉⵙⵎ ⵉⵏⵓ ⵉⵣⵎ; ⵏⵏⴰⵏⵜ ⴰⵙ ⵓⵍⴰ ⵎⴰⵢ ⵏⴻⵏⵏⴰ ⴷⵉⵏⵏⴰⵅ ⵉⵏⵏⴰ ⴰⵙⵏⵜ ⴰⵡⴷ ⵜⵉⵙⵙⵏⴰⵜ ⵜⵉⵏⵓ ⴰⵢ ⵜⴳⴰ ⵓⵙⵉⵅ ⴰⵛⵏ ⵜⵜ ⵙ ⴷⴷⵔⵄ ⵉⵏⵓ, ⵀⴰ ⴰⵍⵍⵉⴳ ⴷⴰ ⵉ ⴽⵏⵜ ⵙⵙⵎⵖⵓⵕⵅ ⴰⴷ ⴰⵙⵢⵅ ⵜⵉⵙⵙ ⵛⵕⴰⵟⵟ ⴰⵀⴰ ⵄⴰⴷ ⵎⵛ ⵉⵄⵎⴰ ⵕⴱⴱⵉ ⵛⴰ ⴷⵉⴽⴽⵏⵜ ⴰⴷ ⵔⵣⵅ ⴰⴳⵔⴹ ⵏⵏⵙ ⴷⵖⵉ. " 7- ⴰⵖⵔⴹⴰ ⵏ ⵉⵖ ^ ⵔⵎ ⴷ ⵓⵖⵕⴹⴰ ⵏ ⵓⵎⵔⴷⵓⵍ ⴳ ⵓⵎⵣⵔⵓⵢ ⵉⵄⵕⴹ ⵓⵖⵕⴹⴰ ⵏ ⵉⵖⵕⵎ ⴰⵖⵕⴹⴰ ⵏ ⵓⵎⵔⴷⵓⵍ ⵉⴳⴰ ⴰⵙ ⵢⴰⵏ ⵡⵓⵜⵛⵉ ⵏⵏⴰ ⵓⵔ ⴷⵊⵉⵏ ⵜⴰⵏⵏⴰⵢ ⵜⵉⵟⵟ ⵏⵏⵙ ⵉⵙⵙⴰ ⴰⵙ ⵉⵛⴹⵉⴼⵏ ⵉⵔⵃⴱ ⵉⵙ ⵉⵎⵛ ⵜⴳⴳⴰⵏ ⵉⵎⴷⴷⵓⴽⴰⵍ. ⵓⵔ ⴰⵙ ⵉⵙⵅⵚⵚⴰ ⵛⴰ ⵉ ⵓⵏⴱⵢⵉ ⵏⵏⵙ ⵎⴰⵛⴰ ⵉⵅⵚⵕ ⴰⵙⵏ ⵓⵇⵊⴷⵉⵎ: ⵙⵍⵍⴰⵏ ⵉ ⵡⴰⵡⴰⵍ ⴷⴰⵔⵜ ⵏ ⵜⴼⵍⵓⵜ ⵉⴽⴽⵔ ⵓⵖⵕⴹⴰ ⵏ ⵉⵖⵕⵎ ⵙ ⵓⵙⵔⵉⵔⵔⵢ ⵉⴹⴼⵓⵔ ⵜ ⵡⵉⵏ ⵓⵎⵔⴷⵓⵍ ⴰⵡⴷ ⵏⵜⵜⴰ ⴰⵍⵍⵉⴳ ⵉⴱⴷⴷⴰ ⵡⴰⵡⴰⵍ ⴱⵕⵕⵎⵏ; ⵉⵄⴰⵡⴷ ⴷ ⵡⴰⵡⴰⵍ, ⵔⵡⵍⵏ ⵇⵉⵎⵉⵏ ⵉⵎⵛⵉⵙⵙ ⵎⵕⵕⴰ ⵔⵡⵍⵏ ⵎⵕⵕⴰ ⴰⵔ ⵜⴻⵜⵜⴰⵏ ⵉⵙⵉⵡⵍ ⵡⵉⵏ ⵓⵎⵔⴷⵓⵍ ⵉⵏⵏⴰ ⴰⵙ: " ⴰⵙⴽⴽⴰ ⴷⴷⵓ ⵏⵏ ⵖⵓⵔⵉ; ⵓⵔ ⵍⵍⵉⵏ ⵛⵉⵢⵢⴰⵏ ⵏ ⵡⵓⵜⵛⵉⵜⵏ ⴰⴷ ⵏ ⵉⴳⵍⵍⵉⴷⵏ, ⵎⴰⵛⴰ ⵓⵔ ⴷⴰ ⵉ ⵉⵜⵜⴻⴱⴱⵢ ⴰⵡⴷ ⵢⴰⵏ ⵓⵜⵛⵉ ⵉⵏⵓ: ⴷⴰ ⵜⵜⴻⵜⵜⴰⵅ ⵙ ⵍⵅⴰⴹⵕ ⵉⵏⵓ; ⴱⵏⴰⵇⵙ ⵓⵟⵕⵕⵃ ⴰⴷ ⵖⵓⵔⵛ ⵏⵏⴰ ⵜⴷⴼⴰⵕ ⵜⵉⵡⴷⵉ! 8- ⵓⵛⵛⵏ ⴷ ⵉⵛⵕⵡ ⴰⵡⴰⵍ ⵏ ⵓⵏⵏⴰ ⵉⵚⵃⴰⵏ ⴰⴳⴳ ⵙⴳⴳⴷⵏ; ⴰⵢⴰ ⴰⴷ ⵜ ⵏⵙⵏⵄⵜ ⴳ ⵜⵎⴰⵙⴰⵔⵜ ⴰⴷ: ⵢⴰⵏ ⵉⵛⵔⵡ ⴰⵔ ⵉⵙⵙⴰ ⴳ ⵢⴰⵜ ⵏ ⵜⵖⴱⴰⵍⵓⵜ ⵉⴷⴷⵓ ⴷ ⵢⴰⵏ ⵡⵓⵛⵛⵏ ⵉⵏⵖⴰ ⵜ ⵍⴰⵥ ⴰⵔ ⵉⵜⴼⴰⴼⴰ ⵅⴼ ⵡⵓⵜⵛⵉ. ⵉⵙⵖⵓⵢ ⵖⵉⴼⵙ ⵡⵓⵛⵛⵏ ⵉⵏⵏⴰ ⴰⵙ: " ⵎⴰⵅ ⴰⵍⵍⵉⴳ ⵓⵔ ⴷⴰ ⵜⵃⵛⵛⴰⵎⵜ, ⵎⴰⵢ ⴽ ⵉⴷ ⵢⵉⵡⵉⵏ ⴰⴷ ⵜⵙⵎⵔⵡⵉⵜ ⴰⵎⴰⵏ ⵏⵏⴰ ⴷⴰ ⵙⵙⴰⵅ?; ⴷⴷⵉⵅ ⴰⴷ ⵛ ⵎⵎⵔⵜⵅ ⵅⴼ ⵜⵙⴰⵔⵜ ⴰⴷ ⵏⵏⵛ! " ⵉⵏⵏⴰ ⴰⵙ ⵉⵛⵔⵡ ⵉⴳⵍⵍⵉⵏ: " ⴰ ⵙⵉⴷⵉ ⴰⴷ ⵓⵔ ⴰⵛ ⵜ ⵟⵢⵢⴰⵕ; ⴷⴷⵉⵅ ⴰⴷ ⵔⵡⵍⵅ ⴰⴷ ⴰⵛ ⴱⵄⵉⴷⵅ ⵙ ⵄⵛⵔⵉⵏ ⵏ ⵓⵙⵓⵔⵉⴼ ⵡⴰⵅⵅⴰ ⵓⵔ ⴰⵛ ⵙⵎⵎⵔⵡⵉⵅ ⴰⵎⴰⵏ ⵏ ⵜⵉⵙⵙⵉ ⵏⵏⵛ ". " ⵜⵙⵎⵎⵔⵡⵉⵜ ⵜⵏ ⵎⴰⵜⵜⴰ! " ⴰⵢ ⴷ ⴰⵙ ⵉⵏⵏⴰ ⵓⵎⵅⵉⴱ ⴰⵀⴰ ⵙⵙⵏⵅ ⵉⵙ ⴷⴰ ⴷⵉⵢⵢⵉⵉ ⵜⵙⴰⵡⴰⵍⵜ ⵏⵜⴰⴹⴰⵏⵜ! ⵉⵏⵏⴰ ⴰⵙ ⵉⵛⵔⵡ: " ⵎⵉⵎⵛ ⵜⴳⴳⴰⵅ ⴰⴷ ⵙⵉⵡⵍⵅ ⴷ ⵏⴽⴽ ⵓⵔ ⵍⵓⵍⵉⵅ ⵏⵜⴰⴹⴰⵏⵜ? ⵏⴽⴽ ⵙⵓⵍⵅ ⴷⴰ ⵜⴻⵟⴹⵅ ⵉⵎⵎⴰ ⵉⵏⵓ ". ⵉⵏⵏⴰ ⴰⵙ ⵡⵓⵛⵛⵏⵏ: " ⵉⵡⴰ ⵎⵛ ⵓⵔ ⵉⴷⴷ ⵛⴳⴳ, ⵉⵡⴰ ⴷ ⴳⵎⴰⵛ " ⵉⵏⵏⴰ ⴰⵙ ⵓⵔ ⵖⵓⵔⵉ ⵉⵍⵍⵉ ⴳⵎⴰ; ⵉⵏⵏⴰ ⴰⵙ ⵉⵡⴰ ⴷ ⵛⴰ ⵣⴳ ⵉⵎⴰⵔⴰⵡⵏ ⵏⵏⵛ ⵉⴷⴷⵅ ⴽⵯⵏⵏⵉ ⴷ ⵉⵢⴹⴰⵏ ⵏⵏⵓⵏ ⴷ ⵉⵎⴽⵙⴰⵓⵏ ⵏⵏⵓⵏ ⵓⵔ ⴷⴰ ⵉⵟⵟⵓⵇⴰⵕⵎ ⵍⵍⵉⵅ ⵙⵙⵏⵅ, ⵏⵏⴰⵏ ⵉⵜ ⵉⵢⴰ ⵉ ⵜⵓⵖⵓⵏⵜ ⴰⴷ ⵣⵣⵉⵢⵢⵓⵏ ⴼⵔⵓⵅ! ⵢⵓⵙⵢ ⵜ ⵡⵓⵛⵛⵏ ⵖⵔ ⵄⴰⵔⵉ ⵉⵜⵜⵛ ⵜ ⴱⵍⴰ ⵉⵣⵔⴼⴰⵏ. 9- ⵍⵎⵓⵜ ⴷ ⵓⵎⵅⵓⴱ ⵢⴰⵏ ⵓⵎⵅⵓⴱ ⵍⵍⴰ ⵉⵇⵇⴰⵕ ⵉ ⵍⵎⵓⵜ ⴽⵓ ⴰⵙⵙ ⵉⵔⴰ ⴰⴷ ⵜⴼⵓⴽⴽⴰ ⵣⵉ ⵜⵎⴰⵔⴰ, ⴰⵔ ⵉⵜⵜⵉⵏⵉ: " ⴰ ⵍⵎⵓⵜ ⴰⴷⴷⵓ ⴷ, ⴰⵡⴹ ⵉⴷ ⴼⵓⴽⴽⴰ ⵉ ⵣⴳ ⵓⵅⵓⴱ ⴰⴷ! " ⵜⴷⴷⵓ ⴷ ⵍⵎⵓⵜ ⵓⵔ ⵏⵏ ⵜⵄⵟⵟⵉⵕ ⵜⵔⴰ ⴰⴷ ⵜⴰⵙⵢ; ⵜⵏⵇⵇⵕ ⵜⵉⴼⵍⵓⵜ ⵜⴽⵛⵎ ⵜⵏⵏⴰ ⴰⵙ ⵀⴰ ⵉ. ⵉⴳⴳⵯⴷ, ⵉⵏⵏⴰ ⴰⵙⵏ ⵥⵥⵄⴰⵜ ⴰⵔⵡⴰⵙ ⴰⴷ ⴰ ⵜⵓⵅⵅⵉⵜ ⵏⵏⵙ; ⵓⵔ ⵃⵎⵉⵍⵅ ⴰⴷ ⵜⵜ ⴰⵏⵏⴰⵢⵅ; ⴷⴰ ⵉ ⵜⵙⵔⵢⵉⵢⵢⵉ, ⵜⵙⵙⵅⵍⵄ ⵉ ⴱⵕⵕⵎ ⴰ ⵍⵎⵓⵜ; ⴷⴷⵓ ⵉⴱⵔⴷⴰⵏ ⵏⵏⵎ! ". ⵉⵏⵏⴰ ⵢⴰⵏ ⵓⵎⵏⵏⴳⵔⵉ: " ⵎⵇⵇⴰⵔ ⵓⵔ ⵙⵃⵉⵅ, ⵎⵇⵇⴰⵔ ⵓⵔ ⴼⵓⵍⴽⵉⵅ, ⵎⴻⵇⵇⴰⵔ ⵙⵢⵉⵔⵜⵅ ⵎⵛ ⴷⴷⵔⵅ ⴰⵔ ⵜⵜⵉⴷⵉⵔⵅ ⵉⵇⴷⴷⴰ ⵉ; ⴰⴷ ⵓⵙⴰⵔ ⵉⴷ ⵟⵟⴰⵡⴹ ⵜ ⴰ ⵍⵎⵓⵜ, ⵓⵙⴰⵔ ⴰⴷ ⴰⵎ ⵖⵕⵉⵅ! ". 10- ⵍⵎⵓⵜ ⴷ ⵓⵏⵣⴷⴰⵎ ⵢⴰⵏ ⵓⵏⵣⴷⴰⵎ ⴰⵎⵛⵓⵎ ⵜⵏⵖⴰ ⵜ ⵜⵎⴰⵔⴰ ⴷ ⵓⵅⵓⴱ ⵉⴼⵕⵖ ⵙ ⵜⴰⵙⵜⵍⵍⵉ ⵏ ⵉⴽⵯⵛⵛⵉⴹⵏ ⴽⵓ ⴰⵙⴳⴳⵯⴰⵙ ⴽⴽⵓ ⴷ ⵉⵏⴷⴷⵔ ⴰⵍⵍ ⵉⵜⵚⵓⴹ ⵛⵛⵉⵍⵍ ⴰⵙ ⴱⴰⵔ ⴰⴷ ⴷ ⵉⵔⴰⵔ ⵓⵜⵛⵉ ⵏⵏⵙ. ⴰⵍⵍⵉⴳ ⵓⵔ ⵉⵖⵉⵢ ⴰⴷ ⵉⵙⵙⵓⵔⴼ ⵉⵙⵔⵙ ⴰⴳⴳⵯⴰ ⵢⴰⵎⵥ ⴰⵔ ⵉⵜⵅⵎⵎⴰⵎ ⵉ ⵓⵅⵓⴱ ⵏⵏⵙ. ⵉⵏⵏⴰ ⵎⴰⵅ ⴰⵍⵍⵉⴳ ⵓⵔ ⴷⵊⵉⵏ ⵙⵙⵏⵅ ⵜⵓⵎⵔⵜ ⴳ ⵜⵓⴷⵔⵜ ⴰⴷ? ⴽⵓ ⴷ ⵜⴷⴷⵓⵅ ⴰⵍⵍ ⴷⵉⵢⵢⵉ ⵜⵏⵏⴹ ⵜⵎⴰⵔⴰ: ⵢⵉⵜⵙ ⵏ ⵜⵉⴽⴽⴰⵍ ⵡⴰⵍⵓ ⴰⵡⴷ ⴰⵖⵕⵓⵎ; ⵡⴰⵍⵓ ⴰⵙⴳⵓⵏⴼⵓ; ⵀⴰ ⵔⵔⵓⵏ ⵉⵡⴰⵍⵉⵡⵏ ⵏ ⵜⵎⵟⵟⵓⵟ, ⴷ ⵡⵉⵏ ⵉⵛⵉⵕⵕⴰⵏ ⴷ ⵡⵉⵏ ⵍⵎⵅⵣⵏ ⴷ ⵡⵉⵏ ⴰⵢⵜ ⵉⵎⵔⵡⴰⵙⵏ, ⴷ ⵡⵉⵏ ⴹⴹⴰⵕⵉⴱⴰ. ⵉⵖⵕ ⴰⵙ ⵉ ⵍⵎⵓⵜ ⵜⵙⵉⴷⵎⵔ ⴰⵙ ⵓⵔ ⵜⵄⵟⵟⵉⵕ ⵜⵏⵏⴰ ⴰⵙ: ⵀⴰⵢ ⵉ, ⵎⴰⵢ ⵜⵔⵉⵜ? ⵉⵏⵏⴰ ⴰⵙ ⵖⴰⵙ ⵔⵉⵅ ⴰⴷ ⵉ ⵜⵄⴰⵡⵏⵜ ⴰⴷ ⵀⵣⵣⴰⵅ ⵜⴰⵣⴷⵎⵜ ⴰⴷ. ⵔⴰⵄⴰⵜ ⵉⵙ ⵉⵎⵜⵜⵢ ⵓⵎⵅⵉⴱ ⴼⵉⵙⴰⵄ ⵓⵔ ⵉⵇⵇⵉⵎ ⵉⵔⴰ ⵍⵎⵓⵜ: ⴰⴼⴰⴳⴳⴰⵏ ⵜⵓⴼ ⴰⵙ ⵜⵎⴰⵔⴰ ⵓⵍⴰ ⵍⵎⵓⵜ!. 11- ⴰⵄⵍⴱⵓⵏ ⴷ ⴱⵍⵍⴰⵔⵊ ⴳ ⵓⵎⵣⵔⵓⵢ ⵉⵄⵕⴹ ⵓⵄⵍⴱⵓⵏ ⴰⵎⴷⴷⴰⴽⵯⵍ ⵏⵏⵙ ⴱⵍⵍⴰⵔⵊ ⵉⴳⴰ ⴰⵙ ⵛⴰ ⵏ ⵉⵎⵉⵇ ⵏ ⵓⵙⴽⴽⵉⴼ ⵉⴼⵕⵕⵖ ⴰⵙ ⵜ ⴳ ⵜⵥⵓⴹⴰ ⵉⴽⵯⴰⵏ ⵉⵏⵏⴰⵙ ⴰⵙ ⵙⵡ! ⵉⵇⵇⵉⵎ ⴱⵍⵍⴰⵔⵊ ⵍⵍⴰ ⵉⴽⴽⴰⵜ ⵙ ⵓⵖⵏⴱⵓ ⵏⵏⵙ ⵓⵔ ⴷ ⵢⵓⵙⵢ ⴰⵡⴷ ⵉⵎⵉⵇ, ⵉⵡⵡⵜ ⵓⵄⵍⴱⵓⵏ ⵏⵜⵜⴰ ⵙ ⵢⵉⵍⵍⵙ ⵏⵏⵙ ⵢⴰⵙⵢ ⴷ ⴰⵢⵏⵏⴰ ⵓⵔ ⵉⵃⵛⵛⵉⵎ. ⵢⵓⵛⵢ ⴱⵍⵍⴰⵔⵊ ⵙ ⵜⵉⴷⵙⵜ ⵉⵏⵏⴰ ⴰⵙ ⵉ ⵓⵄⵍⴱⵓⵏ ⴰⴷ ⵏⵏ ⵜⴷⴷⵓⵜ ⵖⵓⵔⵉ, ⵔⵉⵅ ⴰⴷ ⵜⵢⵜ ⴰⵏⴱⵢⵉ ⵉⵏⵓ. ⴰⵍⵍⵉⵢ ⵏⵏ ⵢⵉⵡⴹ ⵓⵄⵍⴱⵓⵏ ⵖⵔ ⵓⵣⴷⵓⵖ ⵏ ⴱⵍⵍⴰⵔⵊ ⵉⵎⵎⵔ ⵢⵓⴼⴰ ⵏⵏ ⵓⵜⵛⵉ ⵉⵏⵡⴰ. ⵉⵛⴹⴰ ⵉⵍⵍⵉⴼ ⵏ ⵓⴽⵙⵓⵎ ⵉⵏⵏⴰ ⴳ ⵉⵅⴼ ⵏⵏⵙ ⴰⴷ ⵢⵉⵍⵉ ⵉⵀⵢⵢⴰ. ⵉⴽⴽⵔ ⴱⵍⵍⴰⵔⵊ ⵉⴽⴽⵓⴱⴱ ⵓⵜⵛⵉ ⴳ ⵢⴰⵏ ⵓⵔⵓⴽⵓ ⵎⵉ ⵉⵖⵣⵣⵉⴼ ⵓⴳⵔⴹ ⵏⵏⴰ ⴷⴰ ⵉⵙⵙⴽⵍⴰⵎⵏ ⵖⴰⵙ ⴰⵖⵏⴱⵓ ⵏⵏⵙ. ⵉⵙⵙⵏ ⵓⵄⵍⴱⵓⵏ ⵎⴰⵢ ⴷ ⵉⵊⵕⴰⵏ, ⵙ ⵍⴰⵥ ⴰⵔ ⵉⵏⵣⵣⵖ ⴰⵙⵔⴱⵓⴱ ⴰⵎⵎ ⵜⴼⵓⵍⵍⵓⵙⵜ, ⵉⵙⵎⵓⵏ ⴰⵡⵊⵊⵉⵎ ⵉⵀⵣⵣⴰ ⵉⵎⵊⵊⴰⵏⴻⵏ. ⴰⵢⴰ ⵉⵜⵜⵓⵏⴰ ⵅⴼ ⵉⵎⵅⵉⴱⵏ: ⴰⵢⵏⵏⴰ ⴳⴰⵏ ⴰⵙⵏ ⵉⵜⵜⵓⴳⴰⵏ! 12- ⵜⴰⵙⴰⴼⵜ ⴷ ⵓⵖⴰⵏⵉⵎ ⵜⵏⵏⴰ ⴰⵙ ⵜⵙⴰⴼⵜ ⵉ ⵓⵖⴰⵏⵉⵎ ⵢⴰⵏ ⵡⴰⵙⵙ: " ⵖⵓⵔⵛ ⵍⵃⵇⵇ ⵎⵛ ⵓⵔ ⴰⵛ ⵜⵄⵊⵉⴱ ⵜⵓⴷⵔⵜ ⵏⵏⵛ: ⵖⴰⵙ ⵢⴰⵏ ⵓⵊⴹⵉⴹ ⴰⵏⴰⴼⵙⴰⵙ ⵉⵥⵥⴰⵢ ⵖⵉⴼⵛ ⵖⴰⵙ ⵛⴰⵏ ⵜⵣⵡⵓⵜⵜ ⵍⵍⴰ ⴰⵛ ⵜⵙⵔⵢⵉⵢⵢⵉⵢ ⵓⴷⵎ ⵏ ⵡⴰⵎⴰⵏ ⴷⴰ ⴰⵛ ⵉⵜⵜⴰⴷⵔ ⵉ ⵉⵅⴼ: ⴰⵎⵎⴰ ⵏⴻⴽⴽⵉⵏ ⵉⵏⵏⵔ ⵉⵏⵓ ⴰⵎⵎ ⵓⴷⵔⴰⵔ, ⵓⵔ ⴰⵙ ⵉⵇⵇⴻⴷⴷⴰ ⴰⴷ ⵃⴰⵔⵙ ⴰⵛⵛⵉⵄⵏ ⵏ ⵜⴰⴼⵓⵢⵜ, ⴷⴰ ⵉⵜⵜⵄⴰⵏⴰⴷ ⴰⵣⵡⵓ. ⴰⵢⵏⵏⴰ ⵖⵓⵔⵛ ⵉⴳⴰⵏ ⵍⵄⵊⴰⵊ ⵉⴳⴰ ⵖⵓⵔⵉ ⴰⵎⵎ ⵓⵖⵕⴱⵉ ⵎⵔ ⵜⵍⵍⵉⵜ ⵄⴰⴷ ⴷⴷⴰⵡ ⵏ ⵡⴰⵍⴰ ⵉⵏⵓ ⵓⵔ ⵛ ⵉⵟⵟⴰⵡⴹ ⵡⴰⵍⵓ, ⴰⴷ ⵛ ⴼⴼⵔⵅ ⵣⴳ ⵜⴳⵏⴰⵡ; ⵎⴰⵛⴰ ⴷⴰ ⵜⵜⵍⴰⵍⴰⵍⵜ ⴳ ⵉⴹⵖⴰⵕⵏ ⵉⵎⵎⵖⵏ ⵏⵏⴰⵢ ⴳⴳⵓⴷⵉⵏ ⵉⵣⵡⵓⵜⴻⵏ, ⴰⵏⵏⴰⵢⵅ ⴰⵎⵎⵉ ⵓⵔ ⵖⵓⵔⵛ ⵙⵙⵄⴷ ⴳ ⵜⵓⴷⵔⵜ. " ⵉⵔⴰⵔ ⵖⵉⴼⵙ ⵓⵖⴰⵏⵉⵎ ⵉⵏⵏⴰ ⴰⵙ: ⵜⴰⵖ ⵛ ⵜⴰⵙⵙⴰ ⵉⵏⵓ ⵎⴰⵛⴰ ⵖⴰⵙ ⴰⴷ ⵓⵔ ⵉⵜⵜⵅⵎⵎⴰⵎ: ⵉⵣⵡⵓⵜⵏ ⵖⵉⵢⵅ ⴰⵙⵏ ⵓⴳⴰⵔ ⵏⵏⵛ; ⴷⴰ ⵜⵜⵃⵓⴷⵓⵔⵅ ⵓⵔ ⴷⴰ ⵜⵕⵕⵣⴰⵅ; ⵜⵙⵓⵍⵜ ⴰⴷ ⵜⴰⵏⵏⴰⵢⵜ ⴰⵚⵓⴹ ⵏ ⵉⵣⵡⵓⵜⴻⵏ ⵏⵏⴰ ⴰⵛ ⵉⵕⵥⵥⴰⵏ ⵜⴰⴷⴰⵡⵜ ". ⵓⵔ ⵉⵛⵎⵎⵉⵍ ⵉⵡⴰⵍⵉⵡⵏ ⵏⵏⵙ ⴰⵍⵍⵉⵢ ⴷ ⵉⴽⴽⵔ ⵢⴰⵏ ⵓⵣⵡⵓ ⴰⵎⵜⵜⵏⵜⵏ; ⵜⵎⵏⵄ ⵜⴰⵙⴰⴼⵜ, ⵉⵛⵏⵓ ⵓⵖⴰⵏⵉⵎ; ⵉⵄⴰⵡⴷ ⵉⵀⵣⵣⵜ ⴷⵉⵅ ⴰⵍⵍⵉⴳ ⴷ ⵉⵀⵣⵣ ⴰⴱⵓⴹ ⵏ ⵜⴰⵙⴰⴼⵜ ⵉⵔⴰⵏ ⴰⵏⵏ ⵢⴰⵡⴷ ⵉⴳⵏⵏⴰ ⵏⵏⴰ ⵎⵉ ⵉⵏⵏ ⵍⵍⴰⵏ ⵉⵣⵓⵔⴰⵏ ⴷⴷⴰⵡ ⵉⵖⵚⴰⵏ ⵏ ⵉⵎⵜⵜⵉⵏⴻⵏ. ⵜⴰⴳⵣⵣⵓⵎⵜ 2 1- ⵙⵉⵏ ⵉⵣⴳⴰⵔⵏ ⴷ ⵢⵓⵜ ⵜⴳⵔⵓⵜ ⵢⴰⵏ ⵙⵉⵏ ⵉⵣⴳⴰⵔⵏ ⴰⵔ ⵜⵎⵎⵏⴰⵖⵏ ⵅⴼ ⵢⵓⵏ ⵏ ⵜⴳⵏⴷⵓⵣⵜ ⵜⴰⴳⵍⵍⵉⴷⵜ. ⴷⴰⵢ ⵜⵙⵡⴰ ⵜⵉⵅⵜ ⵢⴰⵜ ⵏ ⵜⴳⵔⵓⵜ: ⵜⵏⵏⴰ ⴰⵙ ⵢⴰⵜⵏ ⵜⴳⵔⵓⵜ ⴹⵏⵉⵏ " ⵎⴰⵢ ⵛⵎ ⵢⴰⵖⵏ, " ⵜⵔⴰⵔ ⵖⵉⴼⵙ ⵜⵏⵏⴰ ⴰⵙ: " ⵎⴰⵅ ⵓⵔ ⵜⵙⵙⵉⵏⵜ ⵎⴰⵙ ⵉⵙⵓⵍ ⴰⴷ ⵉⴳⴳⵉⵔ ⵉⵎⵏⵖⵉ ⴰⴷ? ⵓⵏⵏⴰ ⵉⵜⵜⵓⵔⵔⴰⵏ ⵓⵔ ⴷⴰ ⵉⵜⵜⵓⵔⴹⵓ; ⵉⴷⴷⴰ ⴰⴷ ⵉⴼⴼⵖ ⴰⵍⵎⵓ; ⵀⴰ ⵉⴷⴷⵓ ⴷ ⵖⵔ ⴰⴳⵯⵍⵎⴰⵎ ⵏⵏⵅ ⴱⵓ ⵓⵖⴰⵏⵉⵎ ⴰⴷ ⴰⵅ ⵉⵜⵜⵔⴼⴰⵙ ⵢⵓⴽⵜ ⵙ ⵢⵓⴽⵜ, ⵉⵅⵙⵙ ⴰⴷ ⵏⵅⵎⵎⴻⵎ ⵉ ⵉⵎⵏⵖⵉ ⴰⴷ ⵏⵏⴰ ⵜⴳⴰ ⵜⴳⵏⴷⵓⵣⵜ ⴰⴷ! ". ⵢⴰⵡⴹ ⵓⵢⵏⵏⴰ ⵜⵏⵏⴰ ⵜⴳⵔⵓⵜ ⵉ ⵜⴰ ⵢⵢⴰⴹ: ⵉⵔⵡⵍ ⴷ ⵓⵣⴳⵔ ⵏⵏⴰ ⴳ ⵜ ⵢ ⵉⵔⵔⴰ ⵙ ⴰⵣⴷⴷⵓⵖ ⵏⵏⵙⵏⵜ ⴰⵔ ⵉⵜⵔⴼⴰⵙ ⴰⵍⵍ ⵓⵡⴰⵔⵎ ⴳ ⵜⴰⵙⵙⴰⵄⵜ. ⴰⵢⴰ ⴷ ⵍⵎⵄⵏⴰ ⵏⵏⵙ ⴰ ⴷⴰ ⵉⵜⵜⵊⵕⵓⵏ ⴳ ⵜⵓⴷⵔⵜ: ⵉⵎⵥⵥⵢⴰⵏⴻⵏ ⴰⵢ ⴷⴰ ⵜⵜⴰⵖ ⵜⵉⵃⵃⵓⵢⴹⴰ ⵏ ⵉⵅⴰⵜⴰⵔⵏ. 2- ⵜⵓⵚⴽⴰⵢⵜ ⴷ ⵜⵙⵎⵓⵏⵜ ⵏⵏⵙ ⵢⴰⵜ ⵏ ⵜⵓⵚⴽⴰⵢⵜ ⴰⵢ ⴷ ⵉⵏⵎⴰⵍⴰⵏ ⴰⴷ ⵜⴰⵔⵡ ⵓⴽⵯⴰⵏ ⴰⵔ ⵜⵙⵙⴰⵔⴰ ⵎⴰⵏⵉⵢ ⵜⴳⴳⴰⵏ ⵜⴷⴷⵓ ⵖⵔ ⵢⴰⵜ ⵜⵓⵚⴽⴰⵢⵜ ⵢⴰⴹⵏⵉⵏ ⵜⵏⵏⴰ ⴰⵙ ⴰⴷⵊ ⵉ ⴰⴷ ⴰⵔⵓⵅ ⴳ ⵜⵏⵡⴰⵍⵜ ⵏⵏⵎ ⴰⴷⴷⴰⵢ ⴼⵓⴽⵅ ⴷⴷⵓⵅ ⵉⴱⵔⴷⴰⵏ ⵉⵏⵓ. ⵜⴷⴷⵓ ⵜⵎⴷⴷⴰⴽⵯⵍⵜ ⵏⵏⵙ ⵜⵇⵇⵉⵎ ⴰⵍⵍⵉⴳ ⵜⵏⵏⴰ ⵡⵉⴷⴰ ⵜⵓⵖⵓⵍ ⴷ ⵖⵔ ⴰⵅⴰⵎ ⵏⵏⵙ ⵜⵏⵏⴰ ⴰⵙ ⵜⵎⵄⴹⴹⵕⵜ: " ⴰⴷⵊ ⵉ ⴰⴷ ⵔⵔⵓⵅ ⵙⵉⵏ ⵏ ⵉⵎⴰⵍⴰⵙⵙⵏ ⵀⴰ ⵛⵎⵎ ⵜⴰⵏⵏⴰⵢ ⴰⵔⵔⴰⵡ ⵉⵏⵓ ⵓⵔ ⵖⵉⵢⵏ ⴰⴷ ⵎⵛⵓⵛⴹⵏ ⴷⴷⵉⵅ ⴰⴷ ⵣⴰⵢⴷⵅ ⵢⵉⵜⵙ ⵏ ⵡⵓⵙⵙⴰⵏ ⵎⵛ ⵜⵔⵉⵜ ". ⵜⵣⵢ ⵜⴰⵛⵜⵓⵜ ⵜⵉⵙⵙⵏⴰⵜ ⵏⵏⴰ ⴳⴰⵏⵜ ⵜⵉⵔⵉ ⵎⵎ ⵓⵅⴰⵎ ⴰⵅⴰⵎ ⵏⵏⵙ ⴷ ⵡⵓⵙⴰⵏ ⵏⵏⵙ; ⵉⵎⵉⵍ ⵜⵉⴽⴽⵍⵜ ⴰⴷ ⵜⵏⵣⵖ ⴷ ⵜⵎⵥⵓⵔⵜ ⵓⵖⴱⴰⵏ ⵜⵏⵏⴰ ⴰⵙ: " ⵓⵔ ⴰⵎ ⵜⴼⴼⵖⵅ ⵏⴽⴽ ⴷ ⵡⴰⵔⵔⴰⵡ ⵉⵏⵓ ⵖⴰⵙ ⵎⵛ ⵜⵖⵉⵢ ⵜ ⴰⴷ ⴰⵅ ⵜⵥⵥⵄⵜ ". ⵍⵍⴰⵏ ⵢⴰⴷ ⵡⴰⵔⵔⴰⵡ ⵏⵏⵙ ⵅⴰⵜⵔⵏ: ⴰⵢⵏⵏⴰ ⵉⵜⵜⵓⵏⵛⴼⴰⵏ ⵉ ⵢⵉⵜⵙ ⵡⴰⵔ ⵓⵍⴰⵡⵏ ⴰⴷ ⵖⵉⴼⵙ ⵏⴻⵏⴷⵎ, ⵓⵔ ⴷⴰ ⵜ ⵉⴷ ⵜⵜⵕⵕⴰⵏ ⵖⴰⵙ ⵙ ⴷⴷⵔⵄ; ⵙ ⵉⵖⵓⵢⵢⴰⵏ, ⵙ ⵉⵎⵏⵖⵉ ⵓⵏⵏⴰ ⵜⵓⴷⵊⵉⵜ ⴰⴷ ⵉⵙⵙⴽⵍⵎ ⵢⴰⵏ ⵓⴹⴰⵕ ⴷⴰⵢ ⵜⵉⵔⵉ ⴰⴷ ⵜⵙⵙⴽⵍⵎ ⴽⴽⵓⵣ. 3- ⵉⵣⵎ ⴷ ⵢⵉⵣⵉ ⴰⵎⵥⵥⵢⴰⵏ ⵉⵏⵀⴹ ⵢⴰⵏ ⵡⴰⵙⵙ ⵉⵣⵎ ⵅⴼ ⵢⵉⵣⵉ ⵉⵏⵏⴰ ⴰⵙ: " ⴷⴷⵓ ⴱⴰⵔⴰⵛ ⴰ ⴰⴱⴰⵅⵅⵓ ⴰⴷ, ⴰ ⵉⵔⵛⴰⵏ ⵏ ⵜⵓⴷⵔⵜ! ". ⵓⵔ ⵉⵔⴹⵉ ⵢⵉⵣⵉ ⵉⵄⵍⵎ ⴰⵙ ⴰⴷ ⵎⵙⵏⵖⴰⵏ; ⵉⵏⵏⴰ ⴰⵙ: " ⵜⵖⴰⵍⵜ ⵉⴷⴷ ⴰⴷ ⴰⵛ ⴳⴳⵯⴷⵅ ⵏⵅⴷⴷ ⴰⴷ ⴷⵉⴽ ⵃⵢⵢⵕⵅ ⵉⴷⴷ ⵅ ⵉⵙⵎ ⵏⵏⵛ ⴰⴳⵍⵍⵉⴷ?; ⵢⵓⴳⵔ ⵛ ⵓⵣⴳⵔⵔ ⴰⵢ ⴷ ⵉⵚⵃⴰⵏ, ⴰⵔ ⴷⵉⵢⵙ ⵜⴳⴳⴰⵅ ⴰⵢⵏⵏⴰ ⵔⵉⵅ ". ⵜⴰⵡⴰⴷⴰⵜ ⵏⵏⴰ ⵉⵙⵙⵃⵎⵓ ⴰⵡⴰⵍ ⴰⵔ ⵉⵜⵜⴹⵓⵔ ⵉ ⵢⵣⴻⵎ, ⴰⵔ ⵉⵙⴱⵓⴱⵓⵢ ⵎⵕⵕⴰ ⵉⴷⴷⵓ ⵉⴱⵄⵉⴷ, ⵎⵕⵕⴰ ⵉⵏⵎⵉⵍ ⵉⴷ ⵉⵙⵍⵖ ⴰⵙ ⴳ ⵓⴳⵕⴹ ⴰⵍⵍⵉⴳ ⵉⵔⴰ ⴰⴷ ⵜ ⵉⵚⵃⵃⵓⵢⴹ. ⴰⵔ ⵉⵜⵜⵔⴷⴷⴰⵃ ⵉⵣⴻⵎ, ⴽⴽⵉⵏ ⴰⵙ ⴷ ⵉⵍⵓⴼⴼⴰ ⵉⵎⵉ ⴰⵔ ⵉⵜⵜⴹⵕⵕⴰⵄ ⴰⵔ ⵉⵔⴳⴳⵯⵍ, ⴰⵍⵍⵉⴳ ⵉⴼⵊⵄ ⴽⵓⵍⵍⵓ ⵎⴰⵢⴷ ⵉⵍⵍⴰⵏ ⴳ ⵉⵃⵉⴷⴰⵏ. ⴰⵢⴰⴷ ⵉⵢⵢⴰⵜ ⵖⴰⵙ ⵢⵉⵣⵉ ⴰⵎⵥⵥⵢⴰⵏ ⴰⵔ ⵉⵙⵙ ⵉⵙⵙⴰⵔⴰ ⵣⵉⴳ ⵡⴰⵏⵙⴰ ⵖⵔ ⵡⴰⵢⵢⴰⴹ ⵎⵕⵕⴰ ⵉⵇⵙ ⵜ ⵣⵉ ⵜⴰⴷⴰⵡⵜ ⵎⵕⵕⴰ ⵣⴳ ⵓⵅⵏⴼⵓⴼ ⵎⵕⵕⴰ ⵉⴽⵊⵎ ⴰⵙ ⵜⵉⵏⵣⴰⵔ ⴰⵍⵍⵉⴳ ⴰⵙ ⵉⵙⵙⴽⵊⵎ ⵉⵚⵉⴹ. ⵉⵎⵎⵔ ⵢⵉⵣⵉ ⵉⵜⵅ ⵢⴰⵏⵏⴰⵢ ⵉⵣⵎⵉ ⵉⴼⴼⵖ ⵉⵅⴼ ⵏⵏⵙ ⴰⵍⵍⵉⴳ ⴰⵔ ⵉⵜⵚⵡⵡⴰⴹ ⵚⵚⴰⵃⵜ ⵏⵏⵙ ⴰⵔ ⵉⴽⴽⴰⵜ ⵉⴹⴰⵕⵏ ⵏⵏⵙ ⵙ ⵓⵡⵊⵊⵉⵎ ⵏⵏⵙ ⴰⵍⵍⵉⴳ ⴰⵔ ⴰⵍⵍⴰⵏ ⵉⴷⴰⵎⵎⵏ, ⴰⵔ ⵉⴽⴽⴰⵜ ⵍⵅⵍⴰ ⴰⵍⵍⵉⴳ ⵉⵡⵃⵍ ⵢⴰⵏⴼ ⵉⵎⵉ. ⵜⴰⵙⵙⴰⵄⵜ ⵏⵏⴰ ⵉⵎⵎⵔ ⵢⵉⵣⵉ ⵉⴷⴷⵓ ⵉⴱⵄⴷ ⴰⵙ ⵉⴷⴷⵓ ⵉⵅⵍⵓ ⵛⵉⴳⴰⵏ ⵓⴹⵕⵡⵉⵢ, ⵓⵏⵏⴰ ⵢⵓⴼⴰ ⴰⵔ ⵉⵜⵜⵄⴰⵡⴰⴷ ⵜⵉⵏⵙ ⵏⵜⵜⴰ ⴷ ⵉⵣⵎ ⴰⵍⵍⵉⴳ ⵜⵉⵏ ⵜⵓⵎⵣ ⵜⵔⴰⵜⵙⴰ ⵏ ⵜⵉⵙⵙⵉⵎⵜ ⵜⴰⵡⵉ ⵕⵕⵓⵃ ⵏⵏⵙ. ⵎⴰⵢⴷ ⴰⵅ ⵉⵅⵚⵚⴰ ⴰⴷ ⵏⴰⴽⵣ ⵣⴳ ⵍⵎⵊⵕⵉⵢⵜ ⴰⴷ? ⴰⵏⵏⴰⵢⵅ ⵙⵏⴰⵜ ⵏ ⵜⵖⴰⵡⵙⵉⵡⵉⵏ: ⵜⴰⵎⵣⵡⴰⵔⵓⵜ, ⵉⵄⴷⴰⵡⵏ ⵏⵏⵅ ⴰⴷ ⵏⵃⴹⵓ ⵣⴳ ⵓⵎⵥⵢⴰⵏ ⴰⵢⴷ ⵢⵓⵄⵕⵏ; ⵜⵉⵙⵙⵏⴰⵜ ⵓⵔ ⵉⵢⵢⵉ ⴰⴼⵕⵕⵓⵖ ⵖⴰⵙ ⵓⵏⵏⴰ ⵉⵎⵎⵓⵜⵏ ⵙ ⵓⵢⵏⵏⴰ ⴷⴰ ⵉⵙⵙⵓⵀⴰⵏ. 4- ⴰⵖⵢⵓⵍ ⵢⵓⵙⵢⵏ ⵍⴱⴱⵓⵏⵊ ⴷ ⵓⵖⵢⵓⵍ ⵢⵓⵙⵢⵏ ⵜⵉⵙⵏⵜ ⵉⵟⴼ ⵢⴰⵏ ⵓⵔⴳⴰⵣ ⵜⴰⵎⵄⵔⴰⴹⵜ ⴳ ⵓⴼⵓⵙ ⵉⵃⵔⵉ ⵙⵉⵏ ⵉⵖⵢⴰⵍ ⴷⴰⵜ ⴰⵙ: ⵢⴰⵏ ⵢⵓⵙⵢ ⵍⴱⵓⵏⵊ ⴰⵔ ⵉⵜⵜⴰⵣⵍⴰ ⴰⵎⵎ ⵓⵣⵡⵓ ⵡⴰⵢⵢⴰⴹ ⵢⵓⵙⵢ ⵜⵉⵙⵏⵜ ⴰⵔ ⵉⵙⵙⵓⴹⵓ. ⴰⵔ ⵜⵜⴰⵍⵢⵏ ⴰⵔ ⵜⴳⴳⵯⵣⵏ ⴰⵍⵍⵉⴳ ⵏⵏ ⵉⵡⴹⵏ ⴰⵙⵉⴼ ⵡⴰⵄⴷⵏ ⴰⵙⴰⴽⴰ ⴱⴰⵔ ⴰⴷ ⵏⴹⵓⵏ ⵢⴰⵎⵥ ⵓⵔⴳⴰⵣ ⴰⵖⵢⵓⵍ ⴱⵓ ⵍⴱⴱⵓⵏⵊ ⵉⵏⵢ ⵖⵉⴼⵙ ⵉⵃⵔⵉ ⴷⴰⵜ ⴰⵙ ⴱⵓ ⵜⵉⵙⵏⵜ ⵉⵎⵉⵍ ⵡⴰⴷ ⵉⵏⵏⴰ ⴰⵙ ⵉⵅⴼ ⵏⵙ ⵜⵜⵓⵜⵢ ⴳ ⵢⴰⵏ ⵓⵃⴼⵓⵕ ⵉⵇⵇⵉⵎ ⴰⵔ ⵉⵜⵜⴽⴽⵔ ⴰⵔ ⵉⵜⵓⵜⵜⵓⵢ ⴰⵍⵍⵉⴳ ⵜⴼⵙⵢ ⴽⵓⵍⵍⵜ ⵜⵉⵙⵏⵜ ⵏⵏⴰ ⵜⵉⵙⵉⵙⵜⵍⵏ ⵉⴽⵯⴰⵏ ⵉⵄⴰⵢⴷ ⵉⴼⵙⵙⵓⵙ; ⵡⴰⵢⵢⴰⴹ ⵏⵏⴰ ⵢ ⵉⵔⴱⴰⵏ ⵍⴱⴱⵓⵏⵊ ⵉⵔⴰ ⴰⴷ ⵉⴳ ⴰⵎⵎ ⵏⵜⵜⴰ ⵉⵖⵍⵢ ⴳ ⵡⴰⵎⴰⵏ ⴰⵔ ⵉⵎⵊⵊⴰⵏⴻⵏ ⵏⵜⵜⴰ ⴷ ⴱⴰⴱ ⵏⵏⵙ ⴰⵍⵍⵉⴳ ⵙⵡⴰⵏ ⴰⵎⴰⵏ ⵉⵙⵡ ⴰⵡⴷ ⵍⴱⴱⵓⵏⵊ; ⴽⵓⴷ ⵉⵙⵙⴰ ⵍⴱⴱⵓⵏⵊ ⴰⵎⴰⵏ ⵉⵜⵙⵜⵉⵍ ⴰⵍⵍⵉⴳ ⵓⵔ ⵉⵖⵉⵢ ⵓⵖⵢⵓⵍ ⴰⴷ ⵉⴽⴽⵔ ⵡⴰⵍⴰ ⴰⵙ ⵉⵙⵙⵓⴳⵔ ⴱⴰⴱ ⵏⵏⵙ ⵛⴰ ⵉⵎⵉⵍ ⵉⴳⵔ ⴷ ⵔⴱⴱⵉ ⵎⴰⵢ ⵜⵏ ⵉⴼⵓⴽⴽⴰⵏ; ⵍⵇⵇⵉⵙⵜ ⴰⴷ ⵍⵎⵄⵏⵏⴰ ⵏⵏⵙ: ⴰⴷ ⵓⵙⴰⵔ ⵏⵜⴳⴳⴰ ⴰⵢⵏⵏⴰ ⵜⴳⴳⴰⵏ ⵡⵉⵢⵢⴰⴹ: ⴰⵢⴰⴷ ⴰⵢⴷ ⵔⵉⵅ ⴰⴷ ⴰⵡⵏ ⵉⵏⵉⵅ. 5- ⵉⵣⵎ ⴷ ⵓⵖⵕⴹⴰ ⵉⵅⵚⵚ ⴰⴽⵯ ⵓⵏⵏⴰ ⴷⴷⵔⵏ ⴳ ⵓⵎⴰⴷⴰⵍ ⴰⴷ ⵢⵉⵙⵉⵏ ⵉⴷⴷ ⴰⴷ ⵉⴱⴷⴷ ⵛⴰⵏ ⵡⴰⵙⵙ ⵅⴼ ⵛⴰⵏ ⵢⵓⵏ ⵏⵏⴰ ⵉⵎⵥⵥⵉⵢⵏ ⵖⵉⴼⵙ ⵀⴰⵡⵏ ⴰⵏⵣⴰ ⵏ ⵉⵡⴰⵍⵉⵡⵏ ⴰⴷ: ⵉⴼⴼⵖ ⴷ ⵢⴰⵏ ⵓⵖⵕⴹⴰ ⵉⵏⵢⵔ ⵉⴹⴰⵕⵏ ⵏ ⵉⵣⵎ, ⵉⵀⴷⵓ ⴷ ⵔⴱⴱⵉ ⴰⴳⵍⵍⵉⴷ ⵏ ⵉⵎⵓⴷⴷⵔⵏ ⵓⵔ ⵜ ⵉⵏⵖⵉ. ⴰⵊⵎⵉⵍ ⴰⴷ ⵓⵔ ⵉⵅⵙⵉⵔ ⵉ ⵉⵣⵎ ⵉⵏⴳⵔ ⴰⵙ ⴷ ⵓⵖⵕⴹⴰ. ⴰⵔ ⵉⵜⴷⴷⵓ ⵉⵣⵎ ⴰⴷ ⴰⵍⵍⵉⴳ ⵉⵔⴰ ⴰⴷ ⵉⴼⴼⵖ ⵣⴳ ⵜⴰⴳⴳⴰⵏⵜ ⵜⴰⵎⵥ ⵜ ⵜⵔⴰⵜⵙⴰ ⵏ ⵉⵏⵢⵎⴰⵔⵏ ⵉⵇⵇⵉⵎ ⴰⵔ ⵉⵙⵖⵓⵢⵢⵓ; ⵉⵙⵍⴰ ⴰⵙ ⵓⵖⵕⴹⴰ ⵢⴰⵣⵣⵍ ⴷ ⴰⴷ ⵜ ⵉⴼⵓⴽⴽⴰ ⵉⵇⵇⵉⵎ ⴰⵔ ⵉⵜⴱⴱⵢ ⵉⴼⵉⵍⴰⵏ ⵙ ⵜⵓⵅⵙⵉⵏ ⵏⵏⵙ ⴰⵍⵍⵉⴳ ⵜ ⵉⴼⵓⴽⴽⴰ: ⵚⴱⵕ ⴷ ⵡⵓⵙⵙⴰⵏ ⴰⴷⴰ ⵉⵜⵜⴼⵓⴽⴽⴰⵏ ⵓⵔ ⵉⴷⴷ ⵜⵙⴰⵔⵜ ⴷ ⵉⵖⵓⵢⵢⴰⵏ. 6- ⵜⴰⵜⴱⵉⵔⵜ ⴷ ⵜⵓⵟⵓⴼⵜ ⴰⵔ ⵜⵙⵙⴰ ⵢⴰⵜ ⵏⵜⴻⵜⴱⵉⵔⵜ ⴳ ⵢⴰⵜ ⵜⵔⴳⵯⴰ ⵜⴷⴷⵓ ⴷ ⵢⴰⵜ ⵜⵓⵟⵟⵓⴼⵜ ⴰⴷ ⵙⵉⴳⴳ ⴷⴰⵢ ⵜⴻⵜⵜⵓⵜⵢ ⴳ ⵡⴰⵎⴰⵏ ⴰⵔ ⵜⵎⵡⴰⵜ ⴰⴷ ⵜⴼⴼⵖ ⵓⵔ ⵜⵖⵉⵢ. ⵜⵃⵔⵓⵔⵢ ⵜⴰⵙⴰ ⵏ ⵜⴻⵜⴱⵉⵔⵜ ⵜⴳⵔ ⴰⵙ ⵢⴰⵏ ⵓⵛⵟⵟⵓⵃ ⵏ ⵜⵓⴳⴰ ⵡⴰⵎⴰⵏ ⵜⵏⵢ ⵖⵉⴼⵙ ⵜⵓⵟⵟⵓⴼⵜ ⴰⵍⵍⵉⴳ ⵜⴼⴼⵖ ⴰⵎⴰⵏ ⵜⴷⴷⵓ ⴰⴱⵔⵉⴷ ⵏⵏⵙ ⴰⵔ ⵜⴰⵣⵣⵍⴰ. ⵛⵡⵉ ⵀⴰⵏⵏ ⵢⵓⵏ ⵓⵏⴳⵎⴰⵔ ⵉⴷⴷⴰ ⴷ ⵢⵓⵎⵥ ⴳ ⵓⴼⵓⵙ ⵢⴰⵏ ⵉⵍⵍⵢ ⴰⵔ ⵉⵜⵏⵢⵢⴰⵛ ⵅⴼ ⵜⴻⵜⴱⵉⵔⵜ: ⵉⵏⵏⴰ ⵢⵉⵡⵢ ⴷ ⵕⴱⴱⵉ ⵎⴰⵙ ⵜⵄⵎⵎⴰⵔⵅ ⵜⴰⵔⵓⴽⵓⵜ ⵉⵏⵓ; ⴰⵢⵏⵏⴰ ⴳ- ⵉⵔⴰ ⴰⴷ ⵉⵡⵡⵜ ⵜⴰⵜⴱⵉⵔⵜ ⵜⵇⵇⵙ ⵜⵓⵟⵟⵓⴼⵜ ⵣⴳ ⵓⵡⵔⵣ ⵉⴱⵕⵕⵎ ⵉⵅⴼ ⵜⴰⵏⵏⴰⵢ ⵜ ⵜⴻⵜⴱⵉⵔⵜ ⵜⴰⵢⵍⵍ ⵜⴷⴷⵓ. ⵢⴰⵢⵍⵍ ⴰⵡⴷ ⵉⵎⵏⵙⵉ ⵏ ⵓⵏⴳⵎⴰⵔ ⵜⴽⴽⵙ ⴰⵙ ⵜ ⵜⵟⵟⵓⴼⵜ ⵜⵔⴰⵔ ⴰⵙ ⴰⵊⵎⵉⵍ ⵏ ⵜⴻⵜⴱⵉⵔⵜ. 7- ⴰⵡⵜⵓⵍ ⴷ ⵉⴳⵯⵔⴰ ⵉⴳⵏ ⵢⴰⵏ ⵓⵡⵜⵓⵍ ⴳ ⵍⵎⵔⵙ ⵏⵏⵙ ⴰⵔ ⵉⵜⵅⵎⵎⴰⵎ: ⵉⵇⵍⵍⵇ ⵛⵉⴳⴰⵏ ⵓⵎⵅⵉⴱ: ⵉⵟⵢⵢⵕ ⴰⵙ, ⵜⴽⵛⵎ ⵜ ⵜⵉⵡⴷⵉ ⴰⵔ ⵉⵜⵜⵉⵏⵉ " ⵎⵉⴷⴷⵏ ⴰⴷ ⴳ ⵜⵍⵍⴰ ⵜⵉⵡⴷⵉ ⵉⵅⵓⴱ ⴰⵙⵏ ⵡⴰⴹⵓ. ⵓⵙⴰⵔ ⵜⵛⵉⵏ ⵙ ⵓⵙⵡⵓⵏⴼⵓ; ⵓⵙⴰⵔ ⵜⵕⵕⵉⵃⵏ: ⴽⵓ ⴰⵙⵙ ⵉⵍⵍⴰ ⴳ ⵉⵎⵣⵔⵣⵉⵎⵏ. ⵉⵎⵛⵉ ⴰⵢ ⴷⴷⵔⵅ: ⵜⵉⵡⴷⵉ ⴰⴷ ⴷ ⵜⴰⵎⵅⵉⴱⵜ ⴰⵢ ⵜⴳⴰ ⵜⴽⴽⵙ ⵉ ⴰⵏⵓⴷⴷⵎ, ⴷⴰ ⴳⴳⴰⵏⵅ ⵙ ⵓⵕⵥⵥⵓⵎ ⵏ ⵡⴰⵍⵍⵏ. ⴷⴰ ⵉⵜⵜⴻⵏⵉ ⵢⴰⵏ ⵉⵅⴼ ⵙⵙⵕⵥⵏ ⵉⵅⴼ ⵏⵏⵛ ⵎⴰⵛⴰ ⵉⵙ ⵉⵍⵍⴰ ⵓⵙⴰⴼⴰⵔ ⵏ ⵜⵉⵡⴷⵉ? ⵙⵙⵏⵅ ⵉⴷⴷ ⴰⵡⴷ ⵉⵔⵉⵣⵏ ⴷⴰ ⵜⵜⴻⴳⴳⵯⴷⵏ ⴰⵎⵎ ⵏⴽⴽ ". ⵉⵇⵇⵉⵎ ⵉⵎⵛⵉ ⴰⵔ ⵉⵜⵅⵎⵎⴰⵎ ⵉⵃⴹⴰ. ⵉⴳⴳⵯⴷ, ⵉⵇⵍⵍⵇ: ⴰⵣⵡⵓ, ⴰⵎⴰⵍⵓ, ⴽⵓⵍⵛⵉ ⴷⴰ ⴰⵙ ⵉⵜⴳⴳⴰ ⵜⴰⵡⵍⴰ ⵏ ⵡⵓⴷⴰⵢ. ⵍⵓⵇⵜ ⵏⵏⴰ ⴰⵔ ⵉⵜⵅⵎⵎⴰⵎ ⴳ ⵜⵖⴰⵡⵙⵉⵡⵉⵏ ⴰⴷ ⵉⵙⵍⵍⴰ ⵉ ⵢⴰⵏ ⵉⵎⵙⵍⵉ: ⵉⵏⵏⴰ ⴰⵢⴰ ⴷ ⵍⴰⵎⴰⵔⵜ ⴰⵢⴷ ⴳⴰⵏ ⵉⵅⵚⵚⴰⵜ ⴰⴷ ⵉⵡⴰⵄⴷ ⴰⵅⴱⵓ ⵏⵏⵙ ⵉⵔⵡⵍ ⵉⴽⴽ ⵜⴰⵎⴰ ⵏ ⵢⵓⵏ ⵓⵣⵓⵔⵣ ⴰⵔ ⵜⵏⵇⴰⵣⵏ ⵉⴳⵯⵔⴰ ⴰⵖⵏ ⵉⵏⵏ ⴰⵎⴰⵏ. ⵉⵏⵏⴰ: " ⵀⴰⵢⵉ ⴷⴰ ⵜⵜⴳⴳⴰⵅ ⴰⵢⵏⵏⴰ ⴷⴰ ⵉⵜⵜⵓⴳⴰⵏ ⴰⵡⴷ ⵏⴽⴽⵉⵏⵜ ⴷⴰ ⵙⵙⵅⵍⴰⵄⵅ ⵉⵎⴷⴷⵓⵔⵏ ⵀⴰ ⵉ ⵔⵡⵡⵏⵅ ⵜⴰⵎⴰⵣⵉⵔⵜ ⵎⴰⵅ ⵎⴰⵏⵉ ⵣⴳ ⵉⵜⴽⴽⴰ ⵜⵙⴰⵔⵜ ⴰⴷ? ⵎⵉⵎⵛ ⴰⵍⵍⵉⴳ ⴰⵖⵓⵍⵏ ⵉⵎⴷⴷⵓⵔⵏ ⵍⵍⴰ ⵜⵔⵢⵉⵢⵢⵉⵏ ⵣⵣⵉⵢⵢⵉ? ⴰⵖⵓⵍⵅ ⴳⵉⵅ ⴰⵎⵎ ⵜⴰⵟⵟⴰⵙⵜ ⵏ ⵍⴱⴰⵔⵓⴷ. ⴷⵖⵉ ⴰⵢ ⵙⵙⵏⵅ ⵉⴷⴷⴷ ⴰⵢⵏⵏⴰ ⴳ ⵉⵍⵍⴰ ⵛⴰⵏ ⵓⵀⵏⴰⵜⵓⵔ ⵉⵇⵇⵏⴻⵏ ⴰⴷ ⵢⴰⴼ ⵢⴰⵏ ⵓⵀⵏⴰⵟⵓⵕ ⵏⵏⴰ ⵜⵢⵓⵢⵔⵏ. " 8- ⴰⴼⵓⵍⵍⵓⵙ ⴷ ⵓⵄⵍⴱⵓⵏ ⵢⵓⵍⵢ ⵢⴰⵏ ⵓⴼⵓⵍⵍⵓⵙ ⵉⵎⵖⵡⵉ ⴰⴼⵍⵍⴰ ⵏ ⵢⴰⵏ ⵓⵙⴽⵍⵓ; ⵉⴷⴷⵓ ⴷ ⵓⵄⵍⴱⵓⵏ ⴰⵔ ⴷⴷⴰⵡ ⵏⵏⵙ ⵉⵙⵙⵃⵍⵓⵃⵍ ⴰⵡⴰⵍ ⴷⴰⵢ ⵉⵏⵏⴰ ⴰⵙ: " ⵉⵄⴼⴰ ⵕⴱⴱⵉ, ⵣⵉ ⴷⵖⵉ ⵏⴳⴰ ⴰⵡⵎⴰⵜⵏ ⵉⵍⵍⴰ ⵍⵀⵏⴰ ⵏ ⵓⴱⴷⴰ ⵉⵏⴳⵔⴰⵅ. ⴰⵢⴰⴷ ⴰ ⵅⴼ ⴷ ⴷⵉⵅ ⴰⴷ ⴰⵛ ⵜ ⵉⵏⵉⵅ; ⴳⴳⵯⵣ ⴷ ⴰⴷ ⵏⵎⵙⵓⴷⴰⵎ ⴰⴷ ⵓⵔ ⵜⵄⵟⵟⴰⵕ ⵀⴰⵜⵉⵏ ⵓⵔ ⵙⵓⵍⴰⵅ: ⵉⵅⵚⵚⴰ ⵉ ⴰⵙⵙⴰ ⴷ ⴰⴷ ⵢⵅ ⵓⵡⴰⵔⵎ ⵏ ⵓⵣⴷⴷⵓⵖ, ⵛⴽⴽ ⴷ ⴰⵢⵜ ⵓⵅⴰⵎ ⵏⵏⵛ ⴷⴷⵓⵢⴰⵜ ⵖⵔ ⴷⵉⵏⵏⴰ ⵜⵔⴰⵎ ⵓⵔ ⵢⴰⴷ ⵖⵉⴼⵓⵏ ⵜⵇⵇⵉⵎ ⵜⵉⵡⴷⵉ, ⵏⴽⴽⵯⵏⵉ ⵉⵄⵍⴱⴰⵏ ⴰⴷ ⵏⵢ ⵜⴰⴹⴰ ⵏⵇⵇⵉⵎ ⴰⵎⵎ ⵡⴰⵡⵎⴰⵜⵏ, ⵣⴳ ⵜⴷⴳⴳⵯⴰⴷⵜ ⵉⴷ ⴰⴳⴷⵓⴷ, ⵓⵔ ⵉⵇⵉⵎⵉ ⵖⴰⵙ ⴰⴷ ⵜⴳⴳⵯⵣⵜ ⴰⴷ ⵏⵎⵙⵓⴷⵓⵎ ⴰ ⵜⴰⵢⵎⴰⵜⵜ. ⵉⵔⴰⵔ ⴰⵙ ⵓⴼⵓⵍⵍⵓⵙ ⵉⵏⵏⴰ ⴰⵙ: ⴰ ⴰⵎⴷⴷⴰⴽⵯⵍ ⵉⵏⵓ ⵀⴰⵜⵉⵏ ⵙ ⵉⵏⵖⵎⵉⵙⵏ ⴰⴷ ⵏ ⵜⴰⴹⴰ ⵎⵎⵔⵅ ⵛⵉⵢⵢⴰⵏ, ⵔⵔⵉⵅ ⵜⵓⵎⵔⵜ ⵉⴷⴷⵅ ⵛⴳⴳ ⴰⵢ ⴷⵉⵢⵙ ⵉⵅⵎⵎⴻⵎⵏ, ⵀⴰⵜ ⴰⵏⵏⴰⵢⵅ ⴰⵡⴷ ⵢⴰⵏ ⵙⵉⵏ ⵡⵓⵛⴽⴰⵢⵏ ⴷⴰⴷ ⵜⵃⵓⴼⵏ ⵏⵎⴰⵍⴰⵏ ⴰⴷⴷ ⴰⵡⴹⵏ ⵖⵓⵔⵏⵅ, ⴰⴷ ⵏⵏ ⴳⵓⵣⵅ ⵃⵎⴰ ⴰⴷ ⵏⵎⵢⴰⵢⴰⵔ ⵉⵖⴰⵍⵍⵏ ⴽⵓⵍⵍ. ⵉⵏⵏⴰ ⴰⵙ ⵓⵄⵍⴱⵓⵏ: ⵏⴽⴽ ⴷⴷⵉⵅ, ⵄⵟⵟⵕⵅ ⵉⵖⵣⵣⵉⴼ ⵖⵉⴼⵉ ⵓⴱⵔⵉⴷ, ⴰⴷ ⵏⴰⴷⵊ ⴰⴳⴷⵓⴷ ⵏⵏⵅ ⴰⵍⵍ ⵢⴰⵜ ⵏ ⵜⵉⴽⴽⵍⵜ ⵢⴰⴹⵏⵉⵏ ". ⵉⵙⵎⵏⴰⵇⵕ ⵓⴼⵓⵍⵍⵓⵙ ⴰⴼⵔⵉⵡⵏ ⵏⵙ ⵉⵣⴰⵢⴷ ⵢⴰⵍⵢ ⵙ ⴰⴼⵍⵍⴰ ⵉⵙ ⵜⵖⵓⴷⴰ ⵜⵉⴷⵙⵜ ⵏⵏⵙ ⴰⴷ ⵏⵏⴰ ⵉⵢⵢⴰ ⵉ ⵓⵄⵍⴱⵓⵏ, ⵢⴰⵎⵥ ⴰⵔ ⵉⵟⵚⵚⴰ ⵅⴼ ⵜⵉⵡⴷⵉ ⵏⵏⴰ ⵜⵢⴰⵖⵏ; ⵉⵏⵏⴰ: ⴷⴰ ⴰⵛ ⵜⵜⴰⵍⵢ ⵜⵓⵎⵔⵜ ⴰⴷⴷⴰⵢ ⵜⵛⴽⵯⵏⴷⴷ ⵉⵎⵛⵛⵡⵉ. 9- ⴰⵀⴰⵇⴰⵕ ⵉⵔⴰⵏ ⴰⴷ ⵉⴳ ⴰⵎⵎ ⵉⴳⵉⴷⵔ ⵢⴰⵏ ⵡⴰⵙⵙ ⵢⵓⵙⵉ ⵉⴳⵉⴷⵔ ⵢⴰⵏ ⵓⵏⵓⴳⵓⴹ ⵢⵉⵍⵉ ⵢⴰⵏ ⵓⵀⴰⵇⴰⵕ ⴰⵔ ⵉⵙⴽⵙⵉⵡ, ⵡⴰⵅⵅⴰ ⵓⵔ ⵖⵓⵔⵙ ⵜⴰⴷⵓⵙⵉ ⵏ ⵉⴳⵉⴷⵔ, ⵉⴷⵅ ⵉⵏⵖⴰ ⵜ ⵍⴰⵥ ⵉⵏⵏⴰ ⴷⴷⵉⵅ ⴰⴷ ⵢⵅ ⴰⵡⴷ ⵏⴽⴽ ⴰⵎⵎ ⵏⵜⵜⴰ. ⵉⵏⵏⴹ ⵉ ⵜⵓⵔⵓⵜ, ⵉⵙⵜⵢ ⵢⴰⵏ ⵓⵍⵇⵇⴰⵖ ⵉⵚⵃⴰⵏ ⵏⵏⴰ ⵉⵢⵢⴰⵏ ⴰⵄⵔⵔⵉⵎ, ⵉⵢⵢⴰ ⴰⵎⵎ ⵓⵏⵓⴳⵓⴹ ⵏ ⵜⴼⴰⵙⵙⴽⴰ, ⵢⵓⴷⵊⴰ ⵜ ⵓⵎⴽⵙⴰ ⵉⵢⵢⴰ ⵜ ⵜⴰⵏⵄⵍⵍⵎⵜ. ⵉⵏⵏⴰ ⴰⵙ ⵓⵀⴰⵇⴰⵕ: " ⵓⵔ ⵙⵙⵉⵏⵅ ⵎⴰⵢⵛ ⵉⵚⵚⵓⵟⴹⵏ, ⵎⴰⵛⴰ ⵜⵄⵊⴱⵜ ⵉ, ⵉⵅⵙⵙⴰ ⵉ ⴰⴷ ⵛ ⵜⵜⵛⵅ ". ⵜⴰⵡⴰⴷⴰ ⵜⵏⵏⴰ, ⵉⵃⵓⴼ ⵖⵉⴼⵙ; ⵉⵎⵉⵍ ⵉⵙⵜⵜⵓⵍ ⴰⵙ, ⵜⵄⴷⴷⵓ ⴷⵉⵢⵙ ⵜⴰⴹⵓⵟ ⵏⵏⵎⵔⵏ ⴰⵙ ⴷⵉⵢⵙ ⵉⴱⵓⵛⵛⴰⵕⵏ ⵓⵔ ⵢⴰⴷ ⵢⵓⴼⵉ ⴰⴷ ⵢⴰⵢⵍⵍ. ⵉⴷⴷⵓ ⴷ ⵓⴻⴽⵙⴰ ⵢⴰⵎⵥ ⵜ, ⵉⵢⵔ ⵟ ⴳ ⵜⵔⴰⵜⵙⴰ, ⵉⵀⵢⵢⴰ ⴰⵙ ⴰⵎⵄⴰⵏ ⵢⴰⵡⵉ ⵜ ⵉ ⵡⴰⵔⵔⴰⵡ ⵏⵙ ⴰⵔ ⵉⵙ ⵜⵜⵍⴰⵀⴰⵏ. ⴽⵓ ⵢⴰⵏ ⵉⵅⵚⵚⴰ ⴰⴷ ⵉⵜⵇⵢⵢⴰⵙ ⵜⵉⵡⵓⵔⵉⵡⵉⵏ: ⵎⴰⵢⴷ ⵢⵉⵡⵉⵏ ⵉⵎⵉⵛⵕ ⴰⵎⵥⵥⵢⴰⵏ ⴰⴷ ⵉⵢⵢ ⴰⵎⵎ ⵉⵎⵉⵛⵕ ⴰⵅⴰⵜⴰⵔ: ⵓⵔ ⵎⵙⴰⵙⴰⵏ ⵡⵉⵏⵏⴰ ⴷⴰⵢ ⵜⴻⵜⵜⴰⵏ ⵎⴷⴷⵏ, ⵓⵔ ⵢⵉⵏ ⵇⵇⴰⵀⵜⵏ ⵉⵏⴱⴰⴹⵏ: ⵓⵔ ⵉⵢⵉ ⵢⵉⵣⵉ ⴰⵎⵎ ⵉⵣⵉⵕⵥⵥⵉ. 10- ⵟⵟⴰⵡⵚ ⵎⵉ ⵓⵔ ⵉⵄⵊⵉⴱ ⵉⵅⴼ ⵏⵏⵙ ⵉⵇⵇⵉⵎ ⵟⵟⴰⵡⵚ ⵍⵍⴰ ⵉⵇⵇⴰⵕ ⵉ ⵕⴱⴱⵉ ⵍⵍⴰ ⴰⵙ ⵉⵜⵜⵉⵏⵉ: " ⵀⴰⵜⵉⵏ ⵜⵜⵓⵏⴹⵕⵕⴰⵅ ⵍⵍⴰ ⵏⴷⴷⵔⵅ ⴰⵔ ⵙⵃⵉⵔⵔⵉⵢⵅ; ⴰⴳⴳⵯⴷ ⵜⵓⵜⵍⴰⵢⵜ ⵉⵏⵓ ⵓⵔ ⵉⵍⵍⵉ ⵎⴰⵎⵉ ⵜⵄⵊⴱ: ⵎⴰⵅ ⴰⵍⵍⵉⴳ ⵓⵔ ⵢⵉⵅ ⴰⵎⵎ ⵓⵛⵃⵔⵓⵔ, ⵉⵎⵥⵥⵉⵢ, ⵉⵎⵎⵓⵄⴹⵕ ⵎⴰⵛⴰ ⵜⵥⵉⵍ ⵜⵓⵜⵍⴰⵢⵜ ⵏⵏⵙ ⵉⵄⵎⵎⵕ ⴰⵎⵔⴷⵓⵍ ⵖⴰⵙ ⵏⵜⵜⴰ ⴳ ⵜⴼⵙⴰ. ⵉⵙⵍⴰ ⴰⵙ ⵢⴰⵏ ⵓⵊⴹⵉⴹ ⵉⵏⵏⴰ ⴰⵙ: " ⴰ ⴰⵊⴹⵉⴹ ⴰⴷ ⴰⵎⵃⵙⴰⴷ, ⵡⵓⴼ ⴰⵛ ⵉⴼⵙⵜⵉ ⵉⴷⴷ ⴰⵇⵕⵉⵏ ⵏⵏⵛ ⴰ ⵖⵓⵔ ⵉⵜⵜⵉⵍⵉ ⵓⴳⵔⴷ ⵏ ⵓⵛⵃⵔⵓⵔ? ⵛⴽⴽ ⵏⵏⴰ ⵎⵉ ⵉⵛⴼⴰ ⵕⴱⴱⵉ ⵜⴰⵙⴷⴷⵉⵢⵜ ⵏⵏⴰ ⴳ ⵢⴰⵏ ⵉⵛⵕⵕⵉⴼⵏ ⴰⵎⵎ ⵜⵙⵍⵉⵜ ⵏ ⵓⵏⵥⴰⵕ ⵉⵛⴼⴰ ⴰⵛ ⵢⴰⵏ ⵓⵡⵊⵊⵉⵎ ⴰⵎⵎ ⵜⵃⴰⵏⵓⵜ ⵏ ⵡⵓⵕⵖ; ⵉⵙ ⵉⵍⵍⴰ ⴳ ⵜⵓⴷⵔⵜ ⵛⴰⵏ ⵓⵊⴹⵉⴹ ⴰⵎⵎ ⵛⴽⴽ ⵏⵏⴰ ⵔⴰⵏ ⴽⵓⵍⵍ ⵎⴷⴷⵏ ⴰⵎⵎ ⵛⴽⴽ? ⴽⵓ ⴰⵎⵓⴷⴷⵔ ⵉⵏⴰⵇⵙ ⴰⵙ ⵛⴰ. ⵉⴱⴹⴰ ⴰⵡⵏ ⵕⴱⴱⵉ ⵜⵉⴼⵔⴰⵙ ⴷ ⵜⵖⵚⵚⴰ: ⵢⵉⵜⵙ ⵉⵛⴼⴰ ⴰⵙⵏ ⵜⴰⴷⵓⵙⵉ ⴷ ⵜⵎⵖⵕ; ⵜⴰⵛⵓⴳⴳⴰⵏⵜ ⵉⵛⴼⴰ ⴰⵙ ⵜⴰⴼⵙⵙⵉ, ⵉⴳⵉⴷⵔ ⵉⵙⵛⴰⵢⴹ ⴰⵙ ⵜⴰⴷⵓⵙⵉ, ⴰⵀⴰⵇⴰⵕ ⵉⵛⴼⴰ ⴰⵙ ⵜⴰⵔⵡⵍⴰ, ⵜⴰⴽⴽⵃⵎⵓⵟ ⴷⴰ ⵜⵙⵙⵢⵎⴰ ⵙ ⵓⵢⵏⵏⴰ ⵓⵔ ⵉⵣⵉⵍⵏ; ⴽⵓ ⵢⵓⴽ ⵉⵕⴹⴰ ⵙ ⵜⴼⵔⴰⵙ ⵏⵏⵙ: ⵎⵛ ⵜⵔⵔⵉⵜ ⴰⴷ ⵖⵉⴼⵉ ⵜⴰⵍⵍⴰⵜ ⴰⴷ ⴽ ⵉⵡⵡⵜ ⵕⴱⴱⵉ, ⴰⴷ ⴽ ⵉⵣⵣⵔ ⴰⵍⵍ ⵜⵇⵇⵉⵎⵜ ⵎⵉⵏ ⴰⵖⴰⵎⵉⵙ. " 11- ⵜⴰⵎⵓⵛⵜ ⵉⵎⵜⵜⵢⵏ ⴷ ⵜⴰⵎⵟⵟⵓⵟ ⵉⴽⴽⴰ ⵢⵓⵏ ⵓⵔⴳⴰⵣ ⵉⴷⴷⵔ ⵉⵢⴰⴱ ⵓⵣⵣⵉⴼ ⵜⵍⵍⴰ ⵖⵓⵔⵙ ⵢⵓⵜ ⵏ ⵜⵎⵉⵛⵛⵓⵜ ⵜⴼⵓⵍⴽⵉ, ⵉⴹⴰⵄⵏ, ⵉⵃⵔⵓⵔⵉⵏ, ⵉⵙⵎⵉⵡⵡⵉⵢⵏ ⴱⵍⵄⴰⵏⵉ; ⴰⵔⴳⴰⵣ ⵉⴷⴷⴰ ⴰⴷ ⵜⵙⵃⵃⵓⵢⴹ ⵜⵉⵎⵉⵛⵛⵓⵜ ⴰⴷ. ⵓⵔ ⵢⵓⴷⵊⵉ ⵎⴰ ⵓⵔ ⵉⵢⵉ ⴱⴰⵔ ⴰⴷ ⵜⵎⵜⵜⵢ ⵜⵎⵉⵛⵛⵓⵜ ⴰⴷ ⴷ ⵜⴰⵎⵟⵟⵓⵟ: ⴰⵔ ⵉⵜⵜⵥⵓⵕ ⵉⵎⵕⴰⴱⴹⵏ, ⴰⵔ ⵉⵜⵜⴷⴷⵓ ⵖⵔ ⵉⵎⵃⵢⵉⵜⵏ, ⴰⵔ ⵉⵇⵇⴰⵕ ⵉ ⵕⴱⴱⵉ ⴳ ⵜⵥⴰⵍⵍⵉⵟ. ⵢⴰⵜ ⵏ ⵜⵉⴼⴰⵡⵜ ⵜⴹⵔ ⴰⵙ ⵜⴳⴰ ⵜⴰⵎⵟⵟⵓⵟ, ⵉⵔⵔⴰ ⴳ ⵜⴰⵢⵔⵉ ⵏⵙ ⴷⴼⴼⵉⵔ ⵓⵢⴰ, ⵓⵔ ⴷⴰ ⵜⵜ ⵉⵜⴰⵏⵏⴰⵢ ⴷ ⵜⴰⵎⵓⵛⵟ. ⵢⴰⵏ ⵡⴰⵙⵙ ⵜⵛⴰⵏ ⴰⵙ ⵉⵖⵕⴹⴰⵢⵏ ⵛⴰⵏ ⵜⵛⴹⵉⴼⵜ ⵜⴽⴽⵔ ⵜⵎⵟⵟⵓⵟ ⵜⴱⴷⴷ, ⵜⵃⵣⵣⵎ ⴰⵔ ⵜⵎⵎⵔⵡⴰⵍ ⴷ ⵉⵖⵕⴹⴰⵢⵏ ⵓⵔ ⵜⵜ ⵉⵙⵙⵉⵏⴻⵏ ⵉⴷⴷⵅ ⵜⴳⴰ ⵜⴰⵎⵟⵟⵓⵟ; ⵓⵔ ⵢⴰⴷ ⵉⵢⵉ ⵍⵀⵎⵎ ⵏⵏⵙ ⵖⴰⵙ ⴰⵎⵛⴰⵛⴰ ⴷ ⵉⵖⵕⴹⴰⵢⵏ. ⵙⴰⵍ ⵅⴼ ⵢⴰⵏ ⵎⴰⵢⴷ ⴰⵙ ⵜⴳⴰ ⵜⵓⴷⵔⵜ ⵓⵎⴰ ⴰⵢⵏⵏⴰ ⴷⵉⵢⵙ ⵉⵍⵍⴰⵏ ⵓⵙⴰⵔ ⵜ ⵉⴼⴼⵉⵖ. 12- ⵉⵣⵎ ⴷ ⵓⵖⵢⵓⵏ ⴰⵏⴳⵎⴰⵔ ⵢⴰⵏ ⵡⴰⵙⵙ ⵉⵔⴰ ⵓⴳⵍⵍⵉⴷ ⵏ ⵉⵎⵓⴷⴷⵔⵏ ⴰⴷ ⵉⴷⴷⵓ ⴰⴷ ⵉⴳⵎⵔ; ⵉⵔⴰ ⴰⴷ ⵉⵢ ⵜⴰⵎⵖⵕⴰ ⴰⴷ ⵉⵎⵎⵔ ⵙ ⵉⵅⴼ ⵏⵏⵙ. ⵎⴰⵛⴰ ⵜⴰⵏⴳⵎⴰⵔⵜ ⵏ ⵉⵣⵎ ⵓⵔ ⵉⴷⴷ ⵉⵊⴹⴰⴹ: ⵉⵔⴰ ⵉⴱⵓⵍⵅⵉⵕⵏ ⵉⵇⵡⴰⵏ, ⵓⴷⴰⴷⵏ ⴰⵢⵜ ⵜⴰⴷⵓⵏⵜ. ⵃⵎⴰ ⴰⴷ ⴰⵙ ⵙⴳⴳⴷⵏⵜ ⵜⵏⴱⴰⴹⵉⵏ, ⵉⵎⵓⵏ ⴷ ⵓⵖⵢⵓⵍ ⴱⵓⵡⵃⵔⵙⵉⵢ ⵉⵔⴰ ⵜ ⴰⴷ ⵉⵙⵙⵅⴷⵎ. ⵢⴰⵡⵢ ⵜ ⵉⴼⴼⵔ ⵜ ⴳ ⵢⵓⵜ ⵏ ⵜⴰⵙⴰⴼⵜ, ⵉⴷⵍ ⴰⵙ ⵙ ⵡⴰⵍⴰ, ⵉⵏⵏⴰ ⴰⵙ ⵙⵀⵓⵕⵕⴹ ⵃⵎⴰ ⵢ ⴰⴷ ⴼⴼⵖⵏ ⵉⵎⵓⴷⴷⵔⵏ ⴰⴷ ⵔⵡⵍⵏ ⴰⴷ ⴼⴼⵖⵏ ⵣⴳ ⵍⵎⵔⵓⵙ ⵏⵏⵙⵏ ⵏⵉⵜⵏⵉ ⵏⵏⴰ ⵓⵔ ⵉⵙⵙⵉⵏⴻⵏ ⴰⵙⵀⵓⵕⵕⴹ ⵏ ⵓⵖⵢⵓⵍ. ⵉⵙⴽⴽⵔ ⵓⵖⵢⵓⵍ ⵛⵉⴳⴰⵏ ⵏ ⵓⴹⵕⵡⵉⵢ ⴰⵍⵍⵉⴳ ⴷ ⵉⵙⵙⵓⴼⵖ ⴽⵓⵍⵍ ⵉⵎⵓⴷⴷⵔⵏ ⵏ ⵓⵎⴰⴷⴰⵍ ⴽⵓⵍⵍ ⵏⵙⵏ ⴰⵔ ⵔⴳⴳⵯⵍⵏ, ⴰⵔ ⴷ ⵜⴷⴷⵓⵏ ⵖⵔ ⴰⵏⵙⴰ ⵏⵏⴰ ⴳ ⵉⵃⵜⴰⵍ ⵉⵣⵎ. ⵉⵄⵊⴱ ⴰⵙ ⵍⵃⴰⵍ ⵉ ⵓⵖⵢⵓⵍ, ⵉⵙⴰⵍ ⵉⵣⵎ ⵉⵏⵏⴰ ⴰⵙ: " ⵉⵙ ⴰⵛ ⵄⵊⴱⵏⵜ ⵜⵡⵓⵔⵉⵡⵉⵏ ⴰⴷ? " ⵢⵢⵉⵀ! ⵜⵙⵖⵓⵢⵢⵜ ⵎⵍⵉⵃ, ⴰⵡⴷ ⵏⴽⴽⵉⵏ ⵎⵔ ⵓⵔ ⵛ ⵙⵙⵉⵏⵅ ⵀⴰ ⵙⵙⵏⵅ ⵉⵎⴰⵔⴰⵡⵏ ⵏⵏⵛ ⴰⴷ ⴳⴳⵯⴷⵅ ⵣⵣⵉⴽ ⴰⴷ ⵣⵉⵣⵣⵍⵅ. ⵓⵔ ⵉⵕⴹⵉ ⵓⵖⵢⵓⵍ ⵡⴰⵅⵅⴰ ⴰⵙ ⵉⵏⵏⴰ ⵍⵃⵇⵇ. ⵓⵔ ⵉⵕⴹⵉ ⴰⴷ ⵉⵢ ⴰⵖⵢⵢⴰⴹⵉ ⵡⴰⵅⵅⴰ ⴷ ⴰⵙⵀⵓⵕⵕⴹ ⴰⵢⴷ ⵉⵢⴰⵏ ⵜⵓⵜⵍⴰⵢⵜ ⵏⵏⵙ. ⵜⴰⴳⵣⵣⵓⵎⵜ 3 1- ⵓⵛⵛⵏ ⵉⵎⵜⵜⵢⵏ ⴷ ⴰⵎⴽⵙⴰ ⵉⴽⴽⴰ ⵢⴰⵏ ⵡⵓⵛⵛⵏ ⵓⵔ ⴷⴰ ⵉⵜⵜⵀⵡⵓ ⵉ ⵡⵓⵍⵍⵉ, ⵉⵏⵏⴰ ⴷⴷⵉⵅ ⴰⴷ ⵍⵙⵅ ⴰⵙⵍⵉⵅ ⵏ ⵓⵄⵍⴱⵓⵏ ⵃⵎⴰ ⴰⴷ ⴱⴷⴷⵍⵅ ⵜⵉⴼⵔⴰⵙ ⵉⵏⵓ. ⵉⵏⵙⴰ ⵜⵉⵎⵍⵙⴰ ⵏ ⵓⵎⴽⵙⴰ, ⵉⵍⵙⴰ ⵜⴰⵇⴱⴱⵓⵜⵜ, ⵢⴰⵙⵢ ⵜⴰⵎⵄⵕⴰⴹⵜ ⴷ ⵜⵖⴰⵏⵉⵎⵜ ⴰⵡⴷ ⵏⵜⵜⴰⵜ. ⵉⵏⵏⴰ ⴷⵖⵉ ⵢⵉⵅ ⴰⵎⴽⵙⴰ, ⵢⴰⵙⵢ ⵉⴳⵔ ⵉⴹⴰⵕⵏ ⵉⵎⵣⵡⵓⵔⴰ ⴳ ⵉⴼⴰⵙⵙⵏ ⵏ ⵜⵇⴱⴱⵓⵜ; ⴰⵡⴷ ⵉⵙⵎ ⵉⵅⵜⴰⵔ ⵡⵉⵏ ⵢⴰⵏ ⵓⵎⴽⵙⴰ. ⵉⴷⴷⵓ ⴰⵔ ⵉⵜⵜⵅⵓⵜⵜⵓⵍ ⵓⵍⵍⵉ ⵢⴰⴼ ⵏⵏ ⴰⵎⴽⵙⴰ ⵉⴳⵏ ⴳ ⵜⵓⴳⴰ ⵉⴳⵏ ⴰⵡⴷ ⵉⴳⴷⵉ ⵏⵙ ⵜⴰⵎⴰ ⵓⵄⴷⵉⵍ ⵏⵏⵙ ⴳⵏⴻⵏⵜ ⴰⵡⴷ ⵡⵓⵍⵍⵉ. ⵉⵏⵏⴰ ⴷⴷⵉⵅ ⴰⴷ ⵢⵅ ⴰⵡⴰⵍ ⵏ ⵓⵎⴽⵙⴰ ⴷⴰⵢ ⵃⵔⵉⵅ ⵜⵏⵜ ⵖⵔ ⴰⵅⴱⵓ ⵉⵏⵓ, ⵉⵎⵉⵍ ⵓⵔ ⵉⵖⵉⵢ ⴰⴷ ⵉⵢ ⴰⵡⴰⵍ ⵏ ⵓⵎⴽⵙⴰ, ⵉⵙⴷⵓⵢ ⵓⵙⵖⵓⵢ ⵏⵏⵙ ⵓⵍⵍⵉ, ⵜⵎⵙⵅ ⵜⴷⵉⵙⵜ ⵏⵏⵙ. ⴼⴰⴼⴰⵏⵜ ⵡⵓⵍⵍⵉ ⴷ ⵉⴳⴷⵉ, ⵉⴼⴰⴼⴰ ⴷ ⴰⵡⴷ ⵓⵎⴽⵙⴰ. ⵉⵜⵜⵓⴼⴹⵃ ⵡⵓⵛⵛⵏ ⴰⵎⵅⵉⴱ, ⵏⵏⵎⵔⵏ ⴰⵙ ⵉⴹⴰⵕⵏ ⴳ ⵜⵇⴱⴱⵓⵜ ⵓⵔ ⵉⵖⵉⵢ ⵓⵎⵛⵓⵎ ⴰⴷ ⵉⵔⵓⵍ ⵡⴰⵍⴰ ⴰⴷ ⵉⵡⵡⵜ ⵅⴼ ⵉⵅⴼ ⵏⵏⵙ. ⵜⴷⴷⴰ ⵚⵚⴰⵃⵜ ⴰⵔ ⵚⵚⴰⵃⵜ. ⵢⴰⵏ ⵡⴰⵅⵅⴰ ⵉⵛⵡⴰ, ⵢⵓⴼ ⴰⵙ ⵉⵙ ⵉⵇⵇⵉⵎ ⴳ ⵜⴼⵔⴰⵙ ⵏⵏⴰ ⴰⵙ ⵉⵛⴼⴰ ⵕⴱⴱⵉ. 2- ⵉⴳⵯⵔⴰ ⵉⵔⴰⵏ ⴰⴳⵍⵍⵉⴷ ⴽⴽⵔⵏ ⵉⴳⵯⵔⴰ ⵏⵏⴰⵏ ⴰⵡⴷ ⵏⵉⵜⵏⵉ ⵏⵔⴰ ⴰⴷ ⵖⵓⵔⵏⵅ ⵢⵉⵍⵉ ⵓⴳⵍⵍⵉⴷ ⵏⵏⵅ. ⵉⵇⴱⵍ ⴰⵙⵏ ⵕⴱⴱⵉ ⵢⴰⵣⵏ ⴰⵙⵏⴷ ⵢⴰⵏ ⵓⵢⵍⵍⵉⴷ ⵣⴳ ⵉⴳⵏⵏⴰ; ⵉⵎⵉⵍ ⴰⵍⵍⵉⴳ ⵉⵜⵜⵓⵜⵢ ⵉⵢⴰ ⵛⵉⴳⴰⵏ ⵏ ⵓⴹⵕⵡⵉ: ⴳⴳⵯⴷⵏ ⵉⴳⵯⵔⴰ ⴳ ⵉⴳⵯⵍⵎⴰⵎⵏ, ⵔⵡⵍⵏ ⴼⵔⵏ ⵊⴰⵊ ⵏ ⵡⴰⵎⴰⵏ, ⵊⴰⵊ ⵏ ⵉⵥⵎⵓⵜⵏ ⴷ ⵉⵖⴰⵏⵉⵎⵏ ⵓⵔ ⵖⵉⵢⵏ ⴰⴷ ⴰⵏⵏⴰⵢⵏ ⵓⴷⵎ ⵏⵏⵙ ⵓⵏⵏⴰ ⵔⴰⵏ ⴰⴷ ⵉⵢ ⴰⴳⵍⵍⵉⴷ ⵏⵏⵙⵏ; ⵉⵎⵉⵍ ⴰⵢⴰⴷ ⵏⵏⴰ ⵉⵜⵜⵓⵜⵉⵏ ⵖⴰⵙ ⵢⴰⵜ ⵜⵃⵏⵉⵢⵜ. ⵜⵊⵔⵔⴷ ⵢⴰⵜ ⵜⴳⵔⵓⵜ ⵜⴰⵍⵢ ⴷ ⴰⵔ ⵜⵔⵢⵉⵢⵢⵉ ⵜⴷⴼⵓⵔ ⵜⵜ ⵉⴷ ⵢⵓⴽⵜ ⵢⴰⴹⵏⵉⵏ, ⵜⴼⵓⵔ ⵜⵜ ⵉⴷ ⵜⵉⵙⵙ ⴽⵔⴰⵟⵟ ⴰⵍⵍⵉⴳ ⵢⴰⵏⵜ ⴰⵎⵎ ⵓⵅⴱⵓ ⵏ ⵉⴽⵯⵟⴼⴰⵏ; ⵎⵊⵔⵔⴰⴷⵏⵜ ⴰⵔ ⵜⵜⴰⵍⵢⵏⵜ ⵣⴳ ⵡⴰⴷⴷⴰ ⵏⵏⴰⵏⵜ ⵏⵜⵜⴰ ⴰⵢ ⴷ ⵉⴷⴷⴰⵏ ⴰⴷ ⵉⵢ ⴰⴳⵍⵍⵉⴷ ⵏⵏⵙⵏⵜ ⴽⵯⵓ ⵢⵓⴽⴽⵜ ⵎⴰⵏⵉ ⵣⴳ ⵜⵏⵢ ⵡⴰⵍⵓ ⴰⴳⵍⵍⵉⴷ ⵓⵔ ⵉⵙⵉⵡⵍ ⵓⵔ ⴰⵙⵏⵜ ⵉⵄⵊⵉⴱ ⵍⵃⴰⵍ ⵏⵏⴰⵏⵜ ⵉⵅⵚⵚ ⴰⵅ ⵛⴰ ⵏ ⵓⴳⵍⵍⵉⴷ ⵏⵏⴰ ⵉⴷⴷⵔⵏ ⵓⵔ ⵉⵢⵉⵏ ⴰⴳⵏⴰⵡ; ⵢⴰⵣⵏ ⴰⵙⵏ ⴷ ⵕⴱⴱⵉ ⴱⵍⵍⴰⵔⵊ, ⵍⵍⴰ ⵜⵏⵜ ⵉⵜⵜⴻⵜⵜⴰ ⴰⵔ ⵜⵏⵜ ⵉⵜⵔⴼⴰⵙ ⴰⵔ ⵜⵜⵔⵓⵏⵜ ⴷⵉⵅ ⵓⵔ ⴰⵙⵏⵜ ⵜⵄⵏⵉ ⵛⴰ ⵉⵏⵏⴰ ⴰⵙⵏⵜ ⵕⴱⴱⵉ: " ⵓⵔ ⵜⵄⵏⵉⵇⵏⵜ: ⵢⵓⴼ ⴰⵛⵏⵜ ⴱⵄⴷⴰ ⵎⵔ ⵜⵄⵏⵇⵉⵎⵜ ⵙ ⵓⵢⵏⵏⴰ ⵜⴳⴰⵏⵜ ⵣⵢ ⵜⵉⵣⵡⵓⵔⵉ; ⵏⵅⴷⴷ ⴰⴳⵍⵍⵉⴷ ⴰⴳⵏⴰⵡ ⵏⵏⴰ ⵓⵔ ⵜⵔⵉⵏⵜ ⵉⵡⴰ ⴷⵖⵉ ⵢⵓⴼⴰⵛⵏⵜ ⵓⵏⵏⴰⵅ ⵏⵅⴷⴷ ⴰⴷ ⵛⵏⵜ ⵏⵏ ⴰⵣⵏⵅ ⵓⵏⵏⴰ ⵜ ⵢⵓⵢⵔⵏ ". 3- ⴰⵄⵍⴱⵓⵏ ⴷ ⵓⴱⵕⵕⵉⴹ ⵉⵢⴰ ⵓⵎⵖⴰⵕ ⵏ ⵓⵎⵖⴰⵕ ⵏ ⵉⵄⵍⴱⵓⵏⴻⵏ ⴰⵎⴷⴷⴰⴽⵯⵍ ⵏⵜⵜⴰ ⴷ ⵢⵓⵏ ⵓⵄⵍⴱⵓⵏ ⴱⵓ ⵡⴰⵛⵛⵉⵡⵏ ⵏⵏⴰ ⵓⵔ ⵉⵙⵙⵉⵏⴻⵏ ⵖⴰⵙ ⵢⵓⵏ ⵓⴱⵔⵉⴷ. ⵡⴰⵢⵢⴰⴹ ⵓⵔ ⵓⵙⵙⵉⵏ ⵖⴰⵙ ⵓⴼⵓⵖ ⵏ ⵓⴱⵔⵉⴷ. ⵉⵏⵖⴰ ⵜⵏ ⵉⵔⵉⴼⵉ ⴹⵕⵏ ⴳ ⵡⴰⵏⵓ. ⴹⵕⵏ ⴰⴷ ⴽⴽⵙⵏ ⵉⵔⵉⴼⵉ. ⵏⵉⵜⵏⵉ ⵙⵡⴰⵏ ⵉⵏⵏⴰ ⴰⵙ ⵓⵄⵍⴱⵓⵏ ⵉ ⵓⴱⵕⵕⵉⴹ: " ⵎⵉⵎⵛ ⵏⵜⴳⴳⴰ ⴰ ⴰⵎⴷⴷⴰⴽⵯⵍ ⵉⵏⵓ ⴷⵖⵉ ⴱⴰⵔ ⴰⴷ ⵏⴼⴼⵖ ⵣⴳ ⵡⴰⵏⵓ ⴰⵍⵍⵉⴳ ⵏⵙⵡⴰ. ⵉⵅⵚⵚⴰ ⴰⵛ ⴰⴷ ⵜⵃⵣⵣⵜ ⵉⴹⴰⵕⵏ ⴷ ⵡⴰⵛⵛⵉⵡⵏ: ⴰⴷ ⵜⵏ ⵜⵙⵏⴰⵍⵜ ⵉ ⵓⴳⴰⴷⵉⵔ ⵀⵎⴰ ⴰⴷ ⵏⵢⵅ ⴰⴼⴼⵍⵍⴰ ⵏ ⵏ ⵟⴰⴷⴰⵡⵜ ⵏⵛ, ⴰⵍⵢⵅ ⴰⴼⴼⵍⵍⴰ ⵏ ⵡⴰⵛⵛⵉⵡⵏ ⴱⴰⵔ ⴰⴷ ⴼⴼⵛⵅ ⵣⴳ ⵙⵢⴰ. ⴰⴷⴷⴰⵢ ⴼⴼⵖⵅ ⴰⴷ ⴽ ⵙⵙⵓⵖⵅ ⴰⵡⴷ ⵛⴳⴳ. ⵉⵏⵏⴰ ⴰⵙ ⵓⴱⵕⵕⵉⴹ ⵀⴰⵏⵏ ⴰⵡⴰⵍ ⵥⵉⵍⵏ ⵉⵎⵏⵏⴳⵔⵉⵢⵏ ⴰⵎⵎ ⵛⴽⴽ ⵎⵔ ⵉⴷⴷ ⵖⴰⵙ ⵏⴽⴽ ⵓⵙⴰⵔ ⵓⴼⵉⵅ ⵜⴰⵡⵏⴳⵉⵎⵜ ⴰⴷ, ⵓⵍⴰ ⵎⴰⵢ ⵣⵣⵉⴽⴽ ⴼⴼⵔⵅ. ⴰⵍⵍⵉⴳ ⵉⴼⴼⵖ ⵓⵄⵍⴱⵓⵏ ⵉⵣⵔⵢ ⴰⵙⵎⵏⵓⵏ ⵏⵏⵙ ⵉⵙⵙⵉⴳⴳ ⴷ ⵖⵉⴼⵙ ⴰⵔ ⵖⵉⴼⵙ ⵉⵟⵚⵚⴰ, ⵉⵏⵏⴰ ⴰⵙ: " ⵎⵔ ⴰⵛ ⵉⵛⴼⵉ ⵕⴱⴱⵉ ⴰⵏⵏⵍⵉ ⴰⵏⵛⵜ ⵏ ⵜⴰⵎⴰⵔⵜ, ⵓⵔ ⵜⵏⵏⵉⵜ ⴰⴷ ⵏⵏ ⵜⵉⵍⵉⵜ ⵊⴰⵊ ⵏ ⵡⴰⵏⵓ. ⴷⵖⵉ ⵏⴽⴽ ⴷⴷⵉⵅ ⵔⴰⵄⴰ ⵎⵉⵎⵛ ⴰⵢ ⵜⴳⴳⴰⵜ ⴰⴷ ⵜⴼⴼⵖⵜ. ⵏⴽⴽ ⵓⵔ ⵙⵓⵍⴰⵅ ⴷ ⴰⴷ ⵄⵟⵟⵕⵅ. " ⴰⵡⴰⵍ ⴰⴷ ⵍⵎⵄⵏⴰ ⵏⵏⵙ, ⵉⵢⴰ ⴰⵙ ⵜⵓⵖⵓⵏⵜ ⵉ ⵓⴼⴰⴳⴳⴰⵏ ⴰⴷ ⵉⵅⵎⵎⴻⵎ ⴳ ⵜⵏⴳⵉⵔⴰ ⵏ ⴽⵓ ⵜⴰⵖⴰⵡⵙⵜ ⵏⵏⴰ ⵉⵔⴰ ⴰⴷ ⵜⵜ ⵉⵢ. 4- ⵉⴳⵉⴷⵔ ⴷ ⵜⴱⵓⵍⵅⵉⵔⵜ ⴷ ⵜⵎⵓⵛⵜ ⵉⵙⵙⵓⴼⵖ ⵉⴳⵉⴷⵔ ⴰⵔⴰⵡ ⵏⵏⵙ ⴰⴼⵍⵍⴰ ⵏ ⵢⵓⵏ ⵓⵙⴽⵍⵓ ⵢⵓⴳⴳⵓⵏ ⵜⴰⵔⵡ ⵜⴱⵓⵍⵅⵉⵔⵜ ⴳ ⵓⴱⵓⴹ ⵏ ⵓⵙⴽⵍⵓ ⵜⵉⵍⵉ ⵜⴰⵎⵓⵛ ⴷ ⵡⴰⵔⵔⴰⵡ ⵏⵙ ⵡⴰⵎⵎⴰⵙ: ⵡⴰⵅⵅⴰ ⴳⴰⵏ ⴰⵎⵎⵉ ⵎⵙⵍⵍⴰⵏ ⴽⵓ ⵢⴰⵏ ⵉⵃⴹⴰ ⵉⵅⴼ ⵏⵏⵙ. ⵎⴰⵛⴰ ⵜⴰⵎⵓⵛⵜ ⵢⵙⵙⴽⵍⵎ ⵜⵓⵅⵅⵓⵜ ⵉⵏⴳⵔⴰⵙⵏ. ⵜⵓⵍⵢ ⵖⵔ ⵉⴳⵉⴷⵔ ⵜⵏⵏⴰ ⴰⵙ: " ⵏⴷⴷⴰ ⴰⴷ ⵏⵎⵎⵜ, ⵀⴰ ⵎⵎⵜⵏ ⴰⴳⴳⵯⴷ ⵡⴰⵔⵔⴰⵡ ⵏⵏⵅ. ⵉⵙ ⵓⵔ ⵜⴰⵏⵏⴰⵢⵜ ⵜⵜⴰⵀⵔⴷⵓⵏⵜ ⴰⴷ ⵏ ⵜⴱⵓⵍⵅⵉⵔⵜ ⵍⵍⴰ ⵜⴽⴽⴰⵍ ⴰⵔ ⵜⵇⵇⴰⵣ ⴰⵎⵎⵉ ⵜⵔⴰ ⴰⴷ ⵜⵏⵣⵖ ⵉⵔⵉ? ⵎⴰ ⵓⵔ ⵉⴷⴷ ⵉⵙ ⵜⵔⴰ ⴰⴷ ⵜⵙⵙⵓⴽⴼ ⵜⴰⵙⴰⴼⵜ ⴰⴷ ⵜⵓⵜⵜⵢⵏ ⵡⴰⵔⵔⴰⵡ ⵏⵏⵅ ⵃⵎⴰ ⴰⴷ ⵜⵏ ⵜⴻⵜⵛ. ⵜⴰⵎⵓⵛⵜ ⵜⵙⵙⵏ ⵉⵙ ⵜⵙⵙⵉⴳⵯⴷ ⵉⴳⵉⴷⵔ ⵜⴳⴳⵯⵣ ⵜⵎⴷⵊⴰⵡⵜ ⵏ ⵜⵎⵓⵛⵜ ⵖⵔ ⵜⴱⵓⵍⵅⵉⵔⵜ ⴷⵉⵅ ⵜⵏⵏⴰ ⴰⵙ: ⴰ ⵜⴰⵎⴷⴷⴰⴽⵯⵍⵜ! ⴷⴷⵉⵅ ⴷ ⴰⴷ ⴰⵎ ⵉⵏⵉⵅ ⵢⴰⵏ ⵡⴰⵡⴰⵍ ⴰⴷ ⵓⵔ ⴰⵅ ⵉⵜⵙⵍⵍⴰ ⴰⴳⴳⵯⴷ ⵢⴰⵏ: ⵀⴰⵏ ⵉⴳⵉⴷⵔ ⵎⵛ ⵜⴼⴼⵖ ⵜ ⴰⴷ ⵉⵃⵓⴼ ⵅⴼ ⵡⴰⵔⵔⴰⵡ ⵏⵏⵎ, ⵅⵓⵕ ⴰⵎ ⴰⴷ ⴰⵙ ⵜⵉⵏⵉⵜ ⵛⴰ. ⵏⵜⵜⴰⵜ ⵜⵙⵙⵏ ⵉⵙ ⵜⵙⴽⴽⵔ ⴰⴼⴰ ⴳ ⵜⴱⵓⵍⵅⵉⵔⵜ ⵜⴷⴷⵓ ⵜⴰⵍⵢ ⵙ ⴰⵅⴱⵓ ⵏⵏⵙ ⵖⵔ ⴰⵔⵔⴰⵡ ⵏⵏⵙ. ⵓⵔ ⵢⴰⴷ ⴰⵙ ⵉⵔⵅⵉⵙ ⵉ ⵉⴳⵉⴷⵔ ⴰⴷ ⵉⴼⴼⵖ ⴰⴷ ⴷ ⵢⴰⵡⵢ ⵉ ⵡⴰⵔⵔⴰⵡ ⵏⵏⵙ ⵓⵜⵛⵉ ⵜⴳⴳⵯⴷ ⵜⴱⵓⵍⵅⵉⵔⵜ ⴰⵡⴷ ⵏⵜⵜⴰⵜ ⵜⵓⴷⵊⴰ ⵜⵃⵢⵓⴹⵜ ⴰⵔⵔⴰⵡ ⵏⵏⵙ ⴰⵍⵍⵉⴳ ⵎⵎⵓⵜⵏ ⵙ ⵍⴰⵥ; ⵉⴳⵉⴷⵔ ⴷ ⵜⴱⵓⵍⵅⵉⵔⵜ ⴰⵡⴷ ⵢⴰⵏ ⴷⵉⵢⵙⵏ ⵓⵔ ⵉⵖⵉⵢ ⴰⴷ ⵉⴼⴼⵖ ⴰⴷ ⵉⵣⵔⵢ ⴰⵔⵔⴰⵡ ⵏⵏⵙ, ⵇⵉⵎⴰⵏ ⵜⴰⵎⴰ ⵏⵏⵙⵏ ⴰⵍⵍⵉⴳ ⵎⵎⵓⵜⵏ ⵙ ⴱⵓⵀⵢⵢⵓⴼ ⵜⵣⵔⴷ ⴷⵉⵢⵙⵏ ⵜⵎⵓⵛⵜ ⵏⵜⵜⴰⵜ ⴷ ⵡⴰⵔⵔⴰⵡ ⵏⵙ. ⴰ ⵎⵉ ⵉⵖⵉⵢ ⵢⵉⵍⵍⵙ ⵏ ⵓⵎⴷⵊⴰⵡ ⴰⴳⴳ ⵙⵎⵅⴰⴹ ⴷ ⴰⴼⴰⴳⴳⴰⵏ! ⴽⵓⵍⵍ ⴰⵢⵏⵏⴰ ⵉⵅⵅⴰⵏ ⴳ ⵜⵓⴷⵔⵜ ⵓⵔ ⵉⵍⵍⵉ ⵎⴰⵢ ⴷ ⵢⵓⵢⵔⵏ ⴰⵅⵏⴷⵍⵍⴰⵙ. 5- ⵓⵛⵛⵏ ⴷ ⴱⵍⵍⴰⵔⵊ ⵓⵛⵛⴰⵏⴻⵏ ⵡⴰⵍⴼⵏ ⴷⴰ ⵜⴻⵜⵜⴰⵏ ⵙ ⵓⵊⵍⴰⵇ ⵢⴰⵏ ⵡⴰⵙⵙ ⵢⵓⴼⴰ ⵢⵓⵏ ⴷⵉⵢⵙⵏ ⵢⴰⵜ ⵏ ⵣⵣⵔⴷⴰ ⴰⵔ ⵉⵜⴻⵜⵜⴰ ⴰⵍⵍⵉⴳ ⵉⴷⴷⴰ ⴰⴷ ⵉⵎⵎⵜ. ⵉⵏⵏⵎⵔ ⴰⵙ ⵢⴰⵏ ⵉⵖⵚⵚ ⴳ ⵓⴳ ⵕⴷ, ⵉⵎⵉⵍ ⵖⵓⵔⵙ ⵙⵙⵄⴷ ⵏⵜⵜⴰ ⵏⵏⴰ ⵓⵔ ⵉⵖⵉⵢⵏ ⴰⴷ ⵉⵙⵖⵓⵢ, ⵉⵣⵔⵉ ⵢⴰⵏ ⴱⵍⵍⴰⵔⵊ ⵣⴳ ⵜⴰⵎⴰ ⵏⵏⵙ ⵉⵛⵢⵢⵔ ⴰⵙ, ⵉⴷⴷⵓ ⵙ ⵜⴰⵣⵍⴰ. ⵉⴽⴽⵙ ⴰⵙ ⵉⵖⵚⵚ ⵏⵏⴰ ⴰⵙ ⵉⵏⵏⵎⵔⵏ. ⵉⵏⵏⴰ ⵛⴼⵉ ⵜⵉⵖⵕⴰⴷ ⵉⵏⵓ ⵉⵏⵏⴰ ⴰⵙ ⵡⵓⵛⵛⵏ: " ⴰⴷ ⴰⵛ ⵛⴼⵅ ⵜⵉⵖⵕⴰⴷ ⵏⵏⵛ? ⵃⵎⴷ ⵉ ⵕⴱⴱⵉ ⵍⵍⵉ ⵉⴽⵍⵎ ⵓⵖⵏⴱⵓ ⵏⵏⵛ ⴰⵔ ⵊⴰⵊ ⵏ ⵓⴳⵔⴹ ⵉⵏⵓ ⴰⵀⴰ ⵕⵥⵎⵅ ⴰⵛ, ⵛⴽⴽ ⵓⵔ ⴷⴰ ⵜⵄⵇⵇⴰⵍⵜ ⵉ ⵜⵓⵍⵍⵓⵖⵜ: ⴰⴷ ⵓⵙⴰⵔ ⵜ ⴽⴽⴰ ⴷⴷⴰⵡ ⵓⴹⴰⵔ ⵉⵏⵓ! ". 6- ⵉⵣⵎ ⵏⵏⴰ ⵉⵏⵖⴰ ⵓⵔⴳⴰⵣ ⵉⴼⵙⵔ ⵢⴰⵏ ⵓⵏⵡⵍⴰⴼ ⵉⵡⵍⴰⴼⵉⵏ ⵉⵙⴼⵉⵔⵙ ⴷⵉⵢⵙ ⵢⴰⵏ ⵉⵣⵎ ⴰⵅⴰⵜⴰⵔ ⵏⵏⴰ ⴳ ⵉⵏⵖⴰ ⵢⵓⵏ ⵓⴼⴰⴳⴳⴰⵏ. ⵡⵉⵏⵏⴰ ⵣⵔⵉⵏ ⴰⵔ ⵜⵚⵚⴰⵏ ⵕⵄⴱⵏ ⴳ ⵜⵙⴰⵔⵜ ⵏⵏⴰ ⵏⵏⴰ ⵓⵔ ⴷⵊⵉⵏ ⵉⵢⵢⵉ ⴰⵡⴷ ⵢⴰⵏ. ⵉⴽⴽⴰ ⵖⵉⴼⵙ ⵢⴰⵏ ⵉⵣⵎ ⵉⵏⵏⴰ ⴰⵙⵏ: " ⴰⵏⵏⴰⵢⵅ ⴷⴰ ⴳ ⵜⵡⵍⴰⴼⵜ ⵉⵙ ⴰⵅ ⵜⵔⵔⴰⵎ, ⵎⴰⵛⴰ ⴰⵏⵡⵍⴰⴼ ⵉⵢⴰ ⴰⵡⵏ ⵍⵖⵕⵕ. ⴰⴳⴳⵯⴷ ⵏⴽⵯⵏⵉ ⵎⵔ ⵏⵙⵙⵉⵏ ⴰⴷ ⵏⵖⵎ ⴰⴷ ⴽⵯⵏ ⵏⵔⵔⴰ ". 7- ⵓⵛⵛⵏ ⴷ ⵡⴰⴹⵉⵍ ⵢⴰⵏ ⵡⵓⵛⵛⵏ ⴰⵢⴷ ⵉⵏⵖⴰ ⵍⴰⵥ ⵉⵣⵔⵉⵢ ⴷⴷⴰⵡ ⵏ ⵢⴰⵜ ⵏ ⴷⴷⵉⵍⵉⵜ ⵢⵉⵏⵏⵢ ⵉⵣⵔⴰⵔ ⵏ ⵡⴰⴹⵉⵍ ⴰⵔ ⵙⴼⵍⵉⵍⵍⵉⵢⵏ ⵏⵡⴰⵏ ⴰⵍⵍⵉⴳ ⴷⴰ ⵣⵣⵉⴳⵙⵏ ⵉⴽⴽⴰⵜ ⵉⵍⵍⵉⴼ ⵏ ⵜⴰⵎⵏⵜ. ⵉⵏⵏⴰ ⵉⵏⵢ ⵉⵅⴼ ⵏⵏⵙ ⴰⵡⴰⵢ ⵜ ⵢⵓⴼⴰⵏ ⵖⴰⵙ ⵉⵣⵔⴰⵔ ⵉⵏⵏ ⴰⴷ ⵉⵙⵙⵏ ⵉⵄⵜⵇ ⴰⵍⵍⵉⴳ ⵜⵏ ⵉⵏⵏ ⵢⵓⴼⴰ ⴱⵄⴷⵏ ⵉⵏⵏⴰ: " ⵓⵔ ⵉⵏⵏⵉ ⴰⴷ ⵉⵜⵛ ⴰⵢⵉⵏⵏ ⵖⴰⵙ ⴰⵎⴷⴷⴰⵍⵍⵓ ". ⵎⴰⵅ ⵉⵙ ⵓⵔ ⵜⵓⴼ ⵜⵙⴰⵔⵜ ⵜⴰⵎⴷⴰⵍⵍⵓⵜ? 8- ⵓⵛⵛⵏ ⴷ ⵡⵓⵍⵍⵉ ⵣⵢ ⵎⴰⵢ ⵜⵍⵍⴰ ⵜⵓⴷⵔⵜ ⵍⵍⴰ ⵜⵏⴰⵖⵏ ⵡⵓⵛⵛⴰⵏⴻⵏ ⵏⵉⵜⵏⵉ ⴷ ⵡⵓⵍⵍⵉ; ⴽⴽⵔⵏ ⵏⵏⴰⵏ ⴰⴷ ⵏⴳ ⵍⵀⵏⴰ ⵢⵓⴼ ⴰⵅ: ⵉⴷⴷⵅ ⵡⴰⵅⵅⴰ ⵍⵍⴰ ⵜⴻⵜⵜⴰⵏ ⵡⵓⵛⵛⴰⵏⴻⵏ ⵛⴰ ⵜⵉⵅⵙⵉ ⵏⵏⴰ ⵢⵓⵛⴽⴰⵏ, ⴰⵔ ⵜⴳⴳⴰⵏ ⵉⵎⴽⵙⴰⵡⵏ ⴰⵡⴷ ⵏⵉⵜⵏⵉ ⵉⵄⴱⴰⵏⴻⵏ ⵣⴳ ⵉⵙⵍⵉⵅⵏ ⵏⵏⵙⵏ. ⵓⵔ ⵉⵍⵍⵉ ⵍⵀⵏⴰ ⴳ ⵡⵓⵍⵍⵉ ⵡⴰⵍⴰ ⵓⵛⵛⴰⵏⴻⵏ; ⴰⵡⴷ ⵢⴰⵏ ⴷⵉⵢⵙⵏ ⵓⵔ ⵉⵙⴼⵉⵍⵍ ⵉ ⵡⵓⵜⵛⵉ ⵏⵏⵙ. ⵙⵙⵕⵚⴰⵏ ⵍⵀⵏⴰ ⴳⵔⴰⵙⵏ ⵎⵎⵛⴼⴰⵏ ⵉⵏⵃⴱⴰⵙⵏ: ⵓⵛⵛⴰⵏⴻⵏ ⴰⵔⵔⴰⵡ ⵏⵏⵙⵏ ⵖⵔ ⵡⵓⵍⵍⵉ; ⵓⵍⵍⵉ ⵉⵢⴹⴰⵏ ⵏⵏⵙⵏⵜ ⵖⵔ ⵡⵓⵛⵛⴰⵏⴻⵏ; ⵣⵔⵉⵏ ⵡⵓⵙⵙⴰⵏⵏ, ⴰⵔ ⵜⵅⵉⵟⵉⵔⵏ ⵉⵅⵣⴰⵏ ⴳⴰⵏ ⵓⵛⵛⴰⵏⴻⵏ ⵔⴰⵏ ⵎⴰⵢⴷ ⵜⴻⵜⵜⴰⵏ. ⵢⴰⵏ ⵡⴰⵙⵙ ⵓⵔ ⵍⵍⵉⵏ ⵉⵎⴽⵙⴰⵡⵏ ⵢ ⵜⵙⵜⵜⵓⵔⵜ ⴰⵎⵥⵏ ⴰⵔ ⵜⵊⵢⵢⴰⴼⵏ ⵖⴰⵙ ⵉⵛⵔⵡⴰⵏ ⵉⵎⵅⵢⵢⵕⵏ, ⴽⴽⵓⴷ ⵏⵇⵇⴰⵏ ⵜⵜⴰⵙⵢⵏ ⵜⵏ ⵖⵔ ⵄⴰⵔⵉ ⵀⴰ ⵄⵍⵎⵏ ⵉ ⵉⵎⴰⵔⴰⵡⵏ ⵏⵏⵙⵏ ⴳ ⵜⵓⴼⵔⴰ. ⵉⵢⴹⴰⵏ ⴰⵢⵜ ⵏⵏⵉⵢⵜ, ⵏⵖⴰⵏ ⵜⵏ ⴳ ⵓⵏⵓⴷⴷⵎ. ⴽⵓⵍⵛⵉ ⵏⴰⵏⵜ, ⴰⵍⵍⵉⴳ ⵓⵔ ⵉⵎⵏⵉⵄ ⴰⴳⴳⵯⴷ ⵢⵓⴽ. ⵎⴰⵢⴷ ⵉⵢⴰⵏ ⵜⴰⵖⵓⵕⵉ ⵏ ⵜⵏⴼⵓⵙⵜ ⴰⴷ? ⵓⵏⵏⴰ ⵉⵅⵅⴰⵏ ⵓⵔ ⵉⵜⵙ ⵉⵍⴰⵇⵇ ⵍⵀⵏⴰ: ⵓⵔ ⴷ ⵢⵓⵙⵢ ⵍⵀⵏⴰ ⴷ ⵓⵄⴷⴰⵡ ⵡⴰⵔ ⵏⵏⵉⵢⵜ. 9- ⵉⵣⵎ ⵏⵏⴰ ⵉⵡⵙⵙⵉⵔⵏ ⵉⵣⵎ ⵍⵍⴰ ⵉⵙⵙⵔⵢⵉⵢⵢⵉ ⵜⴰⴳⴳⴰⵏⵜ ⵜⵉⵡⵟⵟ ⵜⵓⵙⵔ ⴰⵔ ⵢⴰⵍⵍⴰ ⴰⴼⵍⵍⴰ ⵏ ⵜⵉⵄⵓⵔⵔⵎⴰ ⵏⵏⵙ ⵃⵓⴼⵏ ⴷ ⵖⵉⴼⵙ ⴽⵓⵍⵍ ⵉⵎⴷⴷⵓⵔⵏ ⵉⵅⴷⴷⴰⵎⵏ ⵏⵏⵙ ⵊⵊⵔⴷⵏ ⴷ ⵖⵉⵔⵙ ⵙ ⵓⵡⵃⴰⵍ ⵏⵏⵙ. ⵉⴷⴷⴰ ⴷ ⵉⵢⵢⵉⵙ ⵉⵡⵡⵜ ⵜ ⵙ ⵢⴰⵏ ⵔⵔⵛⵍ; ⵢⵓⵙⵢ ⵜ ⵡⵓⵛⵛⵏ ⵙ ⵜⵓⵖⵎⴰⵙ; ⴰⵣⴳⵔ ⵉⴱⵔⵔⵣ ⵜ ⵙ ⵡⴰⵛⵛⵉⵡⵏ. ⵉⵇⵉⵎ ⵉⴳⵍⵍⵉⵏ ⴰⵔ ⵉⵜⵔⴰⵄⴰ, ⵉⵇⵍⵍⵇ, ⵉⵃⵣⵏ, ⵖⴰⵙ ⵉⵖⵏⴰⵏ ⴰⵙ ⴰⵔ ⵉⵜⴹⵕⵕⴰⵄ; ⵜⵚⵚⵉⵡⴹ ⵜ ⵜⵓⵢⵔ ⵉ ⵡⴰⵛⴰⵍ. ⵏⵜⵜⴰ ⵢⴰⵏⵏⴰⵢ ⴰⵖⵢⵓⵍ ⵉⴷⴷⴰ ⴷ ⴰⵡⴷ ⵏⵜⵜⴰ ⴰⴷ ⵉⵢ ⵉⵍⵉ ⵏⵏⵙ, ⵉⵏⵏⴰ ⴰⵙ: " ⵀⴰⵜⵉⵏ ⵛⵉⴳⴰⵏ ⴰⵢⴰ: ⵍⵎⵓⵜ ⴰⴷ ⵎⵎⵜⵅ, ⴰⴷ ⵎⵎⵜⵅ, ⵎⴰⵛⴰ ⵓⵔ ⵔⵉⵅ ⴰⴷ ⴰⵡⵢⵅ ⵜⵉⵅⴰⵜ ⵏⵏⵛ ⴰⵡⴷ ⵛⴽⴽ ". 10- ⵜⴰⵎⵟⵟⵓⵟ ⵢⵉⵡⵢ ⵡⴰⵙⵉⴼ ⵓⵔ ⴳⵉⵅ ⴰⵎⵎ ⵡⵉⵏⵏⴰ ⵉⵜⵜⵉⵏⵉⵏ: " ⵓⵔ ⵉⵍⵍⵉ ⵛⴰⵏ ⵍⴱⴰⵙ ⵖⴰⵙ ⵛⴰⵏ ⵜⵎⵟⵟⵓⵟ ⴰⵢ ⵉⵡⵉⵏ ⵡⴰⵎⴰⵏ ". ⵓⵔ ⵉⵢⵉ ⴰⵙⴳⴳⴷ ⴰⴷ ⵏⵉⵏⵉ ⵍⵄⵉⴱ ⴳ ⵜⵓⵜⵎⵉⵏ, ⵉⴷⴷⵅ ⵏⵉⵜⵏⵜⵉ ⴰⵢⴷ ⵉⵢⴰⵏ ⵜⵓⵎⵔⵜ ⵏⵏⵅ. ⵉⵡⴰⵍⵉⵡⵏ ⴰⴷ ⵓⵔ ⵢⵉⵏ ⵛⴰ ⵏⵏⴰ ⵉⴼⴼⵖⵏ ⴰⴱⵔⵉⴷ ⴳ ⵜⵏⴼⵓⵙⵜ ⴰⴷ ⵢⵓⵜ ⵏ ⵜⵎⵟⵟⵓⵟ ⴰ ⵢⵉⵡⵉⵏ ⵡⴰⵎⴰⵏ. ⵉⴷⴷⵓ ⵓⵔⴳⴰⵣ ⵏⵏⵙ ⴰⵔ ⵜⵜ ⵉⵜⵜⴼⴰⴼⴰ ⵜⵖⵚⵚⴰ ⵏⵏⵙ ⵉⵔⴰ ⴰⴷ ⴰⵙ ⵢⴰⴷⵔ ⴳ ⵉⵚⵏⴹⴰⵍ. ⴰⵔ ⵉⵙⵙⴰⵔⴰ ⴳ ⵉⵎⴰⵡⵏ ⵏ ⵡⴰⵙⵉⴼ ⵉⵏⵏⴰⵍ ⵢⵉⵜⵙ ⵏ ⵎⵉⴷⴷⵏ ⵏⵏⴰ ⵓⵔ ⵉⵙⵍⵉⵏ ⴰⵏⵖⵎⵉⵙ ⵉⵙⴰⵍ ⵜⵏ ⵉⵏⵏⴰ ⴰⵙⵏ ⵉⵙ ⵓⵔ ⵜⴰⵏⵏⴰⵢⵎ ⵡⴰⵍⵓ. " ⵉⵏⵏⴰ ⴰⵙ ⵢⴰⵏ ⵓⵔ ⵏⴰⵏⵏⴰⵢ ⵡⴰⵍⵓ, ⵎⴰⵛⴰ ⴷⴷⵓ ⵙⵔⵔⵃ ⵎⵓⵏ ⴷ ⵡⴰⵙⵉⴼ ". ⵉⵏⵏⴰ ⴰⵙ ⵢⵓⴽ ⴹⵏⵉⵏ " ⵓⵀⵓ! ⴷⴷⵓ ⴳⴰⴼⵢ ⴰⵙⵉⴼ ⵡⴰⵅⵅⴰ ⵜⵍⵍⴰ ⵜⵙⴰⵡⵏⵜ ⴷ ⵜⵎⴰⴷⵍⴰ ⵏⵏⴰ ⴳ ⴷⴰ ⵜⴰⵣⵣⵍⴰⵏ ⵡⴰⵎⴰⵏ ⵙ ⵍⵊⵀⴷ ⴰⵏⵏⵍⵉ ⵏ ⵓⵄⴽⴽⵙ ⵏⵏⵙ ⴰⴷ ⵜⵜ ⵉⵃⵔⵢ ⴳ ⵜⵙⵢⴰ ⵢⴰⴹⵏⵉⵏ ". ⵍⵍⴰ ⵉⵜⵚⵚⴰ ⵓⵔⴳⴰⵣ ⴰⴷ ⴳ ⵡⴰⵡⴰⵍ ⵏⵏⵙ. ⵓⵔ ⵉⴷⴷ ⵖⴰⵙ ⵜⵉⵡⵜⵎⵉⵏ ⴰⴳ ⵉⵍⵍⴰ ⵓⵄⴽⴽⵙ, ⵓⵏⵏⴰ ⴳ ⵜⵉⴳⴰ ⵕⴱⴱⵉ ⴰⴷ ⴷⵉⵢⵙ ⵢⵉⵍⵉ ⴰⵀⴰ ⵓⵙⴰⵔ ⵜ ⵉⴼⴼⵖ ⴰⵔⴷ ⵉⵎⵎⵜ. 11- ⵎⵚⵓⵟⵟⴹ ⵉⴽⵍⵎⵏ ⴰⵃⴰⵏⵓ ⵉⴽⴽⵔ ⵢⴰⵏ ⵎⵚⵓⵟⵟⴹ ⵓⵙⴷⵉ ⴰⵎⵓⵃⵓⵍ ⵉⴽⵍⵎ ⵖⵔ ⵢⴰⵏ ⵓⵃⴰⵏⵓ ⵣⵢ ⵢⴰⵏ ⵓⵅⴱⵓ ⵓⵇⵎⵉⵕ. ⵉⴼⴼⵖ ⴷ ⵣⵣⵉⴳⵙ ⴷ ⴰⵎⵓⴹⵉⵏ. ⵉⴷⴷⵔ ⴳ ⵓⴳⵏⵙⵓ ⵏⵏⵙ ⴳ ⵜⵓⴼⵔⴰ ⵉⵡⴰ ⵉⵇⵇⵉⵎ ⴰⵔ ⵉⵜⴻⵜⵜⴰ, ⴰⵔ ⵉⵜⴼⵥⴰⵥ ⵓⵔ ⵉⵣⵣⵔⵢ ⴰⵡⵏⵓⵍ ⴰⴷ, ⵉⵜⵛⴰ ⴽⵓⵍⵍ ⴰⵢⵏⵏⴰ ⵢⵓⴼⴰ ⴰⵍⵍⵉⴳ ⵓⵔ ⵉⵄⵇⵇⵉⵍ ⵉⵅⴼ ⵏⵏⵙ ⵙ ⵜⵉⵣⵣⵓⵔⵜ. ⵣⵔⵉⵏ ⵏ ⵡⵓⵙⵙⴰⵏⵏ, ⵢⵓⴼⴼ, ⵉⴱⵣⵢ ⵙ ⵡⵓⵜⵛⵉ. ⵏⵜⵜⴰ ⵉⵙⵍⵍⴰ ⵉ ⵛⴰⵏ ⵉⵎⵙⵍⵉ ⵉⵔⴰ ⴰⴷ ⵜⵔⵡⵍ ⵉⵡⴰⵄⴷ ⴰⵅⴱⵓ ⵏⵏⴰ ⵣⴳ ⵉⴽⵍⵎ ⵉⵎⵉⵍ ⵓⵔ ⴰⵙ ⵉⵇⴷⴷⴰ, ⵉⵏⵏⴰ ⴱⴰⵔ ⵉⵙ ⵅⴹⵉⵅ ⵉⵇⵉⵎ ⴰⵔ ⴰⵙ ⵜⵏⵏⴹ ⵛⵉⴳⴰⵏ ⵏ ⵜⵉⴽⴽⴰⵍ ⴰⵔ ⵜⵜⵉⵏⵉ: " ⴰⴱⵔⵉⴷ ⴰⵢⴰ, ⵓⵔ ⵏⵏⵉⵅ ⴰⴷ ⵜⵜⵓⵅ, ⵢⴰⴽ ⵖⴰⵙ ⵙⵎⵓⵙ ⵏⵅⴷⴷ ⵙⴷⵉⵙ ⵏ ⵡⵓⵙⵙⴰⵏⵏ ⴰⵢ ⴷⵉⵢⵙ ⴽⵍⵎⵅ ". ⵉⵇⵇⵉⵎ ⵢⴰⵏ ⵓⵖⵕⴹⴰ ⴰⵔ ⴷⵉⵢⵙ ⵉⵜⵜⵔⴰⵄⴰ ⴰⵍⵍⵉⴳ ⴷⵉⵢⵙ ⵉⵇⵉⵎⴰ ⵉⵏⵏⴰ ⴰⵙ: " ⴰⵙⵙ ⵏⵏⴰ ⵍⵍⵉⴳ ⵜⴽⵍⵎⵜ ⵢⵓⵔⴰ ⵓⴷⵉⵙⵙ ⵏⵏⴽ ⵉⵅⵚⵚⴰ ⴰⵛ ⴷⵖⵉ ⴰⴷ ⵜⵓⵎⵓⵎⵜ ⴰⵎⵛⵉ ⵏⵏⴰ ⵜⴽⴽⵉⵜ ". ⴰⵢ ⵏⵏⴰ ⴰⵡⵏ ⵏⵏⵉⵡ ⴷⴰ, ⴰⴷ ⵜ ⵏⵉⵏⵉ ⵉ ⵡⴰⵢⵢⴰⴹ: ⴽⵓ ⵢⵓⵏ ⵉⵍⵙ ⵅⴼ ⵍⵇⴷⴷ ⵏⵏⵙ. 12- ⴰⵎⵓⵛⵛ ⴷ ⵓⵖⵕⴹⴰ ⴰⵡⵙⵙⴰⵔ ⵖⵕⵉⵅ ⵖⵔ ⵢⴰⵏ ⵉⵜⵇⵇⵉⵏ ⵜⵉⵏⴼⵓⵙⵉⵏ: " ⵉⴽⴽⴰ ⴳ ⴳ ⵓⵎⵣⵔⵓⵢ ⵢⴰⵏ ⵓⵎⵓⵛⵛ ⵉⵙⵓⵃⵕⵕⴰ ⵜⵓⴷⵔⵜ ⵅⴼ ⵉⵖⵕⴹⴰⵢⵏ ". ⴰⵔ ⵉⵜⵜⵉⵏⵉ: " ⴰⵎⵓⵛⵛ ⴰⴷ ⵉⵢⴰ ⴰⵏⴳⵎⴰⵔ, ⴰⵃⵟⵟⴰⵢ ⵉⵚⵃⴰⵏ, ⵍⵍⴰ ⵉⵙⵙⴰⴳⴳⵯⴰⴷ ⴰⴳⴳⵯⴷ ⴳ ⵜⵎⵉⵣⴰⵔ ⵉⴱⵄⴷⵏ; ⵉⵔⴰ ⴰⴷ ⵉⴽⴽⵙ ⵉⵍⵍⵉⴼ ⵏ ⵉⵖⵕⴹⴰⵢⵏ ⵣⵢ ⴰⴼⵍⵍⴰ ⵏ ⵡⴰⵛⴰⵍ. ⴽⵓⵍⵍ ⵎⴰⵢⴷ ⵉⵜⵜⵓⴳⴰⵏ ⵉ ⵉⵖⵕⴹⴰⵢⵏ: ⴰⵛⵜⵛⵉ, ⵜⵉⵣⵓⵖⵕⵉⵏ, ⵓⵔ ⵉⵢⵢⵉ ⵛⴰ ⴷⴰⵜ ⵏ ⵓⵎⵓⵛⵛ ⴰⴷ. ⴰⴷⴷⴰⵢ ⵢⴰⵏⵏⴰⵢ ⵉⵖⵔⴹⴰⵢⵏ ⴼⵔⵏ ⴳ ⵉⵅⴱⴰ ⵏⵏⵙⵏ, ⴰⴷⴷⴰⵢ ⵓⵔ ⵔⵔⵉⵏ ⴰⴷ ⴼⴼⵖⵏ ⴰⴷⴷⴰⵢ ⵉⴳⵎⵎⵔ, ⴷⴰⵢ ⵉⵢ ⴰⵎⵎⵉ ⵉⵎⵎⵓⵜ: ⵉⵙⵉⵍ ⵉⵅⴼ ⵙ ⵉⵣⴷⴰⵔ ⵢⴰⵢⵍ ⵜⴰⴹⵜ ⵏⵏⵙ ⵙ ⵉⴼⵉⵍⵉ ⵖⵔ ⴰⴼⵍⵍⴰ. ⵏⵏⴰⵏ ⵉⵖⵔⴹⴰⵢⵏ ⵉⵙ ⴰⵙⵏ ⵢⵓⵎⵥ ⵕⴱⴱⵉ ⴰⵎⵓⵔ ⵏⵏⵙⵏ: ⵉⵙ ⵉⵜⵛⴰ ⵛⴰ, ⵉⵊⵊⵕⴰ ⵛⴰ ⴷⴰⵢ ⴰⴳⵍⵏⵜ ⴰⵢⵜ ⵉⵖⵕⵎ. ⵉⵏⵏⴰ ⴰⵛ ⴽⵓⵍⵍ ⵉⵖⵕⴹⴰⵢⵏ ⵎⵎⵔⵏ ⵙ ⵍⵎⵓⵜ ⵏⵏⵙ, ⴷⴰⴷ ⵙⵙⵓⴼⵓⵖ ⵏ ⵉⵖⵓⴱⴰ ⵏⵏⵙⵏ, ⵛⵡⵉ ⵜⵉⵅⴼⴰⵡⵉⵏ ⵛⵡⵉ ⴷⵉⵅ ⴱⵕⵕⵎⵏ ⵙ ⵉⵅⴱⴰ ⵏⵏⵙⵏ, ⵛⵡⵉ ⴼⴼⵖⵏ ⴷ, ⵇⵇⵉⵎⵏ ⴰⵔ ⵙⵙⴰⵔⴰⵏ, ⴽⴽⵙⵏ ⵜⵉⵡⴷⵉ: ⴷⴰⵢ ⵜⴱⴷⵓ ⵜⵎⵖⵕⴰ ⵢⴰⴹⵏⵉⵏ: ⵉⴼⴰⴼⴰ ⴷ ⵓⵎⵜⵜⵉⵏ, ⵉⴱⴷⴷ ⵅⴼⵉⴹⴰⵔⵏ ⵏⵏⵙ ⵢⴰⵎⵥ ⵜⵏ. ⴽⵓ ⴷ ⵉⵜⵖⵥⵥⴰ ⵉⵜⵜⵉⵏⵉ: " ⵏⵎⵢⴰⵙⵙⴰⵏ, ⵉⵎⵏⵖⵉ ⵏⵏⴰ ⵉⵍⵍⴰⵏ ⵉⵏⴳⵔ ⴰⵅ ⴷ ⴰⵣⴰⵢⴽⵓ; ⵓⵔ ⵏⵏⵉⵏ ⵉⵅⴱⴰ ⵏⵏⵓⵏ ⴰⴷ ⴽⵯⵏ ⴼⵓⴽⴽⴰⵏ ⵀⴰⵢⵉ ⵄⵍⵎⵅ ⴰⵡⵏ: ⵜⵙⵓⵍⵎ ⴰⴷ ⵜⴷⴷⵓⵎ ⴽⵓⵍⵍ ⵏⵏⵓⵏ ⴰⵔ ⴰⵅⴰⵎ ". ⴰⵢⵏⵏⴰ ⴰⵢⴷ ⵉⵊⵕⴰⵏ: ⵉⵢⴰⵙ ⵜⵜ ⵜⵉⴽⴽⵍⵜ ⵜⵉⵙⵙ ⵙⵏⴰⵜ ⵉⵙⵙⵎⵍⵉⵍ ⵜⴰⵀⵉⵜⵓⵔⵜ ⵏⵙ ⴳ ⵓⴳⴳⵯⵔⵔ ⴰⵍⵍⵉⴳ ⵓⵔ ⴷⴰ ⵉⵜⵜⵓⴽⴰⵣ, ⵢⴰⵍⵢ ⵉⴼⴼⵔ ⴳ ⵢⴰⵏ ⵓⵙⵙⴽⵍ ⵉⵏⵏⵓⵕⵥⵎⵏ. ⴰⵎⵎⵉ ⵉⵡⴰⵔⴳ: ⴼⴼⵖⵏ ⴷ ⴷⵉⵅ ⵉⵖⵕⴹⴰⵢⵏ ⵉⵃⵔⵢ ⵜⵏ ⵉⴷ ⵡⴰⵙⵙⴰ ⵏⵏⵙⵏ. ⵓⵔ ⵏⵏ ⵉⵇⵉⵎ ⵖⴰⵙ ⵢⴰⵏ ⵉⵛⵉⴱⴰⵏ ⴰⵎⵃⴰⵢⵍ: ⴽⴽⴰⵏⵜ ⵖⵉⴼⵙ ⵜⵎⴰⵙⴰⵔⵉⵏ, ⵉⵙⵙⵏ ⵎⴰⵢ ⵜⵢⴰ ⵜⵓⴷⵔⵜ ⵜⴱⴱⵢ ⴰⵙ ⴰⵡⴷ ⵜⵓⵊⵊⵉⵎⵜ ⴳ ⵉⵎⵏⵖⴰⵏ. ⴰⵔ ⴰⵙⵏ ⴷ ⵉⵜⵜⵉⵏⵉ ⵣⵢ ⵜⵜⵉⵙⴰⵄ: " ⵀⴰⵜⵉⵏ ⵓⵔ ⵓⵎⵉⵏⵅ ⵜⵉⵔⵔⵛⵜ ⴰⴷ ⵏ ⵓⴳⴳⵯⵔⵔ, ⵉⵏⵏⴰ ⵉ ⵡⴰⵏⵏⵍⵉ ⵉⵏⵓ ⵉⵍⵍⴰ ⵛⴰ ⴷⵉⵙⵙ, ⵡⴰⵅⵅⴰ ⵉⵍⵍⴰ ⵓⴳⴳⵯⵔ, ⴰⵅⵕⵉⴹ ⵏⴽⴽ ⵓⵔ ⵜ ⵜⵇⵔⵔⴰⴱⵅ ". ⵙⵜⵉⵜⵜ ⴰⴳⴳ ⵏⵏⴰ: ⵉⵣⵉⵍ ⴰⴷ ⵏⵔⴰⵔ ⵍⴱⴰⵍ. ⵜⴽⴽⴰ ⵖⵉⴼⵙ ⵉⵙⵙⵏ ⵉⵙ ⵉⵣⵉⵍ ⵓⵃⴰⵔⴱ ⵏⵜⵜⴰ ⴰⴳⴳ ⵢⴰⵏ ⵎⵎⴰⵏ ⵏ ⵍⴰⵎⴰⵏ. ⵜⴰⴳⵣⵣⵓⵎⵜ 4 1- ⵉⵣⵎ ⴱⵓ ⵜⴰⵢⵔⵉ ⴰⵍⵍⵉⴳ ⴽⴽⴰⵏ ⵉⵎⴷⴷⵓⵔⵏ ⵍⵍⴰ ⵙⴰⵡⴰⵍⵏ, ⵉⵣⵎⴰⵡⵏ ⵔⴰⵏ ⴰⴷ ⴳⵉⵏ ⵉⴹⵓⵍⴰⵏ ⴷ ⵓⴼⴰⴳⴳⴰⵏ. ⵉⵙ ⵉⵢⴰ ⵍⵄⵉⴱ; ⵣⵢ ⵎⴰⵢⴷ ⵜⵓⴼ ⵜⴰⵔⵡⴰ ⵏⵏⵙⵏ ⵢⴰⵏ ⵉⵚⴰⵟⵟⵏ ⴷ ⵉⵎⵏⵏⴳⵔⵉⵏ. ⵉⴽⴽⵔ ⵉⴷⴷⴰ ⵢⵓⵏ ⵉⵣⵎ ⴱⵓ ⵡⴰⴷⴷⵓⵔ ⴰⵅⴰⵜⴰⵔ ⵉⵣⵔⵢ ⵣⴳ ⵢⴰⵏ ⵓⵡⴷⴰⵍ ⵉⵎⵢⴰⴼⴰ ⴷ ⵢⴰⵜ ⵏ ⵜⵎⴽⵙⴰⵡⵜ: ⵉⵜⵜⵔ ⵜⵜ, ⴰⴷ ⵜⵜ ⵢⴰⵡⵓⵍ. ⴰⵎⴰⵔⴰⵡ ⵏ ⵜⵔⴱⴰⵜⵜ ⵉⵏⵏⴰ ⵎⵔ ⴷ ⵉⴷⴷ ⵖⴰⵙ ⵛⴰⵏ ⴷⴷⵔⵡⵉⵛ ⴰⵢ ⵜⵜ ⵉⵙⵙⵓⵜⵔⵏ. ⵎⵛ ⴰⵙ ⵜⵜ ⵛⴼⵉⵅ ⵉ ⵡⴰ, ⵜⴱⵔⵢ ⵉ ⴳ ⵡⵓⵍ ⵎⵛ ⴰⵙ ⵏⵏⵉⵅ ⵓⵀⵓ, ⴰⴷ ⵀⵡⵡⵍⵅ ⵢⴰⵜ ⵏ ⵜⵉⴼⴰⵡⵜ ⴰⴷ ⵜⵜ ⵢⴰⵡⵍ ⴳ ⵜⵓⴼⵔⴰ ⵉⵅⵎⵎⴻⵎ ⵉⵏⵏⴰ ⵢⵓⴼ ⵎⵛ ⵜⴷⴷⴰ ⵙ ⵍⵄⵣⵣ. ⵜⵄⴷⵍ ⵜⵙⵍⵉⵜⵜ ⴰⵛⴽⴽⵓⵛ ⵏⵏⵙ ⵉⴽⴽⵔ ⵉⵏⵏⴰ ⴰⵙ ⵓⵎⴰⵔⴰⵡ ⵏⵏⵙ ⵉ ⵉⵣⵎ ⵛⴼⵉⵅ ⴰⵛ ⵜⵜ ⵎⴰⵛⴰ: " ⵉⵍⵍⵉ ⵜⵓⵄⵕ; ⴳⵯⴳⵯⴷⵅ ⴰⵅⴱⴰⵛⵏ ⵏⵏⵛ ⴰⴷ ⵜⵜ ⴱⵔⵢⵏ ⴰⴷⴷⴰⵢ ⵜⵉⵔⵉⵜ ⴰⴷ ⴰⵙ ⵜⵙⵙⵍⴼⵜ ⴰⴷ ⴰⵅ ⵜⵙⴰⵎⵃⵜ ⴰⴷ ⴰⵛ ⵏⴽⴽⵙ ⵉⴱⵓⵛⵛⴰⵔⵏ ⴰⴷ ⴰⵛ ⵙⵔⵎ ⵜⵓⵖⵎⴰⵚ; ⵃⵎⴰ ⴰⴷ ⵃⵔⵓⵔⵉⵏⵜ ⵜⵇⵎⵓⵜⵉⵏ ⵏⵏⵛ, ⵀⴰ ⴰⴹⴼⵓⵜⵏⵜ ⵃⵎⴰ ⴰⴷ ⴰⵙ ⵉⵄⵊⵉⴱⵏⵜ ⵉ ⵉⵍⵍⵉ ⴰⴷ ⴽ ⵜⵉⵔⵉ ". ⵓⵔ ⵉⵙⵙⵉⴳⵔ ⵉⵣⵎ ⵉⵇⴱⵍ ⴰⵢ ⵏⵏⴰ ⵉⴷⴷⵅ ⵇⵇⵏⴻⵏⵜ ⴰⵙ ⵡⴰⵍⵍⵏ ⵙ ⵜⴰⵢⵔⵉ ⴱⵍⴰ ⵜⵓⵖⵎⴰⵙ, ⴱⵍⴰ ⴰⵅⴱⴰⵛⵏ ⵉⵄⴰⵢⴷ ⴰⵎⵎⵉ ⵓⵔ ⵉⵍⵍⵉ ⴳ ⵓⴷⵖⴰⵕ. ⵕⵣⵎⵏ ⵖⵉⴼⵙ ⵢⵉⵜⵙ ⵉⵢⴹⴰⵏ ⵓⵔ ⵢⵓⴼⵉ ⵎⴰ ⴰⵙ ⵉⵙⵙⵏ ⵉⵏⵏⴰⵖ. ⵜⴰⵢⵔⵉ ⵜⴰⵢⵔⵉ, ⵓⵏⵏⴰ ⵜⵓⵎⵥⵜ, ⵓⵔ ⴷⴰ ⵉⵜⴰⵏⵏⴰⵢ ⴷⴰⵜ ⴰⵙ. 2- ⴰⵎⴽⵙⴰ ⴷ ⵓⴳⴰⵔⵡ ⵉⴽⴽⴰ ⵢⴰⵏ ⵓⴽⵙⵙⴰⴱ ⵉⵥⴷⵖ ⴳ ⵉⵎⴰⵡⵏ ⵏ ⵡⴰⴳⴰⵔⵡ; ⵖⵓⵔⵙ ⵢⴰⵜ ⵏⵜⵇⴹⵉⵄⵜ ⵏ ⵡⵓⵍⵍⵉ, ⴰⵜⵉⵢ ⵏⵏⵙ ⴰⴷ ⵉⵙⵙ ⵉⴷⴷⵔ ⴰⴱⴷⴰ; ⵡⴰⵅⵅⴰ ⵓⵔ ⵉⵜⵛⵢⵢⴰⴹ. ⵉⴽⴽⵔ ⵓⵔ ⵉⵄⵏⵉⵇ ⵉⴷⴷⵅ ⵢⴰⵏⵏⴰⵢ ⴰⵢⵏⵏⴰ ⴷⴰ ⴷ ⵉⵜⴼⴼⵖⵏ ⵣⵢ ⵡⴰⴳⴰⵔⵡ ⵉⵜⵜⵓⵜⵢ ⴰⵙ ⵡⵓⵍ; ⵉⴽⴽⵔ ⵉⵣⵣⵏⵣ ⵓⵍⵍⵉ ⵉⴷⴷⵓ ⵉⵙⵖ ⴰⵖⵔⵔⴰⴱⵓ ⵉⴽⵍⵎ ⴰⵎⴷⴰⵍ ⵏ ⵡⴰⵎⴰⵏ. ⵉⵎⵉⵍ ⵃⵓⴼⵏ ⵡⴰⵎⴰⵏ ⴰⵡⵉⵏ ⴰⵙ ⴰⵢⵏⵏⴰ ⵖⵓⵔⵙ: ⵉⵄⴰⵢⴷ ⴱⵓ ⵡⵓⵍⵍⵉ ⵉⵢⴰ ⴰⵎⴽⵙⴰ. ⵙ ⵉⵎⵉⵇ ⵉⵎⵉⵇ ⴰⵔ ⵉⵙⵙⴳⴷⵓⴷ ⴰⵍⵍⵉⴳ ⵉⵙⵖⴰ ⵛⴰ ⵏ ⵡⵓⵍⵍⵉ ⵢⵓⵖⵓⵍ ⴷ ⵖⵔ ⴰⴷⵖⴰⵔ ⵏⵙ. ⵢⴰⵏ ⵡⴰⵙⵙ ⵉⵃⵓⴼ ⴷ ⵡⴰⴳⴰⵔⵡ, ⵉⵙⵙⵓⴼⵖ ⴷ ⵢⵉⵜⵙ ⵏ ⵉⵖⵔⵔⴰⴱⵓⵜⵏ ⵖⵔ ⵜⴰⵡⵜⵜⵓ ⵏⵙ; ⵉⵙⴽⵙⵓ ⵡⴰⵎⴰⵏ ⵉⵏⵏⴰ ⴰⵙⵏ: " ⵜⵔⴰⵎ ⴷⵉⵅ ⴰⴷ ⵉ ⵜⴰⵡⵉⵎ ⴰⵢⴰ ⵏⵏⴰ ⴳⵉⵅ! ⵉⵡⴰ ⴷⴷⵓⵜ ⵔⴰⵄⴰⵜ ⵛⴰⵏ ⵢⵓⴽ ⴹⵏⵉⵏ, ⵉⴷⴷ ⵏⴽⴽ ⵜⵜⵓⵢⴰⵜ ⴰⵡⴰⵍ ⵉⵏⵓ ". ⵜⴰⵏⴼⵓⵙⵜ ⴰⴷ ⵏⵓⵙⵢ ⵜⵜ ⵉⴷ ⵣⴳ ⵜⵎⴰⵙⴰⵔⵉⵏ ⵏ ⵜⵓⴷⵔⵜ, ⵉⵡⵉⵅⵜ ⵉⴷ ⴰⴷ ⵙⵏⵄⵜⵅ, ⵉⵙ ⵢⵓⴼ ⵡⴰⵔⵔⵢⴰⵍ, ⴰⴷⴷⴰⵢ ⵉⴹⵎⵏⴻⵏ ⵢⵓⴼ ⵙⵎⵓⵙ ⵏ ⵜⴰⵡⴰⵔⴳⵉⵜ; ⵉⵢⴰⵅ ⵜⵓⵖⵓⵏⵜ ⴰⴷ ⵏⴰⵎⵥ ⴰⵢⵏⵏⴰ ⵖⵓⵔⵏⵅ ⵉⵍⵍⴰⵏ; ⵓⵔ ⵏ ⵟⵟⵔⴰⵄ ⵖⵔ ⵡⴰⴳⴰⵔⵡ ⴷ ⵎⴰⵢⴷ ⵉⵍⵍⴰⵏ ⵓⵔⵉⵏⵏ ⴰⵙ ⵢⵓⴼ ⴰⵅ ⴰⴷ ⵏⵇⵇⵏ ⵉⵎⵊⵊⴰⵏⴻⵏ ⴰⴷ ⵓⵔ ⴰⵙ ⵏ ⵏⵙⵙⴼⵍⵉⴷ, ⵓⵔ ⴷⵉⵢⵙⵏ ⵍⴰⵎⴰⵏ, ⴷⵉⵢ ⵙⵏ ⵉⵣⵡⵓⵜⵏ ⴷ ⵉⵎⴰⵛⴰⵔⵏ. 3- ⵉⵣⵉ ⴷ ⵜⵓⵟⵟⵓⴼⵜ ⴰⵔ ⵉⵜⵎⵣⴰⵡⴰⵔ ⵢⵉⵣⵉ ⵏⵜⵜⴰ ⴷ ⵜⵓⵟⵟⵓⴼⵜ ⵎⴰⴳⴳ ⵢⵓⵢⵔⵏ ⴰⵜⵉⴳ ⵉ ⵡⴰⵢⵢⴰⴹ. ⵉⵏⵏⴰ ⴰⵙ ⵢⵉⵣⵉ: " ⵉⵄⵎⴰ ⵛⵎ ⵓⵃⵏⵊⵉⴼ, ⴰ ⵜⵓⴷⴰⵢⵜ ⵏ ⵉⵎⴷⴷⵓⵔⵏ ⵉⵜⵎⵔⵓⵔⵓⴷⵏ ⵜⵔⵉⵜ ⴰⴷ ⵜⵎⵙⴰⵙⴰⵜ ⴷ ⵎⴻⵎⵎⵉⵙ ⵏ ⵉⴳⵏⵏⴰ! ⵏⴽⴽ ⴷⴰ ⵙⵙⴰⵔⴰⵅ ⵉⴱⵔⴳⵎⵎⵉ, ⴷⴰ ⵜⵜⵖⵉⵎⴰⵅ ⵅⴼ ⵜⴰⵟⵟⴱⵍⴰⵟ ⵎⵛ ⵖⵕⵚⵏ ⵉ ⵓⵣⴳⵔ; ⴰⴷ ⵜⵛⵅ ⴷ ⴰⵎⵣⵡⴰⵔⵓ. ⵓⵎⴰ ⵛⵎⵎ ⴰ ⵜⴰⵎⵓⵃⵓⵍⵜ ⵜⴰⵎⵥⵍⵓⴹⵜ ⵍⵍⴰ ⵜⴷⴷⵔⵜ ⵛⵔⴰⴹ ⵏ ⵡⵓⵙⵙⴰⵏⵏ ⵙ ⵛⴰ ⵜⵉⵥⵥⵉⵟ ⵏⵏⴰ ⵜⵣⵣⵓⵖⵔⵜ ⵅⴼ ⵡⴰⵛⴰⵍ ⴰⵍⵍ ⴰⵅⴱⵓ ⵏⵏⵎ. ⵉⵏⵉ ⵉ ⴰ ⵉⵍⵍⵉ ⵉⵏⵓ, ⵉⵙ ⴷⵊⵉⵏ ⵜⵣⴷⵖⵜ ⵏⵏⵉⵢ ⵉⵅⴼ ⵏ ⵛⴰⵏ ⵓⴳⵍⵍⵉⴷ, ⵏⵅⴷⴷ ⵛⴰⵏ ⵜⵔⴱⴰⵜⵜ ⵉⴼⵓⵍⴽⵉⵏ? ⵏⴽⴽ ⴳⵉⵅ ⴰⵢⴰ, ⴷⴰ ⵙⵙⵓⴷⵓⵎⵅ ⵉⴼⴼ ⵉⵀⵢⵢⴰⵏ ⵉⴳ ⵔⵉⵅ, ⴷⴰ ⴽⵍⵎⵅ ⵊⴰⵊ ⵏ ⵡⴰⵣⵣⴰⵔ ⵏⵏⴰ ⵔⵉⵅ; ⴽⵓⵍⵍ ⵜⵉⵡⵜⵎⵉⵏ ⴰⴷⴷⴰⵢ ⵇⵉⵎⴰⵏⵜ ⵉⵔⵉⵏⵜ ⴰⴷ ⵙⵖⵓⴷⵓⵏⵜ ⵓⴷⵎ ⴷⴰ ⵙⵙⴰⵖⵏⵜ ⵢⴰⵏ ⵢⵉⵣⵉ ⴰⴷ ⵜⵔⵔⵓⵏⵜ ⴳ ⵍⵄⵏⴰⵢⵜ ⵏⵏⵙⵏⵜ. ⵜⵔⴰⵔ ⵖⵉⴼⵙ ⵜⵓⵟⵓⴼⵜ ⵜⵏⵏⴰ ⴰⵙ: ⵙ ⵜⵉⵜⵜ ⴷⴰ ⵜⵙⵙⴰⵔⴰⵜ ⵉⴱⵔⴳⵎⵎⵉ ⵎⴰⵛⴰ ⵉⵜⵜⵓⵜⵢ ⴰⵎ ⵡⴰⵜⵉⴳ ⵊⴰⵊ ⵏⵏⵙ. ⵜⵏⵏⵉⵜ ⴷⴰ ⵜⵣⴳⴳⵓⵔⵜ ⴰⵡⴷ ⵉⴳⵍⵍⵉⴷⵏ ⵖⵔ ⵡⵓⵜⵛⵉ, ⵉⵡⴰ ⵎⴰⵅ ⵉⵙ ⵉⵢⴰ ⵡⵉⵏⵏⴰ ⴰⵙⴳⴳⴷ? ⵎⵛ ⴷⴰ ⵜⴽⵍⵍⵎⵜ ⴷ ⴰⵎⵣⵡⴰⵔⵓ ⵀⴰⵏ ⴰⵢⵏⵏⴰ ⴰⵢⴷ ⴷⴰ ⵜⵜⴳⴳⴰ ⵓⵛⴰⴼⵔ. ⴷⴰ ⵜⵣⴷⴷⵖⵜ ⵏⵏⵉⵢ ⵉⵅⴼⴰⵡⵏ ⵏ ⵉⴳⵍⵍⵉⴷⵏ ⵎⴰⵛⴰ ⴷⴰ ⵜⵣⴷⴷⵖⵜ ⴰⵡⴷ ⵅⴼ ⵉⵅⴼⴰⵡⵏ ⵏ ⵉⵖⵢⴰⵍ; ⴰⵀⴰ ⴽⵓ ⵍⵓⵇⵜ ⵏⵏⴰ ⵜⵣⴷⵖⵜ ⴷⴰⵜ ⵢⵓⵥⵥⵓⵄⴷ. ⵜⵏⵏⵉⵜ ⴷⴰ ⵜⴰⴳⵍⵏⵜ ⵜⵓⵜⵎⵉⵏ ⵉⵣⴰⵏ ⵃⵎⴰ ⴰⴷ ⴼⵓⵍⴽⵉⵏⵜ, ⴷ ⵙⵜⵉⵜⵜ ⵎⴰⵛⴰ ⵀⴰⵜⵉⵏ ⵖⴰⵙ ⵉⴷⵅ ⵜⴳⵉⴷ ⴰⴱⵅⵅⴰⵏ ⴰⵎⵎ ⵏⴽⴽ. ⵃⴰⵡⵍ ⵉ ⵡⴰⵡⴰⵍ ⴰⵃⵢⵓⴹ, ⵙⵙⴷⵔⵙ ⵉⵃⵏⵊⵉⴼⵏ ⵏⵏⵛ ⵓⵔ ⵉⵍⵍⵉ ⵓⵏⵏⴰ ⵓⵔ ⴷⴰ ⵉⵜⵥⵄⵏⵏ ⵉⵣⴰⵏ; ⴷⴰ ⵜⵎⵜⴰⵜⵎ ⵙ ⵍⴰⵥ, ⵙ ⵓⵚⵎⵎⵉⴹ ⴷ ⵜⵎⴰⵔⴰ. ⵏⴽⴽ ⴰⴷⴷⴰⵢ ⵜⴷⴷⵓ ⵜⴰⴼⵓⵢⵜ ⴳ ⵜⴳⵔⵙⵜ ⵍⵍⴰ ⵜⵎⵉⵥⵥⵉⴷⵅ ⵙ ⵉⴳⵓⵎⵎⴰ ⵏ ⵜⵖⵕⴰⴹ ⵉⵏⵓ: ⵓⵔ ⵏⵏⵉⵅ ⴰⴷ ⵙⵙⴰⵔⴰⵅ ⴳ ⵓⴷⵔⴰⵔ ⴷ ⵓⵣⴰⵖⴰⵕ ⴰⵔ ⵉ ⴽⴰⵜⵏⵜ ⵛⵛⵓⴹⴰⵜ ⵏ ⵓⵏⵥⴰⵔ, ⵜⵕⵕⵃⵅ; ⴰⵢⵏⵏⴰ ⴳⵉⵅ ⴰⴷ ⵉ ⵉⵙⵙⵓⴼⵖ ⵣⵢ ⵜⵎⴰⵔⴰ. ⵔⵉⵅ ⴷⴰⴷ ⴰⴷ ⴰⵛ ⵙⵙⵏⵄⵜⵅ ⵎⴰⴳⴳ ⵢⴰⵏ ⴰⴷⴷⵓⵔ; ⴹⴰⵔⵛ ⵍⵎⴰⵏ: ⵉⵅⵅⴰ ⵛⵉⴳⴰⵏ ⵏ ⵡⴰⵡⴰⵍ, ⴷⴷⵉⵅ ⵖⵔ ⵜⵡⵓⵔⵉ ⵉⵏⵓ. ⵓⵔ ⴷⴰ ⵜⵄⵎⵎⴰⵔⵏⵜ ⵜⵙⵔⴼⵉⵏ ⴷ ⵜⵡⴰⵕⵎ ⵙ ⵡⴰⵡⴰⵍ. 4- ⴰⵖⵢⵓⵍ ⴷ ⵉⴳⴷⵉ ⴰⵎⵥⵥⴰⵏ ⴰⴷ ⵓⵙⴰⵔ ⵉⵜⵜⵔⵓ ⵢⴰⵏ ⵅⴼ ⵙⵙⵄⴷ ⵏⵏⵙ ⴽⵓ ⵢⴰⵏ ⴷ ⵎⴰⵢⴷ ⴰⵙ ⵉⵛⴼⴰ ⵕⴱⴱⵉ. ⵓⵙⴰⵔ ⵉⵏⵏⵉ ⵢⴰⵏ ⵓⴱⴰⵙⵜⴰⵍ ⴰⴷ ⵢⵉⵄⵊⵉⴱ; ⴷⵔⵓⵙⵏ ⵎⴷⴷⵏ ⵏⵏⴰ ⵎⵉ ⵉⵛⴼⴰ ⵎⵓⵍⴰⵏⴰ ⴰⵢⵏⵏⴰ ⵙ ⵜⵜⵓⵢⵉⵔⵉⵏ, ⵄⵣⵣⴰⵏ ⴳ ⵜⵓⴷⵔⵜ. ⵓⵔ ⵉⵍⵍⵉ ⵎⴰ ⴰⵙⵏ ⵉⵜⴽⴽⵙⵏ ⴰⵢⵏⵏⴰ; ⵓⵍⴰ ⵎⴰ ⵖⵉⴼ ⵏⴳⴰ ⴰⵎⵎ ⵓⵖⵢⵓⵍ ⵏ ⵍⵇⵉⵙⵜ ⴰⴷ, ⵏⵏⴰ ⵉⵔⴰⵏ ⴰⴷ ⵉⵄⵣⵣⴰ ⵙⵉⵖⵏⴰⵏ ⵖⵉⴼ ⴱⴰⴱ ⵏⵏⵙ, ⴷⴰⵢ ⵉⴷⴷⵓ ⴰⴷ ⵜ ⵉⵙⵙⵓⴷⵎ ⵉⴷⴷⵅ ⵉⵏⵏⴰ ⴳ ⵉⵅⴼ ⵏⵏⵙ: " ⵎⴰⵅ ⵉⴳⴷⵉ ⵉⴷⴷ ⵉⵙ ⵉ ⵢⵓⴼ ⴰⵍⵍⵉⴳ ⵉⵄⵣⵣⴰ ⵖⵉⴼ ⵙⵉⴷⵉ ⵉⵏⵓ ⴷ ⵍⴰⵍⵍⴰ ⵉⵏⵓ ⵇⵉⵎⵅ ⵏⴽⴽ ⴰⵔ ⵜⴰⵎⵥⵅ ⴰⵎⵄⵕⴰⴹ? ⵎⴰⵅ ⵎⴰⵢⴷ ⴷⴰ ⵉⵜⴳⴳⴰ ⵏⵜⵜⴰ? ⴷⴰⵢ ⵜⴰⵣⵏ ⵜⴰⴹⴰⵔⵜ ⵏⵙ ⴷⴰⵢ ⴰⵔ ⵉⵜⵜ ⵓⵙⵓⴷⴰⵎ. ⵍⵍⵉⵢ ⵉⴷⴷ ⵖⴰⵙ ⴰⵢⵏⵏⴰⵅ ⵓⵔ ⵉⵡⵄⵉⵔ ⵛⴰ ⴷⴷⵉⵅ ⴰⴷ ⵜⵢⵅ ". ⵉⵅⵎⵎⴻⵎ ⴷⴰⵢ ⵢⴰⵖ ⴱⴰⴱ ⵏⵏⵙ ⴰⵍⵍⵉⴳ ⵉⵏⵏⴰ ⵀⴰⵜⵉⵏ ⵉⵎⵎⵔ, ⵉⵜⵜⵉⵍⵍ ⵉⴷ ⵙ ⵜⵎⵃⵏⵏⴰⵡⵉⵢⵜ, ⵉⵀⵣⵣⴰⵏⵏ ⵢⴰⵏ ⵓⴹⴰⵔ ⵎⵓⵕⴹⵓⵚ ⵢⴰⵡⵢ ⵜ ⵉⵏⵏ ⵖⵔ ⴰⵎⴰⵔⴳⴰⵙ ⵏⵏⵙ, ⵉⵚⵜⴼⵓⵔ ⴰⵙ ⵢⴰⵏ ⵓⵙⵀⵓⵕⵕⴹ ⴰⵎⵎⵉ ⴷⴰ ⵉⵜⵜⵉⵏⵉ ⵉⵣⵍⴰⵏ. ⵉⵙⵖⵓⵢ ⴱⴰⴱ ⵏⵏⵙ ⵉⵏⵏⴰ ⵎⴰⵜⵜⴰ ⵓⴹⴰⵔⴰ, ⵎⴰⵜⵜⴰ ⵓⵙⵀⵓⵕⵕⴹ ⴰⴷ, ⵉⵖⵕ ⴰⵙ ⵉ ⵓⵎⵄⵕⴰⴹ ⵢⴰⵣⵣⵍ ⴷ ⴷⴰⵢ ⵢⴰⵎⵥ ⴰⵖⵢⵓⵍ ⵜⵜⵉⵇⴰⵔ ⵏⵙ ⴼⵓⴽⴽⵉⵏ ⵉⵍⵉⵀⴰⵏ. 5- ⵉⵎⵏⵖⵉ ⵏ ⵉⵖⵕⴹⴰⵢⵏ ⴷ ⵉⴷⵎⵚⵓⵟⵟⴹ ⵜⴰⴳⵍⵍⵉⵜ ⵏ ⵉⴷⵎⵚⵓⵟⵟⴹ ⵡⴰⵍⴰ ⵜⵉⵏ ⵉⵎⴰⵛⵛⵓⵏ ⴰⵡⴷ ⵢⴰⵜ ⵉⵔⴰⵏ ⵜⵓⵍⵍⵓⵖⵜ ⵉ ⵉⵖⵕⴹⴰⵢⵏ ⵎⵔ ⵓⵔ ⵉⴷⴷ ⵉ ⵉⵎⴷⴷⵓⵔⵏ ⴰⴷ ⵓⵜⴷⵊⴰⵏ ⵛⴰ ⵅⴼ ⵡⴰⵛⴰⵍ. ⵢⴰⵏ ⵓⵙⴳⴳⵯⴰⵙ ⵏⵏⴰⵢ ⵓⵔⵓⵏ ⵉⵖⵕⴹⴰⵢⵏ, ⴳⴳⵓⴷⵉⵏ, ⵙⵎⵓⵏⴻⵏ ⵓⵎⵖⴰⵕ ⵏⵏⵙⵏ ⵉⵏⵏⴰ ⴰⵙⵏ ⵏ ⴰⴷ ⵏⴷⴷⵓ ⴷⴷⵓ ⴰⴷ ⵏⴻⵏⵏⴰⵖ, ⴽⵔⵏ ⵉⴷ ⵎⵚⵓⵟⵟⴹ ⴰⵡⴷ ⵏⵉⵜⵏⵜⵉ ⵙⵙⵓⵊⴷⵏ ⵉ ⵉⵎⵏⵖⵉ, ⴷⴰⵢ ⵉⴽⴽⵔ ⵓⵢⴷⵕⵓⵕ ⵉⵎⵉⵍ ⵓⵔ ⵉⴷⴷ ⴰⵎⵛⵉⵙⵙ ⴰⵢ ⵔⴰⵏ ⵉⵖⵕⴹⴰⵢⵏ. ⵉⴷⵊⵉⵡⵏ ⵡⴰⵛⴰⵍ ⵉⴷⴰⵎⵎⵏ ⵏⵏⴰ ⵉⵏⵏⵖⵍⴰⵏ ⵣⵢ ⵛⵉⴳⴰⵏ ⵏ ⵉⵎⵜⵜⵓⵔⵜⵙⵏ; ⵎⴰⵛⴰ ⵜⴰⴳⵍⵍⵉⴷⵜ ⵏ ⵉⵖⵕⴹⴰⵢⵏ ⴰⵣⵢ ⵉⵜⵜⵓⵜⵢ ⵓⵔⴱⵉⵄ, ⴰⵍⵍⵉⴳ ⵓⵔ ⵙⵙⵉⴳⵉⵔⵏ ⵖⴰⵙ ⴰⴷ ⵜⵎⵎⵔⵡⴰⵍⵏ, ⵎⵇⵇⴰⵔ ⴳⴰⵏ ⵢⵉⵜⵙⵏ ⵓⴳⴰⵔ ⵏ ⵜⴱⵃⵍⵉⵢⵜ, ⴰⵍⵍⵉⴳ ⵜⵏ ⵢⵓⵍⵢ ⵓⵢⴷⵕⵓⵕ, ⵉⵎⵉⵍ ⵓⵔ ⵙⵙⵓⴳⵉⵔⵏ ⵛⴰ: ⵉⵅⵚⵚⴰⵚⵏ ⴰⴷ ⴷⵄⵏⴻⵏ ⵉ ⵍⵎⵛⵜⵉⴱⴰⵜ. ⴽⵓ ⵢⴰⵏ ⴰⵔ ⵉⵣⵉⵣⵣⵉⵍ, ⵉⵎⵥⵢⴰⵏⴻⵏ ⴷ ⵉⵏⴱⴰⴹⵏ. ⵎⵎⵓⵜⵏ ⴽⵓⵍⵍⵓ ⵏⵏⵙⵏ, ⴽⵍⵎⵏ ⵡⵉⵏⵏⴰ ⵓⵔ ⵉⵍⴰⵇⵏ ⵉⵅⴱⴰ; ⴷⴰⵢ ⴼⵍⵍⵙⵏ ⵉⵅⴰⵜⴰⵔⵏ ⵉⵏⴱⴰⴹⵏ ⵉⴷⴷⵅ ⵄⵎⵎⵕⵏ ⵉⵅⴼⴰⵡⵏ ⵏⵏⵙⴻⵏ ⵙ ⵎⴰⴳⴳⴰⵏ ⴰⴼⵔⵉⵡⵏ ⵃⵎⴰ ⴰⴷ ⵙⵙⵅⵍⴰⵄⵏ ⵉⵄⴷⴰⵡⵏ, ⵜⵉⴷⵙⵜ ⴰⴷ ⵏⵏⴰ ⴳⴰⵏ ⴰⵙ ⵜⵜⵓⵔⵔⴰⵏ; ⵓⵔ ⵢⴰⴷ ⴰⵙⵏ ⵉⵇⴷⴷⴰ ⵓⵅⴱⵓ ⴷ ⵃⴼⵓⵕ ⴷ ⵉⴱⵅⵙⵉ ⵍⵓⵇⵜ ⵏⵏⴰ ⴳ ⴽⵍⵎⵏ ⵏⵉⵜⵏⵉ ⵡⵉⴷⴷ ⵓⵔ ⵉⵍⴰⵇⵏ. ⵓⵔ ⵢⴰⴷ ⵉⵄⵎⵎⵕ ⵙ ⵉⵎⵜⵜⵉⵏⴻⵏ ⴰⵛⴰⵍ ⵖⴰⵙ ⵉⵎⵖⴰⵕⵏ ⵏ ⵉⵖⵕⴹⴰⵢⵏ. ⴰ ⵄⵏⴷⴰ ⵏ ⵓⵏⵏⴰ ⵎⵉ ⵉⵅⴰⵜⵔ ⵉⵅⴼ! ⴰⵡⴷ ⴰⴳⴳⵯⴰ ⴰⴷⴷⴰⵢ ⵉⵥⵥⴰⵢ ⴷⴰⵢ ⵙⵄⴰⵟⵟⴰⵕ. ⵉⵎⵥⵥⵢⴰⵏⴻⵏ ⴰⵄⵔⵉ ⵏⵏⵙⵏ, ⴰⴷ ⵣⵔⵉⵏ ⵉⵎⵛⵉ ⵏⵏⴰ ⵔⴰⵏ ⵣⵢ ⴷⵉⵏⵏ ⴰⴳ ⵉⵜⴼⵍⵍⴰⵙ ⵓⵅⴰⵜⴰⵔ. 6- ⴰⴱⴰⵖⵖⵓⵙ ⴷ ⵉⵢⵢⵉⵙ ⵏ ⵡⴰⴳⴰⵔⵡ ⴳ ⵓⵎⵣⵔⵓⵢ ⵉⵢⴰ ⵍⵄⴰⴷⴰ ⵖⵓⵔ ⴰⵢⵜ ⵍⵢⵓⵏⴰⵏ ⴰⴷⴷⴰⵢ ⵉⵔⵉⵏ ⴰⴷ ⵏⵉⵏ ⴰⴳⴰⵔⴰⵡ ⵍⵍⴰ ⵙⵏⵓⵢⵏ ⴳ ⵓⵖⵔⵔⴰⴱⵓ ⵉⴱⵓⵖⵖⴰⵙ ⴷ ⵉⵢⴹⴰⵏ ⵏ ⵙⵙⵡⵉⵔⵜⵉ. ⵢⴰⵜ ⵏ ⵜⵉⴽⴽⵍⵜ ⵜⵛⵉⵏ ⵡⴰⵎⴰⵏ ⵢⴰⵏ ⵓⵖⵔⵔⴰⴱⵓ ⵢⵓⵙⵢⵏ ⵉⵎⴷⴷⵓⵔⵏ ⵜⴰⵎⴰ ⵏ ⴰⵜⵉⵏⴰ ⵎⵔ ⵓⵍⵉⴷⴷ ⵉ ⵢⵙⴰⵏ ⵏ ⵡⴰⵎⴰⵏ ⵉⴽⴽⴰ ⴽⵓⵍⵍⵛⵉ ⴰⴷ ⵜⴻⵜⵛⵏ ⵡⴰⵎⴰⵏ. ⵉⵜⵅ ⵉⴳⴰ ⵓⵙⵍⵎ ⴰⴷ ⴰⵎⴷⴷⴰⴽⵯⵍ ⵏ ⵓⴼⴰⴳⴰⵏ ⵣⵢ ⵣⵎⴰⵏ, ⵓⵣⵣⵍⴰⵏ ⴷ ⵙⵙⵔⵡⵍⵏ ⴽⵓⵍⵍⵓ ⴰⵢⵏⵏⴰ ⵎⵉ ⵖⵉⵢⵏ ⴰⵡⴷ ⵢⴰⵏ ⵓⴱⴰⵖⵖⵓⵙ ⵏⵏⴰ ⵖⴰⵍⵏ ⵉⴷⴷ ⴰⴼⴳⴰⵏ ⵔⴰⵏ ⴰⴷ ⵜ ⴼⵓⴽⴽⵉⵏ: ⵉⵎⵙⴰⵖⴰ ⴰⵙ ⵉ ⵢⴰⵏ ⵣⴳ ⵉⵙⵍⵎⴰⵏ ⵍⵍⴰ ⵉⵜⵜⵉⵏⵉ ⴷ ⴰⴼⴳⴰⵏ ⵢⴰⵙⵉⵜ ⵉⵢⵔ ⵜ ⵅⴼ ⵜⴰⴷⴰⵡⵜ ⵏⵙ; ⴰⵔ ⵉⵙⵙ ⵉⵜⵜⴷⴷⵓ ⴰⵍⵍⵉⴳ ⵉⵎⵏⴰⵍⴰ ⴰⴷ ⵉⴼⴼⵖ ⴰⵎⴰⵏ ⵉⵙⴰⵍ ⵜ ⵉⵏⵏⴰ ⴰⵙ: " ⵉⴷⴷ ⵛⴽⴽ ⵣⵢ ⴰⵜⵉⵏⴰ ⵜⴰⵅⴰⵜⴰⵔⵜ? ⵉⵏⵏⴰ ⴰⵙ ⵢⴰⵀ, ⴰⵀⴰ ⵓⵔ ⵉⵍⵍⵉ ⵎⴰⵢⴷ ⵓⵔ ⵉⵢⵙⵙⵉⵏⴻⵏ ⴷⵉⵢⵙ: ⵎⵛ ⵜⵃⵜⴰⴷⵊⴰⵜ ⵛⴰ ⵀⴰ ⵉ, ⴰⵢⵜ ⵓⵅⴰⵎ ⵉⵏⵓ ⵜⵜⵢⵉⵙⵙⵏⴻⵏ, ⵢⴰⵏ ⵎⴻⵎⵎⵉⵙ ⵏ ⵄⵎⵎⵉ ⴰⵢⴷ ⵉⵢⴰⵏ ⴰⵏⵣⵣⴰⵔⴼⵓ ⴷⵉⵢⵙ ". ⵉⵏⵏⴰ ⴰⵙ ⵓⵙⵍⵎ ⵚⴰⵃⴰ; ⵉⵙ ⵜⵙⵙⵏⵜ ⴰⵡⴷ ⵍⴻ ⵃⵉⵔⴻⴻ? ⴷⴰⵜ ⵜⴰⵏⵏⴰⵢⵜ? ⴽⵓ ⴰⵙⵙ ⴰⵢⴷ ⴰⵙ ⵉⵏⵏⴰ ⵓⴱⴰⵖⵖⵓⵙ, ⴰⵎⴷⴷⴰⴽⵯⵍ ⵉⵏⵓ ⴰⵅⴰⵜⴰⵔ ⴰⵢⴷ ⵉⵢⴰ, ⵏⵎⵢⵉⵙⵙⵏ ⵣⴳ ⵡⴰⵀⵍⵉ ". ⵉⵔⵓⵔⴰ ⵓⴱⴰⵖⵖⵓⵙ ⵍⵎⵔⵚⴰ ⴷ ⴰⴼⴰⴳⴳⴰⵏ. ⴳⴳⵓⴷⵉⵏ ⴰⵢⵜ ⵉⵃⵍⵍⴰⵍⵏ ⴰⵎⵎ ⵡⴰ ⵏⵏⴰ ⴷ ⵉⵜⵛⵛⵓⵔⵏ ⴰⴼⴰⴳⴳⴰⵏ ⴷ ⵜⵎⴷⵉⵏⵜ. ⵉⵜⵚⴰ ⵓⵙⵍⵎ ⵉⴱⵕⵕⵎ ⵉⵅⴼ ⵉⵅⵥⵕ ⴷⵉⵢⵙ ⵢⴰⴼⴼ ⵏⵏ ⴰⵢⵏⵏⴰ ⵢⵓⵙⵢ ⴷ ⴰⵎⴷⴷⵓⵔ ⵉⵢⵔ ⵉⵙⵙ ⵖⵔ ⴰⵎⴰⵏ ⵉⴱⵕⵕⵎ ⴰⴷ ⵉⵙⵙⴰⵔⴰ ⵎⴰ ⵓⵔ ⵉⵜⵜⴰⴼⴰ ⵛⴰⵏ ⵓⴼⴰⴳⴳⴰⵏ ⴰⴷ ⵜ ⵉⴼⵓⴽⴽⴰ. 7- ⴰⴼⴳⴰⵏ ⴷ ⵓⴷⴰⵎⵓⵎ ⵏ ⵓⴽⵯⵛⵛⵓⴹ ⵢⴰⵏ ⵓⵛⴰⴼⵔ ⵉⵄⴷⵍ ⵢⵓⵏ ⵓⴷⴰⵎⵓⵎ ⵣⴳ ⵓⴽⵯⵛⵛⵓⴹ, ⴰⵔ ⵜ ⵉⵜⵜⵄⴱⴰⴷ ⵡⴰⵅⵅⴰ ⵉⵢⴰ ⴰⴹⵔⴹⵓⵔ ⵎⵇⵇⴰⵔ ⴰⵙ ⵉⵢⴰ ⵉⵎⵊⵊⴰⵏⴻⵏ. ⴰⵛⴰⴼⵔ ⴰⴷ, ⵍⵍⴰ ⵉⵜⵜⵢⴰⵏⴰⵢ ⵛⵉⴳⴰⵏ ⵏ ⵜⵓⵍⵍⵓⵖⵜ ⵣⴳ ⵓⴷⴰⵎⵓⵎ ⴰⴷ, ⵍⵍⴰ ⵖⵉⴼⵙ ⵉⵜⵜⵚⴰⵕⴰⴼ ⵛⵉⵢⵢⴰⵏ ⵉⵇⴰⵕⵉⴹⵏ, ⴰⵔ ⴰⵙ ⵉⵖⵕⵙ ⵉ ⵜⵎⵖⵕⴰⵙ ⴰⵍⵍ ⴰⵙ ⵢⴰⴽⴽ ⵜⵉⵔⵣⵣⵉⴼⵉⵏ ⵓⵔ ⵉⵍⵍⵉ ⵎⴰ ⴷⴰ ⵉⵜⴳⴳⴰⵏ ⵉ ⵓⴷⴰⵎⵓⵎ ⵏⵏⵙ ⴰⵎⵎ ⵏⵜⵜⴰ ⵉⵎⵉⵍ ⵓⵔ ⴰⵙ ⵉⵇⴹⵉ ⴰⴳⴳⵯⴷ ⵢⵓⵜ ⵣⴳ ⵎⴰ ⴷ ⴰⵙ ⵉⵙⵙⵓⵜⵓⵔ ⵓⵔ ⴷⵊⵉⵏ ⵉⵙ ⵙⴼⴰⴹⵍ ⵛⴰ ⵣⴳ ⵓⵙⴱⴱⴻⴱ ⴷ ⵓⵇⵎⵎⵕ, ⵓⵔ ⴷⵊⵉⵏ ⴰⵙ ⵜⵙⵢⵢⵉⴼ ⵛⴰⵏ ⵜⵡⴰⵖⵉⵜⵜ: ⵓⵔ ⵉⵙⵙⵏⴼⵓ ⴰⴳⴳⵯⴷ ⵣⴳ ⵓⴷⴰⵎⵓⵎ ⵏⵏⵙ, ⵉⴽⴽⵔ ⵢⴰⵙⵢ ⵢⴰⵏ ⵓⵄⵎⵎⵓⴷ ⵉⵕⵥ ⵜ; ⵏⵜⵜⴰ ⵉⴱⴹⴰ ⵜ ⵢⴰⴼ ⵜ ⵉⵏⵏ ⵉⵄⵎⵎ ⵔ ⵙ ⵡⵓⵔⵖ, ⴷⴰ ⵉⵏⵏⴰ ⴰⵙ: " ⴰⵢⵏⵏⴰ ⴷⵉⴽ ⵜⵏⵀⵍⵍⴰⵅ ⵓⵔ ⵉ ⵜⵛⴼⵉⵜ ⵡⴰⵍⵓ, ⴷⵖⵉ ⵏⵏⴰ ⴳ ⴽ ⵕⵥⵉⵅ ⵜⵢⵉⵜ ⵖⴰⵙ ⵓⵕⵖ; ⵢⴰⵍⵍⴰⵀ ⴼⴼⵖ ⵜⴰⴷⴷⴰⵔⵜ ⵉⵏⵓ, ⴷⴷⵓ ⵏⴰⴷⴰ ⵛⴰ ⵉⴹⵏⵉⵏ, ⴰⵎⵎ ⵛⴽⴽ ⴰⵎⵎ ⵓⴼⴰⴳⴰⵏ, ⵜⴳⴰⵎ ⵉⵎⵅⵉⴱⵏ, ⵓⵔ ⵜⵣⵉⵍⵎ, ⵜⴼⵍⵍⵙⵎ: ⵓⵔ ⴷⴰ ⵜⵜⴷⴷⵓⵎ ⵖⴰⵙ ⵙ ⵓⵎⵄⵕⴰⴹ. ⴽⴽⵓⴷ ⴽ ⵜⵄⵎⵎⴰⵔⵅ ⴽⴽⵓⴷ ⵜⵜⴰⵔⴰⵏ ⵉⴼⴰⵙⵙⵏ ⵉⵏⵓ, ⵉⵙⴳⴳⴷ ⵉ ⵕⵕⴰⵢ ⵣⴳⴳⵯⵉⵙ ⴱⴷⴷⵍⵅ ⴰⵡⴰⵍ ⵉⵏⵓ ⵉⴽⴽ ". 8- ⵉⴼⵔⴷ ⵉⵍⵙⴰⵏ ⴰⴼⵔⵉⵡⵏ ⵏ ⵟⴰⵡⵚ ⵉⵣⵣⵔ ⵢⵓ ⵟⴰⵡⵚ ⵢⴰⵙⵢ ⵢⴰⵏ ⵉⴼⵔⴷ ⵔⵔⵉⵛ ⵏⵏⵙ ⵉⵄⵊⴱ ⴰⵙ ⵉⵅⴼ ⵏⵏⵙ ⵉⵏⵏⴰ ⴼⵓⵍⴽⵉⵅ ⵉⴽⴽⵔ ⵉⴽⵍⵎⴰ ⴰⵎⵎⴰⵙ ⵏ ⵉⴷ ⵟⴰⵡⵙ, ⵉⵖⴰⵍ ⵉⵙ ⵉⴳⴰ ⵣⵣⵉⴳⵙⵏ. ⵉⵎⵉⵍ ⵢⵓⵛⵢⴱ ⵢⴰⵏ ⴰⵔ ⵖⵉⴼⵙ ⵉⵟⵚⵚⴰ, ⴽⵕⴼⵙⵏ ⵜ, ⵙⵙⵀⵣⵓⵏ, ⵜⵚⴰⵏ, ⵚⴼⴼⵕⵏ ⵖⵉⴼⵙ ⵇⵇⴰⵃ ⵙ ⵓⵢⵏⵏⴰ ⴰⵙ ⵍⵍⴰⵏ; ⴰⵡⴷ ⴰⵢⵜ ⵎⴰⵙ ⵏⵏⴰ ⵖⵔ ⵉⴱⵕⵕⵎ, ⵓⵔ ⵜⵔⵉⵏ ⵥⵥⵄⵏ ⵜ ⵖⵔ ⴱⵕⵕⴰ. ⴳⴳⵓⴷⵉⵏ ⵉⵃⵢⴰⴹ ⴰⵎⵎ ⵡⴰ ⵏⵏⴰ ⴷⴰ ⵉⵍⵙⵙⴰⵏ ⵉⵄⴱⴰⵏⵏ ⵏ ⵡⴰⵢⵢⴰⴹ, ⵍⵍⴰ ⴰⵙ ⵏⵜⵜⵉⵏⵉ ⵉⵎⴰⵛⴰⵔⵏ. ⵢⵓⴼ ⵎⵛ ⴼⵙⵜⵉⵅ ⵓⵔ ⴰⵙⵏ ⵔⵉⵅ ⵜⵡⴰⵖⵉⵜⵜ: ⵓⵔ ⵉⵢⵉ ⵓⵢⴰ ⵜⴰⵡⵉ ⵉⵏⵓ. 9- ⴰⵍⵖⵎ ⴷ ⵉⴽⵯⵛⵛⵉⴹⵏ ⵓⵙⵢⵏ ⵡⴰⵎⴰⵏ ⴰⵎⵣⵡⴰⵔⵓ ⵏⵏⴰ ⴳ ⴰⵏⵏⴰⵢⵏ ⴰⵍⵖⵎ ⵉⵔⵡⵍ ⵣⵣⵉⵢⵙ ⵉⴷⵅ ⵉⵢⴰ ⵖⵓⵔⵙ ⴰⵎⴰⵢⵏⵓ; ⵡⵉⵙⵙⵉⵏ ⵉⵇⵕⵕⴱ ⵖⵉⵔⵙ; ⵡⵉⵙⵙ ⵛⵕⴰⴹ ⵉⵢⴰ ⴰⵙ ⵜⴰⵖⴰⵎⵓⵜ ⵉⵏⵣⵖ ⵜ. ⵍⵡⵍⴼ ⴰⵢ ⴷⴰⵅ ⵉⵙⵙⵏⵄⴰⵜⵏ ⵉⵙⴽⴽⵉⵏⴻⵏ: ⴰⵢ ⵏⵏⴰ ⵉⵡⵄⵕⵏ ⵀⴰ ⵉⴷⵔⵓⵙ ⵍⵍⴰ ⵜⴻⵜⵜⵡⴰⵍⴰⴼ ⵜⵉⵟⵟ ⵎⵛ ⵉⴷⴰⵎ. ⵣⴳⴳⵯⵉⵙ ⵏⵉⵡⴹ ⵉⴷⵔⵉⵣⵏ ⴰⴷ: ⵡⴰⵍⴼⵏ ⵎⴷⴷⵏ ⴰⵚⵏⵉⵄ ⴰⴷ, ⴰⴷⴷⴰⵢ ⴰⵏⵏⴰⵢⵏ ⵣⴳ ⵜⵜⵉⵙⴰⵄ ⴳ ⵓⴳⴳⴰⵔⵡ ⵢⴰⵏ ⵓⵙⴽⴽⵉⵏ ⵍⵍⴰ ⵜⵜⵉⵏⵉⵏ ⴷ ⵛⴰⵏ ⵓⵖⵕⵕⴰⴱⵓ ⴰⵅⴰⵜⴰⵔ. ⵛⵡⵉ ⵏⵏⴰ ⴷ ⴰⵏⴰⵎⵎⴰⵙ, ⵛⵡⵉ ⵏⵏⴰⵏ ⴷ ⴰⵎⵥⵥⵢⴰⵏ, ⴳ ⴰⵎⴳⴳⴰⵔⵓⵜⵜ ⵏⵏⴰⵏ ⴷ ⵛⴰⵏ ⵉⴽⵯⵛⵛⵉⴹⵏ ⴰ ⵢⵓⵙⵢⵏ ⵡⴰⵎⴰⵏ. ⵙⵙⵏⵅ ⵉⵙ ⴳⴳⵓⵜⵏ ⴳ ⵜⵓⴷⵔⵜ ⵉⵙⴽⴽⵉⵏⴻⵏ ⴰⵎⵎ ⵡⵉ: ⴰⴷⴷⴰⵢ ⵉⴱⵉⴷ ⵍⵍⴰ ⵏⵜⵜⵉⵏⵉ ⴰⵏⵛⵜ ⵏ ⵎⵉ, ⴰⴷⴷⴰⵢ ⵉⵙⵙ ⵏⵎⵏⴰⵍⴰ ⵓⵔ ⵉⵙⵡⴰ ⵡⴰⵍⵓ. 10- ⴰⴳⵔⵓ ⴷ ⵓⵖⵕⴹⴰ ⵉⵏⵏⴰ ⴰⵛ: ⵓⵏⵏⴰ ⵉⵔⴰⵏ ⴰⴷ ⵉⵙⵙⵍⵎⴷ ⴰⴷ ⵉⵙⵙⵍⵎⴷ ⵉⵅⴼ ⵏⵏⵙ ⴷ ⴰⵎⵣⵡⴰⵔⵓ: ⴰⵡⴰⵍⴰ ⴷ ⴰⵣⴰⵢⴽⵓ ⵎⴰⵛⴰ, ⵉⵙⵓⵍ ⵍⵍⴰ ⵉⵜⴷⴷⵓ ⴰⴳⴳⵯ ⴷⵖⵉ. ⴰⴷ ⵇⵇⵉⵅⵙⵅ ⵜⴰⵏⴼⵓⵙⵜ ⴰⴷ ⴱⴰⵔ ⴰⴷ ⴰⵡⴹⵅ ⵜⵓⵎⴰⵙⵜ ⵉⵏⵓ: ⵢⴰⵏ ⵓⵔⴹⴰⵢ ⵉⵇⵡⴰⵏ ⴱⵓⵜⴰⴷⵓⵏⵜ, ⵣⴳ ⵡⵉⵏⵏⴰ ⵉⵜⵛⴰⵏ ⵎⵍⵉⵃ, ⵡⵉⵏⵏⴰ ⵓⵔ ⵉⵙⵙⵉⵏⴻⵏ ⵍⴰ ⵔⵎⴹⴰⵏ ⵡⴰⵍⴰ ⵍⴰⵥ, ⵉⴱⴷⴷⴰ ⵜⴰⵎⴰ ⵏ ⵢⴰⵏ ⵓⵎⴷⴰ ⵍⵍⴰ ⵉⵔⴼⵊⵊⴰⵊ. ⵉⴷⴷⵓ ⴷ ⵢⴰⵏ ⵓⴳⵔⵓ ⴰⵔ ⵜⴰⵎⴰ ⵏⵏⵙ ⵉⵏⵏⴰ ⴰⵙ: " ⴽⴽⵔⴰⵅ ⴰⴷ ⴰⵛ ⵉⵅ ⵢⴰⵜ ⵣⵣⵔⴷⵜ. " ⵜⴷⵀⵔⵜ ⴳ ⵓⵖⵕⴹⴰ ⵢⴰⵎⵥ ⴰⵔ ⴰⵙ ⵉⵙⴰⵡⴰⵍ ⵅⴼ ⵜⴰⴹⴼⵉ ⵏ ⵜⴰⵛⵛⵓⴼⵜ ⵓⵏⵏⴰ ⵓⵔ ⴷⵊⵉⵏ ⵢⴰⵏⵏⴰⵢ, ⴷ ⵉⵎⵓⴷⴷⴰ ⵏⵏⵙ ⴷ ⵜⵎⵉⴹⵉ ⵏ ⵉⵙⴽⴽⵉⵏⴻⵏ ⵏⵏⴰ ⵉⵇⵍⵍⴰⵏ ⵏⵏⴰ ⴳ ⵢⴰⵏⵏⴰⵢ ⴳ ⵉⴳⵯⵍⵎⴰⵎⵏ: ⵉⵏⵏⴰ ⴰⵙ ⵢⴰⵏ ⵡⴰⵙⵙ ⵜⵙⵓⵍⵜ ⴰⴷ ⵜⵄⴰⵡⴷⵜ ⵉ ⵡⴰⵔⵔⴰⵡ ⵏ ⵡⴰⵔⵔⴰⵡ ⵏⵏⵛ ⵅⴼ ⵓⵖⵓⴷⵉ ⵓⴷⵖⴰⵕ ⴰⴷ, ⵍⵄⵡⴰⵢⴷ ⵏ ⵉⵎⵣⴷⴰⵖ ⵏⵏⵙⵏ, ⴷ ⵜⵏⴱⴰⴹⵜ ⵏ ⵓⵎⴰⴷⴰⵍ ⴰⴷ ⵏⵏⴰ ⵉⵍⵍⴰⵏ ⴷⴷⴰⵡ ⵏ ⵡⴰⵎⴰⵏ. ⵎⴰⵛⴰ ⵜⵍⵍⴰ ⵢⵓⵜ ⵏ ⵜⵖⴰⵡⵙⵜ ⴰⴳⴳ ⵢⴰⵏ ⵜⴰⵎⵎⵓⴽⵔⵉⵙⵜ ⴰⵖⵕⴹⴰ: ⵓⵔ ⵉⵙⵙⵉⵏ ⴰⴷ ⵉⵛⵛⴼ, ⵉⵅⵚⵚ ⴰⵙ ⵎⴰⵢ ⵜ ⵉⵜⵜⵄⴰⵡⴰⵏⴻⵏ. ⴷⵖⵢⴰ ⵢⵓⴼⴰ ⵓⴳⵔⵓ ⴰⴼⵔⴰ ⵏ ⵜⵎⵎⵓⴽⵔⵉⵙⵜ ⴰⴷ: ⵢⵓⵙⵙⴰ ⴰⵙ ⴰⴹⴰⵕ ⵏⵏⵙ ⵖⵔ ⵡⵉⵏⵏⵙ ⵙ ⵢⴰⵏ ⵉⴼⵉⵍⵉ ⵏ ⵜⴰⵥⴰ. ⵏⵉⵜⵏⵉ ⴹⵕⵏ ⴰⵎⴷⴰ ⴰⵔ ⵉⴽⴽⴰⵜ ⵓⴳⵔⵓ ⴱⴰⵔ ⴰⴷ ⵉⵏⵣⵖ ⴰⵏⴱⵖⵉ ⵏⵏⵙ ⵖⵔ ⴰⴱⵓⴹ ⵏ ⵡⴰⵎⴰⵏ; ⵉⵜⵜⵓ ⵓⴳⵔⵓ ⵉⵣⵔⴼⴰⵏ, ⵉⵜⵜⵓ ⵍⵄⵡⴰⵢⴷ ⵏ ⵉⵎⵣⴷⴰⵖ ⵉⵏⵏⴰ ⵓⵜⵛⵉ ⴰⵎⵅⵢⵢⵕ ⴰⵢⴰ. ⴰⵖⵕⴹⴰ ⵍⵍⴰ ⵉⵜⴰⵏⵏⴰⵢ ⵉⵅⴼ ⵏⵏⵙ ⴳ ⵓⴷⵉⵙ ⵏ ⵓⴳⵔⵓ ⵉⴱⴷⵓ ⵍⵍⴰ ⵉⵜⵎⵎⵏⵣⴰⵖ ⴷ ⵓⴳⵔⵓ ⴰⴷ ⵉⵏⵏⵓⵕⵥⵎ. ⵛⵡⵉ ⵢⴰⵜ ⵏ ⴱⵓⵄⵎⵉⵔⴰ ⵍⵍⴰ ⵜⴳⵎⵎⵔ ⵜⴰⵏⵏⴰ ⴰⵖⵕⴹⴰ ⴰⵎⵅⵉⴱ ⵏⵏⵉⵢ ⵏ ⵡⴰⵎⴰⵏ ⵉⵃⵓⴼ ⵖⵉⴼⵙ ⵢⴰⵙⵉⵜ ⵉⵀⵣⵣⴰ ⵜⵏ ⵢⴰⵡⵢ ⵜⵏ ⵙⵙⵉⵏ ⵉⵎⵎⵔ ⵓⵊⴹⵉⴹ ⵙ ⵓⴽⵙⵓⵎ ⵉⵏⵏⴰ ⴷ ⴰⵙⵍⵎ ⵀⴰⵏ ⵜⵉⴷⵙⵜ ⵍⵍⴰ ⵜⴱⵕⵕⴰⵎ ⵅⴼ ⴱⴰⴱ ⵏⵏⵙ ⵢⵉⵜⵙ ⵏ ⵜⵉⴽⴽⴰⵍ ⵓⵔ ⴷⴰ ⵜⵙⵙⴰⵖⴰ ⵖⴰⵙ ⴰⵎⵄⵉⵡⵔⵜ. 11- ⴰⵣⵎⴰⵣ ⵏⵏⴰ ⵢⵓⵣⵏⴻⵏ ⵉⵎⴷⴷⵓⵔⵏ ⵉ ⵓⴳⵍⵍⵉⴷ ⴳ ⵓⵎⵣⵔⵓⵢ ⴽⴽⴰⵏ ⵍⵍⴰ ⵜⵇⵉⵙⵏ ⵢⵓⵜ ⵏ ⵜⵏⴼⵓⵙⵜ ⵎⴰⵛⴰ ⵓⵔ ⵜⵜ ⵓⵔ ⵓⴽⵉⵣⵅ ⵛⴰ. ⴰⴷ ⵜⵜ ⴼⵙⵔⵅ ⵉ ⵉⵎⵖⵕⵉ ⴱⴰⵔ ⴰⴷ ⵣⵣⵉⴳⵙ ⵉⵙⵙⵏⴼⵓ ⴳ ⵜⵓⴷⵔⵜ ⵏⵏⵙ ⵉⴽⴽⴰ ⵢⵓⵏ ⵓⴳⵍⵍⵉⴷ ⵉⵜⵜⵢⵉⵙⵙⵏ ⴳ ⵓⵎⴰⴷⴰⵍ ⵉⵖⵕⴰ ⴷ ⵉ ⵜⴽⵙⵙⴰ ⵏⵏⵙ ⴰⴽⵯ ⵎⴰⵏⵉⵢ ⵏⵏ ⵜⵍⵍⴰ, ⵉⵎⵓⴷⵔⵏ, ⴰⴼⴳⴰⵏ, ⵉⵡⵏⴻⵏ, ⵉⴱⵓⵅⵅⴰ, ⵉⴼⵔⴰⵅ; ⴼⵜⴰⵏ ⵉⴱⵔⵔⴰⵃⵏ ⴳ ⴽⵓ ⵜⴰⵎⴰⵣⵉⵔⵜ, ⴳⴳⵯⴷⵏ ⴰⴳ ⵜⵖⵓⵕ ⴰ ⵜⴰⵎⴰⵢⵏⵓⵜⵜ ⵏ ⵓⴳⵍⵍⵉⴷ, ⵉⵎⵓⵓⴷⵔⵏ, ⵉⵙⵎⵖⴰⵏ, ⴽⵓ ⵢⴰⵏ ⵉⴳⴳⵓⴷ ⵉ ⵛⴰⵏ ⵜⵡⴰⵖⵉⵜⵜ ⵣⴳ ⵕⵕⴰⵢ ⴰ. ⴷⴷⵓⵏ ⵉⵎⴷⴷⵓⵔⵏ ⵢⴰⵏ ⴰⴳⵔⴰⵡ ⴳ ⵚⵚⵃⵕⴰ; ⵓⵔⵏ ⵏⵏ ⵉⵇⵉⵎ ⴰⵡⴷ ⵢⴰⵏ, ⴽⵍⵛⵉ ⵉⴼⴼⵖ ⴷ ⵣⴳ ⵓⵅⴱⵓ ⵏⵏⵙ. ⵎⵔⴰⵔⴰⵏ ⴰⵡⴰⵍ, ⵎⵙⴰⵙⴰⵏ ⴰⴷ ⴰⵣⵏⴻⵏ ⵟⵟⴰⵄⵜ ⵏⵏⵙⵏ ⵉ ⵓⴳⵍⵍⵉⴷ. ⵎⵙⴰⵙⴰⵏ ⴰⴷ ⵉⵢ ⵓⴱⴰⵖⵖⵓⵙ ⴰⵏⵖⵍⵉⴼ ⵏⵏⵙⵏ ⴰⴷ ⴰⵙ ⴰⵔⵓⵏ ⵎⴰⴳⴳ ⵜⵜⵉⵏⵉ ⴳ ⵜⴱⵔⴰⵜⵜ ⵓⵔ ⵜⵏ ⵉⵏⵖⵉⵏ ⵖⴰⵙ ⴰⵣⵎⴰⵣ. ⵉⵢⴰ ⴰⵙⵏ ⵜⵓⵖⵓⵏⵜ ⴰⴷ ⵙⵔⵙⵏ ⵉⵇⴰⵕⵉⴹⵏ; ⵓⴼⴰⵏ ⴰⵢⵏⵏⴰ ⵔⴰⵏ ⵖⵔ ⵢⵓⵏ ⵓⴳⵍⴷⵓⵏ ⵖⵓⵔⵙ ⵛⵉⵢⴰⵏ ⵏ ⵡⵓⵔⵖ ⴷ ⵉⵔⵉ. ⵉⵜⵅ ⵉⵅⵚⵚⴰ ⵎⴰⴳⴳ ⵜⵜⴰⵙⵢⵏ ⴰⵣⵎⴰⵣ ⴰⴷ ⵉⵏⵏⴰ ⴰⵙ ⵓⵖⵢⵓⵍ ⴷ ⵓⵙⵔⴷⵓⵏ ⴰⴷ ⵜ ⵏⴰⵙⵢ ⴰⴷ ⴰⵙⵏ ⵉⵄⴰⵡⵏ ⵉⵢⵢⵉⵙ ⴷ ⵓⵍⵖⵎ. ⴽⴽⵔⵏ ⵙ ⴽⴽⵓⵣ ⵏⵏⵙⵏ ⴰⵎⵥⵏ ⴰⴱⵔⵉⴷ ⵖⵔ ⵉⴱⵔⴳⵎⵎⵉ, ⵏⵉⵜⵏⵉ ⴷ ⵓⴱⴰⵖⵖⵓⵙ, ⴰⵎⴰⵣⴰⵏ ⴰⵎⴰⵢⵏⵓ ⵏ ⵉⵎⴷⴷⵓⵔⵏ. ⴳ ⵓⴱⵔⵉⴷ ⵉⵏⵏⴰⵍ ⵛⴰⴱⴰⵕ ⵙⵉⴷⵉ ⵉⵣⵎ ⵓⵔ ⴰⵙⵏ ⵉⵄⵊⵉⴱ ⵍⵃⴰⵍ ⵏⵏⵙⵏ. ⵉⵏⵏⴰ ⴰⵙⵏ: " ⵏⵎⵢⴰⴼⴰ ⴱⵍⴰ ⴰⴷ ⵖⵉⴼⵙ ⵏⵢ, ⴰⴷⵊ ⴰⴷ ⵏⴰⵡⵢ ⴰⴱⵔⵉⴷ ⵇⵇⴰⵃ. ⴷⴷⵉⵅ ⴰⴷ ⴰⵡⵏ ⵛⴼⵅ ⴰⵎⵓⵔ ⵉⵏⵓ ⴰⴳⴳⵯⴷ ⵏⴽⴽ; ⵡⴰⵅⵅⴰ ⵉⴼⵙⵙⵓⵙ, ⵉⵀⵡⵡⵍ ⵉ. ⵎⵛ ⵜⵔⴰⵎ ⴰⴷ ⵄⵇⵇⵍⵅ ⵉ ⵜⵓⵍⵍⵓⵖⵜ ⵏⵏⵓⵏ ⴰⴷ ⴰⵡⵏ ⴱⴹⵓⵅ ⴰⵢⴰ ⵓⵙⵢⵅ ⵅⴼ ⴽⴽⵓⵣ ⵏⵏⵓⵏ. ⵓⵔ ⵉⵏⵏⵉ ⴰⴷ ⵖⵉⴼⵓⵏ ⵉⵥⵥⴰⵢ, ⴰⴷ ⵉⵢⴼⴼⵖ ⵏⴽⴽ ⵜⴰⴷⴰⵡⵜ ⵃⵎⴰ ⵎⵛ ⴰⵅ ⵃⴰⵟⵟⵕⵏ ⵉⵎⵖⵡⵡⵖⵏ ⴰⴷ ⴰⴼⵅ ⵎⴰ ⴰⵙ ⵡⵡⵜⵅ ". ⵓⵔ ⴷⵊⵉⵏ ⵉⵍⵍⴰ ⵎⴰⵢⴷ ⵉⵎⵓⵏⴻⵏ ⴷ ⵉⵣⵎ, ⵎⴰⵛⴰ ⵀⴰⵜ ⴰⵎⵎⴰⵙ ⵏⵏⵙⵏ, ⵢⴰⴹⴼⵓⵜ, ⵉⵖⵓⴷⴰ. ⵉⵡⴹⵏ ⵏⵏ ⵢⴰⵏ ⵉⴳⵔ ⴱⵓ ⵉⵖⴱⵓⵍⴰ, ⵏⵏⴰⴳ ⵍⵍⴰⵏⵜ ⵡⵓⵍⵍⵉ ⴷⴰⵜⴰⵡⵖⵏⵜ: ⵉⵄⵊⴱ ⴰⵙ ⵓⴷⵖⴰⵕ ⵉ ⵉⵣⵎ; ⵉⴳ ⴰⵎⵎ ⵉⵜ ⵢⴰⵖ ⵛⴰ ⴷⴰⵢ ⵉⵏⵏⴰ ⴰⵙⵏ: " ⵖⴰⵙ ⴷⴷⵓⵢⴰⵜ, ⴹⴼⵓⵕⴰⵜ ⴰⴱⵔⵉⴷ ⵏⵏⵓⵏ, ⵏⴽⴽ ⵀⴰⵜⵉⵏ ⵢⴰⵖ ⵡⴰⴼⴰ ⵊⴰⵊ ⵏ ⵡⵓⵍ ⵉⵏⵓ, ⵔⵉⵅ ⴰⴷ ⵢⵅ ⵛⴰ ⵏ ⵓⵙⴰⴼⴰⵔ ⵣⴳ ⵜⵓⴳⴰ, ⴽⵯⵏⵏⵉ ⵓⵔ ⴰⵡⵏ ⵉⵍⴰⵇ ⴰⴷ ⵜⴹⵢⵢⵄⵎ ⵍⵓⵇⵜ, ⵔⴰⵔⴰⵜ ⵉⴷ ⴰⵢⵏⵏⴰⵅ ⵏ ⵉⵇⴰⵕⵉⴹⵏ ⵔⵉⵅ ⵜⵏ. " ⵙⵔⵉⵏ ⵉⴽⵯⵎⵙⴰⵏ; ⵢⴰⵎⵥ ⵉⵣⵎ ⴰⵔ ⵉⵙⵖⵓⵢⵢⵓ ⵙ ⵜⵓⵎⵔⵜ, ⴰⵔ ⵉⵜⵜⵉⵏⵉ: " ⴰ ⴰⵄⵔⵉ ⵉⵏⵓ, ⵓⵔⵓⵏ ⵉⵇⴰⵕⵉⴹⵏ ⵉⵏⵓ; ⵜⴰⵏⵏⴰⵢⵎ ⵎⵉⵎⵛ ⵅⴰⵜⵔⵏⵜ ⵢⴰⴷ ⵜⵎⵥⵢⴰⵏⵉⵏ, ⴳⴰⵏⵜ ⴰⵎⵎ ⵉⴷⴷ ⵜⴰⵎⴰⵔⴰⵡⵜ ⵏⵏⵙⵏⵜ. ⴰⵢⴰ ⵉⵍⵓⵍⴰⵏ ⴷ ⵡⵉⵏⵓ ⴰⵢⴷ ⵉⵢⴰ ". ⵢⵓⵙⵉ ⴽⵓⵍⵛⵉ ⴰⵍⵍⵉⴳ ⵓⵔ ⵢⵓⴷⵊⵉ ⵖⴰⵙ ⴰⵢⵏⵏⴰ ⵓⵔ ⵉⵔⵉ. ⵓⵔ ⴰⵙ ⵉⵄⵊⵉⴱ ⵓⵢⴰⴷ ⵉ ⵓⴱⴰⵖⵖⵓⵙ ⵏⵜⵜⴰ ⴷ ⵉⵙⵎⵓⵏⴻⵏ ⵏⵏⵙ ⵎⴰⵛⴰ ⵓⵔ ⵙⵙⵓⴳⵉⵔⵏ ⵖⴰⵙ ⵎⵓⵏⴻⵏ ⴷ ⵓⴱⵔⵉⴷ. ⵓⵍⵍⴰⵏ ⵅⴼ ⵢⴳⵍⵍⵉⴷ ⵏⵏⴰⵏ ⴰⵙ ⵀⴰ ⵎⴰ ⴰⵅ ⵉⵊⵕⴰⵏ, ⵉⵎⵉⵍ ⵓⵔ ⵢⵓⵎⵉⵏ ⵉⵡⴰⵍⵉⵡⵏ ⵏⵏⵙⵏ. ⵎⴰⵢⴷ ⵉⵔⴰ ⴰⴷ ⵉⵢ ⵓⴳⵍⵉⴷ? ⵉⴹⵕ ⵉⵣⵎ ⵅⴼ ⵉⵣⵎ; ⵉⵏⵏⴰ ⴱⵓ ⵡⴰⵡⴰⵍ: " ⴰⴷⴷⴰⵢ ⵎⵢⴰⴼⴰⵏ ⵉⵎⴰⵛⴰⵔⵏ ⵓⵔ ⵜⵏ ⵉⵏⵏ ⵉⵇⵇⵏ ⴰⴷ ⵎⴰⵙⴰⵙⴰⵏ ". 12- ⵉⵢⵉⵙ ⵉⵔⴰⵏ ⴰⴷ ⵉⵏⵏⴰⵖ ⴷ ⵓⴷⴰⴷ ⵣⴳⴳⵯⵉⵙ ⵜⴱⴷⴰ ⵜⵓⴷⵔⵜ ⵉⵍⵓⵍⴰ ⵉⵢⵢⵉⵙ ⵉ ⵓⴼⴰⴳⴳⴰⵏ. ⴰⵍⵍⵉⴳ ⴷⴰ ⵉⵜⴻⵜⵜⴰ ⵓⴼⴰⴳⴳⴰⵏ ⵉⴷⵔⵔⴰⵏ, ⵉⴷⴷⵔ ⵓⵖⵢⵓⵍ ⴷ ⵉⵢⵢⵉⵙ ⴷ ⵓⵙⵔⴷⵓⵏ ⴳ ⵜⴰⴳⴳⴰⵏⵜ; ⵓⵔ ⴽⴽⵉⵏⵜ ⴰⵎⵎ ⵡⴰⵙⵙⴰ ⵜⴰⵔⵉⵛⵉⵏ ⴷ ⵜⴱⴰⵔⴷⵉⵡⵉⵏ, ⴷ ⵉⵍⴳⵓⵎⴰ ⴷ ⵍⵃⵣⵓⵎⴰⵜ ⵏ ⵉⵎⵏⵖⵉⵜⵏ; ⵡⴰⵍⴰ ⴰⵏⵛⵜ ⵉⴷ ⵏ ⵉⴷⵍⴽⵯⵔⵔⵉⵙⴰⵜ; ⵡⴰⵍⴰ ⵏⴰⵏⵏⴰⵢ ⴰⵏⵛⵜ ⵉⴷ ⵏ ⵡⵓⵜⵛⵉⵜⵏ ⴷ ⵜⵎⵖⵕⵉⵡⵉⵏ. ⵢⴰⵏ ⵡⴰⵙⵙ ⵢⴰⵥⵓ ⵉⵢⵢⵉⵙ ⵏⵜⵜⴰ ⴷ ⵢⵓⵏ ⵓⴷⴰⴷ ⴰⵏⴰⴼⵙⴰⵏ ⵏⵏⴰ ⴷⴰ ⵉⵜⴰⵣⵣⵍⴰⵏ: ⵓⵔ ⵉⵖⵉⵢ ⴰⴷ ⵜ ⵢⴰⵎⵥ, ⵉⴷⴷⵓ ⵖⵔ ⵓⴼⴰⴳⴳⴰⵏ. ⵢⴰⵎⵥ ⵜ ⵉⵢ ⴰⵙ ⴰⵍⵢⴰⵎⵓ, ⵉⵏⵢ ⵖⵉⴼⵙ, ⵓⵔ ⵜ ⵢⵓⴷⵊⵉ ⵇⴰⵃ ⴰⴷ ⵉⵙⵡⵓⵏⴼⴰ ⵍⵍⴰ ⵉⵙⵙ ⵉⵜⵜⵖⴰⵕ ⴰⵍⵍⵉⴳ ⵜ ⵉⵏⵖⴰ. ⵉⵙⵏⵉⵎⵎⵔ ⵓⵢⵉⵙ ⴰⴼⴰⴳⴳⴰⵏ ⵅⴼ ⵓⵊⵎⵉⵍ ⵏⵏⴰ, ⵉⵏⵏⴰ ⴰⵙ: " ⵀⴰⵏ ⵡⵉⵏⵛ ⴰⵢⴷ ⵢⵉⵅ ⵎⴰⵛⴰ ⴷⴷⵉⵅ ⴰⴷ ⴰⵖⵓⵍⵅ ⵖⵔ ⴰⵣⴷⴷⵓⵖ ⵉⵏⵓ ⴰⵎⵎⴰⵙ ⵏ ⵉⵎⴷⴷⵓⵔⵏ. -ⵓⵀⵓ ⴰⵢⴷ ⴰⵙ ⵉⵏⵏⴰ ⵓⴼⴰⴳⴳⴰⵏ, ⵢⵓⴼ ⴰⵛ ⵖⵓⵔⵉ: ⴰⵏⵏⴰⵢⵅ ⴰⴷⵖⴰⵕ ⵏⵏⵛ ⵖⵓⵔⵉ. ⴰⴷ ⵇⵇⵉⵎⵜ ⵓⵔ ⴰⵛ ⵉⵜⵅⵚⵚⴰ ⵡⴰⵍⵓ. " ⵎⴰⵛⴰ ⵎⴰⴳⴳ ⵏⴰⴼⵄ ⵓⵟⵕⵕⵃ ⵎⵛ ⵜⵍⵍⵉ ⵜⴷⵔⴼⵉ? ⴷⵉⵏⵏⴰⵅ ⴰⵢⴷ ⵉⵙⵙⵏ ⵓⵢⵉⵙ ⵉⵙ ⵉⵃⵃⵓⵢⴹ; ⵎⴰⵛⴰ ⵓⵔ ⵢⴰⴷ ⵜⵉⵏⴼⵉⵄ: ⵉⵜⵜⵓⴱⵏⴰ ⴰⵙ ⵢⴰⴷ ⵍⵎⴷⵓⴷ. ⵉⵇⵉⵎⴰ ⴷⵉⵢⵙ ⴰⵍⵍⵉⴳ ⵉⵎⵎⵓⵜ: ⵓⵔ ⵖⵓⵔⵙ ⴰⵏⵏⵍⵉ ⴰⵍⵍⵉⵢ ⵉⵜⵜⵓ ⴰⵣⴰⵡⵔ ⵏ ⵡⵓⴷⴰⴷ. ⵎⵇⵇⴰⵔ ⴷⴰ ⵉⵜⵜⵉⵔⵉ ⵓⴼⴰⴳⴳⴰⵏ ⴰⴷ ⵉⵅⵍⴼ ⵉⴷⴰⵎⵎⵏ ⵍⵍⴰ ⵜ ⵉⵜⵅⵍⵍⴰⵙ ⵙ ⵡⴰⵜⵉⴳ ⴰⵅⴰⵜⴰⵔ ⴰⴷⴷⴰⵢ ⴷ ⵉⵎⵢⴰⴹⴰ ⴷ ⵓⵏⵏⴰ ⵓⵔ ⵉⵥⵉⵍⵏ. 13- ⴰⵄⵍⴱⵓⵏ ⴷ ⵚⵚⵢⵟ ⵉⵅⴰⵜⴰⵔⵏ, ⴰⵎⴰⵜⴰ, ⵢⴰⵏ ⴰⵎⵎⵉ ⵏⵍⵍⴰ ⴳ ⵛⴰⵏ ⵜⵙⵓⵏⴰⵢⵜ ⵜⵉⴷⴷⵉ ⵏⵏⵙⵏ ⴰⵎⵎ ⵛⴰⵏ ⵓⴷⴰⵎⵓⵏ ⵏⵏⴰ ⴷ ⵉⵙⵟⵚⴰⵏ ⴰⵖⵢⵓⵍ ⵏⵜⵜⴰ, ⴷⴰ ⵉⵜⵜⴰⵎⵏ ⵖⴰⵙ ⵙ ⵓⵢⵏⵏⴰ ⵢⴰⵏⵏⴰⵢ ⵉⴷⴷ ⴰⵄⵍⴱⵓⵏ, ⵍⵍⴰ ⵉⵅⵥⵥⵕ ⴰⵍⵍ ⵢⴰⴽⵣ ⵎⴰⴳⴳ ⵍⵍⴰⵏ, ⵍⵍⴰ ⵉⵙⵎⵍⴻⵍⵍⵓⵢ ⴰⵙⴽⴽⵉⵏ, ⴰⴷⴷⴰⵢ ⵉⵏⵏ ⵢⴰⴼ ⵜⵉⴷⴷⵉ ⵏⵏⵙ ⵜⵅⴰⵜⵔ, ⵍⵍⴰ ⴰⵙ ⵉⵜⵜⵉⵏⵉ: ⵖⴰⵙ ⵚⵚⵢⵟ ⵏ ⵓⴽⵯⵛⵛⵉⴹ ⵏ ⵛⴰⵏ ⵓⵚⴰⴹ: ⵚⵚⵢⵟ ⵏ ⵓⴽⵯⵛⵛⵉⴹ ⵉⵅⵡⴰⵏ ⵣⴳ ⵊⴰⵊ ⴰⴷⴷⴰⵢ ⵜⴳⴳ ⴰⵡⴰⵍ ⵏ ⵓⵏⵙⵔⴰⵎ " ⵉⵡⴰ ⵀⴰ ⵉⵅⴼ! ⵀⴰ ⵜⵉⴷⴷⵉ ⵎⴰⵛⴰ ⵎⴰⵏⵉ ⴰⵏⵏⵍⵉ. " ⵎⵛⵜⴰ ⵏ ⵉⵅⴰⵜⴰⵔⵏ ⵉⵢⴰⵏ ⴰⵎⵎ ⵚⵚⵢⵜ ⵏ ⵓⴽⵯⵛⵛⵉⴹ! 14- ⵓⵛⵛⵏ ⴷ ⵜⴰⵖⵖⴰⴹⵜ ⴷ ⵉⵖⵊⴷ ⵜⵔⴰ ⵢⴰⵜ ⵜⴰⵖⵖⴰⴹⵜ ⴰⴷ ⵜⵄⵎⵎⵕ ⵜⴰⵎⴰⵥⵥⴰⵢⵜ ⵏⵏⵙ, ⴰⴷ ⵜⴰⵡⵖ ⵜⵓⴳⴰ ⵜⴰⵎⴰⵢⵏⵓⵜ ⵜⵄⵍⴷ ⵜⵉⵖⵓⵏⵉ ⵉ ⵜⴼⵍⵓⵜ ⴰⵀⴰ ⵜⵏⵏⴰ ⴰⵙⵏ ⵉ ⵡⴰⵔⵔⴰⵡ ⵏⵙ: " ⴰⴷ ⵓⵔ ⵕⵥⵥⵎⴰⵜ ⴰⵡⴷ ⵉⵢⴰⵏ ⵖⴰⵙ ⵎⵛ ⴰⵡⵏ ⵉⵏⵏⴰ " ⵜⴼⵓ ⵏ ⵡⵓⵛⵛⵏ ⵏ ⵙⵜⵉⵜⵜ! ". ⴰⵍⵍⵉⴳ ⴷⴰ ⵜⵏ ⵜⵡⵚⵚⴰ ⵉⵣⵔⵢ ⵢⴰⵏ ⵡⵓⵛⵛⵏ ⵉⵙⵍⴰ ⵉ ⵎⴰⵢ ⴷ ⴰⵙⵏ ⵜⵏⵏⴰ; ⵜⴰⵖⵖⴰⴹⵜ ⵏⵜⵜⴰⵜ ⵓⵔ ⵜ ⵜⴰⵏⵏⴰⵢ. ⵖⴰⵙ ⵢⴰⵏⵏⴰⵢ ⵜⵜ ⵜⴷⴷⴰ ⵉⵢⴰ ⴰⵡⴰⵍ ⵏⵏⵙ ⵙ ⵢⴰⵏ ⵓⴳⵔⴷ ⴰⵎⵎ ⵡⵉⵏ ⵜⴰⵖⵖⴰⴹⵜ ⴰⵔ ⵉⵜⵜⴻⵜⵜⵔ ⴰⵔ ⴰⵙⵏ ⵉⵜⵜⵉⵏⵉ: " ⵜⴼⵓ ⵏ ⵡⵓⵛⵛⴰⵏⴻⵏ! ". ⵉⵏⵏⴰ ⴷⴰ ⴰⴷ ⵉⴽⵍⵎ ⵉⵎⵉⵍ ⵉⵙⵙⵉⴳⴳⴷ ⵉⵖⵊⴷ ⵣⵢ ⵢⴰⵜ ⵏ ⵜⵅⴱⵓⵜ ⵉⵏⵏⴰ ⴰⵙ: " ⵎⵛ ⵓⵔ ⵉ ⵜⵙⵏⵄⵉⴷⵜ ⵜⴰⴹⴰⵔⵜ ⵜⵓⵎⵍⵉⵍⵜ ⵓⵔ ⴷⴰ ⵜⴰⵏⴼⵅ ". ⴰⵢⵏⵏⴰ ⴳ ⵉⴼⵔⴰ ⵉ ⵡⴰⵡⴰⵍ ⴰⴷ ⵉⵜⵄⵊⵊⴱ, ⵉⵄⴰⵢⴷ ⵉⵎⵓⵏ ⴷ ⵓⴱⵔⵉⴷ ⵏⵏⴰ ⴷ ⵉⴽⴽⴰ. ⵎⴰⵢⴷ ⵉⴽⴽⴰⵏ ⴰⴷ ⵉⵊⵕⵓ ⵉ ⵉⵖⵊⴷ ⵎⵔ ⵢⵓⵎⵉⵏ ⴳ ⵡⴰⵡⴰⵍ ⵏⵏⴰ ⵎⵉ ⵉⴼⵔⴰ; ⴰⵡⴰⵍ ⵏⵏⴰ ⵅⴼ ⵉⵜⵓⵚⵚⴰ ⴰⵀⴰ ⵉⴼⵔⵉ ⴰⵙ ⵡⵓⵛⵛⵏ? ⵙⵉⵏ ⵉⴷ ⵍⴰⵎⴰⵏ ⵓⴼⵏ ⵢⴰⵏ, ⵓⵢⴰⵔ ⵏ ⵙⵉⵏ ⵓⵔ ⴷⴷⵉⵏ ⴳ ⵍⵅⵍⴰ. 15- ⵓⵛⵛⵏ, ⵜⴰⵙⵍⵎⵢⴰ ⴷ ⵎⵎⴰⵙ ⵉⵙⵙⵛⵜⵢ ⵉ ⵡⵓⵛⵛⵏ ⴰⴷ ⴳ ⵢⵓⵏ ⵣⴳ ⵉⵙⵎⵓⵏⴻⵏ ⵏⵏⵙ ⵏⵏⴰ ⵉⵜⵜⵢⵉⵎⵥⵏ ⵀⴰ ⵉⵇⵇⵉⵎ ⴷⵉⵙⵙ ⴰⵍⵍⵉⵢ ⵉⵎⵎⵓⵜ, ⵀⴰⵡⵏ ⵍⵇⵇⵉⵙⵜ ⵏⵏⵙ: ⵉⴽⴽⴰ ⵢⵓⵏ ⵓⵎⵣⴷⴰⵖ ⵜⴻⵟⵕⵕⴼ ⵜⴰⴷⴷⴰⵔⵜ ⵏⵏⵙ. ⵉⴷⴷⵓ ⴷ ⵢⴰⵏ ⵡⵓⵛⵛⵏ ⴰⵔ ⵜⵉⴼⵍⵓⵜ ⴰⵔ ⵉⵜⴳⴰⵏⵏⴰ. ⵢⴰⵏⵏⴰⵢ ⵍⵍⴰ ⴷ ⵉⵜⴼⴼⵖ ⵖⴰⵙ ⵡⵓⵜⵛⵉ ⵣⴳ ⵓⴳⵏⵙⵓ: ⵉⵡⵏⴷⴰⵣ ⵏ ⵓⵖⵖⵓ, ⵉⵛⵔⵡⴰⵏ ⴷ ⵡⵓⵍⵍⵉ, ⴰⵄⴱⵉⵄ ⵏ ⵉⴱⵉⴱⵉⵜⵏ, ⵉⵏⵉ ⵣⵣⵔⴷⴰ ⵓⵅⵍⴰⵙⵙ. ⵉⵙⵙⵢⵔⵓⵔⵙ ⵜ ⵓⵢⵏⵏⴰ ⵢⴰⵏⵏⴰⵢ. ⵉⵙⵍⴰ ⵉ ⵢⴰⵏ ⵓⵔⴱⴰ ⴰⵔ ⵉⵙⵖⵓⵢⵢⵓ: ⵜⴰⵎⵥ ⵜ ⵎⵎⴰⵙ ⵍⵍⴰ ⵜⴽⴽⴰⵜ, ⵜⵏⵏⴰ ⵉⴷⴷ ⴰⴷ ⵜⴼⵙⵜ ⵎⴰⴷ ⴰⴷ ⵛⴼⵅ ⵉ ⵡⵓⵛⵛⴰⵏⴻⵏ ⵉⴽⴽⵔ ⵡⵓⵛⵛⵏ ⵉⴱⴷⴷ, ⴰⵔ ⵉⵙⵏⵉⵎⵎⵉⵔ ⵕⴱⴱⵉ ⵅⴼ ⵜⵔⵣⵣⵉⴼⵜ ⴰⴷ. ⵉⵎⵉⵍ ⵜⴱⴷⵓ ⵎⵎⴰⵙ ⵏ ⵜⵙⵍⵎⵢⴰ ⴰⵔ ⵜⵜ ⵜⵙⵀⴷⴷⴰⵏ, ⵜⵏⵏⴰ ⴰⵙ: " ⵖⴰⵙ ⴰⴷ ⵓⵔ ⵢⴰⴷ ⵙⵖⵓⵢⵢⵓ; ⵎⵛ ⴷ ⵉⴷⴷⴰ ⵡⵓⵛⵛⵏ ⴰⴷ ⵜⵏⵖⵅ ". _ⵎⴰⵜⵜⴰ ⵓⵢⴰ? ⴰⵢⴷ ⵉⵏⵏⴰ ⵉⵎⵜⵛⵉ ⵏ ⵉⵃⵓⵍⵉⵢⵏ: ⵍⵍⴰ ⵏⵜⵜⵉⵏⵉ ⵛⴰ ⵏⵄⴰⵢⴷ ⵏⵎⵜⵜⵢ? ⵉⴷⴷ ⵉⵎⵛⵉ ⴰⵢ ⵙⵙⴰⵀⵍⴰⵏ ⵎⴷⴷⵏ ⴰⵎⵎ ⵏⴽⴽ? ⵎⴰⵅ ⵉⵙ ⵎⵎⵓⵄⴹⵔⵅ? ⵉⵡⴰ ⵙⵜⴰⵡⵉⵍ ⴰⵔ ⴷ ⵉⴷⴷⵓ ⵓⵔⴱⴰ ⵏⵏⵎ ⵖⵔ ⴰⵎⴰⴷⵍ ⴰⴷ ⵉⴽⵙ ⵉⴷⵔⵔⴰⵏ! " ⵍⵓⵇⵜ ⵏⵏⴰ ⴰⵔ ⵉⵜⵜⵉⵏⵉ ⵉⵡⴰⵍⵉⵡⵏ ⴰⴷ, ⴼⴼⵖⵏ ⴷ ⴰⵢⵜ ⵜⴰⴷⴷⴰⵔⵜ: ⵢⴰⵎⵣ ⵜ ⵢⴰⵏ ⵉⴳⴷⵉ ⴹⵓⵔⵏ ⴰⵙ ⵉⵔⵉⵣⵏ ⵙ ⵜⵉⵣⴰⵔ ⵎⵃⴹⵏⵜ. ⵏⵏⴰⵏ ⴰⵙ ⵎⴰⵛ ⵉⴷ ⵢⵉⵡⵉⵏ ⵖⵔ ⴰⴷⵖⴰⵕ ⴰⴷ? ⵉⵄⴰⵡⴷ ⴰⵙⵏ ⵍⵇⵉⵙⵜ ⵙ ⵓⵢⵏⵏⴰ ⵙ ⵜⵍⵍⴰ. ⵜⵏⵏⴰ ⴰⵙ ⵎⵎⴰ ⵏ ⵓⵔⴱⴰ ⵉⵡⴰ ⵚⴰⵃⴰ ⵏⵏⵛ ⴰⴷ ⵜⴻⵜⵛⵜ ⵎⵎⵎⵉ? ⵎⴰⵅ ⴰⵢⵏⵏⴰⵅ ⴰⵎⵉ ⵜⵓⵔⵓⵅ? ⵓⵔⵓⵅ ⵜ ⴰⴷ ⵉⵙⵙ ⵜⴽⵙⵜ ⵍⴰⵥ ⵏⵏⵛ? " ⵏⵖⴰⵏ ⵓⵛⵛⵏ, ⵉⴱⴱⵢ ⴰⵙ ⵢⴰⵏ ⵓⵅⵎⵎⴰⵙ ⵢⴰⵏ ⵓⴷⴰⵕ ⴷ ⵉⵅⴼ, ⵢⴰⵡⵉ ⵜⵏ ⵓⵎⵖⴰⵕ ⵏ ⵜⴳⵎⵎⵉ ⵢⴰⴳⵍ ⵜⵏ ⴳ ⵜⴼⵍⵓⵜ ⵏ ⵜⴰⴷⴷⴰⵔⵜ ⵏⵏⵙ. 16- ⴰⵡⴰⵍ ⵏ ⵙⵓⵇⵔⴰⵜ ⴰⵔ ⵉⴱⵏⵏⵓ ⵙⵓⵇⵔⴰⵜ ⵢⵓⵏ ⵡⴰⵙⵙ ⴽⵓ ⵢⵓⴽ ⴰⵔ ⴰⵙ ⵉⵉⵙⵙⴼⵔⴰⵖ ⴰⵢ ⵏⵏⴰ ⴷⴰ ⵉⵜⴳⴳⴰ. ⵢⴰⵏ ⵉⵏⵏⴰ ⴰⵙ ⵊⴰⵊ ⵏ ⵉⵖⵕⵎ ⵓⵔ ⵉⴷⴷ ⴰⴷⴷⵓⵔ ⵏⵏⵛ ⵡⴰⵢⵢⴰⴹ ⵉⵏⵏⴰ ⴰⵙ ⵓⵔ ⵉⵖⵓⴷⵉ ⵡⵓⴷⵎ ⵏ ⵉⵖⵕⵎ ⴽⵓⵍⵛⵉ ⵉⵎⵙⴰⵙⴰ ⵉⵙ ⵎⵥⵥⵉⵢⵏⵜ ⵜⴰⴷⴷⴰⵔⵉⵏ. ⴰⵔ ⵜⵜⵉⵏⵉⵏ: ⵉⵡⴰ ⵀⴰ ⵉⵖⵕⵕⵎ ⵓⵔ ⴷⵉⵢⵙ ⵉⵜⵎⵜⵜⵓⵢ ⵖⴰⵙ ⵙ ⵜⵎⴰⵔⴰ. ⵉⵇⵇⵉⵎ ⵍⵍⴰ ⵉⵜⵜⵉⵏⵉ: " ⵡⵅⵅⴰ ⵍⵍⴰ ⵜⵜⵉⵏⵉⵏⵉ ⵓⵔ ⵉⵖⵓⴷⵉ, ⴰⵙⴽⴽⴰ ⴰⴷ ⵄⵎⵎⵔⵏ " ⴰⵢⵏⵏⴰ ⵏⵏⵉⵜ ⴰⵢⴷ ⵉⵙⴰⵔⵏ ⵜⴰⵖⵓⵍ ⵜⴰⴷⴷⴰⵔⵜ ⵏⵏⵙ ⵜⵓⵙⵄ ⵇ ⵡⴰⵍⵍⵏ ⵉⵎⴷⴷⵓⴽⴰⵍ ⴽⵓⵍⵍⵓ ⵎⴷⴷⵏ ⵔⴰⵏ ⵜⵉⴷⴷⵓⴽⵍⴰ ⵏⵏⵙ, ⵡⴰⵅ ⵓⵔ ⴰⵙⵏ ⵜⵄⵊⵉⴱ ⴳ ⵜⵣⵡⵓⵔⵉ: ⵓⵔ ⵉⵍⵍⵉ ⵎⴰⵢⴷ ⵉⵡⵀⵏⴻⵏ ⴰⵏⵛⵜ ⵏ ⵡⴰⵡⴰⵍ ⴳ ⵓⵙⴽⴽⵉⵏ, ⵎⴰⵛⴰ ⵓⵔ ⵉⵍⵍⵉ ⵎⴰⴳⴳ ⵇⵍⵍⴰⵏ ⴰⵎⵎ ⵓⵙⴽⴽⵉⵏ 17- ⴰⵡⵙⵙⴰⵔ ⴷ ⵡⴰⵔⴰⵡ ⵏⵏⵙ ⵓⵍⴰ ⵎⴰⵜⴳⴰ ⵜⴷⵓⵙⵉ ⴰⴷⴷⴰ ⵓⵔ ⵜⵎⵓⵏ: ⵀⴰⵡⵏ ⵍⵇⵉⵙⵜ ⵏ ⵓⵔⴳⴰⵣ ⵏⵏⴰ ⵉⵔⴰⵏ ⴰⴷ ⵉⵙⵎⵓⵏ ⴽⵓⵍⵍⵓ ⴰⵔⵔⴰⵡ ⵏⵙ ⴰⴷ ⵎⵓⵏⴻⵏ ⴰⴷ ⵢⵏ ⵢⴰⵏ. ⵢⴰⵏ ⵓⵡⵙⵙⴰⵔ ⵜⵏⵎⴰⵍⴰ ⵍⵎⵓⵜ ⴰⴷ ⵜⴰⵡⵢ, ⵉⴽⵯⴰⵏ ⵉⵙⵎⵓⵏ ⴷ ⴰⵔⴰⵡ ⵏⵏⵙ, ⵉⵏⵏⴰ ⴰⵙⵏ: " ⵎⵛ ⵜⴼⵓⴽⵯⴰⵎ ⵉⴽⵯⵔⴰⵙ ⵏⵏⴰ ⵏⵏⴰ ⵉⵎⵓⵏⴻⵏ ⴰⴷ ⴰⵡⵏ ⵉⵏ ⵉⵅ ⵎⴰⵢ ⵜⵏ ⵉⵣⴷⵉⵏ. " ⵉⵊⵔⵔⴷ ⵖⵉⵔⵙⵏ ⵓⵅⴰⵜⴰⵔ ⵎⴰⵛⴰ ⵓⵔ ⵉⵇⴹⵉ ⵡⴰⵍⵓ, ⵉⵙⵉⵔⵙ ⵜⵏ ⵉⵏⵏⴰ ⴰⵙⵏ: " ⴰ ⵜⵏⵜ ⵛⴼⵅ ⵉ ⵓⵎⵊⵔⵔⴷ ⴷⵉⵢⵏⵅ. " ⵡⵉⵙⵙⵉⵏ ⴰⴳⴳⵯⴷ ⵏⵜⵜⴰ ⵓⵔ ⵉⵙⵙⵓⴳⵉⵔ ⵡⴰⵍⵓ; ⴰⵡⴷ ⴰⵎⵥⵥⵢⴰⵏ ⴷⵉⵢⵙ ⵉⵊⵕⵕⴱ ⵉⵅⴼ ⵏⵏⵙ. ⴽⵓⵍⵍ ⵜⵏ ⵓⵍⴰ ⵎⴰⴳⴳ ⴼⵓⴽⴽⴰⵏ ⵉⴽⵯⵔⴰⵙ ⵏⵏⴰ. ⵉⵏⵏⴰ ⴰⵙⵏ ⵓⵎⴰⵔⴰⵡ ⵏⵏⵙⵏ: " ⵜⵓⵃⵍⵎ, ⴰⴷ ⴰⵡⵏ ⵏⵄⵜⵅ ⴷⵖⵉ ⵜⴰⴷⵓⵙⵉ ⵎⴰⵏⵉⵢ ⵜⵍⵍⴰ. " ⵏⵏⴰⵏ ⵉⵙ ⴷⴰ ⵜⵇⴱⴱⴰⴹ, ⴰⵔ ⵟⵚⵚⴰⵏ, ⵎⴰⵛⴰ ⵅⴹⴰⵏ: ⵉⴱⴹⴰ ⵉⴽⵯⵔⴰⵙ ⵉⴼⵓⴽⵯⴰ ⵜⵏⵜ. ⵉⵏⵏⴰ ⴰⵙⵏ: ⵉⵙ ⵜⴰⵏⵏⴰⵢⵎ ⵎⴰ ⴷⴰ ⵉⵜⴳⴳⴰ ⵓⵎⵢⴰⴹⴰ: ⵉⵅⵚⵚⴰⵡⵏ ⴰⴷ ⵜⵎⵓⵏⴻⵎ ⴰ ⴰⵔⵔⴰⵡ ⵉⵏⵓ, ⵉⵅⵚⵚⴰⵡⵏ ⴰⴷ ⴽⵯⵏ ⵜⵙⵎⵓⵏ ⵜⴰⵢⵎⴰⵜⵜ. " ⴰⵍⵍⵉⴳ ⵢⵓⵛ ⴷ ⵍⵎⵓⵜ ⵜⴷⴷⴰ ⴷ ⵖⵉⵔⵙ, ⵉⵏⵏⴰ ⴰⵙⵏ: " ⴰ ⴰⵔⵔⴰⵡ ⵉⵏⵓ ⵉⵄⵣⵣⵏ, ⴷⴷⵉⵅ ⵖⵔ ⴰⵢⵏⵏⴰ ⵖⵔ ⴷⴷⴰⵏ ⵉⵎⴰⵔⴰⵡⵏ ⵉⵏⵓ ⴷⴰⵔⴽⵯⵏ ⵍⵎⴰⵏ: ⵇⵇⴰⵡⵍⴰⵜ ⵉ ⵉⴷⴷ ⴰⴷ ⵜⵎⵓⵏⵏ; ⵔⵉⵅ ⵍⵇⴰⵡⵉⵍ ⵏⵏⵓⵏ ⵇⴱⵍ ⴰⴷ ⴷⴷⵓⵅ. " ⴰⵔⵔⴰⵡ ⵏⵏⵙ ⵙ ⵛⵕⴰⴹ ⴽⴽⵓⴷ ⴰⵍⵍⴰⵏ ⴰⵍⵍ ⵜⵙⵙⵄⵔⴰⵎⵏ. ⵢⴰⵎⵥ ⴰⵙⵏ ⵉⴼⴰⵙⵙⵏ ⵉⵙⵙⴼ ⵉⵎⴰⵏ; ⵉⵣⵔⵢ ⴰⵙⵏ ⵛⵉⴳⴰⵏ ⴳ ⵜⵓⴷⵔⵜ ⵉⵎⵉⵍ ⴷⵉⵢⵙ ⵛⵉⴳⴰⵏ ⵏ ⵉⵎⵎⵏⵖⴰⵏ. ⵢⴰⵏ ⴱⵓ ⵓⵎⵔⵡⴰⵙ ⵉⵔⴰ ⴰⴷ ⵜⵏ ⵉⵙⵉⵣⴰ, ⵢⴰⵏ ⵡⴰⴷⵊⴰⵔ ⵉⴷⵄⴰ ⵜⵏ. ⵜⵉⵣⵡⵉⵔⵉ, ⴰⵢⵏⵏⴰ ⴳⴰⵏ ⵛⵔⴰⴹ ⴽⵓⵍⵍⵛⵉ ⵔⵔⴰⵏⵜ. ⵉⵎⵉⵍ ⵓⵔ ⵜⵖⵣⵣⵉⴼ ⵜⴰⵎⵓⵏⵜ ⵏⵏⵙⵏ ⵉⴷⴷⵅ ⵜⴷⵔⵓⵙ ⵏⵏⵉⵢⵜ ⵏⵏⵙⵏ. ⵙⵎⵓⵏⴻⵏ ⵜⵏ ⵉⴷⴰⵎⵎⵏ ⵉⵎⵉⵍ ⵜⴱⴹⴰ ⵜⵏ ⵜⵓⴷⵔⵜ: ⴱⴹⴰⵏ ⵜⵏ ⵉⵇⴰⵕⵉⴹⵏ ⴷ ⵉⵎⵎⵉⵥⴹⵏ ⵏ ⵜⵓⴷⵔⵜ. ⵉⵔⵉⵏ ⴰⴷ ⴱⴹⵓⵏ ⵓⵔ ⵎⵙⴰⵙⴰⵏ, ⴰⵡⴷ ⴰⵏⵣⵣⴰⵔⴼⵓ ⴽⵓ ⵢⵓⴽ ⵉⵃⵛⵎ ⵖⵉⴼⵙ ⵖⴰⵙ ⵏⵜⵜⴰ. ⴷⴰⵢ ⴱⵕⵕⵎⵏ ⴷ ⴰⵢⵜ ⵉⵎⵔⵡⴰⵙⵏ ⴷ ⵡⴰⴷⵊⴰⵔⵏ. ⴽⵓ ⵢⴰⵏ ⵢⵓⴼⴰ ⴰⴼⵍⴰⵢ ⵏⵏⴰ ⵖⵔ ⴰⵙⵏ ⵉⵜⵜⴽⴰ. ⴰⵡⵎⴰⵜⵏ ⵉⴷⵅ ⴱⴹⴰⵏ ⵓⵔ ⵢⴰⴷ ⵜⵎⵎⵙⵍⴰⵏ: ⵢⴰⵏ ⵉⵔⴰ ⴰⴷ ⵉⵙⴳⴳⴷ, ⵡⴰⵢⵢⴰⴹ ⵉⵔⴰ ⴰⴷ ⵉⵙⵙⴼⵕⵖ. ⴽⵓⵍⵍ ⵏⵏⵙⵏ ⵣⵍⴰⵏ ⴰⵢⵏⵏⴰ ⵍⴰⵏ, ⵜⵜⵓⵏ ⵜⴰⵖⵓⵕⵉ ⵏ ⵉⴽⵯⵔⴰⵙ ⵏ ⵓⵎⴰⵔⴰⵡ ⵏⵏⵙⵏ ⵓⵔ ⵜⵜ ⵛⵜⵉⵢⵏ ⴰⵍⵍⵉⴳ ⵉⴷⴷⴰ ⵍⵃⴰⵍ. 18- ⵟⵟⴰⵍⴱ ⴷ ⵓⵛⴰⴼⵔ ⵓⵏⵏⴰ ⵉⵔⴰⵏ ⴰⴷ ⵉⵖⴰⴼⵙ ⵕⴱⴱⵉ ⵀⴰⵜⵉⵏⵏ ⵉⵃⵃⵓⵢⴹ. ⵜⵉⵍⵍⴰⵙ ⵏ ⵡⵓⵍⴰⵡⵏ ⴷ ⵉⴼⵕⵕⵓⵖⵏ ⵏⵏⴰ ⴷⵉⵢⵙⵏ ⵓⵔ ⵜⵏ ⵉⵙⵙⵉⴷⴷ ⵖⴰⵙ ⵎⵓⵍⴰⵏⴰ. ⵜⵉⵡⵓⵔⵉⵡⵉⵏ ⵏ ⵓⴼⴰⴳⴳⴰⵏ ⵓⵔ ⴰⵙ ⵅⴼⵉⵏ ⵜ, ⴰⴳⴳⵯⴷ ⵜⵉⵡⵓⵔⵉⵡⵉⵏ ⵏⵏⴰ ⴷⴰ ⵉⵜⵜⵉⵏⵉ ⵉⵢⴰ ⵜⵏⵜ ⴳ ⵜⵓⴼⴼⵔⴰ. ⵢⴰⵏ ⵓⵛⴰⴼⵔ ⵍⵍⴰ ⴰⵙⵏ ⵉⵜⵜⵉⵏⵉ ⴷⴰ ⵉⵜⵜⴰⵎⵏ ⵙ ⵕⴱⴱⵉ, ⴱⴰⵔ ⴰⴷ ⵢⴰⵡⴹ ⵜⵓⵎⴰⵙⵜ ⵏⵏⵙ, ⵍⵍⴰ ⵉⵜⴷⴷⵓ ⵖⵔ ⵜⵎⵣⴳⵉⴷⴰ ⵏⵜⵜⴰ ⵉⴽⵍⵎ ⵖⵔ ⵊⴰⵊ ⵉⵏⵏⴰ ⴰⵙ ⵉ ⵟⵟⴰⵍⴱ: " ⴰⵢⴰⴷ ⵓⵎⵥⵅ, ⵉⵙ ⵉⵎⵎⵓⵜ ⵎⴰⴷ ⵉⴷⴷⵔ?, ⵢⵓⵎⵥ ⴳ ⵓⴼⵓⵙ ⵏⵏⵙ ⵢⴰⵏ ⵓⵊⴹⵉⴹ, ⵉⵔⴰ ⴰⴷ ⴰⵙ ⵉⵖⵕⵚ ⵏⵅⴷⴷ ⴰⴷ ⴰⵙ ⵉⵕⵥⵎ. ⴱⴰ ⴰⴷ ⵉⵙⵙⴼⵕⵖ ⵜⵜⴰⵍⴱ, ⵎⴰⵛⴰ ⵉⵙⵙⵏ ⵎⴰ ⴰⵙ ⵉⵍⵍⴰⵏ ⴳ ⵉⵅⴼ; ⵉⵏⵏⴰ ⴰⵙ ⵟⴰⵍⴱ: " ⵉⵎⵎⵓⵜ ⵏⵅⴷⴷ ⵉⴷⴷⵔ, ⵙⵏⵄⵜ ⴰⵅ ⴰⵊⴹⵉⴹ ⵏⵏⵛ, ⴰⴷ ⵓⵔ ⵖⵉⴼⵏⵅ ⵜⴼⵍⵍⴰ. ⵀⴰⵜⵉⵏ ⵓⵔ ⴰⵛ ⵉⵜⵙⴳⴳⴰⴷ ⵕⵕⴰⵢ ⵙ ⵜⵉⴷⵙⵜ ⵏⵏⵛ, ⵏⴽⴽ ⵍⵍⴰ ⵜⵏⵢⵢⴰⵛⵅ ⵣⴳ ⵜⵜⵉⵙⴰⵄ, ⴰⵍⵍ ⵙⵙⴰⵖⴰⵅ ⵜⴰⴱⵍⴰⵟⵟ. " 19- ⴰⵇⵓⵕⴰⵕ ⵏⵏⴰ ⵎⵉ ⵉⴷⴷⴰ ⵉⵔⵉ ⴰⵢⵏⵏⴰ ⵙⵙⵎⵔⴰⵙⵅ ⴰⵢ ⵍⵉⵅ? ⵔⵉⵅ ⴰⴷ ⵙⴰⵍⵅ ⵎⴷⴷⵏ ⵏⵏⴰ ⴷⴰ ⵉⵙⵎⵓⵜⵜⵓⵔⵏ ⵉⵇⴰⵕⵉⴹⵏ ⵅⴼ ⵉⵇⴰⵔⵉⴹⵏ ⵎⴰ ⴰⵙ ⵣⵡⴰⵔⵏ ⵎⴷⴷⵏ ⵢⴰⴹⵏⵉⵏ? ⵢⵓⴼ ⵜⵏ ⴷⵉⵏⵏ ⴷⵉⵄⴳⴻⵏⴻ ⵏⵏⴰ ⴳⴳ ⵢⴰⵏ ⴰⵏⴱⵖⵓⵕ ⵓⵢⴰⵔ ⵏⵏⵙⵏ, ⴰⵇⵓⵕⴰⵕ ⴷⴰ, ⵉⴷⴷⵔ ⴰⵎⵎ ⵓⵎⵙⵓⵜⵔ. ⴰⵔⴳⴰⵣ ⴱⵓ ⵉⵔⵉ ⵏⵏⴰ ⵉⴼⴼⵔⵏ, ⵏⵏⴰ ⴰⵅ ⵉⵙⵏⵄⵜ ⴻⵙⵄⵃⴻ ⵉⴷⴷⴰ ⴰⴷ ⴰⵅ ⵉⵛⴼ ⴰⵏⵣⵉ ⵅⴼ ⵡⴰⵡⴰⵍ ⵏⵏⵅ. ⵍⵍⴰ ⵉⵜⵜⵢⴰⵏⴰⵢ ⵉⴳⵍⵍⵉⵏ ⵢⴰⵜ ⵜⵓⴷⵔⵜ ⵢⴰⴹⵏⵉⵏ ⴱⴰⵔ ⴰⵔ ⵉⴱⵕⵕⵄ ⵙ ⵉⵔⵉ ⵏⵏⵙ ⵓⵔ ⵉⴷⴷ ⵏⵜⵜⴰ ⴰ ⵎⵉ ⵉⵢⴰ ⵓⵔⵖ ⵡⵉⵏⵏⵙ, ⵏⵜⵜⴰ ⴰⴳⴳ ⵢⴰⵏ ⵡⵉⵏ ⵡⵓⵔⵖ ⵢⵓⴷⵔ ⴳ ⵡⴰⵛⴰⵍ ⵉ ⵓⵎⵓⵔ ⴰⵅⴰⵜⴰⵔ ⵢⴰⴷⵔ ⵉ ⵡⵓⵍ ⵏⵏⵙ ⵖⵓⵔⵙ ⵓⵔ ⵖⵓⵔⵙ ⵉⵇⵇⵉⵎⵉ ⴰⵎⵎ ⵉⴷⴷⴰ ⴷ ⴰⵎⵎ ⵉⵏⵏⵉ ⴷⴷⴰ, ⴰⵎⵎ ⵉⵙⵡⴰ ⴰⵎⵎ ⵉⵜⵛⴰ, ⵓⵔ ⴷⴰ ⵉⵜⵅⵎⵎⴰⵎ ⵖⴰⵙ ⴳⴳ ⵉⵇⴰⵕⵉⴹⵏ ⵏⵏⴰ ⵎⵉ ⵢⵓⴷⵔ. ⵉⵇⵇⵉⵎ ⴷⴷⵓ ⵏⵏ ⴷⴷⵓ ⴷ ⴰⵍⵍⵉⴳ ⵜ ⵢⴰⵏⵏⴰⵢ ⵢⴰⵏ ⵓⵎⵏⴹⴹⴰⵍ, ⵉⵏⵏⴰ ⵡⴰ ⵉⴼⴼⵔ ⵛⴰ, ⵉⴷⴷⵓ ⵉⵖⵣⴰ ⵢⴰⵙⵢ ⴰⵙ ⵉⵔⵉ. ⵢⴰⵏ ⵡⴰⵙⵙ ⵉⴷⴷⵓ ⴷ ⵓⵇⵓⵕⴰⵕ ⵏⵏⵅ ⵢⴰⴼ ⵖⴰⵙ ⴰⵏⴰⵖⵉⵣ ⵏ ⵉⵔⵉ. ⵉⵇⵇⵉⵎ ⵍⵍⴰ ⵉⵜⵔⵓ: ⴰⵔ ⵉⵜⴹⵕⵕⴰⵄ, ⵜⵙⵡⴰⵜ ⵜⵉⵅⵜ, ⴰⵔ ⵉⵏⵇⵇ ⵉⵅⴼ ⵏⵏⵙ, ⴰⵔ ⵉⴼⵍⵍⵢ ⵉⵄⴱⴰⵏⵏ ⵏⵏⵙ. ⵉⵣⵔⵉ ⵢⴰⵏ ⵓⵏⵊⴷⵉ ⵉⵏⵏⴰ ⴰⵙ: ⵅⴼ ⵎⵉ ⴰⵏⵛⵜ ⵉⵖⵓⵢⵢⴰⵏ? ⵉⵏⵏⴰ ⴰⵙ: " ⵉⵜⵜⵢⵉⵙⵢ ⵉ ⵛⴰ ⵏ ⵍⵅⵣⵉⵏ. ⵡⵉⵏⵏⵛ? ⵎⴰⵏⵉ? ⵉⵏⵏⴰ ⴰⵙ ⴷⴷⴰⵡ ⵏ ⵉⵙⵍⵍⵉ ⴰⴷ. ⵎⴰⵅ ⵉⵏⵏⴰ ⴰⵙ ⵉⵙ ⵍⵍⴰ ⵉⵎⵏⵖⵉ, ⴰⵍⵍⵉⵄⴳ ⵜⵙⵙⴱⵄⴷⵜ ⴰⵏⵛⵜ ⵉ? ⵎⴰⵅ ⵉⵙ ⵓⵔ ⴰⵛ ⵢⵓⴼ ⴰⴷ ⵜⴼⴼⵔⵜ ⴳ ⵜⴰⴷⴷⴰⵔⵜ ⵏⵏⵛ? ⴰⴷ ⵉⵡⵀⵏ ⴰⴷ ⵣⵣⵉⵢⵙ ⵜⵜⴰⵙⵢⵜ ⴳ ⵍⵓⵇⵜ ⵏⵏⴰ ⵜⵔⵉⵜ. ⵍⵓⵇⵜ ⵏⵏⴰ ⵔⵉⵅ! ⵎⴰⵅ ⴰⵢⵏⵏⴰ ⴰⵢ ⵏⵏ ⵜⵇⵉⵎⴰ? ⵎⴰⵅ ⵉⵙ ⴷⴰ ⵉⵜⵜⴷⴷⵓⵏ ⵉⵇⴰⵕⵉⴹⵏ ⵉⵎⵛⵉ ⵏⵏⴰ ⴷⴷⴰⵏ? ⵓⵔ ⴷⵊⵉⵏ ⵜⵏ ⵃⴰⴷⴰⵅ. ⵉⵏⵉ ⵉ ⵄⴰⴼⴰⵛ, ⴰⵙ ⵉⵏⵏⴰ ⵡⴰⵢⵢⴰⴹ, ⵎⴰⵅ ⴰⵍⵍⵉⴳ ⵜⵏⵇⵇⴰⵜ ⵉⵅⴼ ⵏⵏⵛ ⴷⵖⵉ, ⵍⵍⵉⴳ ⵓⵔ ⴷⴰ ⵜⵙⵙⵏⴼⵓⵜ ⴰⴳ ⵉⵇⵇⴰⵔⵉⴹⵏ ⵏⵏⵛ? ⴷⴷⵓ ⴷⵖⵉ ⴳ ⵢⵓⵏ ⵉⵙⵍⵍⵉ ⵓⴷⵖⴰⵕ ⵏ ⵉⵔⵉ, ⴰⵜⵉⵢ ⵏⵏⵙ ⴰⵎⵎ ⴰⵎⵎ ⵉⵔⵉ ⵏⵏⵛ. " 20- ⵜⵉⵟⵟ ⵏ ⵓⵏⴱⴰⴹ ⵉⵔⵡⵍ ⴷ ⵢⴰⵏ ⵡⵓⴷⴰⴷ ⵉⴼⴼⵔ ⴰⵎⵎⴰⵙ ⵏ ⵉⵣⵣⴳⴰⵔⵏ ⴳ ⵍⴽⵓⵔⵉ, ⵏⵏⴰⵏ ⴰⵙ ⵉⵣⴳⴰⵔⵏ ⴷⴷⵓ ⵖⵔ ⵛⴰⵏ ⵓⴹⵖⴰⵕ ⵢⴰⴹⵏⵉⵏ, ⵉⵏⵏⴰ ⴰⵙⵏ: " ⴰ ⴰⵢⵜⵎⴰ ⴰⴷ ⵓⵔ ⵉ ⴳⴳⴰⵔⴰⵜ: ⴷⴷⵉⵅ ⴰⴷ ⴰⵡⵏ ⵙⵍⵎⴷⵅ ⴰⵏⵙⴰ ⵏ ⵉⵡⴷⵍⴰⵏ ⵉⵖⵓⴷⴰⵏ; ⴰⴷ ⴷⵉⵢⵙⵏ ⵜⴰⵡⵖⵎ ⵛⴰⵏ ⵡⴰⵙⵙ, ⵓⵔ ⵖⵉⴼⵙ ⵜⵏⴷⴷⵎⴻⵎ. " ⵏⵏⴰⵏ ⵉⵣⵣⵢⴰⵔⵏ, ⵎⴰⵢⴷ ⵏⵥⵕⴰ, ⴷⴰⵢ ⵎⵙⴰⵙⴰⵏ ⴰⴷ ⴼⴼⵔⵏ. ⵉⴼⴼⵔ ⵡⵓⴷⴰⴷ ⴳ ⵢⴰⵜ ⵜⵖⵎⵕⵜ, ⵜⵄⴰⵢⴷ ⴷⵉⵢⵙ ⵜⵙⴰⵔⵜ. ⵜⴰⴷⴳⴳⵯⴰⴷⵜ ⴰⵡⵉⵏ ⴷ ⵉⵅⵎⵎⴰⵙⵏ ⵜⵓⴳⴰ ⴷ ⵡⴰⵍⵉⵎ ⴰⵎⵎ ⴽⵓ ⴽⵓ ⴰⵙⵙ. ⴰⵔ ⵜⴷⴷⵓⵏ, ⵄⴰⵢⴷⵏ ⵜⵉⵎⵉⴹⵉ ⵏ ⵜⵉⴽⵍⵜ, ⴰⵅⴰⵜⴰⵔ ⵏⵏⵙⵏ ⴰⵡⴷ ⵏⵜⵜⴰ, ⵎⴰⵛⴰ, ⴰⵡⴷ ⵢⴰⵏ ⵏⵏⴰ ⵢⴰⵏⵏⴰⵢⵏ ⴰⵛⵛⵉⵡⵏ ⵏⵅⴷⴷ ⵜⴰⵖⵚⵚⴰ, ⵏⵅⴷⴷ ⵓⴷⴰⴷ ⵉⵙⵏⵉⵎⵎⵔ ⵓⵎⵣⴷⴰⵖ ⵏ ⵓⴷⵔⴰⵔ ⵉⵣⴳⴰⵔⵏ ⵉⴽⵯⴰⵏ ⵉⵍⵖⵙ ⴳ ⵜⵖⵎⵕⵜ ⵏⵏⵙ ⴱⴰⵔ ⴽⵓ ⵢⴰⵏ ⴰⴷ ⵉⴷⴷⵓ ⵖⵔ ⵜⵡⵓⵔⵉ ⵏⵏⵙ ⵃⵎⴰ ⴰⴷ ⵢⴰⴼ ⴰⵡⵏⵓⵍ ⴰⴷ ⵉⴼⴼⵖ. ⵢⴰⵏ ⵓⵣⴳⵔ ⴽⴽⵓⴷ ⵉⵜⵜⴼⵥⵥⴰ ⴰⵔ ⴰⵙ ⵉ ⵜⵉⵏⵉ: " ⵜⵀⵢⵢⴰ ⵍⵓⵇⵜ; ⵎⴰⵛⴰ ⵓⵔⵙⵙ! ⵉⵙⵓⵍ ⵓⵔⴳⴰⵣ ⴱⵓ ⵜⵉⵎⵉⴹⵉ ⵏ ⵜⵉⵟⵟ ⵓⵔ ⴷ ⵉⴽⵍⵉⵎ; ⴳⴳⵯⴷⵅ ⴰⵛ ⴰⴷⴷⴰⵢ ⴷ ⵉⴷⴷⵓ. ⵓⵔ ⵖⵓⵔⵛ ⴰ ⵓⴷⴰⴷ ⵉⵏⵓ ⵎⴰⵅⴼ ⵜⵎⵎⵔⵜ. " ⵜⴰⵙⵙⴰⵄⵜ ⵏⵏⴰ ⵀⴰⵏ ⴰⵏⴱⴰⴹ ⵉⴽⵍⵎ ⴷ ⴰⴷ ⵉⵢ ⵓⵏⵓⴹ ⵏⵏⵙ. ⵉⵏⵏⴰ ⴰⵙⵏ ⵉ ⵡⴰⵔⵔⴰⵡ ⵏⵏⵙ: " ⵎⴰⵜⵜⴰ ⵓⵢⴰ? ⴰⵏⵏⴰⵢⵅ ⵜⵓⴳⴰ ⵜⴷⵔⵓⵙ ⴳ ⵍⵎⴷⵓⴷ; ⵀⴰⵏ ⵜⵉⵙⵙⵓⵜ ⴰⴷ ⴷ ⵜⴰⵣⴰⵢⴽⵓⵜ: ⴷⴷⵓ ⵢⴰⵜ ⴼⵉⵙⴰⵄ ⵖⵔ ⵟⵡⴰⵔⵎ; ⵔⵉⵅ ⵣⴳ ⴷⵖⵉ ⴰⴷ ⴰⵏⵏⴰⵢⵅ ⵉⵎⴷⴷⵓⵔⵏ ⵣⴷⴷⵉⵢⵏ. ⵎⴰⵢ ⵜⵅⵙⵔⵎ ⵎⵛ ⵜⴽⴽⵙⵎ ⵜⴰⴽⴽⴰⵍⵜ ⴰⴷ? ⵓⵔ ⵜⵙⵙⵉⵏⵎ ⴰⴷ ⵙⵎⵓⵜⵔⵎ ⵜⵉⵙⴷⵎⴰⵔ ⴷ ⵃⵍⴰⵙⵉⵏ ⴰ? ⴰⵢⵏⵏⴰ ⴰⵔ ⵉⵜⵔⴰⵄⴰ ⵢⴰⵏⵏⴰⵢ ⵢⴰⵏ ⵉⵅⴼ ⵢⴰⴹⵏⵉⵏ ⵓⵔ ⵉⵢⵉⵏ ⴰⵎⵎ ⵉⵅⴼⴰⵡⵏ ⵏⵏⴰ ⴷⴰⵢ ⵜⴰⵏⵏⴰⵢ. ⵢⵓⴽⵯⵣ ⵓⴷⴰⴷ: ⴷⴰⵢ ⴽⵓ ⵢⴰⵏ ⵢⴰⵙⵢ ⴷ ⴰⵎⵄⵕⴰⴹ, ⴽⵓ ⵢⴰⵏ ⴰⵔ ⵉⴽⴽⴰⵜ ⴰⵎⵓⴷⴷⵔ. ⵓⵔ ⵜ ⵉⴼⵓⴽⵉⵏ ⵉⵎⵎⵟⵟⴰⵡⵏ ⵣⴳ ⵍⵎⵓⵜ. ⴰⵙⵉⵏ ⵜ, ⴳⵉⵏ ⴰⵙ ⵜⵉⵙⵏⵜ, ⴳⵉⵏ ⵣⴳ ⴷⵉⵢⵙ ⵎⴰⴳⴳⴰⵏ ⵓⵜⵛⵉⵜⵏ ⴰⵢⵏⵏⴰ ⴰⵙ ⴽⵙⵏ ⵛⵉⴳⴰⵏ ⵏ ⵡⴰⴷⵊⵕⵏ ⵜⴰⵖⵓⴼⵉ. ⴰⵡⴰⵍ ⴰⴷ ⴰⵅⴼ ⵏⵏⴰⵏ: ⵓⵔ ⵉⵍⵍⵉ ⵎⴰⵢ ⴷⴰ ⵉⵜⴰⵏⵏⴰⵢⵏ ⵖⴰⵙ ⵜⵉⵟⵟ ⵏ ⵓⵏⴱⴰⴹ. ⴰⵎⵎⴰ ⵏⴽⴽⵉⵏ, ⵓⵔ ⵏⵏⵉⵅ ⴰⴷ ⵢⵅ ⵖⴰⵙ ⴰⵔⴰⵄⴰ ⵏ ⴱⵓ ⵜⴰⵢⵔⵉ. 21- ⴰⵇⵓⵟⵉⵄ ⴷ ⵡⴰⵔⵔⴰⵡ ⵏⵙ ⴷ ⴱⵓ ⵉⴳⵔ ⴰⴷ ⵓⵙⴰⵔ ⵜⵙⵏⵏⴰⴷⵜ ⵖⴰⵙ ⵅⴼ ⵉⵅⴼ ⵏⵏⵛ: ⵡⴰ ⴷ ⵢⵓⵏ ⵓⵏⵥⵉ ⵉⵜⵜⵢⵉⵙⵙⵏⴻⵏ ⵢⴰⵏ ⵜ ⵜⵉⵓⵟⵉⵄⵉⵏ ⵍⵄⵛⵛ ⵏⵏⵙⵏⵜ ⴳ ⵉⵎⵏⴷⵉ ⴰⴷⴷⴰⵢ ⵢⵏ ⴰⴳⵯⵍⴰⵙ, ⵎⵏⴰ ⴳ ⵍⵓⵇⵜ ⵏⵏⴰ ⴳ ⴽⵓⵍⵍⵛⵉ ⴷⴰ ⵉⵙⵅⵓⵎⵎⵓⵕ, ⴽⵓⵍⵍⵛⵉ ⴳ ⵜⵓⴷⵔⵜ ⵉⵔⴰ ⴰⴷ ⵢⴰⵔⵡ: ⵉⵙⵍⵎⴰⵏ ⵊⴰⵊ ⵏ ⵡⴰⵎⴰⵏ, ⵉⵖⵉⵍⴰⵙⵏ ⴳ ⵜⴰⴳⴳⴰⵏⵜ, ⵜⵉⵉⵇⵓⵟⵉⵄⵉⵏ ⴳ ⵉⴳⵔⴰⵏ. ⵉⵎⵉⵍ ⵢⴰⵜ ⵏ ⵜⵇⵓⵟⵉⵜ ⵏⵜⵜⴰⵜ, ⵜⵇⵉⵎⴰ ⴰⵍⵍⵉⴳ ⵉⵣⵔⵢ ⵓⵣⴳⵏ ⵏ ⵜⴼⵙⴰ ⵓⵍⴰ ⵜⴰⵔⵎ ⵜⴰⴹⴼⵉ ⵏ ⵜⴰⵢⵔⵉ. ⴰⵍⵍⵉⴳ ⵓⵔ ⵜⵖⵉⵢ ⴰⴷ ⵜⵢ ⴱⵏⴰⵇⵙ, ⵎⴰⵛⴰ ⵜⵏⵏⴰ ⴰⵜ ⴷⵄⵏⵅ ⵉ ⵜⵓⴷⵔⵜ, ⴷⴰⵢ ⵜⴰⵙⵢ ⴰⵡⴷ ⵏⵜⵜⴰⵜ ⴰⴷ ⵜⴰⵔⵡ. ⵜⴱⵏⴰ ⵍⵄⵛⵛ ⵜⵓⵔⵓ ⵜⵉⴳⵍⴰⵢ, ⵜⵙⴳⵓⵟⵟ, ⵜⵙⵙⵓⴼⵖ ⵙ ⵓⵙⵔⵉⵔⵢ: ⵜⴳⴰ ⴰⵢⵏⵏⴰ ⵖⵉⴼⵙ ⵉⵍⵍⴰⵏ. ⵏⵡⴰⵏ ⵉⴳⵔⴰⵏ, ⵓⵔ ⴷⴰ ⴽⴽⵓⵜⵜⵉⵏ ⵉⴼⵔⴰⵅ ⴱⴰⵔ ⴰⴷ ⵉⵖⵉⵢⵏ ⴰⴷ ⴰⴼⵔⵓⵏ ⴰⴷ ⵔⵡⵍⵏ, ⵜⵃⵣⵣⵎ ⵜⵇⵓⵟⵉⵄⵜ, ⴰⵔ ⴷ ⵜⵜⴰⵡⵢ ⵉⵡⵖ, ⴰⵔ ⵜⵓⵚⵚⴰ ⴰⵔⵔⴰⵡ ⵏⵏⵙ, ⴱⴰⵔ ⴰⴷ ⵃⴹⵓⵏ ⴰⴷ ⵔⴰⵔⵏ ⵍⴱⴰⵍ ⵏⵏⵙⵏ. ⵜⵏⵏⴰ ⴰⵙⵏ " ⵎⵛ ⴷ ⵉⴷⴷⴰ ⴱⵓ ⵉⴳⵔ ⵏⵜⵜⴰ ⴷ ⵎⴻⵎⵎⵉⵙ, ⵀⴰⵜ ⵓⵔ ⵉⵜⵜⵓⵇⴰⵍ ⴰⴷⴷ ⵉⴷⴷⵓ, ⵕⵥⵎⴰⵜ ⵉⵎⵊⵊⴰⵏⴻⵏ ⵏⵏⵓⵏ: ⵎⵛ ⵉⵅⵅⴰ ⵓⵢⵏⵏⴰ ⵉⵏⵏⴰ, ⴽⵓ ⵢⴰⵏ ⴷⵉⵢ ⵏⵅ ⵢⴰⴼⵔⴰⵡ. " ⵖⴰⵙ ⵜⵇⵓⵟⵉⵄⵜ, ⵉⴷⴷⵓ ⴷ ⴱⵓ ⵉⴳⵔ ⴷ ⵎⴻⵎⵎⵉⵙ. ⵉⵏⵏⴰ ⴰⵙ ⵓⵅⴰⵜⴰⵔ: " ⵏⵡⴰⵏ ⵉⵎⵏⴷⵉ: ⴷⴷⵓ ⵖⵔ ⵉⵎⴷⴷⵓⴽⴽⴰⵍ ⵏⵏⵅ ⵃⴰⵡⵍ ⵜⵏ ⴱⴰⵔ ⴽⵓ ⵢⴰⵏ ⴰⴷ ⴷ ⵢⴰⵡⵢ ⴰⵎⴳⵯⵔ ⵏⵏⵙ ⴰⴷ ⴰⵅ ⵉⵄⴰⵡⵏ ⴰⵙⴽⴽⴰ ⵣⵢ ⵓⵙⵙⵉⴷⴷ ⵏ ⵡⴰⵙⵙ. " ⵜⵄⴰⵢⴷ ⴷ ⵜⵇⵓⵟⵉⵄⵜ ⵜⴰⴼ ⴷ ⴰⴹⵔⵡⵉⵢ ⴳ ⵓⵙⴳⵏ ⵏⵏⵙ. ⵉⴱⴷⵓ ⵢⴰⵏ ⴳ ⵡⴰⵔⵔⴰⵡ ⵏⵙ ⵉⵏⵏⴰ ⴰⵙ: ⵉⵏⵏⴰ ⴰⵙ ⴰⵙⴽⴽⴰ ⵖⵔ ⵜⴱⵔⴱⵉⵅⵉⵏ, ⴰⴷ ⴷ ⵏⴰⵡⵢ ⵉⵎⴷⴷⵓⴽⴽⴰⵍ ⴰⴷ ⴰⵅ ⵄⴰⵡⵏⴻⵏ. ⵜⵏⵏⴰ ⴰⵙ ⵜⵇⵓⵟⵉⵄⵜ: ⵎⵛ ⵉⴷⴷ ⵖⴰⵙ ⴰⵢⵏⵏⴰ ⴰⵢⴷ ⵉⵏⵏⴰ, ⵖⴰⵙ ⴰⴷ ⵓⵔ ⵙⵔⵉⵔⵉⵢ ⴰⵜ ⵉ ⵕⵕⵃⵉⵍ: ⵀⴰⵏ ⴰⵙⴽⴽⴰ ⴰⵢⴷ ⴰⵅ ⵉⵍⴰⵣⵎ ⴰⴷ ⵏⵙⵙⴼⵍⴷ. ⴷⵖⵉ ⵖⴰⵙ ⵎⵎⵔⴰⵜ ⵀⴰ ⴰⵡⵏ ⵓⵜⵛⵉ. ⵜⵛⴰⵏ ⵎⵍⵉⵃ ⴷⴰⵢ ⴳⵏⴻⵏ ⵏⵉⵜⵏⵉ ⴷ ⵎⴰⵢⵜⵙⵏ. ⵏⵜⵜⴰ ⵉⵙⵙⵓⴷⴷⴰ ⵡⴰⵙⵙ ⴰⵡⴷ ⵢⴰⵏ ⵓⵎⴷⴷⴰⴽⵯⵍ ⵓⵔ ⴷ ⵉⴷⴷⵉ. ⵜⴰⵇⵓⵟⵉⵄⵜ ⵜⴷⴷⴰ, ⵉⴷⴷⵓ ⴷ ⴱⵓ ⵉⴳⵔ ⴰⴷ ⵉⵙⵙⵉⴳⴳ. ⵉⵏⵏⴰ: " ⵓⵔ ⵉⵅⵚⵚⴰ ⵉⵎⵏⴷⵉ ⵢⴰⴷ ⴰⴷ ⵉⵇⵇⵉⵎ ⵉⴱⴷⴷⴰ. ⵅⴹⴰⵏ ⵉⵎⴷⴷⵓⴽⴽⴰⵍ ⵉⵅⴹⵓ ⴰⵡⴷ ⵓⵏⵏⴰ ⵉⵄⵡⵡⵍⵏ ⵅⴼ ⵉⵙⵎⵓⵏⴻⵏ ⴰⵎⵎ ⵡⵉ. ⴷⴷⵓ ⴰ ⵎⵎⵎⵉ ⵖⵔ ⵉⵎⵢⴰⵙⵏ ⵏⵏⵅ ⵜⵖⵔⵜ ⴰⵙⵏ ⴰⴷ ⴷ ⴷⴷⵓⵏ ⴰⴷ ⴷ ⴰⵡⵢⵏ ⵉⵎⵡⵔⴰⵏ. " ⴷⴰⵢ ⵜⴽⵍⵎ ⵜⵉⵡⴷⵉ ⴷ ⵜⵔⵢⴰⵢⵢⵉⵜ ⵉⴼⵔⴰⵅ. ⵏⵏⴰⵏ ⴰⵙ ⵉⵏⵏⴰ ⵉⵎⵢⴰⵙⴰⵏ ⵏⵏⵅ, ⵍⵓⵇⴷⴰⵜ ⴰⵢⴷ ⵜⴻⵏⵏⴰ ⴰⵙⵏ ⵖⴰⵙ ⴳⵏⴰⵜ ⴰ ⴰⵔⵔⴰⵡ ⵉⵏⵓ ⴳ ⵍⵎⴰⵏ. ⵓⵔ ⵜⵙⵃⵉⵍⵍⴻⵍ ⵜⵇⵓⵟⵉⵄⵜ; ⵓⵔ ⵉⵍⵍⵉ ⵎⴰⵢ ⵉⴷⴷⴰⵏ. ⵜⵉⴽⴽⵍⵜ ⵜⵉⵙⵙ ⵛⵔⴰⵟ, ⵉⴷⴷⴰ ⴷ ⴱⵓ ⵉⴳⵔ. ⵉⵏⵏⴰ: " ⵏⵖⴰⵍⴹ ⵛⵉⴳⴰⵏ ⵣⴳ ⵎⴰⵢ ⵏⵜⴳⴰⵏⵏⴰⵢ ⵡⵉⵢⵢⴰⴹ, ⵓⵔ ⵉⵍⵍⵉ ⵓⵎⴷⴷⴰⴽⵯⵍ ⵡⴰⵍⴰ ⴰⵎⴰⵙⴰⵢ ⴱⵍⴰ ⵏⴽⵯⴽⵯⵏⵉ. ⵜⵙⵙⵛⵜⴰⵢ ⴰⵡⴰⵍ ⴰⴷ ⴰ ⵎⵎⵎⵉ. ⵉⵡⴰ ⵜⵙⵙⵏⵜ ⵎⴰ ⵉⴷ ⵉⵅⵚⵚⴰ ⴰⴷ ⵜⵏⴳ? ⵉⵅⵚⵚⴰ ⴰⵅ ⵏⴽⵯⵏⵉ ⴷ ⴰⵢⵜ ⵓⵅⴰⵎ ⵏⵏⵅ ⴰⴷ ⴰⵙⵢ ⴽⵓ ⵢⴰⵏ ⴰⵎⴳⵯⵔ ⵏⵏⵙ: ⵀⴰⵏ ⴰⵢⵏⵏⴰⵅ ⴰⵢⴷ ⵉⵢⴰⵏ ⵕⵕⴰⵢ; ⴰⵔ ⵎⴰⵜⵜⴰ ⵍⵓⵇⵜ ⵏⵏⴰⴳ ⵏⴼⵓⴽⴽⴰ. " ⵣⴳ ⵎⴰⵢ ⵜⵙⴼⵍⵍⴰ ⵜⵇⵓⵟⵉⵄⵜ ⵉ ⵡⴰⵡⴰⵍ ⴰⴷ ⵜⵏⵏⴰ ⴰⵙⵏ ⵉ ⵡⴰⵔⵔⴰⵡ ⵏⵏⵙ: " ⵉⵡⴰ ⵀⴰⵏ ⴷⵖⵉ ⴰⵢⴷ ⴰⵅ ⵉⵍⴰⵣⵎ ⵕⵔⵃⵉⵍ. " ⴷⴰⵢ ⴰⵔ ⵜⴰⴼⵔⴰⵡⵏ ⵉⴼⵔⴰⵅ ⴰⵍⵍⵉⴳ ⴷⴷⴰⵏ ⴽⵓⵍⵍ ⵜⴰⴳⵣⵣⵓⵎⵜ 5 1- ⴰⵇⴷⵓⵃ ⵏ ⵡⴰⵛⴰⵍ ⴷ ⵡⵉⵏ ⵡⵓⵣⵣⴰⵍ ⵉⵏⵏⴰ ⴰⵙ ⵓⵇⴷⵓⵃ ⵏ ⵡⵓⵣⵣⴰⵍ ⵉ ⵡⵉⵏ ⵡⴰⵛⴰⵍ ⴰⴷ ⵏⵎⵓⴷⴷⵓ. ⵉⵏⵏⴰ ⴰⵙ ⵉⵀⵉ ⵖⴰⵙ ⵙⵙⵓⵔⴼ ⵉ ⵓⵔ ⵉⵢⵉ ⴰⴹⵖⴰⵔ ⵉⵏⵓ ⵖⴰⵙ ⵜⴰⵎⴰ ⵏ ⵡⴰⴼⴰ: ⵏⴽⴽ ⴰⴽⴽⵯ ⵎⴰⵜⵜⴰ ⵓⵙⴽⴽⵉⵏ ⵏⵏⴰ ⵉ ⵙⵙⵉⵖⵏ ⴰⴷ ⵉⵜ ⵕⵥ, ⴰⴷ ⵄⵢⵢⴷ ⴷ ⵉⵇⵛⴱⴰ. " ⴰⵎⵎ ⵛⴽⴽ ⵏⵏⴰ ⵎⵉ ⵉⵚⵃⴰ ⵓⵙⵍⵉⵅ ⵓⵔ ⴰⵏⵏⴰⵢⵅ ⵎⴰⵛ ⵢⵓⵎⵥⵏ ⴷⴰ. ⴷⴷⵉⵅ ⴰⴷ ⴽ ⵙⵜⵔⵅ, ⴰⵙ ⵉⵏⵏⴰ ⵡⵉⵏ ⵡⵓⵣⵣⴰⵍ: ⴰⴽⴽⵯ ⵎⴰⵜⴰ ⵓⵙⴽⴽⵉⵏ ⵏⵏⴰ ⵉⵙⵃⴰⵏ ⵏⵏⴰ ⴰⵛ ⵉⵕⵥⵥⴰⵏ ⴰⴷ ⴽⴽⵅ ⵉⵏⴳⵔ ⴰⵛ ⵉⵜⵙ. " ⵢⴰⵎⵏ ⴷⵉⵢⵙ ⵡⵉⵏ ⵉⵜⵇⵉ ⵉⵢ ⴰⵙⵎⵓⵏ ⵏⵏⵙ ⴰⵔ ⵜⴷⴷⵓⵏ; ⵉⵡⴰ ⴽⴽⵓ ⴷ ⵜⴷⴷⵓⵏ ⵜⵎⵙⴰⵖⴰⵏ, ⵓⴽⴰⵏ ⵉⵅⵅⵓ ⴰⵙ ⵍⵃⴰⵍ ⵉ ⵓⵇⴷⵓⵃ ⵏ ⵡⴰⵛⴰⵍ: ⵓⵔ ⵢⴰⴷ ⵉⵢⵉ ⴰⵡⴷ ⵜⵉⵎⵉⴹⵉ ⵏ ⵓⵙⵓⵔⵉⴼ ⴰⵍⵍⵉⴳ ⵜ ⵉⵣⵍⵍⵄ ⵓⵙⵎⵓⵏ ⵏⵏⵙ, ⵉⵢⴰ ⵜ ⴷ ⵜⵉⵇⵛⴱⴰ ⴱⵍⴰ ⴰⴷ ⴰⵙ ⵢⴰⴷⵊ ⴰⵡⴷ ⵍⵓⵇⵜ ⴰⴷ ⵉⵙⵖⵓⵢ. ⴰⴷ ⵓⵔ ⵏⵜⵛⵛⵓⵔ ⵉⵅⴼⴰⵡⵏ ⵏⵏⵅ ⵖⴰⵙ ⴷ ⵉⵇⵔⵉⵏⴻⵏ ⵏⵏⵅ: ⵏⵅⴷⴷ ⴰⴷ ⴰⵅ ⵉⵙⴰⵔ ⵓⵢⴰ ⵉⵙⴰⵔⵏ ⵉ ⵉⵇⴷⵓⵃⵏ ⴰⴷ. 2- ⴰⵙⵍⵎ ⴰⵎⵥⵥⵢⴰⵏ ⴷ ⵓⵏⴳⵎⴰⵔ ⴰⵙⵍⵎ ⴰⵎⵥⵥⵢⴰⵏ ⵉⵙⵓⵍ ⴰⴷ ⵉⵅⵉⵜⵔ ⵎⵛ ⴰⵙ ⵉⵛⴰ ⵕⴱⴱⵉ ⵜⴰⵖⵣⵉ ⵏ ⵡⵓⵙⵙⴰⵏ. ⵎⴰⵛⴰ ⵎⵛ ⴰⵙ ⵏⵕⵥⵎⵎ ⴰⵔ ⵏⵜⵜⵢⴰⵏⴰⵢ, ⵜⵉⵃⵃⵓⵢⴹⴰ ⴰⵢⵏⵏⴰ: ⵎⴰⵢⴷ ⴰⵅ ⵉⵏⵏⴰⵏ ⵏⵙⵓⵍ ⵢⴰⴷ ⴰⴷ ⵜⵏⴰⵎⵥ? ⵢⴰⵏ ⵓⵙⵍⵎ ⴰⵎⵥⵥⵢⴰⵏ ⵏⵏⴰ ⴱⵃⵕⴰ ⵉⵍⵓⵍⴰⵏ, ⵢⵓⵎⵥ ⵜ ⵢⴰⵏ ⵓⵏⵢⵎⴰⵕ ⵜⴰⵎⴰ ⵢⴰⵏ ⵡⴰⵙⵉⴼ. ⵉⵏⵏⴰ ⵓⵏⴳⵎⴰⵔ " ⵎⴰⵢ ⴷ ⵉⴷⴷⴰⵏ, ⴰⵡⴷ ⵡⴰⴷ ⴰⴷ ⵉⵣⴰⵢⴷ ⴳ ⵍⵃⵙⴰⴱ, ⴰⵡⴷ ⵏⵜⵜⴰ ⴰⴷ ⵉⵢ ⵓⵜⵛⵉ: ⵉⴳⵔⵜ ⵉⵏⵏ ⴳ ⵡⴰⵇⵔⴰⴱ. " ⵉⵔⴰⵔ ⵖⵉⴼⵙ ⵓⵙⵍⵎ ⵉⵏⵏⴰ ⴰⵙ: " ⵎⴰ ⵉ ⵜⵔⵉⵜ ⴰⴷ ⵉⵙⵙ ⵉ ⵜⵢⵜ? ⵓⵔ ⵏⵏⵉⵅ ⴰⴷ ⴰⵛ ⵜⴳⴳⴰⵅ ⴰⴳⴳⵯⴷ ⵜⵓⴼⴼⵉⵣⵜ ⵏⵏⴰ ⵉⵚⵃⴰⵏ. ⵔⴰⵔ ⵉ ⴳ ⵡⴰⵎⴰⵏ ⴰⵍⵍ ⴳⵅ ⴰⵙⵍⵎ ⴰⵅⴰⵜⴰⵔ: ⴷⴰⵢ ⵜⴷⴷⵓⵜ ⴷ ⴰⴷ ⵉ ⵜⴳⵎⵔⵜ; ⵜⴰⵡⵉⵜ ⵉ ⴰⴷ ⵉ ⵜⵣⵣⵏⵣⵜ ⵙ ⵛⴰⵏ ⵡⴰⵜⵉⴳ ⴰⵅⴰⵜⴰⵔ ⵢⵓⴼ ⴰⵛ ⵡⴰⵍⴰ ⵉⵙ ⵜⵜⵎⵡⴰⵜ ⵜ ⴰⴷ ⵜⴰⵎⵥⵜ ⵜⵉⵎⵉⴹⵉ ⵉⵢⴰⵏ ⴰⵏⵛⵜ ⵉⵏⵓ ⵃⵎⴰ ⴰⴷ ⵜⵢⴷ ⵢⴰⵏ ⵍⵎⴰⵄⵓⵏ, ⴰⵀⴰ ⵎⴰⵜⵜⴰ ⵍⵎⴰⵄⵓⵏ?: ⴰⵎⵏ ⵉ, ⵜⵉⵜⵜ ⴰⵛ ⵏⵏⵉⵅ. ⵡⴰⵅⵅⴰ ⴰⵢⴷ ⵉⵏⵏⴰ ⵓⵏⴳⵎⴰⵔ: ⴰ ⴰⵙⵍⵎ, ⴰ ⴰⵙⵎⵓⵏ ⵉⵏⵓ, ⴰⵔⴰ ⵎⴰⵢ ⵜⵅⵔⵔⴰⴼⵜ, ⵜⴷⴷⵉⵜ ⵖⵔ ⵍⵎⵇⵍⴰ; ⵡⴰⵅⵅⴰ ⵜⵏⵏⵉⵜ ⵓⵔⵙⵙ ⵎⵉ! ⵜⴰⴷⴳⴳⵯⴰⴷⵜ ⴰⴷ ⴽ ⵢⵔⵅ ⴳ ⵣⵣⵉⵜ. " ⵢⵓⵏ ⴳ ⵓⴼⵓⵙ ⵢⵓⴼ ⵙⵉⵏ ⵏⵏⴰ ⵜⵜⵢⴰⵏⴰⵢⵜ: ⵢⴰⵏ ⵉⴹⵎⵏ, ⵡⴰⵢⵢⴰⴹ ⴳ ⵛⵛⴽⴽ. 3- ⵉⵎⵊⵊⴰⵏⴻⵏ ⵏ ⵓⵡⵜⵓⵍ ⵉⵛⴼⴰ ⵢⴰⵏ ⵓⵎⴷⴷⵓⵔ ⴱⵓ ⵡⴰⵕⵕⵄⵉⵡⵏ ⵢⵉⵜⵙ ⵏ ⵜⵉⵢⵜⴰ ⵉ ⵉⵣⵎ ⴷⴰⵢ ⵓⵔ ⴰⵙ ⵉⵄⵊⵉⴱ ⵍⵃⴰⵍ ⵉ ⵓⴳⵍⵍⵉⴷ ⵏ ⵉⵎⴷⴷⵓⵔⵏ ⵓⴽⵯⴰⵏ ⵉⵥⵥⵄ ⴳ ⵜⴰⵎⴰⵣⵉⵔⵜ ⵏⵏⵙ ⴽⵓⵍⵍ ⵉⵎⴷⴷⵓⵔⵏ ⴰⵢⵜ ⵡⴰⵕⵄⵉⵡⵏ: ⵜⵉⵖⵟⵟⵏ, ⵉⵃⵓⵍⵉⵢⵏ, ⵉⵣⵢⴰⵔⵏ, ⴽⵓⵍⵛⵉ ⵉⵔⵃⵍ, ⵓⴷⴰⴷⵏ ⴷⴷⴰⵏ ⴱⴷⴷⵏⵍ ⴰⵎⴰⵣⵉⵔ: ⴽⵓ ⵢⴰⵏ ⵉⵣⵔⴱ ⴰⴷ ⵉⴷⴷⵓ. ⵢⴰⵏ ⵓⵡⵟⵓⵍ ⵢⴰⵏⵏⴰⵢ ⵜⴰⵙⴰⵢⵡⴰⵍⵜ ⵏ ⵉⵎⵊⵊⴰⵏⴻⵏ ⵏⵏⵙ, ⵉⴳⴳⵯⴷ ⴰⴷ ⵉⴷⴷⵓ ⵛⴰ ⴳ ⵉⵎⴷⵊⴰⵡⵏ ⴰⴷ ⵜⵏ ⵉⵢ ⴷ ⴰⵕⵕⵄⵉⵡⵏ ⵙ ⵜⴰⵖⵣⵉ ⵏⵏⴰ ⵍⴰⵏ. ⵉⵏⵏⴰ ⴰⵙ ⵉ ⵉⴱⵣⵣⵉⵣⵡ: " ⵍⵍⴰ ⵉⵀⵏⵏⵉⴽ ⴰⴷⵊⴰⵕ ⵉⵏⵓ, ⴷⴷⵉⵅ ⴰⴷ ⴷⴷⵓⵅ ⵣⴳ ⵙⵢⴰ: ⴷⴷⴰⵏ ⵉⵎⵊⵊⴰⵏⴻⵏ ⵉⵏ ⴰⴷ ⵢⵉⵏ ⴰⵕⵕⵄⵉⵡⵏ: ⵎⵇⵇⴰⵔ ⵜⵏ ⵙⵙⵎⵥⵉⵢⵅ ⴰⵎⵎ ⵡⵉⵏ ⵓⵙⵉⵍ, ⵙⵓⵍⵅ ⴳⴳⵯⴷⵅ. " ⵉⵏⵏⴰ ⴰⵙ ⵉⴱⵣⵣⵉⵣⵡ: ⵎⴰⵅ ⴰⵕⵕⵄⵉⵡⵏ ⴰⵢⵏⵏⴰ? ⵜⵖⴰⵍⵜ ⵉⵙ ⵢⵉⵅ ⴰⴼⵖⵓⵍ; ⵀⴰⵏ ⵉⵎⵊⵊⴰⵏⴻⵏ ⴰⵢⵏⵏⴰ ⵖⵓⵔⵛ. ⵡⴰⵅⵅⴰ ⴷⴷⴰⵏ ⴰⴷ ⴳⵉⵏ ⴰⵕⵕⵄⵉⵡⵏ ⴰⵀⴰ ⴰⵕⵕⵄⵉⵡⵏ ⵏ ⴱⵓⵙⴰⴱⵄ ⵇⵔⵓⵏ. ⴰⵔⴰ ⵎⴰⵢ ⴷ ⵙⵖⵓⵢⵢⵓⵅ; ⴰⵡⴰⵍ ⵉⵏⵡ ⵓⵔ ⵓⵔ ⵉⵜⵜⵉⵍⵉ ⵎⴰ ⴰⵙ ⵉⵜⵜⵙⵍⵍⴰⵏ. 4- ⴰⵄⵍⴱⵓⵏ ⴰⴳⴳⵯⵊⴹⴰⴹ ⵉⴽⴽⴰ ⵢⴰⵏ ⵓⵍⴱⵓⵏ ⴰⵡⵙⵙⴰⵔ ⵎⴰⵛⴰ ⵣⴳ ⵡⵉⵏⵏⴰ ⵉⵛⵡⴰⵏ, ⴰⵎⴰⵛⴰⵔ ⴰⵅⴰⵜⴰⵔ ⵏ ⵉⴼⵓⵍⵍⵓⵙⵏ, ⴷ ⵉⴳⴳⵯⵏⵉⵏⴻⵏ, ⵉⵍⵍⵉⴼ ⵏⵏⵙ ⵍⵍⴰ ⵉⴽⴽⴰⵜ ⵣⴳ ⵍⴱⵄⵉⴷ ⵉⵎⵉⵍ ⵢⴰⵏ ⵡⴰⵙⵙ ⵜⴰⵎⵣ ⵜ ⵜⵣⵇⵇⵓⵔⵜ. ⵣⴳ ⵙⵙⵄⴷ ⵏⵏⵙ ⴰⵅⴰⵜⴰⵔ ⵉⴼⵓⴽⴽⴰ ⵣⴳ ⴷⵉⵢⵙ, ⵎⴰⵛⴰ ⵓⵔ ⵉⴼⴼⵉⵖ ⵉⵅⵡⴰ, ⵢⵓⴷⵊⴰ ⴷⵉⵢⵙ ⴰⵡⵊⵊⵉⵎ. ⵉⵏⵏⴰ ⵍⴰⴱⴰⵙ; ⵎⴰⵛⴰ ⵓⵔ ⴰⵙ ⴷ ⵢⵓⵙⵢ ⴰⴷ ⵉⵢ ⴰⴳⴳⵯⵊⴹⴰⴹ. ⵉⵏⵏⴰ ⴷⴷⵉⵅ ⴰⴷ ⴷⴱⴱⵔⵅ ⴱⴰⵔ ⴰⴷ ⵖⵓⵔ ⵉⵍⵉⵏ ⵉⵙⵎⵓⵏⴻⵏ: ⵢⴷⵊ ⵉⵄⵍⴱⴰⵏ ⴰⵍⵍⵉⵢ ⵎⵓⵏⴻⵏ ⵢⴰⵏ ⵡⴰⵙⵙ ⵉⵏⵏⴰ ⴰⵙⵏ: " ⵎⴰⵅ ⵎⴰⵢⴷ ⴷⴰ ⵏⵜⴳⴳⴰ ⴷⵖⵉ ⵙ ⵡⴰⴳⴳⵯⴰ ⵢⴰⴷ ⵓⵔ ⵉⵍⴰⵇⵏ, ⴷⴰ ⵉⵙⵙ ⵏⵜⵛⵟⵟⴰⴱ ⵉⴱⵔⴷⴰⵏ? ⵎⴰⵢ ⵏⵙⵙⵏⴼⵓ ⵣⴳ ⵓⵊⵍⴰⵍ ⴰⴷ? ⵉⵅⵚⵚⴰ ⴰⴷ ⵜ ⵏⴱⴱⵢ, ⴳⴰⵜ ⵉ ⵕⵕⴰⵢ, ⴽⵓ ⵢⴰⵏ ⵉⴱⴱⵢ ⵜ. ⵉⵣⵉⵍ ⵕⵕⴰⵢ ⵏⵏⵛ, ⴰⵢⴷ ⴰⵙ ⵉⵏⵏⴰ ⵢⴰⵏ ⵣⴳ ⵓⴳⵔⴰⵡ; ⵎⴰⵛⴰ ⵏⵏⴹ ⴱⵄⴷⴰ ⵃⵎⴰ ⴰⴷ ⵖⵉⴼⵛ ⵏⵔⴰⵔ. " ⴰⵎⵥⵏ ⴰⵔ ⵖⵉⴼⵙ ⵙⵖⵓⵢⵢⵓⵏ ⴰⵍⵍⵉⵢ ⵓⵔ ⴷⴰ ⵉⵙⵙⴼⵍⵉⴷ. ⵓⵛⵢⵏ ⵙ ⵜⵉⴷⵙⵜ ⵏⵏⵙ ⵖⴰⵙ ⵉⴹⵢⵢⵄ ⵍⵓⵇⵜ ⵏⵏⵙ. ⵇⵉⵎⵏ ⵉⵄⵍⴱⴰⵏ ⵖⵔ ⴷⵖⵉ ⵙ ⵉⵊⵓⵍⴰⵍ ⵏⵏⵙⵏ. 5- ⵜⴰⵡⵙⵙⴰⵔⵜ ⴷ ⵙⵏⴰⵜ ⵜⵎⵙⵅⵅⵕⵉⵏ ⵏⵏⵙ ⵜⴽⴽⴰ ⵢⵓⵜ ⵏ ⵜⵡⵙⵙⴰⵔⵜ ⵏⵏⴰ ⵖⵔ ⵍⵍⴰⵏⵜ ⵙⵏⴰⵜ ⵏ ⵜⵎⵙⵅⵅⵕⵉⵏ ⵍⵍⴰ ⵜⵍⵍⵎⵏⵜ ⵜⴰⴹⵓⵟ ⵉⵎⵛⵉ ⵏⵏⴰ ⵓⵔ ⵜⴳⴳⴰⵏⵜ ⵜⴰⵡⵎⴰⵜⵉⵏ ⵜⵉⵏⴰⵍⵍⴰⵎⵉⵏ. ⵜⴰⵡⵙⵙⴰⵔⵜ ⵍⵍⴰ ⵜⵅⵎⵎⴰⵎ ⵖⴰⵙ ⴰⴷ ⴰⵙⵏⵜ ⵛⴼ ⵍⵀⵎⵎ. ⵣⴳⴳⵯ ⴰⴷ ⵉⵙⵙⵉⴷ ⵍⵃⴰⵍ, ⴰⴷ ⵉⵄⵍⵍⵎ ⵍⴼⵊⵔ ⵍⵍⴰ ⵉⵜⵓⴷⴷⴰⵏ ⵓⴼⵓⵍⵍⵓⵙ ⴰⵎⵅⵉⴱ. ⵍⵍ ⵜⴽⴽⵔ ⵜⵡⵙⵙⴰⵔⵜ ⵍⵍⴰ ⵜⵍⵙⵙ ⵓⵜⴼⴼⴰⵙ ⴱⵓ ⵉⵔⵛⴰⵏ, ⴷⴰⵢ ⵜⵙⵙⵉⵖ ⵍⴰⵎⴱⴰ ⵜⵣⵉⵣⵍ ⵖⵔ ⵓⵙⵓ ⵏⵏⴰⵢ ⴳⵏⵏⵜ ⵜⵎⵙⵅⵅⵕⵉⵏ, ⵢⴰⵜ ⵜⴳⵓⵏⵉ ⵓⵔ ⵉⵍⵉⵏ ⵜⴰⵡⴰⵏⵜ, ⵢⵓⵜ ⵜⵕⵥⵎ ⴰⵍⵍⵏ, ⵢⵓⵜ ⵜⵥⵥⵍ ⵉⵖⵉⵍ, ⵙⵙⵏⴰⵜ ⵏⵏⵙⵏⵜ ⵓⵔ ⴰⵙⵏⵜ ⵉⵄⵊⵉⴱ ⵍⵃⴰⵍ, ⴷⴰⵢ ⴰⵔ ⵜⵜⵉⵏⵉⵏⵜ ⴳⵔ ⴰⵙⵏⵜ: " ⴰⴼⵓⵍⵍⵓⵙ ⵓⵏⵄⵉⵍ, ⵍⵎⵓⵜ ⴰⴷ ⴽ ⵜⴰⵡⵢ. " ⵖⴰⵙ ⵏⵏⴰⵏⵜ ⴰⵡⴰⵍ, ⵓⵔ ⵢⴰⴷ ⵉⵙⵉⵡⵍ: ⵉⴱⴱⵢⴰⵙ ⵉⵅⴼ ⵉ ⵓⵄⵍⵍⴰⵎ ⵏ ⵜⵉⴼⴰⵡⵜ. ⵉⵎⵉⵍ ⵍⵎⵓⵜ ⵓⵔ ⵜⵏⵜ ⵜⵏⴰⴼⵄ ⵙ ⵡⴰⵍⵓ. ⵙⵙⵏⴰⵜⵜ ⵏⵙⵏⵜ, ⵖⴰⵙ ⴱⵃⵔⴰ ⵍⵍⴰ ⴳⴳⴰⵏⴻⵏⵜ, ⵍⵍⴰ ⵜⵏⵜ ⵙⴽⴽⴰⵔ ⵜⵡⵙⵙⴰⵔⵜ ⴰⵔ ⵜⵜⴰⵣⵍⴰ ⴰⵎⵎ ⵜⴰⵍⵊⵏⵏⵜ ⴳ ⵡⴰⵎⵎⴰⵙ ⵏ ⵜⴰⴷⴷⴰⵔⵜ ⵜⴳⴳⵯⴷ ⴰⴷ ⵜⵜ ⵜⵣⵣⵔⵉ ⵍⵓⵇⵜ. ⴰⵎⵛⵉ ⴰⴷⴰ ⵏⵜⵜⵉⵏⵉ ⴰⴷⴷⴰⵢ ⵏⵉⵔⵉ ⴰⴷ ⵏⵏⴼⵖ ⵣⴳ ⵛⴰⵏ ⵜⵎⵎⵓⴽⵔⵉⵙⵜ, ⵍⵍⴰ ⵏⵜⵜⵉⵔⵉ ⴰⴷ ⵏⴷⴷⵓ ⵖⴰⵙ ⵖⵔ ⴷⴰⵜ: ⴰⵎⵛⵉ ⵏⵏⴰ ⵏⴰⵏⵏⴰⵢ ⵖⵓⵔ ⵜⵡⵙⵙⴰⵔⵜ ⴷ ⵜⵎⵙⵅⵅⵕⵉⵏ ⵏⵏⵙ. ⵜⵄⴰⵢⴷ ⵜⵡⵙⵙⴰⵔⵜ ⵜⵢⴳⵔ ⴰⴼⵓⵍⵍⵓⵙ ⵏ ⵍⴼⵊⵔ. 6- ⴰⵢⵢⵉⵙ ⴷ ⵡⵓⵛⵛⵏ ⵢⴰⵏ ⵡⵓⵛⵛⵏ, ⴳ ⵜⴼⵙⴰ ⵏⵏⴰ ⴳ ⵉⵕⵖⴰ ⵓⵣⵡⵓ ⵀⴰ ⵎⵎⵖⵢ ⵜⵓⴳⴳⴰ ⵜⴰⵎⴰⵢⵏⵓⵜ, ⴼⴼⵖⵏ ⵉⵎⴷⴷⵓⵔⵏ ⵉⵖⵕⵎⴰⵏ ⵃⵎⴰ ⴰⴷ ⴷⴷⵓⵏ ⴰⴷ ⴼⴰⴼⴰⵏ ⵉⵡⵖ: ⵏⵏⵉⵅ ⴰⵡⵏ ⵢⴰⵏ ⵡⵓⵛⵛⵏ, ⴰⵢⵏⵏⴰ ⴳ ⴼⴼⵖⵏ ⵉⵇⵔⵉⴼⵏ ⵏ ⵜⴳⵔⵙⵜ ⵢⴰⵏⵏⴰⵢ ⵢⴰⵏ ⵓⵢⵢⵉⵙ ⴰⵔ ⵉⵜⵜⴰⵡⵖ ⵜⵓⴳⴳⴰ, ⴰⴽⵯⵏ ⴰⴷⵊⵅ ⴰⴷ ⵜⵅⵎⵎⴻⵎⴻⵎ ⴳ ⵜⵓⵎⵔⵜ ⵏ ⵡⵓⵛⵛⴰⵏⴻⵏ. ⵉⵏⵏⴰ ⴳ ⵉⵅⴼ ⵏⵏⵙ: " ⵜⴰⵏⴳⵎⴰⵔⵜ ⵉⵀⵢⵢⴰⵏ ⴰⵢⴰ, ⴰⵄⵔⵉ ⵏ ⵓⵏⵏⴰ ⵜ ⵉⵢⴰⵏ ⴳ ⵉⵎⵉ ⵏⵏⵙ! ⴻⵀ! ⵎⵔ ⵜⴳⵉⴷ ⴰⵃⵓⵍⵉ? ⴷⵖⵉ ⵉⵅⵚⵚ ⵉ ⴰⴷ ⵅⵎⵎⴻⵎⵅ ⴳ ⵛⴰⵏ ⵜⵉⴷⵉⵙⵜ ⴱⴰⵔ ⴰⴷ ⴰⵡⵢⵅ ⴰⵎⴷⴷⵓⵔ ⴰⴷ. ⵉⴽⵯⴰⵏ ⵉⵙⵙⵓⵔⴼ ⵖⵔ ⵉⵢⵢⵉⵙ ⵖⴰⵙ ⵙⵜⵜⴰⵡⵉⵍ. ⵉⵏⵏⴰ ⴰⵙ: ⵏⴽⴽ ⴰⴳⴳ ⵢⴰⵏ ⴰⵏⵍⵎⴰⴷ ⵏ ⵀⵉⵃⵃⵄⵛⵔⴰⵜ: ⵙⵙⵏⵅ ⴽⵓⵍⵍ ⵉⵙⴰⴼⴰⵔⵏ ⵏ ⵉⵖⵏⵛⴰ ⵏ ⵉⵎⴷⴷⵓⵔⵏ ⵎⵛ ⵉⵔⴰ ⵓⵃⴷⴰⴷⵉ ⵉⵏⵓ ⴰⴷ ⵉ ⵉⵏⵉ ⵎⴰⵢ ⵜ ⵉⵏⵖⴰⵏ, ⴰⴷ ⵜ ⵉⵊⵊⵓⵊⵢ ⵄⵎⵎⵉ ⵓⵛⵛⵏ ⴱⵍⴰ ⵉⵇⵕⵉⴹⵏ; ⵖⴰⵙ ⵓⵏⵏⴰ ⵢⴰⵏⵏⴰⵢⵏ ⴰⵢⵉⵙ ⵉⵔⵥⵎ ⴷⴰ ⵉⵜⵜⴰⵡⵖ ⴱⵍⴰ ⵜⴰⵖⵓⵏⵉ, ⵉⴹⵀⵔ ⵉⵙ ⴷⵉⵢ ⵙ ⵛⴰⵏ ⵉⵖⵏⵛⴰ, ⴰⵢⴷ ⵏⵏⴰⵏ ⵉⵎⵙⴰⵙⴼⵔⵏ. ⵉⵏⵏⴰ ⴰⵙ ⵓⵢⵉⵙ, ⵖⵓⵔ ⵉ ⵢⴰⵜ ⵏ ⵜⴼⵉⴷⵉ ⴷⴷⴰⵡ ⵏ ⵓⴹⴰⵔ. ⴰ ⵎⴻⵎⵎⵉ, ⴰⵙ ⵉⵏⵏⴰ ⵓⵎⵙⴰⵙⴼⵔ, ⵓⵔ ⵉⵍⵍⵉ ⵎⴰⵢ ⴷⴰ ⵢⴰⴽⴽⴰⵏ ⵛⵉⴳⴰⵏ ⵏ ⵉⵥⴱⴰⵔⵏ ⴰⵎⵎ ⵡⴰⵏⵙⴰ ⵏⵏⴰ. ⵉⵄⵣⵣⴰ ⴳⵅ ⴰⵙⴽⴽⵉⵡ ⵏ ⵙⵉⴷⵉ ⵉⵢⵢⵉⵙ, ⴰⵀⴰ ⴳⵅ ⴰⴳⴳⵯⴷ ⴱⵓ ⵓⴼⵍⴰⵢ. " ⵍⵍⴰ ⵉⵜⵜⵔⴰⵄⴰ ⵖⴰⵙ ⴰⴷ ⵉⵙⵉⵡⵍ ⵃⵎⴰ ⴰⴷ ⵉⵀⵢⵢⴰ ⵉⵎⵥ ⵉ ⵓⵎⵓⴹⵉⵏ ⵏⵏⵙ. ⵉⵎⵉⵍ ⵡⴰⵢⵢⴰⴹ ⴰⵡⴷ ⵏⵜⵜⴰ ⵢⵓⵔⴷⴰ ⴷⵉⵢⵙ ⴷⴰⵢ ⵢⴰⵣⵏ ⴰⵙ ⵢⴰⵜ ⵏ ⵜⵉⵇⵇⵜ, ⵏⵏⴰ ⴰⵙ ⵉⵔⵣⴰⵏ ⵜⵓⵖⵎⴰⵙ ⴷ ⵉⴳⵉⵡⴰⵍ. ⵉⵟⵢⵢⵕ ⴰⵙ ⵉ ⵓⵛⵛⵏ ⴷⴰ ⵉⵏⵏⴰ ⴰⵙ ⴳ ⵉⵅⴼ ⵏⵏⵙ: " ⵜⵥⵉⵍ ⵉ ⵜⴰ; ⴽⵓ ⵢⴰⵏ ⵢⴰⵏ ⵀⴰ ⵉⵇⵇⵉⵎ ⴳ ⵜⵡⵉⵔⵉ ⵏⵏⵙ. ⵜⵔⵉⴷ ⴰⴷ ⵜⵢⵜ ⴰⵄⵛⵛⴰⴱ ⵀⴰ ⴷ ⵛⴳⴳ ⴷ ⴰⴳⵣⵣⴰⵔ. " 7- ⴰⵎⴽⵔⴰⵣ ⴷ ⵡⴰⵔⵔⴰⵡ ⵏⵏⵙ ⵅⴷⵎⴰⵜ, ⵎⵃⵃⵏⴰⵜ: ⵀⴰⵏ ⵓⵔ ⵉⴷⴷ ⵜⴰⵎⴰⵣⵉⵔⵜ ⴰⵢⴷ ⵉⵅⵚⵚⴰⵏ. ⵢⴰⵏ ⵓⵎⴽⵔⴰⵣ ⴰⵏⴱⵖⵓⵕ, ⵢⵓⵛⵢ ⴷ ⵍⵎⵓⵜ ⵜⴻⴷⴷⴰ ⴷ ⵖⵉⵔⵙ ⵉⵖⵕⴰ ⴷ ⵉ ⵡⴰⵔⵔⴰⵡ ⵏⵙ ⵉⵙⵉⵡⵍ ⴰⵙⵏ ⵖⴰⵙ ⵏⵉⵜⵏⵉ ⵉⵏⵏⴰ ⴰⵙⵏ: " ⵅⵓⵔ ⴰⵡⵏ ⴰⴷ ⵜⵣⵣⵏⵣⵉⵎ ⵜⴰⵎⴰⵣⵉⵔⵜ ⵏⵏⴰ ⵏⴽⴽⵓⵙⴰ ⵣⴳ ⵉⵎⴰⵔⴰⵡⵏ ⵏⵏⵅ. ⵀⴰⵜ ⵉⵍⵍⴰ ⴷⵉⵢⵙ ⵢⴰⵏ ⵍⵅⵣⵉⵏ. ⵓⵔ ⵙⵙⵉⵏⵅ ⴰⴷⵖⴰⵕ; ⵎⴰⵛⴰ ⵎⵛ ⵖⵉⴼⵙ ⵜⴼⴰⴼⴰⵎ ⴰⴷ ⵜ ⵜⴰⴼⵉⵎ ⵎⵎⵛⴼⴰⵜ ⵍⵇⴰⵡⵉⵍ ⵣⵉ ⵍⴱⴷⵉ ⵚⵚⵎⴰⵢⵎ: ⵖⵣⵣⴰⵜ, ⵙⵅⵓⵏⵊⴰⵜ, ⴰⴷ ⵓⵔ ⵜⴰⴷⵊⴰⵜ ⴰⵡⴷ ⵢⴰⵜ ⵏ ⵜⵖⵎⵕⵜ ⵏⵏⴰ ⵣⵢ ⵓⵔ ⵉⵣⵔⵉ ⵓⴼⵓⵙ ⵉⵄⴰⵡⴷ ⵉⵣⵔⵢ. " ⵖⴰⵙ ⵉⵎⵎⵓⵜ ⵓⵎⵖⴰⵕ, ⴽⴽⵔⵏ ⵡⴰⵔⵔⴰⵡ ⵖⵔ ⵉⴳⵔ ⴰⵍⵍ ⵜⵙⵎⵜⵜⵓⵢⵏ ⵣⵢ ⵙⴰ ⴷ ⵙⴰ, ⵣⵢ ⴽⵓ ⴰⴷⵖⴰⵕ: ⵓⵔ ⵉⴽⵎⵎⵉⵍ ⵓⵙⵙⴳⴳⵯⴰⵙ ⴰⵍⵍⵉⵢ ⵢⵓⵔⵡ ⵢⵉⴳⵔ ⴰⵢⵏⵏⴰ ⵓⵔⴷⵊⵉⵏ ⵢⵓⵔⵉⵡ. ⵓⵔ ⴷⵉⵢ ⵙ ⵉⴼⴼⵉⵔ ⴰⵡⴷ ⵡⴰⵔⵔⵢⴰⵍ, ⵖⴰⵙ ⵍⵎⵄⵏⴰ ⵏ ⵓⵎⴰⵔⴰⵡ ⵏⵏⵙⵏ ⴰⵢⵏⵏⴰ ⴰⵍⵍⵉⴳ ⵉⵔⴰ ⴰⴷ ⵉⵎⵎⵜ, ⵓⵔ ⵉⵢⵉⵏ ⵍⵅⵣⵉⵏ ⵖⴰⵙ ⵜⵉⵖⵕⴰⴹ ⵏ ⵓⵔⴳⴰⵣ. 8- ⵉⵔⵡ ⵏ ⵓⴷⵔⴰⵔ ⵢⴰⵏ ⵓⴷⵔⴰⵔ ⵏⵏⴰ ⵓⵔ ⵖⵓⵔ ⵍⵍⵉⵏ ⵉⵛⵉⵔⵔⴰⵏ, ⵉⴳⵔ ⵢⴰⵏ ⵓⵖⵓⵢⵢⵉ ⴳ ⵉⴳⵏⵏⴰ ⵉⴼⴼⵖ ⴽⵓⵍⵛⵉ ⵍⵍⴰ ⵉⵜⴰⵣⵣⵍⴰ ⵏⵏⴰⵏ ⴷ ⵉⵙ ⵉⵔⴰ ⴰⴷ ⵢⴰⵔⵡ ⵢⴰⵏ ⵉⵖⵕⵎ ⵢⵓⵢⵔⵏ ⴱⴰⵔⵉⵣ: ⵉⵎⵉⵍ ⵢⴰⵔⵡ ⴰⵖⵕⴹⴰ. ⴰⴷⴷⴰⵢ ⴷ ⵛⵜⵉⵅ ⵜⴰⵏⴼⵓⵙⵜ ⴰⴷ ⵏⵏⴰ ⵉⵢⴰⵏ ⵖⴰⵙ ⵜⴰⵃⵍⵍⴰⵍⵜ, ⵎⴰⵛⴰ ⵏⵏⴰ ⵎⵉ ⵜⵚⵃⴰ ⵍⵎⵄⵏⴰ. ⵏⵏⵉⵅ ⵉⵏⴳⵔ ⴷ ⵉⵅⴼ ⵉⵏⵓ: ⵛⵉⵢⵢⴰⵏ ⵏ ⵡⴰⵡⴰⵍ, ⵎⴰⵢ ⴷⴰ ⴷ ⵉⵜⴼⴼⵖⵏ ⵣⵣⵉⴳⵙ? ⴰⵣⵡⵓ. 9- ⵙⵙⵄⴷ ⴷ ⵓⵄⵔⵔⵉⵎ ⵉⴷⴷⴰ ⵢⴰⵏ ⵓⵔⴱⴰ ⴰⵏⵍⵎⴰⴷ ⴰⵔ ⵜⴰⵎⴰ ⵏ ⵢⴰⵏ ⵡⴰⵏⵓ ⴷⴰⵢ ⵉⵢⵏ ⵙ ⵜⴰⵖⵣⵉ. ⴽⵓⵍⵍⵛⵉ ⵉⵢⴰ ⵖⵓⵔ ⵉⵎⵃⴹⵔⵏ ⴰⴷⵖⴰⵕ ⵏ ⵜⴳⵓⵏⵉ. ⵛⴰⵏ ⵓⵔⴳⴰⵣ ⵉⵍⵍⴰⵏ ⵙ ⵉⵅⴼ ⵏⵏⵙ ⴰⵎⵛⵉ ⴰⴷ ⵉⵛⴼ ⵜⵜⵉⵙⴰⵄ ⵉ ⵡⴰⵏⵓ. ⵛⵡⵉ ⵀⴰⵏⵏ ⵙⵙⵄⴷ ⵏⵏⵙ ⵉⵣⵔⵉ, ⵉⵙⴼⴰⴼⴰⵜ ⵖⴰⵙ ⵙⵜⵜⴰⵡⵉⵍ ⵉⵏⵏⴰ ⴰⵙ: " ⴰ ⵜⵉⵄⵓⵔⵔⵎⴰ ⵉⵏⵓ, ⴰⴷ ⴽ ⵙⵙⵎⵏⵄⵅ " ⵎⴰⵛⴰ ⵜⵉⴽⴽⵍⵢ ⵢⴰⴹⵏⵉⵏ ⵉⵍⵉ ⴳ ⵉⵅⴼ ⵏⵏⵛ; ⵎⵔ ⵜⴰⵜⵜⵓⵢⵜ ⴷⵖⵉ ⴰⴷ ⴰⵙ ⵉⵏⵉⵏ ⴷ ⵏⴽⴽ ⵡⴰⵅⵅⴰ ⴷ ⵛⴽⴽ ⴰⴳⴳ ⵢⴰⵏ ⴰⵢⴰ. ⵔⵉⵅ ⴰⴷ ⴽ ⵙⴰⵍⵅ, ⴱⵍⴰ ⵜⵉⵃⵍⵍⴰⵍ, ⵜⵙⴰⵔⵜ ⴰⴷ ⵏⵏⵛ ⵉⴷⴷ ⵏⴽⴽ ⴰⵢ ⴷ ⴰⵙ ⵉⵢⵢⴰⵏ ⵙⵙⴰⴱⴰⴱ?. " ⵉⵏⵏⴰ ⴰⵙ ⵉⵡⴰⵍⵉⵡⵏ ⴷⴰ ⵉⴷⴷⵓ. ⵏⴽⴽⵉⵏ ⵓⴼⵉⵅ ⵉⵡⴰⵍⵉⵡⵏ ⴰⴷ ⵏⵏⵙ ⵙⴳⴳⴷⵏ. ⴽⵓⵍⵍ ⴰⵢⵏⵏⴰ ⵉⵙⴰⵔⵏ ⴳ ⵜⵓⴷⵔⵜ ⵏⵉⵏⵉ ⴰⵙ ⴷ ⵙⵙⵄⴷ, ⵡⴰⵅⵅⴰ ⵏⵃⵃⵓⵢⴹ, ⵡⴰⵅⵅⴰ ⵉⴱⵕⵕⵎ ⵡⴰⵏⵏⵍⵉ ⵏⵅ, ⵍⵍⴰ ⴰⵙ ⵏⵜⵜⵉⵏⵉ ⵙⵙⵄⴷ ⴰⵢ ⵉⵍⵍⴰ ⵓⵢⴰ. ⴷⴰ ⵏⵙⴱⵔⵔⴰ ⵉⵅⴼⴰⵡⵏ ⵏⵏⵅ ⴳ ⵜⵏⴳⵉⵔⴰ: ⵙⵙⵄⴷ ⴰⴳⴳ ⴼⵕⵖⵏ 10- ⵉⵎⵙⴰⵙⴼⵔⵏ ⵢⴰⵏ ⵓⵎⵙⴰⵙⴼⵔ ⵉⵙⵎ ⵏⵏⵙ " ⵊⵎⴰⴼⴼⵓ ", ⴰⵔ ⵉⵙⵙⵓⵊⵉⵢ ⵢⴰⵏ ⵓⵎⵓⴹⵉⵏ ⵏⵏⴰ ⴷⴰ ⵉⵊⵊⵓⵊⵓⵢ ⵢⴰⵏ ⵓⵎⵙⴰⵙⴼⵔ ⵢⴰⴹⵏⵉⵏ ⵉⵙⵎ ⵏⵏⵙ " ⵢⵓⴼ ". ⴰⵎⴳⴳⴰⵔⵓ ⵢⴰⴷ ⴰⵔ ⵉⵜⵜⵏⵡⵡⴰ ⵜⵓⵍⵍⵓⵖⵜ, ⵡⴰⵅⵅⴰ ⴰⵔ ⴰⵙ ⵉⵜⵜⵉⵏⵉ ⵓⵙⵎⵓⵏ ⵏⵏⵙ: ⴰⵎⵓⴹⵉⵏ ⵏⵏⵅ ⵉⴷⴷⴰ ⴰⴷ ⵉⴹⴼⵓⵕ ⵉⵎⵣⵡⵓⵔⴰ. ⵙⵙⵉⵏ ⵏⵏⵙⵏ, ⵓⵔ ⵎⵙⴰⵙⴰⵏ ⵅⴼ ⵜⵓⵊⵉⵢⵜ ⵏ ⵓⵎⵓⴹⵉⵏ, ⵏⵏⴰ ⴳ ⵉⵡⴹⵏ ⵖⵔ ⵜⵎⵏⴰⴹⵜ ⵉⵏⵏ ⴳ ⵜⵉⵏⵢⵉⵔⴰ. ⴼⴼⵖⵏ ⵉⵡⴰⵍⵉⵡⵏ ⵏ ⵊⵎⴰⴼⴼⵓ ⴰⵢⴷ ⵉⵚⵃⴰⵏ, ⵉⵏⵏⴰⵙ ⵓⵙⵎⵓⵏ ⵏⵏⵙ ⵀⴰⵜ ⵉⵔⵔⴰ ⴰⵅ ⴰⵡⴷ ⴳ ⵉⵖⵏⵛⴰ ⴰⴷ. ⵢⴰⵏ ⴰⵔ ⵉⵜⵜⵉⵏⵉ: " ⵉⵎⵎⵓⵜ, ⵉⵙ ⵓⵔ ⴰⵡⵏ ⵜⵏⵏⵉ. ⵉⵏⵏⴰ ⴰⵙ ⵡⴰⵢⵢⴰⴹ: " ⵎⵔ ⵉ ⵢⵓⵎⵉⵏ ⵍⵍⴰ ⵉⵙⵓⵍ ⵉⴷⴷⵔ. " 11- ⵜⴰⴼⵓⵍⵍⵓⵙⵜ ⵎⵎ ⵜⴳⵍⴰⵢ ⵏ ⵡⵓⵕⵖ ⴰⵇⵓⵕⴰⵕ ⴷⴰ ⴰⵙ ⵉⵜⴷⴷⵓ ⴽⵓⵍⵛⵉ ⴰⴷⴷⴰⵢ ⵉⵔⵉ ⴰⴷ ⵢⴰⵡⵢ ⴽⵓⵍⵛⵉ ⵓⵔ ⵓⴳⴳⵉⵅ ⵅⴼ ⵡⴰⵡⴰⵍ ⵖⴰⵙ ⵙ ⵜⵏⴼⵓⵙⵜ ⴰⴷ ⵏ ⵜⴳⵍⴰⵢⵜ ⵏ ⵜⴼⵓⵍⵍⵓⵙⵜ. ⵍⵍⴰ ⵉⵜⵜⵖⴰⵍ ⵉⵍⵍⴰ ⵉⵔⵉ ⴳ ⵜⵖⵚⵚⴰ ⵏⵏⵙ: ⵢⴰⵙⵉ ⵜⵜ ⵉⵏⵖ ⵜⵜ, ⵢⴰⵏⴼ ⵜⵜ, ⵢⴰⴼ ⵜⵜ ⵉⵏⵏ ⴰⵎⵎ ⵏⵜⵜⴰⵜ ⴰⵎⵎ ⵜⵉⵢⵢⴰⴹ ⵏⵏⴰ ⴷⴰ ⵉⵜⵜⴰⵔⵓⵏ ⵜⵉⴳⵍⴰⵢ ⵉⴽⴽⵙ ⵣⴳ ⵜⵅⴰⵎⵜ ⵏⵏⵙ ⴰⵢⵏⵏⴰ ⵜ ⵉⵙⵙⵏⴼⵓⵏ. ⵜⴰⵖⵓⵕⵉ ⴰⴷ ⵜⵥⵉⵍ ⵉ ⵎⴷⴷⵏ ⵏⵏⴰ ⵎⵉ ⵉⵜⵓⵜⵜⵢ ⵡⵓⵍ! ⴳ ⵡⵓⵙⵙⴰⵏ ⴰⴷ ⵉⵏⴳⴳⵓⵔⴰ, ⵎⵛⵜⴰ ⵏ ⵢⵓⵏ ⴰⵢ ⵏⴰⵏⵏⴰⵢ ⵉⵏⵢ ⵏ ⵜⵉⴼⴰⵡⵜ ⴷ ⵜⴷⴳⴳⵯⴰⴷⵜ ⵄⴰⵢⴷⵏ ⴷ ⵉⵎⵥⵍⴰⴹ ⵉⴷⴷⵅ ⵉⵙ ⵔⴰⵏ ⴰⴷ ⵢⵏ ⵉⵏⴱⵖⵓⵕⵏ. 12- ⴰⵖⵢⵓⵍ ⵉⵔⴱⴰⵏ ⵉⵖⵚⴰⵏ ⵏ ⵓⴳⵯⵔⵔⴰⵎ ⵢⴰⵏ ⵓⵖⵢⵓⵍ ⵉⵔⴱⴰⵏ ⵉⵖⵚⴰⵏ ⵓⴳⵯⵔⵔⴰⵎ ⵉⵏⵏⴰ ⴷ ⵉⵙ ⴷⴰ ⵜⴻⵜⵜⵔⵉⵏ ⴽⵓⵍⵍ ⵡⵉⵏⵏⴰ ⵜ ⵉⴹⴼⴰⵕⵏ. ⵢⵓⴼⴼ ⵉⴷⴷⵅ ⴷⴰ ⴰⵙ ⵜⴱⵅⵅⴰⵕⵏ ⴰⵔ ⴰⵙ ⵜⵀⵍⵍⴰⵍⵏ. ⵉⵎⵉⵍ ⵢⵓⵛⵢ ⵉⵙⵙⵙ ⵢⴰⵏ ⴷⴰ ⵉⵏⵏⴰ ⴰⵙ: " ⴰ ⵙⵉⴷⵉ ⴰⵖⵢⵓⵍ ⴽⵙ ⵣⴳ ⵉⵅⴼ ⵏⵏⵛ ⴰⵃⵏⵊⵉⴼ ⵏⵏⴰⵅ ⴰⴼⵖⵓⵍ; ⵀⴰⵜⵉⵏ ⵓⵔ ⵉⴷⴷ ⵖⵉⴼⵛ, ⵀⴰⵜ ⵉⵏⵏ ⴰⵢⵏⵏⴰ ⵜⵓⵙⵢⵜ ⴰⵎⵉ ⵜⴳⴳⴰⵏ ⵢⴰ. ⴰⵏⵣⵣⴰⵔⴼⵓ ⴰⵎⵏⵣⵓⵖ ⵜⵉⵎⵍⵙⴰ ⵏⵏⵙ ⴰⵎⵉⴷ ⴰ ⵏⵜⵜⵃⵓⴷⵓⵔ 13- ⵓⴷⴰⴷ ⴷ ⴷⴷⵉⵍⵉⵜ ⵢⴰⵏ ⵓⴷⴰⴷ ⵥⵥⵄⵏ ⵜ ⵢⵉⵜⵙ ⵏ ⵉⵏⴳⵎⴰⵔⵏ ⵉⵔⵓⵍ ⵉⴽⵍⵎ ⵊⴰⵊ ⵢⴰⵜ ⴷⴷⵉⵍⵉⵜ ⵉⵄⵍⵍⴰⵏ ⴰⵔ ⵜⴼⴰⴼⴰⵏ ⴰⵍⵍⵉⴳ ⵄⵏⵇⵏ ⵢⵉⵏ ⵍⴰⴼⵓⵜ ⴷ ⵜⵉⵏ ⵉⵢⴹⴰⵏ ⵖⵕⴰⵏ ⵉ ⵉⵢⴹⴰⵏ ⵏⵏⵙⵏ ⴷⴷⵓⵏ, ⵉⵎⵏⵄ ⵓⵔ ⵜ ⵏⵖⵉⵏ. ⴰⵍⵍⵉⴳ ⵉⵙⵙⵏ ⵉⵙ ⴷⴷⴰⵏ, ⵉⴽⴽⵔ ⵍⵍⴰ ⵉⵜⵜⴰⵡⵖ ⵜⵏⵏⴰ ⴷⵉⴳⵙ ⵉⵢⴰ ⵍⵅⵉⵕ, ⵉⵜⵜⵓ ⴰⵊⵎⵉⵍ ⵏⵏⵙ ⵉⵎⵉⵍ ⵙⵍⴰⵏ ⴰⵙ ⴱⵕⵕⵎⵏ ⴷ ⵉⵏⴳⵎⴰⵔⵏ ⵙⵙⵓⴼⵖⵏ ⵜ ⵉⴷ. ⵉⵏⵏⴰ ⵉⵏⴳⵔ ⴷ ⵉⵅⴼ ⵏⵏⵙ: " ⵙⵜⴰⵀⵍⵅ ⴰⵢⴰ, ⴰⵎⵥ ⴰ ⵓⵏⵏⴰ ⵓⵔ ⵉⵙⵙⵉⵏⴻⵏ ⵍⵅⵉⵕ. " ⴷⴰ ⵉⵜⵜⵓⵜⵢ, ⴹⵓⵕⵏ ⴰⵙ ⵉⵏⴳⵎⴰⵔⵏ: ⵓⵔ ⴰⵙ ⵙⵙⵓⴳⵉⵔⵏ ⵉⵎⵟⵟⴰⵡⵏ ⵛⴰ ⵢⵉⵡⴹ ⴰⵙ ⵡⴰⵙⵙ ⵓⴳⴳⴰⵏ ⵖⵉⴼⵙ ⵉⵏⴳⵎⴰⵔⵏ. ⴰⵢⴰ ⵉⵢⴰ ⵍⵎⵄⵏⴰ ⵏ ⵡⵉⵏⵏⴰ ⴷⴰ ⵉⵜⴻⵜⵜⵓⵏ ⴰⵎⵓⵔ ⵏ ⵡⵉⵏⵏⴰ ⵜⵏ ⵉⵙⵙⵏⵜⵍⵏ 14- ⵉⴼⵉⵖⵕ ⴷ ⵜⵍⵉⵎⴰ ⴰⵔ ⵜⵇⵇⵉⵙⵏ ⵉⵍⵍⴰ ⵢⴰⵏ ⵉⴼⵉⵖⵕ ⵜⴰⵎⴰ ⵏ ⴱⵓ ⵜⴰⵙⵙⴰⵄⵉⵏ ( ⵉⵎⴷⵊⵉⵔⵉ ⵉⵅⵅⴰⵏ ⴰⵢⴷ ⵉⵍⵍⴰⵏ ⵖⵔ ⴱⵓ ⵜⴰⵙⵙⴰⵄⵉⵏ ), ⵉⴽⵍⵎ ⵖⵔ ⵜⵃⴰⵏⵓⵜ ⴰⵔ ⵉⵙⵙⴰⵔⴰ ⵅⴼ ⵎⴰⵢⴷ ⵉⵜⵜⴻⵜⵜⴰ ⵉⵎⵉⵍ ⵓⵔ ⵢⵓⴼⵉ ⵖⴰⵙ ⵢⴰⵜ ⵜⵍⵉⵎⴰ ⵏ ⵡⵓⵣⵣⴰⵍ ⴷⴰⵢ ⵢⴰⵎⵥ ⵜ ⵜⴰⵔ ⵜⵜ ⵉⵟⵖⵥⵥⴰ. ⵜⵙⵉⵡⵍ ⵜⵏⵏⴰ ⴰⵙ ⵖⴰⵙ ⵙⵜⵜⴰⵡⵉⵍ: ⵉⴳⵍⵍⵉⵏ ⵉⵏⵓ ⴰⵎⵏⵣⵓⵖ! ⵀⵉ ⵎⴰⵢ ⵜⵇⴹⵉⵜ? ⴹⴹⵔⵜ ⵅⴼ ⵎⴰⵢ ⴷ ⵉⵇⵓⵕⵏ ⵓⵢⴰⵔ ⵏⵏⵛ ⴰ ⵉⴼⵉⵖⵕ ⴰⵎⵥⵥⵢⴰⵏ ⴱⵓⵜⵅⴼⵜ ⵜⴰⵎⵥⵥⵢⴰⵏⵜ, ⵓⵔ ⵜⵏⵏⵉⵜ ⴰⴷ ⵜⴰⵡⵢⵜ ⵕⵕⴱⵄ ⵏ ⵜⵓⵇⵇⵉⵢⵜ ⴰⵔ ⵜⴰⴷⵊⵜ ⴽⵓⵍⵍⵓ ⵜⵓⵖⵎⴰⵚ ⵏⵏⵛ. ⵏⴽⴽ ⵓⵔ ⴷⴰ ⵉⵙⵙⴰⴳⴳⵯⴰⴷⵏ ⵖⴰⵙ ⵜⵓⵖⵎⵎⴰⵙ ⵏ ⵣⵣⵎⴰⵏ. " ⴰⵡⴰⵍ ⴰⴷ ⵉⵍⴰⵇ ⴰⵡⵏ ⴰ ⵉⵎⵃⵢⴰⴹ, ⵉⴷⴷⵅ ⵉⵙ ⵓⵔ ⵜⵏⴰⴼⵄⵎ ⵉⵛⴰ, ⵍⵍⴰ ⵜⴼⴰⴼⴰⵎ ⴰⴷ ⵜⵇⵙⵎ ⵍⵍⴰ ⵜⵙⵙⵓⵃⴰⵍⵎ ⵉⵅⴼⴰⵡⵏ ⵏⵏⵓⵏ ⵖⴰⵙ ⴰⵎⵛⵉⵙⵙ. ⵉⵙ ⵜⵏⵏⴰⵎ ⵜⵓⵖⵎⴰⵚ ⵏⵏⵓⵏ ⴰⴷ ⴰⴷⵊⵏⵜ ⴰⵣⵎⵓⵍ ⴳ ⵡⴰⵎⵎⴰⵙ ⵏ ⵡⴰⵏⵛⵜⵉ ⵏ ⵉⴽⴽⵉⵏⴻⵏ ⵉⵖⵓⴷⴰⵏ ⵢⴰⵏ ⵉⵙⴽⴽⵉⵏⴻⵏ ⵣⴳ ⵏⵏⵃⴰⵙ ⴷ ⵡⵓⵣⵣⴰⵍ ⴷ ⴷⴷⵢⴰⵎⵓⵏ 15- ⴰⵡⵜⵓⵍ ⴷ ⵜⵙⴽⴽⵓⵔⵜ ⴰⴷ ⵓⵙⴰⵔ ⵉⵜⴳⴳ ⵓⵔⴳⴰⵣ ⵉⵎⵉ ⵏⵏⵙ ⴳ ⵉⵎⵥⵍⴰⴹ: ⵉⵙ ⵉⵍⵍⴰ ⵎⴰⴳⴳ ⵙⵙⵏⴻⵏ ⵎⴰⵢ ⴷ ⵜⵜⴰⵡⵢ ⵍⵓⵇⵜ? ⴰⴷ ⴰⵡⵏ ⵛⴼⵅ ⵢⵓⵏ ⵓⵎⴷⵢⴰ ⵅⴼ ⵓⵢⴰ ⵏⵏⴰ ⵢⵓⵙⵉⵅ ⵣⴳ ⵜⵏⴼⵓⵙⵉⵏ ⵏ ⵢⵓⵏ ⵓⵎⴰⵙⵙⵏⴰⵡ ⴰⵅⴰⵜⴰⵔ ⵉⴽⴽⴰ ⵓⵡⵜⵓⵍ ⵏⵜⵜⴰ ⴷ ⵜⵙⴽⴽⵓⵔⵜ ⵣⴷⵖⵏ ⴳ ⵢⴰⵏ ⵉⴳⵔ, ⴷⴷⵔⵏ ⴷⵉⵏⵏⴰ ⴳ ⵓⵟⵕⵕⵃ ⵓⵔ ⴰⵙⵏ ⵉⵅⵚⵚⴰ ⵡⴰⵍⵓ; ⴰⴷⴷⴰⵢ ⴷ ⴷⴷⵓⵏ ⵉⵃⵢⵢⴰⵃⵏ, ⴷⴰ ⵉⵔⴳⴳⵯⵍ ⵓⵡⵜⵓⵍ ⵉⴼⴼⵔ ⴳ ⵓⵅⴱⵓ ⵏⵏⵙ, ⵍⵍⴰ ⵉⵣⵣⵍ ⵉⵢⴹⴰⵏ, ⴽⵓⵍⵛⵉ ⵜⵏ ⴰⴳⴳⵯⴷ ⴱⵔⵉⴼⴼⴰⵓⵜ. ⵉⵎⵉⵍ ⵖⴰⵙ ⵉⵅⴼ ⵏⵏⵙ ⴰⴷ ⵉⵣⵣⴰⵍ. ⵀⴰⵏⵏ ⵎⵉⵔⴰⵓⵜ ⵉⵛⴹⴰ ⵛⴰⵏ ⵉⵍⵍⵉⴼ, ⵉⵙⵙⵏ ⵉⴷⴷ ⵜⵉⵏ ⵓⵡⵜⵓⵍ, ⵔⵓⵙⵜⴰⵓⵜ ⵏⵏⴰ ⵓⵔ ⴷⵊⵉⵏ ⵉⵙⵃⵉⵍⵍⴻⵍⵏ, ⵉⵏⵏⴰ ⴰⵙⵏ ⵉⴽⵍⵎ ⴰⵅⴱⵓ. ⵉⴳⵍⵍⵉⵏ! ⵉⵎⵎⵓⵜ ⵏⵏ ⵊⴰⵊ ⵓⵅⴱⵓ ⵏⵏⵙ. ⵜⴷⴷⵓ ⴷ ⵜⵙⴽⴽⵓⵔⵜ ⴰⵔ ⵖⵉⴼⵙ ⵜⵇⴱⴱⴰⴹ; ⵜⵏⵏⴰ ⴰⵙ: " ⵍⵍⴰ ⵜⵓⴼⴼ ⵜⴰⵔ ⵜⵜⵉⵏⵉⵜ ⵍⵍⴰ ⵙⵔⵉⵔⵔⵉⵢⵜ! ⵉⵡⴰ ⵎⴰⵢ ⵜⴳⵉⴷ ⴷⵖⵉ ⵙ ⵉⴹⴹⴰⵔⵏ ⵏⵏⵛ? " ⵍⵓⵇⵜ ⵏⵏⴰ ⴰⵔ ⵜⵚⵚⴰ ⵜⵉⵡⴹⴹ ⵏⵏⵓⴱⵜ ⵏⵏⵙ: ⵓⴼⴰⵏ ⵜⵜ; ⵜⵖⴰⵍ ⵉⴷⴷ ⴰⴷ ⵜⵜ ⴼⵓⴽⴽⵉⵏ ⵡⴰⴼⵔⵉⵡⵏ ⵏⵏⵙ, ⵜⴻⵜⵜⵓ ⵜⴳⵍⵍⵉⵏⵜ ⵓⵔ ⵜⵡⵉⵜ ⵍⵃⵙⴰⴱ ⵉ ⵜⵔⴰⵜⵙⴰ 16- ⵉⴳⵉⴷⵔ ⴷ ⵜⴰⵡⵡⵓⵛⵜ ⵜⵄⴰⵢⴷ ⵜⴰⵢⵎⴰⵜⵜ ⵉⵏⴳⵔ ⵏ ⵜⴰⵡⵓⵛⵜ ⴷ ⵉⴳⵉⴷⵔ, ⴽⴽⵔⵏ ⵎⵙⵓⴷⴰⵏⵏ ⵉⵅⴼⴰⵡⵏ. ⴽⵓ ⵢⵓⴽⴽ ⴷⵉⵢⵏ ⵉⴳⵓⵍⵍⴰ ⵙ ⵍⵉⵎⴰⵏ ⵏⵏⵙ ⵓⵙⴰⵔ ⵉⵜⵜⴻⵜⵜⴰ ⴰⵔⵔⴰⵡ ⵏ ⵡⴰⵢⵢⴰⴹ ⵄⴷⴷⴰⵏ ⵏⵅⴷⴷ ⴷⵔⵓⵙⵏ. ⵜⵏⵏⴰ ⴰⵙ ⵜⴰⵡⵓⵛⵜ: " ⵉⵙ ⵜⵙⵙⵏⵜ ⴰⵔⵔⴰⵡ ⵉⵏⵓ? ⵓⵀⵓ, ⴰⵢⴷ ⴰⵙ ⵉⵏⵏⴰ ⵉⴳⵉⴷⵔ. ⴷⵖⵉ ⵄⴰⴷ ⴰⵢ ⴳⴳⵯⴷⵅ ⴰⴷ ⵜⵏⵜ ⵜⴻⵜⵜⵛⵜ: ⵙⵡⵉⵔⵜⵉ ⵉⴷⴷ ⴰⴷ ⵇⵇⵉⵎⵉⵏ, ⴰⵙ ⵉⵏⵏⴰ ⵓⵊⴹⵉⴹ ⵏ ⵜⴰⵍⵍⴻⵙⵜ. ⵙⵙⵏⵅ ⵣⵢ ⵎⴰⵢ ⵜⵢⵉⵜ ⴰⴳⵍⵍⵉⴷ, ⵓⵔ ⵜⴽⴽⵓⵍⵜ ⴳ ⴰⵡⴷ ⵢⴰⵏ: ⵉⴳⵍⵍⵉⴷⵏ ⴰⵡⵉ ⴽⵓⵍⵛⵉ ⵉⵎⵙⴰⵙⴰ ⵖⵓⵔⵙⵏ. ⵎⵙⴰⵎⴰⵃⵅ ⴷ ⵡⴰⵔⵔⴰⵡ ⵉⵏⵓ ⵎⵛ ⵜⵏ ⵜⵏⵏⴰⵍⵜ. ⵉⵏⵏⴰ ⴰⵙ ⵉⴳⵉⴷⵔ: ⵉⵡⴰ ⵖⵎ ⵜⵏ ⵏⵅⴷⴷ ⵙⵙⵏⵄⵜ ⵉ ⵜⵏ: ⵓⵙⴰⵔ ⵜⵏ ⵉⵡⴹⵅ ⴳ ⵜⵓⴷⵔⵜ ⵉⵏⵓ. " ⵉⵡⴰ ⵜⴱⴷⵓ ⵜⴰⵡⵓⵛⵜ: " ⴰⵔⵔⴰⵡ ⵉⵏⵓ ⵉⵖⵓⴷⴰⵏ, ⴳⴰⵏ ⵣⵣⵉⵏ, ⵀⵢⵢⴰⵏ, ⵓⵔ ⵉⵍⵍⵉ ⵎⴰⵢⴷ ⵉⵢⴰⵏ ⴰⵎⵎ ⵏⵉⵜⵏⵉ. ⵉⵡⵀⵏ ⴰⵛ ⴰⴷ ⵜⵏ ⵜⵉⵙⵉⵏ ⵙ ⵍⴰⵎⴰⵔⵜ ⴰⴷ. ⴰⴷ ⵓⵔ ⵜⵜ ⵜⴻⵜⵜⵓ; ⵛⵜⵢ ⵜⵜ ⵎⵍⵉⵃ, ⵀⴰⵏⵏ ⴰⵣⴷⴷⵓⵖ ⵉⵏⵓ ⵎⵛ ⵜⴽⵍⵎ ⵍⵎⵓⵜ ⵣⵢ ⴷⵉⴽⴽ. " ⵜⴰⵡⴹ ⵍⵓⵇⵜ ⵜⴰⵔⵡ ⵜⴰⵡⵡⵓⵛⵜ: ⵢⴰⵜ ⵏ ⵜⴷⴳⴳⵯⴰⴹⵜ ⵜⴼⴼⵖ ⴰⴷ ⵜⴰⵡⵖ, ⵢⴰⵏⵏⴰⵢ ⵉⴳⵉⴷⵔ ⴳ ⵢⴰⵏ ⵓⵣⵔⵓ ⵎⴰⴷ ⴳ ⵢⴰⵏ ⵓⵅⴱⵓ ( ⵓⵔ ⵢⴰⴷ ⵙⵙⵉⵏⵅ ⵎⵉⴷⴷ ⴷⵉⵢⵙⵏ ), ⵢⵉⵜⵙ ⵏ ⵡⴰⵔⵔⴰⵡ ⵖⵓⵔⵙⵏ ⴰⵢⴰ ⴰⴳⵔⴹ, ⵍⵍⴰ ⵙⵙⵅⵍⴰⵄⵏ, ⵓⵔ ⴷⵉⴳⵙⵏ ⵎⴰⴳⴳ ⵜⴰⵏⵏⴰⵢ ⵛⴰ. ⵉⵏⵏⴰ ⵉⴳⵉⴷⵔ: " ⵓⵔ ⵉⴷⴷ ⴰⵔⵔⴰⵡ ⵏ ⵜⵎⴷⴷⴰⴽⵯⵍⵜ ⵉⵏⵓ ⴰⵢⴰ: ⴰⴷ ⵜⵏ ⵜⴻⵜⵛⵅ. " ⵓⵔ ⴷⵉⵢⵙⵏ ⵢⵓⴷⵊⵉ ⵓⵎⵅⵉⴱ ⴰⵡⴷ ⵢⴰⵏ. ⵏⵜⵜⴰ ⵉⵡⴰⵍⴼ ⵓⵜⵛⵉⵜⵏ ⵉⴳⴳⵓⴷⵉⵏ. ⴰⵍⵍⵉⴳ ⴷ ⵜⵄⴰⵢⴷ ⵜⴰⵡⵡⵓⵛⵜ ⵓⵔ ⵏⵏ ⵜⵓⴼⵉ ⵖⴰⵙ ⵉⴹⴰⵕⵏ ⵏ ⵉⵎⵥⵥⵢⴰⵏⴻⵏ ⵏⵏⵙ, ⵓⵍⴰ ⵎⴰⵢ ⵜⴳⴰ. ⴰⵔ ⵜⴰⵍⵍⴰ ⴰⵍⵍ ⵜⵇⵇⵇⴰⵕ ⵉ ⵕⴱⴱⵉ ⴰⴷ ⵢⴰⵙⵢ ⵍⵃⵇⵇ ⴳ ⵓⵏⵏⴰ ⴰⵙ ⵜⵏ ⵉⵜⵛⴰⵏ. ⵉⵏⵏⴰ ⴰⵙ ⵢⴰⵏ: " ⵛⵎⵎ ⴰⵢⴷ ⵉⵢⴰⵏ ⴰⵢⵏⵏⴰⵅ ⵉ ⵉⵅⴼ ⵏⵏⵏⵎ, ⵏⵅⴷⴷ ⴽⵓⵍⵍ ⵏⵏⵅ ⵏⵏⴰ ⴷⴰ ⵉⵜⵜⴼⴰⴼⴰⵏ ⴰⴷ ⵉⵢ ⵓⵎⵢⴰⵙⴰ ⵏⵏⵅ ⵣⵣⵉⵏ, ⴰⴷ ⴰⵙ ⵜⵉⵥⵉⵍ ⵜⵉⴷⴷⵉ, ⴰⵍⵍ ⵜ ⵜⵜⵉⵔⵉⵏ ⵎⴷⴷⵏ. ⵜⵉⴼⵔⴰⵙ ⴷ ⵍⵓⵎⴰⵢⵔ ⴰ ⴰⵙ ⵜⵏⵏⵉⵜ ⵉ ⵉⴳⵉⴷⵔ ⵉⵙ ⴷⵉⵢⵙⵏ ⵛⴰ ⵣⴳ ⵡⵉⵏⵏⴰ ⵜⵏⵏⵉⵜ? 17- ⵉⵣⵎ ⵉⴽⴽⵔⵏ ⵖⵔ ⵉⵎⵏⵖⵉ ⵍⵍⴰ ⴰⵙ ⵉⵜⵏⵏⴹ ⵛⴰ ⴳ ⵉⵅⴼ ⵉ ⵉⵣⵎ ⵉⴽⴽⵔ ⵉⵢ ⵢⴰⵏ ⵓⴳⵔⴰⵡ ⵏ ⵉⵎⵏⵖⵉ, ⵢⵓⵣⵏ ⵉⵎⴰⵣⴰⵏⴻⵏ ⵏⵏⵙ ⵉⵄⵍⵎ ⵉ ⵉⵎⴷⴷⵓⵔⵏ ⴽⵓⵍⵍ ⵏⵏⵙⵏ ⵙⵉⴷⵎⵔⵏ ⵉ ⵜⵖⵓⵢⵢⵉⵜⵜ ⵏⵏⵙ, ⴽⵓ ⵢⵓⴽ ⴰⴷ ⵉⵢ ⴰⵢⵏⵏⴰ ⵎⵉ ⵉⵙⵙⵏ. ⵉⵡⵏ ⴰⴷ ⵉⵔⴱⵓ ⵎⴰⵢⴷ ⵉⵙⵜⵜⵓⵍⵍ ⵅⴼ ⵜⴰⴷⴰⵡⵜ ⵏⵏⵙ ⵀⴰ ⵉⵙⵏⴰⵖ ⵉⵎⵛⵉ ⵏⵏⴰ ⴷⴰ ⵉⵜⴳⴳⴰ; ⴷⴷⵓⴱⴱ, ⴰⴷ ⵉⵡⵊⴷ ⵉ ⵜⵀⴷⵊⴰⵎⵜ; ⴰⵄⵍⴱⵓⵏ ⴰⴷ ⴷ ⵢⴰⵡⵢ ⵜⵉⴷⵙⵜ ⵏⵏⵙ; ⴰⴱⴰⵖⵖⵓⵙ ⴰⴷ ⵉⵙⵙⵍⵀⵓ ⵉⵄⴷⴰⵡⵏ ⵙ ⵓⵏⵇⵇⵣ ⵏⵏⵙ. ⵉⵏⵏⴰ ⴰⵙⵏ ⵢⴰⵏ: " ⵥⵥⵄⴰⵜ ⵉⵖⵢⴰⵍ ⵀⴰⵜⵉⵏ ⵙⵜⵜⵓⵍⵏ, ⴷ ⵉⵡⵜⴰⵍ ⴰⵡⴷ ⵏⵉⵜⵏⵉ ⵀⴰⵜⵉⵏ ⴷⴰ ⵜⴳⴳⵯⴷⵏ ". -ⵉⵏⵏⴰ ⴰⵙⵏ ⵓⴳⵍⵍⵉⴷ ⵉⵀⵉ; ⵔⵉⵅ ⴰⴷ ⵉⵍⵉⵏ ⴰⵡⴷ ⵏⵉⵜⵏⵉ. ⵎⵛ ⵓⵔ ⵍⵍⵉⵏ ⵀⴰⵏ ⴰⵛⴰⴱⴰⵕ, ⵏⵏⵅ ⵓⵔ ⵉⵛⵎⵎⵉⵍ. ⴰⵖⵢⵓⵍ ⴷⴰ ⵉⵙⵙⵅⵍⴰⵄ, ⴰⴷ ⵉⵢ ⴰⵎⵎ ⵓⴱⴰⵏⵓⵇ, ⴰⵡⵜⵓⵍ ⵇⵏⴻⵏ ⴰⴷ ⵉⵍⵉⵇ ⵉ ⵜⴱⵔⴰⵜⵉⵏ. " ⴰⴳⵍⵍⵉⴷ ⵉⵔⵥⵏⴻⵏ ⵉⵍⵍⴰⵏ ⵙ ⵉⵅⴼ-ⵏⵙ ⵉⵙⵙⵏ ⴰⴷ ⵉⵙⵎⵓⵏ ⴽⵓⵍⵍⵓ ⵜⴰⴽⵙⵙⴰ ⵏⵏⵙ ⵉⵙⵙⵏ ⴽⵓ ⵢⴰⵏ ⵎⴰⵎⵉ ⵉⵍⴰⵇ. ⵓⵔ ⵉⵍⵍⵉ ⵎⴰⵢⴷ ⵓⵔ ⵉⵍⴰⵇⵏ ⵖⵓⵔ ⵉⵎⵏⵏⴳⵔⵉⵢⵏ. 18- ⴷⴷⵓⴱⴱ ⴷ ⵙⵉⵏ ⵉⵙⵎⵓⵏⵏ ⵏⵏⵙ ⵢⴰⵏ ⵙⵉⵏ ⵉⵎⴷⴷⵓⴽⴽⴰⵍ ⵔⴰⵏ ⵉⵇⴰⵕⵉⴹⵏ; ⴷⴷⵓⵏ ⵖⵔ ⵢⴰⵏ ⵡⴰⴷⵊⴰⵔ ⵏⵏⵙⵏ ⵣⵣⵏⵣⵏ ⴰⵙⵍⵉⵅ ⵏ ⵢⴰⵏ ⴷⴷⵓⴱ ⵉⵙⵓⵍ ⵉⴷⴷⵔ. ⵎⴰⵛⴰ ⵏⵏⴰ ⴰⴷ ⵏⵖⵏ ⴳ ⵡⴰⵙⵙⴰ ⴷ ⵉⴷⴷⴰⵏ. ⵏⵏⴰⵏ ⴰⵙ ⵀⴰⵜⵉⵏ ⵉⵢⴰ ⴰⴳⵍⵍⵉⴷ ⵏ ⵉⴷ ⴷⴷⵓⴱⴱ, ⴰⵙⴱⴱⴰⴱ ⵏⵏⵙ ⴰⴷ ⵉⵄⴰⵢⴷ ⴷ ⴰⵏⴱⵖⵓⵕ: ⵍⵍⴰ ⵉⵙⵜⵜⵔ ⴰⵚⵎⵎⵉⴹ ⴰⵏⴰⵇⵔⴰⴼ. ⴰⵀⴰ ⴰⴷ ⵉⵢ ⵙⵏⴰⵜ ⵉⵖⵏⴰⵙⵏ. ⵉⴳⴰⵍ ⵓⵎⵄⴹⵓⵕ ⵉⵙ ⴰⵙ ⵢⵓⴼ ⴷⴷⵓⴱⴱ ⵜⵉⵍⵉⵙⵉ ⵏ ⵡⵓⵍⵍⵉ ⵏⵏⵙ: ⴰⵢⵏⵏⴰ ⴰⵅ ⵏⵏⴰⵏ ⵅⴼ ⵓⵎⴷⴷⵓⵔ ⴰⴷ. ⵏⵏⴰⵏ ⴰⵙ ⴰⴷ ⴽ ⵢⴰⵡⴹ ⴳ ⵙⵉⵏ ⵡⵓⵙⵙⴰⵏⵏ ⵎⵛ ⵉⵄⵟⵟⵕ, ⵎⵙⴰⵙⴰⵏ ⵅⴼ ⵡⴰⵜⵉⴳ, ⴷⴷⵓⵏ ⴰⴷ ⴳⵎⵔⵏ ⴷⴷⵓⴱ, ⴰⴼⵉⵏ ⴷⴷⵓⴱⴱ ⵎⴰⵛⴰ ⵉⵃⵓⴼ ⴷ ⵖⵉⴼⵙⵏ ⴰⵎⵎ ⵡⵓⵙⵎ. ⵀⴰⵏⵏ ⴰⵙⴱⴱⴻⴱ ⵏⵏⵙⵏ ⵓⵔ ⵣⵣⵉⵢⵙ ⵉⵍⵍⵉ ⵛⴰ ⵎⴰⵛⴰ ⵎⵉⵙⵎ ⴰⵢ ⵙⵙⵓⴼⵓⵖⵏ ⵉⵅⴼⴰⵡⵏ ⵏⵏⵙⵏ. ⵢⴰⵏ ⵢⵓⵍⵢ ⵅⴼ ⵢⵓⵏ ⵓⵙⴽⵍⵓ ⵡⴰⵢⵢⴰⴹ ⵉⵇⵕⴼ ⴱⵣⴰⵢⴷ ⵏ ⵕⵕⵅⴰⵎ. ⵉⴳⵏ ⵅⴼ ⵜⵉⵏⵣⴰⵔ, ⵉⵢ ⴰⵎⵎ ⵓⵎⵜⵜⵉⵏ, ⵉⴱⴱⵢ ⵓⵏⴼⵓⵙ, ⵉⴷⴷⵅ ⴷⴰ ⵜⵜⵉⵏⵉⵏ ⵓⵔ ⴷⴰ ⵉⴳⵎⵎⵔ ⴷⴷⵓⴱⴱ ⴰⵎⵜⵜⵉⵏ, ⵓⵏⵏⴰ ⵉⴳⴳⵏⴻⵏ ⴷ ⵓⵏⵏⴰ ⵉⴱⴱⵉⵏ ⵓⵏⴼⵓⵙ. ⵢⵉⵡⴹ ⴷ ⵙⵉⴷⵉ ⴷⴷⵓⴱⴱ, ⵉⵡⴷⴷ ⴳ ⵓⴷⴷⵏⴷⵓⵎ ⵏⵏⴰⵅ: ⵢⴰⵏⵏⴰⵢ ⵜⴰⵖⵚⵚⴰ ⵏⵏⴰⵅ, ⵉⵏⵏⴰ ⴷ ⴰⵎⵜⵜⵉⵏ; ⵉⴱⵕⵕⵎ ⵜ, ⵉⵄⴰⵡⴷ ⵉⴱⵕⵕⵎ ⵜ, ⵉⵙⵇⵕⵕⴱ ⵉⵏⵉⴼⵉⴼ ⵏⵏⵙ, ⴰⵔ ⵉⵛⵟⵟⵓ: ⵉⵏⵏⴰ: " ⴰⵎⵜⵜⵉⵏ ⴰⵢⴰ, ⴰⴷ ⴼⴼⵖ ⵙⵙⵢⵉ, ⵉⵕⵥⵎ ⵉ ⵉⵍⵍⵉⴼ. " ⴹⴰⵔ ⵜ ⵉⵡⴰⵍⵉⵡⵏ ⴰⴷ, ⴷⴷⵓⴱⴱ ⵉⴷⴷⴰ ⵉⴽⵍⵎ ⵖⵔ ⵜⴰⴳⴳⴰⵏⵜ. ⵢⴰⵏ ⵣⴳ ⵉⵙⴱⴱⴰⴱⵏ ⵏⵏⵅ ⵉⴳⴳⵯⵣ ⴷ ⵣⴳ ⵏⵏⵉⵢ ⵓⵙⴽⵍⵓⵓ, ⵢⴰⵣⵣⵍ ⵖⵔ ⴰⵙⵎⵓⵏ ⵏⵏⵙ, ⴰⴷ ⴰⵙ ⵢⵉⵏⵉ ⵉⵕⵖⵓⴷⴰⵅ, ⵓⵔ ⴰⵅ ⵉⵙⴰ ⵛⴰ ⵖⴰⵙ ⵉⵙ ⵏⴳⴳⵯⴷ. ⵉⵙⴰⵍ ⴰⵙⵎⵓⵏ ⵏⵏⵙ ⵉⵏⵏⴰ ⴰⵙ " ⵉⵡⴰ ⵎⴰⵏⵉ ⴰⵙⵍⵉⵅ ⵏ ⵓⵎⵓⴷⴷⵔ? ⵎⴰⵢⴷ ⴰⵛ ⵉⵏⵏⴰ ⴳ ⵓⵎⵥⵥⵓⵖ? ⵉⵏⵎⴰⵍⴰ ⵛ ⵉⵏⵏ ⵎⵍⵉⵃ, ⵉⴱⵕⵕⵎ ⵙ ⵡⴰⵅⴱⴰⵛⵏ ⵏⵏⵙ. ⵉⵏⵏⴰ ⴰⵙ ⵉⵏⵏⴰ ⵉ: ⴰⴷ ⵓⵙⴰⵔ ⵜⵣⵣⵏⵣⴰⵜ ⴰⵙⵍⵉⵅ ⵏ ⴷⴷⵓⴱⴱ ⴰⵢⵏⵏⴰ ⵓⵔ ⵜ ⵜⴰⵏⵏⴰⵢⵜ ⵉⵜⵓⵜⵜⵢ ⵙ ⴰⵛⴰⵍ. " 19- ⴰⵖⵢⵓⵍ ⵉⵍⵙⴰⵏ ⴰⵙⵍⵉⵅ ⵏ ⵉⵣⵎ ⵉⵍⵙⴰ ⵓⵖⵢⵓⵍ ⴰⵙⵍⵉⵅ ⵏ ⵉⵣⵎ ⵓⴽⵯⴰⵏ ⴰⵔ ⵉⵙⵙⵅⵍⴰⵄ ⴽⵓⵍⵍⵓ ⵎⴰⵢⴷ ⵉⵍⵍⴰⵏ ⵜⴰⵎⴰ ⵏⵏⵙ ⵡⴰⵅⵅⴰ ⵓⵔ ⵉⵢⵢⵉ ⵖⴰⵙ ⴰⵎⵓⴷⴷⵔ ⵡⴰⵔ ⴰⴷⴷⵓⵔ, ⴰⵔ ⵉⵙⵙⵔⵢⵉⵢⵢⵉ ⴽⵓⵍⵍ ⴰⵎⴰⴷⴰⵍ. ⵉⵎⵉⵍ ⵉⴼⴼⵖ ⴰⵙ ⵢⴰⵏ ⵟⵕⴼ ⵏ ⵓⵎⵥⵥⵓⵖ ⴷⴰⵢ ⵙⵙⵏⴻⵏ ⴰⴼⵔⵔⵓⵖ ⵏ ⵓⵎⵄⵉⵡⵔⵜ. ⵡⵉⵏⵏⴰ ⵓⵔ ⵉⵙⵙⵉⵏⴻⵏ ⵜⵉⴷⵙⵜ, ⴷⴰ ⵜⵜⵕⵄⴰⴱⵏ ⴳ ⵓⵏⵏⴰ ⵉⴳⵎⵎⵔⵏ ⵉⵣⵎⴰⵡⵏ ⵙ ⵓⴹⵔⵡⵉⵢ ⵏ ⵜⵙⵉⵔⵜ. ⵛⵉⴳⴰⵏ ⵏ ⵎⵉⴷⴷⵏ ⴳ ⴼⵔⴰⵏⵙⴰ ⴰⴷⴰ ⵉⵜⵜⵉⵏⵉⵏ ⵜⴰⵏⴼⵓⵙⵜ ⴰⴷ ⴰⴷⴷⴰⵢ ⵉⴳ ⵓⵛⴰⴱⴰⵕ ⵡⵉⵏ ⵉⵎⵏⴰⵢⵏ ⵍⵍⴰ ⵉⵜⵜ ⴰⵜⵉⴳ ⵏ ⵏⵉⵢⵢ ⵓⵣⴳⵏ ⴳ ⵜⵙⴰⵔⵜ ⵏⵏⵙⵏ. ⵜⴰⴳⵣⵣⵓⵎⵜ 6 1- ⵉⵣⵎ ⴷ ⵓⵏⴳⵎⴰⵔ ⴰⵎⵃⵏⵊⴼ ⴰⴷ ⵉⵜⵜⵉⵔⵉⵏ ⵜⴰⵏⴳⵎⴰⵔⵜ, ⵢⵓⵛⴽⴰ ⴰⵙ ⵢⴰⵏ ⵉⴳⴷⵉ ⴰⵚⵚⵉⵍⵉ, ⵉⵏⵏⴰ ⴷ ⵉⵙ ⵜⴻⵜⴻⵛⴰⵏ ⵉⵣⵎⴰⵡⵏ, ⵉⵥⵕⴰ ⵢⴰⵏ ⵓⵎⴽⵙⴰ ⵉⵏⵏⴰ ⴰⵙ: " ⵄⴰⴼⴰⵛ ⵙⵏⵉⵜ ⵉ ⴰⵣⴷⴷⵓⵖ ⵏ ⵉⵎⵉⵛⵕ ⴰⴷ, ⴷⴷⵉⵅ ⴷ ⵔⵉⵅ ⴰⴷ ⴰⵙ ⴼⵔⵓⵅ. " ⵉⵏⵏⴰ ⴰⵙ ⵓⵎⴽⵙⴰ: " ⴷⴷⵓ ⵙ ⴰⵏⵜⵍⴰ ⵏ ⵄⴰⵔⵉ ⵉⵏⵏ. ⵏⴽⴽ ⴰⵙ ⴰⴽⴽⵅ ⴰⵃⵓⵍⵉ ⴽⵓ ⴰⵢⵓⵔ, ⴰⵔ ⵙⵙⴰⵔⴰⵅ ⵉⵎⵛⵉⵏⵏⴰ ⵔⵉⵅ ⵀⵏⵏⴰⵅ. " ⵏⵉⵜⵏⵉ ⴰⵔ ⵙⴰⵡⴰⵍⵏ, ⵀⴰ ⵉⵣⵎ ⵉⴼⴼⵖ ⴷ ⴰⵔ ⵉⵜⴰⵣⵣⵍⴰ. ⵉⵇⵇⵉⵎ ⵓⵎⵄⵉⵡⵕⵜ ⴷⴰ ⵉⵜⵜⵉⵏⵉ ⵙ ⵄⵏⵡⴰ: " ⴰ ⴰⵕⴱⴱⵉ, ⵙⵏⵄⵜ ⵉ ⵛⴰⵏ ⵡⵓⴼⵓⵔ, ⵏⵏⴰ ⵉⵜⴼⵓⴽⴽⵓⵏ! " ⵜⵚⴰⵕⵜ ⵏ ⵙⵜⵉⵜⵜ ⵍⵍⴰ ⵜⵜⴹⵀⴰⵕ ⴰⴷⴷⴰⵢ ⵏ ⵏⵉⵍⵉ ⴳ ⵡⴰⵎⵎⴰⵙ ⵏ ⵉⵎⵏⵖⵉ ⵓⵔ ⵉⴷⴷ ⴰⴷ ⵏⵙⵎⵜⵜⵓⵢ ⴰⵡⴰⵍ ⵏⵅⴷⴷ ⴰⴷ ⵏⵔⵡⵍ ⴰⴷⴷⴰⵢ ⵟⵉⵇⵇⵉⵚⵏⵜ. 2- ⵜⴰⴼⵓⵛⵜ ⴷ ⵓⵣⵡⵓ ⴰⵣⵡⵓ ⴷ ⵜⴰⴼⵓⵢⵜ ⴰⵏⵏⴰⵢⵏ ⵢⴰⵏ ⵓⵏⵎⵓⴷⴷⵓ ⴰⵎⵙⵙⵄⴷ ⵉⵎⵏⵏⵄⵏ ⵉ ⵓⵎⵜⵏⴰ. ⵉⴽⵍⵎ ⵓⵎⵡⴰⵏ ⴰⴷⴷⴰⵢ ⵉⵖⵓⴷⵓ ⵍⵃⴰⵍ ⵉ ⵉⵏⵎⵓⴷⴷⴰ: ⴷⴰ ⵉⴽⴽⴰⵜ ⵓⵏⵣⴰⵕ, ⵜⴼⴼⵖ ⴷ ⵜⴰⴼⵓⵢⵜ, ⴰⵔ ⵜⵄⵍⵍⵎ ⵜⵙⵍⵉⵜ ⵏ ⵓⵏⵥⴰⵕ ⵉ ⵡⵉⵏⵏⴰ ⵉⵔⴰⵏ ⴰⴷ ⵉⴼⴼⵖ ⴰⴷ ⵉⵄⴷⵍ ⵜⵉⵎⵍⵙⴰ ⵏⵏⵙ ⴳ ⵡⴰⵢⵓⵔⵏ ⴷ ⵉⴷⴷⴰⵏ. ⵉⵔⵓⵎⵉⵏ ⵓⵔ ⵓⵎⵉⵏⴻⵏ ⴰⵢⴰ ⵏⵏⴰ ⴷⴰ ⵜⵙⵍⵍⴰⵏ. ⵢⵓⵏ ⵡⴰⵙⵙ ⴰⵍⵍ ⵉⴽⴽⴰⵜ ⵓⵏⵥⴰⵕ, ⵉⴷⴷⵓⴷ ⵓⵎⵜⵏⴰ: ⵜⴼⴼⵓ ⴷ ⴰⵏⵎⵓⴷⴷⵓ ⵏⵏⵅ ⵉⵍⵙⴰ ⵜⴰⵇⴱⴱⵓⵜⵜ ⵜⴰⵣⵓⵔⴰⵔⵜ ⵏ ⵜⴰⴹⵓⵟ ⵉⵏⵏⴰ ⴰⵙ ⵓⵣⵡⵓ: " ⵉⵏⵏⴰ ⵡⴰ ⵉⵎⵏⵄ ⵉ ⵓⵎⵜⵏⴰ; ⵉⵎⵉⵍ ⵉⵜⵜⵓ ⵎⵛ ⵔⵉⵙ ⴰⴷ ⵚⵓⴹⵅ ⵉⴷⴷ ⴰⴷ ⵜⵢⵔⵅ ⵙ ⵜⵇⴱⴱⵓⵜ ⵏⵏⵙ. ⴰⵙⴼⵓⵔⵓⴹ ⴰⴷ ⵉⵇⴷⴷ ⴰⴷ ⴰⵅ ⵢⵉⵄⵊⵉⴱ: ⴰⴷ ⴰⵛ ⵙⵏⵄⵜⵅ? - ⴰⴷ ⵏ ⵚⵓⵃⵕⴰⵎ ⴱⴰ ⵛⵉⴳⴰⵏ ⵡⴰⵡⴰⵍ, ⵎⴰⴳⴳ ⵖⵉⵢⵏ ⴰⴷ ⵉⵄⵔⵔⴰ ⵉⵖⵉⵕⵏ ⵏ ⵓⵎⵏⴰⵢ ⴰⴷ ⵎⵏⵉⴷⴰⵅ. ⴱⴷⵓ, ⵇⴰⴷ ⴽ ⴰⴷⵊⵅ ⴰⴷ ⵙⵍⵍⵓⵙⵜ ⴰⵛⵛⵉⵄⵏ ⵉⵏⵓ " ⵉⵚⵓⴹ ⴱⵓ ⵕⵕⴰⴱⵓⵥ ⵏⵏⵅ, ⵉⵙⴽⴽⵔ ⵛⵓⵢⵢⴰⵏ ⵏ ⵜⵎⵛⵉⴽⵯⴰⵛ ⵉⵙⵜⵓⵜⵜⵢ ⵜⵉⵢⴷⵔⵉⵏ, ⵉⵙⵎⵍⴻⵍⵍⵢ ⵉⵖⵔⵔⴰⴱⵓⵜⵏ: ⴰⵢⴰ ⴽⵓⵍⵍⵜ ⵅⴼ ⵢⴰⵜ ⵏ ⵜⵇⴱⴱⵓⵜⵜ. ⵉⵎⵉⵍ ⵓⵔ ⴰⵙ ⵉⵙⴰⵔ ⵡⴰⵍⵓ ⵉ ⵓⵎⵏⴰⵢ ⵖⴰⵙ ⵉⴹⵢⵢⵄ ⵓⵣⵓ ⵍⵓⵇⵜ ⵏⵏⵙ ⵜⵓⵍⵢ ⴷ ⵜⴰⴼⵓⵢⵜ ⵜⵚⴼⴹ ⵉⴳⵏⵏⴰ, ⵜⴽⵍⵎ ⵊⴰⵊ ⵏ ⵜⵖⵚⵚⴰ ⵉ ⵓⵎⵏⴰⵢ, ⴰⵍⵍⵉⴳ ⵜⵉⵡⴹ ⴷⴷⴰⵡ ⵏ ⵜⵇⴱⴱⵓⵜ ⴰⵍⵍ ⵉⵙⵔⵔⵢ ⵜⵉⴷⵉ, ⵉⴽⴽⵙ ⵜⴰⵇⴱⴱⵓⵜ ⵏⵏⵙ ⵉⵢⵔ ⵉⵙⵙ. ⵢⵓⴼ ⵓⵍⵖⵓⵖⵢ ⵜⴰⴷⵓⵙⵉ ⵜⴰⵃⵢⵓⴹⵜ. 3- ⴱⵓ ⵍⴰⵚⵍ ⴷ ⵓⵅⵎⵎⴰⵙ ⵢⵓⵏ ⴱⵓ ⵍⴰⵚⵍ ⵉⵔⴰ ⴰⴷ ⵉⵛⴼ ⵢⵉⵜ ⵏ ⵉⴳⵔⴰⵏ ⵉ ⵛⴰ ⴰⴷ ⵜⵏ ⵉⴽⵔⵣ. ⵉⴽⴽ ⴰⴱⵔⵔⴰⵃ, ⴷⴷⵓⵏ ⴷ ⵎⴷⴷⵏ, ⴽⵓ ⵢⴰⵏ ⴷ ⵎⴰⵢ ⴷ ⵉⵛⴼⴰ, ⴰⵔ ⵙⵙⴼⵍⵉⴷⵏ; ⴽⵓ ⵢⴰⵏ ⴷ ⵎⴰⵢ ⴷ ⴰⵔ ⵉⵜⵜⵉⵏⵉ; ⵢⴰⵏ ⵉⵏⵏⴰ ⵀⴰⵏ ⵉⴳⵔⴰ ⴰⴷ, ⵉⵛⵇⵇⴰ, ⵓⵔ ⵖⵉⵔⵙ ⴰⴱⵔⵉⴷ, ⵡⴰⵢⵢⴰⴹ ⵉⵏⵏⴰ ⴰⵙ ⴷ ⵙⵜⵉⵜⵜ. ⴰⵍⵍⵉⴳ ⴷⴰ ⵜⵎⵙⴰⵙⴰⵏ, ⵢⴰⵏ ⴷⵉⵢⵙⵏ, ⴰⵚⴰⴹ ⵏⵏⵙⵏ, ⵉⵢ ⵛⵡⵉⵢⵢ ⴰⵎⵃⵢⵓⴹ ⵉⵇⴰⵡⵍ ⵢⴰⵏ ⵡⴰⵜⵉⴳ, ⵎⴰⵛⴰ ⵙ ⵛⵛⵕⴹ ⵉⵏⵏⴰ ⴰⵙ ⴰⴷ ⵉ ⵜⴰⴷⵊⵜ ⴰⴷ ⵢⵅ ⴰⵢⵏⵏⴰ ⵔⵉⵅ ⴰⴷⴷⴰⵢ ⵛⵕⵓⵅ ⴳ ⵓⵏⴱⴷⵓ ⵏⵅⴷⴷ ⴳ ⵜⴳⵔⵙⵜ, ⵢⵉⵍⵉ ⵓⵎⵜⵏⴰ ⵏⵅⴷⴷ ⵜⵕⵖⴰ ⵜⴰⴼⵓⵢⵜ, ⴳ ⵜⵖⵓⵕⴰⵕⵜ ⵏⵅⴷ ⴳ ⵓⵏⵥⴰⵕ. ⵉⵇⴱⵍ ⴰⵙ ⴱⵓ ⵉⴳⵕ. ⵣⵎⵎⵎⴻⵎⵏ ⵍⴽⵓⵏⵜⵔⴰ; ⵢⴰⵎⵥ ⵓⵎⴷⴷⴰⴽⵯⵍ ⵏⵏⵅ ⵉⴳⵔⴰⵏ ⵉⵉⵄⴰⵢⴷ ⴷ ⵓⵏⵥⴰⵔ, ⴰⵣⵡⵓ, ⵖⵓⴷⴰⵏ ⴰⵙ ⵉⵇⴳⴳⵯⴰⵙⵏ ⵙⵏⴰⴼⵄⵏ ⴰⴳⴳⵯⴷ ⵡⵉⵏⵏⴰ ⵉⴽⵔⵣⵏ ⴰⵙⴳⴳⵯⴰⵙ ⵏⵏⴰ. ⵢⵓⵍⵉ ⵙⵙⵄⴷ ⵏⵏⵙⵏ: ⵉⵀⵢⵢⴰ ⴰⵙⵏ ⵓⵙⴳⴳⵯⴰⵙ, ⵉⵄⴰⵢ ⴷ ⴷ ⵓⵏⴱⴷⵓ ⴳⴳⵓⴷⵢⵏ ⵉⵎⵏⴷⵉ. ⵓⵔ ⴰⵙ ⵉⵄⵊⵉⴱ ⵍⵃⴰⵍ ⵉ ⴱⵓ ⵉⴳⵔ. ⴰⵙⴳⴳⵯⴰⵙ ⵡⵉⵙⵙⵉⵏ, ⵜⵄⴰⵢⴷ ⴷ ⵜⵖⵓⵔⴰⵔⵜ, ⵓⵔ ⵢⵓⵙⵢ ⵛⴰ ⵎⴰⵛⴰ ⴰⴷⵊⴰⵔⵏ ⵏⵏⵙ ⵉⵄⴰⵢⴷ ⴷ ⴰⵙⵏ ⵓⵏⴱⴷⵓ. ⵓⵔ ⵢⵓⴼ ⵎⴰⵢ ⴷ ⵉⵜⴳⴳⴰ. ⵉⵅⵚ ⴰⴷ ⵏⵢ ⴷ ⵏⵜⵜⴰⵎⵏ ⵙ ⵜⵉⵔⵔⴰ ⵏ ⵕⴱⴱⵉ ⵏⵜⵜⴰ ⴰⴳⴳ ⵙⵙⵏⴰⵏ ⴰⵢ ⵏⵏⴰ ⴰⵅ ⵉⵙⴳⴳⴷⵏ ⴷ ⵓⵢⵏⵏⴰ ⵉⵅⵅⴰⵏ. 4- ⴰⴼⵓⵍⵍⵓⵙ ⴷ ⵓⵎⵓⵛⵛ ⴷ ⵎⴻⵎⵎⵉⵙ ⵏ ⵓⵖⵕⴹⴰ ⵢⴰⵏ ⵎⴻⵎⵎⵉⵙ ⵏ ⵓⵖⵕⴹⴰ, ⵉⵙⵓⵍ ⵉⵎⵥⵥⵉⵢ, ⵓⵔ ⵜⴰ ⵢⴰⵏⵏⴰⵢ ⵡⴰⵍⵓ, ⵛⵡⵉⵢ ⴰⵢ ⵜⴳⵎⵔⵏ. ⵀⴰ ⵎⵉⵙⵎ ⴰⴷⴰ ⵉⵜⵇⵇⵉⵙ ⵜⴰⵎⴰⵙⴰⵔⵜ ⵏⵏⵙ ⵉ ⵎⴰⵢⵙ: " ⴽⴽⵉⵅ ⵓⵔ ⵉⵏⵏ ⵏ ⵍⵄⵡⴰⵔⵉ ⵉⵏⵏ ⵉⵢⴰⵏ ⴰⵎⵏⵉⵔ ⵙ ⵜⴰⵎⴰⵣⵉⵔⵜ ⴰⴷ, ⴰⵔ ⵜⵏⵇⴰⵣⵅ ⴰⵎⵎ ⵛⴰ ⵏ ⵓⵖⵕⴹⴰ ⴰⵎⵥⵥⵢⴰⵏ ⵏⵏⴰ ⵉⵔⴰⵏ ⴰⴷ ⵉⵍⵎⴷ, ⴷⴰⵢ ⵀⴰⵏ ⵙⵉⵏ ⵏ ⵉⵎⴷⴷⵓⵔⵏ ⵉⵡⵉⵏ ⴷ ⴰⵔⴰⵄⴰ: ⵢⴰⵏ ⵉⵍⵖⵓⵖⵢ, ⵉⵡⵀⵏ ⵍⵍⴰ ⵉⵙⴽⵙⵓ, ⵡⴰⵢⵢⴰⴹ ⵓⵔ ⵉⵔⵉ ⴰⴷ ⵉⵔⵚⵚⴰ, ⵓⵔ ⵜⵔⵚⵚⴰ ⵜⵡⵏⴳⵉⵎⵜ ⵏⵏⵙ; ⵀⴰ ⵉⵣⵓⵔ ⴰⵙ ⵡⴰⵡⴰⵍ, ⵀⴰ ⵉⴳⴰ ⴰⵙ ⵢⴰⵜ ⵏⵜⴰⵣⵣⵓⵎⵜ ⵏ ⵓⴽⵙⵓⵎ ⵏⵏⵉⵢ ⵉⵅⴼ ⵏⵏⵙ ⵏⵏⴰ ⵉⵢⴰⵏ ⴰⵎⵎ ⵛⴰⵏ ⵓⴼⵓⵙ ⵉⴱⴷⴰⵏ ⴳ ⵉⴳⵏⵏⴰ ⵉⵢⵢⴰ ⴰⵎⵎⵉ ⵉⵔⴰ ⴰⴷ ⵢⴰⵢⵍⵍ, ⴷⴰⵢ ⵉⴼⵙⵔ ⴰⵊⵍⴰⵍ ⵏⵙ ⵜⴼⵓⵍⵜⵓⵜ. " ⵣⵣⵉⵅ ⴰⴼⵓⵍⵍⵓⵙ ⴰⵢⴷ ⴷⴰ ⴰⵙ ⵉⵜⵜⵉⵏⵉ ⵓⵖⵕⴹⴰ ⴰⵎⵥⵥⵢⴰⵏ ⵉ ⵎⴰⵢⵙ ⴰⵎⵎⵉ ⴰⵔ ⵉⵙⴰⵡⴰⵍ ⵅⴼ ⵛⴰⵏ ⵓⵎⵓⴷⴷⵔ ⴷ ⵉⴷⴷⴰⵏ ⵣⴳ ⵎⴰⵔⵉⴽⴰⵏ. ⵉⵏⵏⴰ ⴰⵙ ⴰⵔ ⵉⴽⴽⴰⵜ ⵜⵉⵖⵎⵉⵡⵉⵏ ⵏⵏⵙ ⵙ ⵉⴼⴰⵙⵙⵏ ⴷⴰⵢ ⵉⵢ ⵛⵉⴳⴰⵏ ⵏ ⵓⴹⵕⵡⵉⵢ ⴷ ⵚⵚⴹⴰⵄ ⴰⵍⵍⵉⴳ, ⵙ ⵍⵄⵡⴰⵏ ⵏ ⵎⵓⵍⴰⵏⴰ, ⵢⵉⵅ ⴰⵎⵎ ⵛⴰⵏ ⵓⵎⵃⵢⵓⴹ, ⴷⴰⵢ ⵔⵓⵍⵅ ⵙ ⵛⵉⴳⴰⵏ ⵏ ⵜⵉⵡⴷⵉ, ⴰⵔⵜⵉ ⵜⵔⴳⴳⵎⵅ ⴳ ⵊⴰⵊ ⵏ ⵡⵓⵍ ⵉⵏⵓ. ⵎⵔ ⵉⴷⴷ ⵉ ⵏⵜⵜⴰ ⵍⵍⵉⵅ ⵎⵢⴰⵙⵙⴰⵏⵅ ⴷ ⵓⵎⵓⴷⴷⵔ ⵏⵏⴰⵅ ⵏⵏⴰ ⵉⵍⵖⵓⵖⵢⵏ: ⵏⵏⴰ ⵉⵖⵓⴷⴰⵏ ⴰⵎⵎ ⵏⴽⴽⵉⵏⵜ, ⵉⵖⵣⵣⵉⴼ ⴰⵙ ⵓⵊⵍⴰⵍ, ⴷⵉⴳⵢ ⵍⵃⵢⴰ. ⵙ ⵢⴰⵏ ⵓⵔⴰⵄ ⵏ ⴷⴷⵔⵡⵉⵛ, ⴰⵀⴰ ⴷⴰ ⵙⴼⵍⵉⵍⵍⵉⵢⵏⵜ ⵡⴰⵍⵍⵏ ⵏⵏⵙ; ⵏⴽⴽ ⵏⵏⵉⵅ ⵄⵣⵣⴰⵏ ⵖⵉⴼⵙ ⵉⵖⵕⴹⴰⵢⵏ: ⵉⵎⵊⵊⴰⵏⴻⵏ ⵏⵏⵙ ⴳⴰⵏ ⴰⵎⵎ ⵡⵉⵏⵏⵅ. ⵉⵎⵛⵉ ⵏⵏⴰ ⵔⵉⵅ ⴰⴷ ⵖⵉⵔⵙ ⵙⵙⵓⵔⴼⵅ ⵉⵙⵙⵅⵍⵄⵉ ⵡⴰⵢⵢⴰⴹ ⵜⵏⵏⴰ ⴰⵙ ⵎⴰⵢⵙ: ⴰ ⵎⴻⵎⵎⵉ ⵀⴰⵏ ⴰⵎⵓⴷⴷⵔ ⵏⵏⴰ ⵅⴼ ⵜⴰⵙⴰⵡⴰⵍⵜ, ⵉⵙⵎ ⵏⵏⵙ ⴰⵎⵓⵛⵛ, ⵀⴰⵜⵉⵏ ⵉⴼⴼⵔ ⵜⵉⴷⵉⵙⵜ ⵏⵏⵙ ⴳ ⵜⴼⵔⴰⵙ ⵏⵏⵙ ⵉⵏⵢⵔ ⴰⵅ ⵍⵄⴷⴰⵡⵜ ⵏⵏⴰ ⵓⵙⴰⵔ ⵉⵜⵜⵓ ⵉⵎⴰⵔⴰⵡⵏ ⵏⵏⵅ. ⴰⵎⵓⴷⴷⵔ ⵢⴰⴹⵏⵉⵏ, ⵡⴰⵅⵅⴰ ⵓⵔ ⴰⵅ ⵉⵔⵉ ⴰⵡⴷ ⵢⴰⵏ ⵍⴱⴰⵙ, ⵀⴰⵜⵉⵏ ⵉⵙⵓⵍⴰⴷ ⵉⵢⵢ ⵓⵜⵛⵉ ⵏⵏⵅ. ⴰⵎⵎⴰ ⴰⵎⵓⵛⵛ, ⵀⴰⵜⵉⵏ ⵏⴽⵯⵏⴽⵯⵏⵉ ⴰⴳⴳ ⵢⴰⵏ ⴰⵙⵏⵡⵉ ⵏⵏⵙ. ⵅⵓⵔ ⴰⵛ, ⴰⵎⵛⵉ ⵏⵏⴰ ⵜⴷⴷⵔⵜ, ⴰⴷ ⵜⵜⴰⵎⵏⵜ ⴳ ⵎⴷⴷⵏ ⵣⴳ ⵜⴼⵔⴰⵙ ⴷ ⵜⵉⴷⴷⵉ ⵏⵏⵙⵏ. " 5- ⴰⵄⵍⴱⵓⵏ ⴷ ⵓⴱⴰⵖⵖⵓⵙ ⴷ ⵉⵎⵓⴷⴷⵔⵏ ⵉⵎⵎⵓⵜ ⵢⴰⵏ ⵉⵣⵎ ⵏⵏⴰ ⵉⵢⴰⵏ ⴰⴳⵍⵍⵉⴷ ⴳ ⵜⵎⴰⵣⵉⵔⵜ ⵏⵏⵙ, ⴷⴰⵢ ⵙⵎⵓⵏⴻⵏ ⵉⵎⴷⴷⵓⵔⵏ ⴰⴳⵔⴰⵡ ⴰⴷ ⵢⵉⵏ ⵛⴰⵏ ⵓⴳⴳⵍⵉⴷ ⵢⴰⴹⵏⵉⵏ. ⵏⵣⵖⵏ ⴷ ⵜⵜⴰⵊ ⵏⵏ: ⵜⵍⵍⴰ ⵢⴰⵏⵜ ⴳ ⵓⵎⵓⵔ ⵏ ⵢⴰⵏ ⵓⵡⵚⴰⴹ. ⵇⵢⵢⵙⵏ ⵜ ⵖⵉⴼⵙⵏ ⴽⵓⵍⵍⵜⵏ, ⵉⵎⵉⵍ ⵓⵔ ⴷ ⵢⵓⵙⵉ ⵅⴼ ⴰⵡⴷ ⵢⴰⵏ: ⵛⵉⴳⴰⵏ ⵉⵎⵥⵥⵉⵢ ⴰⵙ ⵉⵅⴼ ⴱⵣⵣⴰⴼ, ⵡⵉⵢⵢⴰⴹ ⵉⵅⴰⵜⵔ ⴰⵙⵏ, ⵢⵓⵏ ⵖⵓⵔⵙ ⴰⵡⴷ ⴰⵕⵕⵉⵡⵏ. ⴰⵡⴷ ⴰⴱⴰⵖⵖⵓⵙ ⵉⵇⵢⵢⵙ ⵙ ⵜⴰⵜⵚⴰ: ⵙ ⵜⵉⵎⵔⵜ ⴰⵔ ⵉⵜⵇⵢⵢⴰⵙ, ⵉⵢⵢ ⵛⵉⴳⴰⵏ ⵏ ⵉⵚⵚⴼⵔⵉⵖⵏ, ⵛⵉⴳⴰⵏ ⵏ ⵉⵏⵟⵉⵄⵏ, ⴷ ⵎⴰⴳⴳⴰⵏ ⴰⵙⵅⵚⵕ ⵏ ⵜⴼⵉⵔⴰⵙ, ⵉⴽⵍⵎ ⵊⴰⵊ ⵏⵏⵙ ⴰⵎⵎⵉ ⵜⴳⴰ ⴷⴷⵓⵕ. ⵉⵎⵉⵍ ⵉⵄⵊⴱ ⴰⵙⵏ ⵓⵢⴰ ⴷ ⵉ ⵉⵎⵓⴷⴷⵔⵏ ⴰⵙⵉⵏ ⵜ ⴰⴷ ⵉⵢ ⴰⴳⵍⵍⵉⴷ: ⴽⵓⵢⴰⵏ ⵉⵙⵖⵓⴷⴰ ⴰⵙ ⵕⵕⴰⵢ. ⵉ ⵡⵓⵍ ⵏⵙ ⴰⵄⵍⴱⵓⵏ ⵓⵔ ⴰⵙ ⵉⵄⵊⵉⴱ ⵍⵃⴰⵍ, ⵡⴰⵅⵅⴰ ⵓⵔ ⵉⵙⴱⴰⵢⵏ ⴰⵢⵏⵏⴰ ⵙ ⵢⵓⵛⵢ. ⴰⵢⵏⵏⴰ ⴳ ⵉⴽⴽⴰ ⴷⴰⵜ ⵓⴳⵍⵍⵉⴷ ⴰⴷ ⴰⵙ ⵢⵉⵏⵉ ⵜⴰⵎⵙⵙⵄⵜ, ⵉⵏⵏⴰ ⴰⵙ: " ⴰ ⵙⵉⴷⵉ, ⵙⵙⵏⵅ ⵢⴰⵏ ⵎⴰⵏⵉ ⴳ ⵉⵍⵍⴰ ⵢⴰⵏ ⵍⵅⵣⵉⵏ ⵏⵏⴰ ⵓⵔ ⵉⵙⵙⵉⵏ ⴰⵡⴷ ⵢⴰⵏ ⵎⴰⵏⵉⴳ ⵉⵍⵍⴰ. ⵉⵡⴰ ⵍⵅⵣⵉⵏ ⴰⴷ, ⵉⵎⵛⵉⵏⵏⴰ ⴷⴰⵢ ⵜⵉⵏⵉ ⵓⵣⵔⴼ ⵏ ⵜⴳⵍⵍⵉⴷⵜ, ⵓⵔ ⵉⵢⵉ ⵖⴰⵙ ⵡⵉⵏⵛ ⴰ ⵙⵉⴷⵉ. " ⵉⴳⵔⵓⵔⵙ ⵓⴳⵍⵍⵉⴷ ⴰⵎⴰⵢⵏⵓ ⵅⴼ ⵉⵇⴰⵔⵉⴹⵏ, ⵉⴽⴽⵔ ⴰⵔ ⵉⵜⵜⴰⵣⵍⴰ ⵙ ⵉⵅⴼ ⵏⵏⵙ ⴱⴰⵔ ⴰⴷ ⵓⵔ ⵉⵜⵜⵓⵛⵎⵎⴰⵜ. ⵉⵎⵉⵍ ⵖⴰⵙ ⵜⴰⵣⵇⵇⵓⵔⵜ: ⵢⵉⵡⵉ ⴷ ⴰⵡⴰⵍ ⵉ ⵅⴼ ⵏⵏⵙ. ⵉⵏⵏⴰ ⴰⵙ ⵓⵄⵍⴱⵓⵏ ⵙ ⵉⵎⵉ ⵏ ⴰⵢⵜ ⵓⴳⵔⴰⵡ: " ⵉⵙ ⵜⵙⵓⵍ ⵜ ⵍⵍⴰ ⵜⵔⵣⵣⵓⵜ ⴰⴷ ⵜⵣⵡⴰⵔⴼⵜ ⴰⵡⴷ ⴷⵖⵉ ⵡⴰⵅⵅⴰ ⵓⵔ ⵜⵙⵙⵉⵏⵜ ⵜⴰⵏⵣⵣⴰⵔⴼⵓⵜ ⵅⴼ ⵉⵅⴼ ⵏⵏⵛ? " ⴽⴽⵙⵏ ⴰⵙ ⵜⴰⵏⴱⴰⴹⵜ: ⴷⴰⵢ ⵎⵙⴰⵙⴰⵏ. ⵙⵙⵏⴻⵏ ⵉⵙⵓⵔ ⴷⴰ ⴷ ⵉⵜⵜⴰⵙⴰ ⵜⵜⴰⵊ ⵖⴰⵙ ⵛⴰⵏ ⵎⴷⴷⵏ ⵉⴷⵔⵓⵙⵏ. 6- ⴰⵙⵔⴷⵓⵏ ⴰⵎⵃⵏⵊⴼ ⵙ ⵉⵎⴰⵔⴰⵡⵏ ⵏⵏⵙ ⴰⵙⵔⴷⵓⵏ ⵏ ⵢⴰⵏ ⵟⴰⵍⴱ ⵉⵎⵕⴹ ⵙ ⵓⵃⵏⵊⵉⴼ, ⵓⵔ ⴷⴰ ⵉⵜⴼⵙⵜⴰ ⵣⴳ ⵡⴰⵡⴰⵍ ⵍⵍⴰ ⵉⵙⴰⵡⴰⵍ ⵖⴰⵙ ⵅⴼ ⵎⴰⵢⵙ ⵜⴰⴳⵎⴰⵔⵜ, ⵏⵏⴰ ⵖⴼ ⴷⴰ ⵉⵜⵇⵇⵉⵙ ⵛⵉⴳⴰⵏ ⵏ ⵜⵙⴰⵔⵜ: ⵜⴽⴽⴰ ⵜⴳⴰ ⴰⵢⴰ, ⵜⴽⴽⴰ ⵜⵢⴰ ⴰⵢⵉⵏⵏ. ⵎⴻⵎⵎⵉⵙ ⵉⵔⴰ ⴰⴷ ⵉⵢ ⴰⵢⴰ, ⴰⴷ ⵉⵢ ⴰⵢⵉⵏⵏ ⴱⴰⵔ ⵓⵔ ⵜ ⵜⴻⵜⵜⵜⵓⵏ ⵎⴷⴷⵏ. ⵉⵏⵏⴰ ⵉⴷⴷⴰ ⴰⴷ ⵕⴹⵓⵅ ⴰⴷ ⵅⴷⵎⵅ ⵖⵓⵔ ⵓⵎⵙⴰⵙⴼⵔ. ⴰⵍⵍⵉⴳ ⵉⵡⵙⵙⵉⵔ, ⴰⵡⵉⵏⵜ ⵖⵔ ⵜⵙⵉⵔⵜ. ⵄⴰⴷ ⴰⴳⴳ ⵛⵜⵢ ⵉⴷⴷ ⴱⴰⴱⴰⵙ ⴰⴳⴳ ⵢⴰⵏ ⴰⵖⵢⵓⵍ. ⴰⴷⴷⴰ ⵓⵔ ⵉⵖⵓⴷⵉ ⵓⵅⵓⴱ ⵖⴰⵙ ⴳ ⴰⵏⵏⵍⵉ ⵉ ⵓⴼⵖⵓⵍ, ⴷⵉⵎⴰ ⵍⵍⴰ ⵉⵜⵜⵉⵍⵉ ⵎⴰⵅⴼ ⴷⴰ ⵏⵜⵜⵉⵏⵉ ⵉⵣⵉⵍ ⵓⵙⴽⴽⵉⵏ. 7- ⴰⵡⵙⵙⴰⵔ ⴷ ⵓⵖⵢⵓⵍ ⵉⵏⵢ ⵢⴰⵏ ⵓⵡⵙⵙⴰⵔ ⴰⵖⵢⵓⵍ ⵏⵏⵙ ⴰⵔ ⵉⵜⴷⴷⵓ ⵏⵜⵜⴰ ⵢⵉⵡⴹ ⵏⵏ ⵢⴰⵏ ⵉⴳⵔ ⴱⵓ ⵜⵓⴳⴰ ⴷ ⵉⵊⴷⵊⵉⴳⵏ ⵉⵕⵥⵎ ⴰⵙ ⴷⵉⵢ ⵙ, ⴷⴰⵢ ⵉⵃⵓⴼ ⵊⴰⵊ ⵏ ⵜⵓⴳⴰ ⵜⴰⵃⵔⴰⵔⴰⵢⵜ, ⴰⵔ ⵉⵜⵎⵕⵕⵕⴰⵇ, ⴰⵔ ⵉⴽⵎⵎⵣ, ⴰⵔ ⵉⵜⵏⵇⵇⴰⵕ, ⴰⵔ ⵉⵜⵏⴰⵇⵇⴰⵣ, ⴰⵔ ⵉⵜⵜⵉⵔⵉⵔ, ⴰⵔ ⵉⵜⵜⴰⵡⵖ, ⴰⵍⵍⵉⴳ ⵉⵙⵙⵓⴽⴼ ⵛⵉⴳⴰⵏ ⵏ ⵉⴷⵖⴰⵕⵏ. ⵛⵡⵉⵢ ⵀⴰⵏⵏ ⴱⵓ ⵢⵉⴳⵔ ⵉⴷⴷⴰ ⴷ: " ⵔⵓⵍⴰⵅ ⴰⵢⴷ- ⴰⵙ ⵉⵏⵏⴰ ⵓⵡⵙⵙⴰⵔ. ⵉⵔⵓⵔⴰ ⵖⵉⴼⵙ ⵉⵎⵛⵔ ⵉⵏⵏⴰ ⴰⵙ: ⵎⴰⵅⴼ? ⵉⴷⴷ ⴰⴷ ⴳⵔⵉⵏ ⵙⵏⴰⵜ ⵏ ⵜⴱⴰⵔⴷⵉⵡⵉⵏ, ⵙⵉⵏ ⵏ ⵉⴷ ⵡⴰⴳⴳⵯⴰ? ⵉⵏⵏⴰ ⴰⵙ ⵓⵡⵙⵙⴰⵔ: ⵓⵀⵓ! ⴷⴰⵢ ⵉⵔⵡⵍ ⵉⵎⴰⵢ ⴷ ⵉⵢⴷⴷⴰⵏ ⵢⴰⴷ, ⵏⴽⴽ ⵡⵉⵏ ⵎⴷⴷⵏ ⴽⵓⵍⵍ. ⵔⵡⵍ ⵛⴳⴳ ⴰⴷⵊ ⵉ ⴰⴷ ⴰⵡⵖⵅ. ⴰⵄⴷⴰⵡ ⵏⵏⵅ ⵓⵔ ⵜ ⵉⵢⵉ ⵖⴰⵙ ⵓⵏⵏⴰ ⵎⵉ ⵏⴳⴰ ⵡⵉⵏⵙ ⵀⴰⵢⵉ ⵏⵏⵉⵅ ⴰⵡⵏⵜ ⵙ ⵡⴰⵡⵡⴰⵍ ⴰⵙⵔⴰⵇⵇⴰⵜ. " 8- ⵓⴷⴰⴷ ⵢⴰⵏⵏⴰⵢⵏ ⵉⵅⴼ ⵏⵏⵙ ⴳ ⵡⴰⵎⴰⵏ ⴰⵔ ⵉⵙⴽⵙⵉⵡ ⵢⴰⵏ ⵡⵓⴷⴰⴷ ⵜⵉⴷⴷⵉ ⵏⵏⵙ ⴳ ⵎⵓⵎⵎⵓ ⵏ ⵢⴰⵏ ⵓⵎⴷⴰ ⴷⴰⵢ ⵉⵄⵊⴱ ⴰⵙ ⵣⵣⵉⵏ ⵏ ⵡⴰⵛⵛⵉⵡⵏ ⵏⵏⵙ ⵉⵎⵉⵍ ⴱⵔⵉⵏⵜ ⵜ ⴳ ⵡⵓⵍ ⵏⵏⵙ ⵜⴹⴰⵕⵉⵏ ⵏⵏⵙ ⵏⵏⴰ ⵢⴰⵏⵏⴰⵢ ⴳⴰⵏⵜ ⴰⵎⵎ ⵉⵥⴹⵢⴰⵏ, ⵏⵏⴰ ⵓⵔ ⴷⴰ ⵜⴹⵀⴰⵕⵏ ⵊⴰⵊ ⵏ ⵡⴰⵎⴰⵏ. ⵉⵏⵏⴰ ⴰⵍⵍⵉⴳ ⵢⴰⵏⵏⴰ ⴰⵎⵍⵓ ⵏⵏⵙⵏ: " ⵉⵡⴰⵀⴰ ⴰⵎⵎⵣⵢⴰⵍ ⵣⴳ ⵉⴹⴰⵕⵏ ⵉⵏⵓ ⴰⵔ ⵉⵅⴼ! ⵢⵉⵡⴹ ⵏⵏ ⵉⵏⵏⵔ ⵉⵏⵓ ⵜⵉⴱⵔⵟ ⵏ ⵉⵎⴳⴰⵏⵏ ⵓⵖⵣⵉⴼⵏ: ⵉⴹⴰⵕⵏ ⵉⵏⵓ ⵓⵔ ⵉⴷ ⵔⵓⵔⵉⵏ ⵛⴰⵏ ⵍⵄⵣⵣ " ⵏⵜⵜⴰ ⴰⵔ ⵉⵙⴰⵡⴰⵍ, ⵜⴰⵔⵡ ⴷ ⵢⴰⵏ ⵡⵓⵛⵛⴰⵢ ⵉⵥⵥⵄ ⵜ. ⴱⴰⵔ ⴰⴷ ⵉⴽⴽⵙ ⵍⴰⵥ, ⵉⴽⵍⵎ ⵊⴰⵊ ⵏ ⵉⵙⴽⵯⵍⴰ. ⵜⴰⵙⵟⵟⴰ ⵏⵏⵙ ⵏⵏⴰ ⴰⵙ ⵉⵄⵊⴱⵏ, ⴽⵓ ⵜⵉⴽⴽⵍⵜ ⵜⵙⴱⴷⴷ ⵜ, ⵓⵔ ⵜ ⵉⴼⵓⴽⴽⴰⵏ ⵖⴰⵙ ⵉⴹⴰⵔⵏ ⵏⵏⵙ. ⴷⴰⵢ ⴰⵅ ⵉⵜⵜⵉⵄⵊⵉⴱ ⵣⵣⵉⵏ, ⴰⵔ ⵏⵙⵜⵓⵜⵜⵓⵢ ⵙ ⵓⵢⵏⵏⴰ ⴰⵙ ⵏⵙⵙⵏⴼⵓ; ⵢⵉⵜⵙ ⵏ ⵜⵉⴽⴽⴰⵍ ⵍⵍⴰ ⴰⵅ ⴷ ⵉⵜⵜⵔⴰⵔⴰ ⵣⵣⵉⵏ ⵖⴰⵙ ⴰⵅⵓⴱ. ⵓⴷⴰⴷ ⴰⴷ ⵓⵔ ⵉⵔⴹⵉ ⵉⴹⴰⵔⵏ ⵏⵏⴰ ⴰⵙ ⴷⴰ ⵉⵙⵔⵉⵔⵔⵉⵢ; ⵉⵛⴼ ⴰⵜⵉⴳ ⵉ ⵓⵙⵟⵟⴰ ⵏⵏⴰ ⵜ ⵉⵛⵔⴼⵏ. 9- ⵜⴰⵡⵜⵓⵍⵜ ⴷ ⵉⵛⴼⵔ ⵓⵔ ⵉⴷⴷ ⵜⴰⵣⵣⵍⴰ ⴰⵢ ⵏⵏ ⵜⵇⵉⵎⴰ, ⵉⵅⵚⵚ ⴰⴷ ⵏⵎⵓⵏ ⴷ ⵍⵓⵇⵜ. ⵟⴰⵡⵟⵓⵍⵜ ⴷ ⵉⵖⴼⵔ ⴰⴳⴳ ⵢⵓⴳⴳⴰ ⵅⴼ ⵓⵢⴰ. ⵉⵏⵏⴰ ⴰⵙ ⵉⵛⴼⵔ ⵉ ⵟⵓⵟⵓⵍⵜ: " ⴰⴷ ⵏⵎⵙⵓⵃⵕⴰⵎ, ⵎⵉⴷ ⴷⵉⵢⵏⵅ ⴰⴳⴳ ⵣⴳⴳⵓⵔⵏ ⵖⵔ ⴰⴹⵖⴰⵕ ⵉⵏⵏ. ⵙ ⵓⵙⵔⵉⵔⵔⵢ? ⵉⵙ ⵖⵓⵔⵛ ⴰⵏⵏⵍⵉ ⵎⴰⴷ? ⴰⵢⴷ ⴰⵙ ⵜⵏⵏⴰ ⵟⵓⵟⵓⵍⵜ ⵉⵜⵅ ⵜⵙⵙⵏ ⵉⵙ ⵜⴼⵙⵙⵓⵙ; ⴰ ⵜⴰⵎⴷⴷⴰⴽⵯⵍⵜ ⵉⵏⵓ, ⵉⵅⵚⵚⴰⵎ ⴰⴷ ⵜⵙⵙⵉⵔⴷⵜ ⵙ ⴽⴽⵓⵣ ⵏ ⵉⴼⵙⴰⵏ ⵏ ⵍⴼⴰⵙⵓⵅ! ⴰⵎⵎⵉ ⵃⵃⵓⵢⴹⵅ ⴰⵎⵎ ⵇⵉⵎⵉⵅ, ⵀⴰⵏ ⴰⵎⵙⵓⵃⵕⴰⵎ ⵉⵍⵍⴰ. " ⴷⴰⵢ ⵉⵚⵃⵓ ⵡⴰⵡⴰⵍ: ⵎⵙⵓⵃⵕⴰⵎⵏ ⵎⴰⵛⴰ ⵓⵔ ⵉⴷⴷ ⴰⵢⵏⵏⴰⵅ ⴰⴳ ⵏⵏ ⵜⵍⵍⴰ. ⵟⴰⵡⵟⵓⵍⵜ ⵓⵔ ⵜⵏⵏⵉ ⴰⴷ ⵜⴳ ⵖⴰⵙ ⴽⴽⵓⵣ ⵏ ⵉⵙⵓⵔⵉⴼⵏ: ⵜⵏⵏⴰⵍ ⵉⵢⴹⴰⵏ, ⵜⵣⵍⴰ ⵜⵏ ⴳ ⵡⴰⵎⵎⴰⵙ ⵏ ⵍⵄⵡⴰⵔⵉ ⵉⴽⵯⴰⵏ ⵜⵏⵏⴰ ⴳ ⵉⵅⴼ ⵏⵏⵙ, ⵖⴰⵙ ⵙⵜⵜⴰⵡⵉⵍ: ⴰⴷ ⴰⵡⵖⵅ, ⴳⵏⵅ, ⵙⵙⴼⵍⵍⵅ ⵎⴰⵏⵉ ⵣⴳ ⴷ ⵉⴽⴽⴰ ⵓⵣⵡⵓ, ⴰⴷⵊⵅ ⵉⵛⴼⵔ ⴰⴷ ⵉⴷⴷⵓ ⵙⵜⵡⴰⴷⴰ ⵏ ⵓⵎⵅⵎⴰⵅ, ⵉⴷⴷⴰ, ⵉⵎⵎⵓⵄⵊⴱ, ⴷⴰ ⵉⵣⵔⵔ ⴱ ⵙ ⵜⴰⵙⵜⵍⵉ. ⵟⴰⵡⵟⵓⵍⵜ ⵏⵜⵜⴰⵜ ⵓⵔ ⵜⵜ ⵉⵡⵉⵢ ⴳ ⵓⵎⵀⵣⵡⵓⵔ, ⵍⵍⴰ ⵜⵜⴰⵡⵖ, ⴰⵍⵍ ⵜⵙⵡⵓⵏⴼⵓ, ⴰⵔ ⵜⵜⵍⴰⵀⴰ ⵜⵏⵏⴰ ⵅⵍⴰⵙ! ⴰⵎⵀⵣⵡⵓⵔ ⴰ ⴷ ⵡⵉⵏⵓ ⴰⴳⴳ ⵢⴰ. ⴰⵔ ⵜⵉⵏⵢⵉⵔⴰ ⴰⵍⵍⵉⴳ ⵜⴰⵏⵏⴰⵢ ⴰⵛⴼⵔ ⵉⵇⵕⵕⴱ ⵉⴽⵯⴰⵏ ⵜⵇⵍⵍⵄ ⴰⵎⵎ ⵡⵓⵙⵎ; ⵉⵎⵉⵍ ⵓⵔ ⵜⵜ ⵉⵏⴰⴼⵄ ⵓⵙⵔⵉⵔⵔⵢ ⵏⵏⵙ: ⵢⵉⵡⴹ ⵏⵏ ⵓⵛⴼⵔ ⴷ ⴰⵎⵣⵡⴰⵔⵓ. " ⴰⵀⴰ! ⵉⵙ ⵓⵔ ⴰⵎ ⵜⵏⵏⵉⵅ? ⴰⵢⴷ ⴰⵙ ⵉⵏⵏⴰ ⵓⵛⴼⵔ. ⵎⴰⵉ ⵜⴰⵣⵣⵍⴰ ⵏⵏⵛ? ⵣⵡⴰⵔⵅ! ⵕⵕⵄⴱ! ⵎⴰⵢ ⵜⴳⴳⴰⵜ ⵄⴰⴷ ⵎⵔ ⴷⴰ ⵜⵜⴰⵙⵢⵜ ⵜⴰⴷⴷⴰⵔⵜ ⵏⵏⵛ? 10- ⴰⵖⵢⵓⵍ ⴷ ⵉⴷⴱⴰⴱ ⵏⵏⵙ ⴰⵖⵢⵓⵍ ⵏ ⵢⴰⵏ ⴱⵓ ⵜⵓⵔⵜⵉⵜⵜ ⵅⴼ ⵙⵙⵄⴷ ⵏⵏⵙ ⵉⴷⴷⵅ ⴷⴰ ⵜⵙⴽⴽⴰⵔⵏ ⴳ ⴷⴱⵍ ⴰⴷ ⴷ ⵢⴰⵍⵢ ⵡⴰⵙⵙ. ⵉⵏⵏⴰ: " ⵉⴼⵓⵍⵍⵓⵙⵏ, ⵎⵇⵇⴰⵔ ⴷⴰ ⵜⵓⴷⴷⴰⵏⴻⵏ ⵜⵉⴼⴰⵡⵜ, ⵓⵔ ⴷⴰ ⵜⴼⴰⴼⴰⵏ ⵣⵉⴽⴽ ⴰⵎⵎ ⵏⴽⴽⵉⵏ. ⵅⴼ ⵎⵉ? ⵃⵎⴰ ⴰⴷ ⵔⴱⵓⵅ ⵜⵓⴳⴳⴰ ⵖⵔ ⵙⵙⵓⵇ. ⵜⵥⵉⵍ ⵜⵡⵓⵔⵉ ⴰ ⵏⵏⴰ ⵅⴼ ⴷⴰ ⵕⵥⵥⴰⵅ ⴰⵏⵓⴷⵎ! " ⵉⵙⵉⴷⵎⵔ ⴰⵙ ⵙⵙⵄⴷ ⵉⴷⴷⵅ ⵉⵙ ⴷⵉⵢⵙ ⵉⵇⵇⵉⵎⴰ ⵉⵛⴼⴰ ⵢⴰⵙ ⵢⴰⵏ ⴱⴰⴱ ⵏⵏⵙ ⵢⴰⴹⵏⵉⵏ: ⵉⴷⴷⴰ ⵣ ⵖⵓⵔ ⵓⵏⵏⴰ ⵖⵔ ⴱⵓ ⵉⵖⴳⴳⵯⴰⴷⵏ. ⵜⵛⵛⵓⵔ ⴰⵙ ⵜⴰⵙⵜⵍⵍⵉ ⴷ ⵉⵍⵍⵉⴼ ⵏ ⵉⵙⵍⵉⵅⵏ ⵓⴽⵯⴰⵏ ⵓⵔ ⴰⵙ ⵉⵄⵊⵉⴱ ⵍⵃⴰⵍ ⵉ ⵓⵖⵢⵓⵍ. ⵉⵏⵏⴰ: " ⵏⴷⵎⵅ, ⴰ ⵎⵔ ⵓⴼⵉⵅ ⵓⵏⵏⴰ ⵖⵓⵔ ⴽⴽⵉⵅ ⴳ ⵜⵣⵡⵓⵔⵉ. ⵏⵜⵜⴰ ⴱⵄⴷⴰ ⵎⵛ ⵏⵏⴹⵅ ⵉⵅⴼ, ⴷⴰ ⵜⵜⴰⵎⵣⵅ, ⵎⵛ ⵛⵜⵢⵅ, ⵢⵓⵜⵙ ⵏ ⵡⴰⴼⵔⵉⵡⵏ ⵏ ⵜⵓⴳⴳⴰ ⴼⴰⴱⵓⵕ; ⴷⴰ ⵡⴰⵍⵓ, ⵏⵅⴷⴷ ⵎⵛ ⵉⵍⵍⴰ ⵛⴰⵏ ⵓⵎⵄⵕⴰⴹ ⵉⴽⴽⵔ ⵉⵖⵕ ⵉ ⵙⵙⵄⴷ ⵏⵏⵙ: ⵜⴰⵎⵥ ⴰⵙ ⴷⵉⵅ ⵜⵖⵓⵕⵉ, ⵉⴼⴼⵖ ⵏⵏ ⵖⵔ ⵢⴰⵏ ⵓⴼⵅⵅⴰⵔⵉ. ⵢⴰⵎⵥ ⴷⵉⵅ ⴰⵔ ⵉⵜⵔⵓ. ⵉⵏⵏⴰ ⴰⵙ ⵙⵙⵄⴷ ⵏⵏⵙ ⵙ ⵓⵣⵄⴰⴼ: ⵉⵣⵍⴰ ⵉ ⵓⵖⵢⵓⵍ ⴰⴷ ⵛⵉⴳⴰⵏ ⵏ ⵍⵓⵇⵜ ⴰⵎⵎ ⵏⵜⵜⴰ ⴰⵎⵎ ⵜⵉⵎⵉⴹⵉ ⵏ ⵓⴳⵍⵍⵉⴷ. ⵉⴷⴷ ⵉⵙ ⵉⵖⴰⵍ ⵉⴷⴷ ⵖⴰⵙ ⵏⵜⵜⴰ ⴰⵎⵉ ⵓⵔ ⵉⵄⵊⵉⴱ ⵍⵃⴰⵍ? ⵉⵙ ⵓⵔ ⵖⵓⵔⵉ ⴳ ⵜⵡⵓⵔⵉⵡⵉⵏ ⵖⴰⵙ ⵏⵜⵜⴰ ". ⵙⵙⵄⴷ ⵖⵓⵔⵙ ⵍⵃⵇⵇ. ⴽⵓⵍⵍⵓ ⵎⴷⴷⵏ ⴰⵎⵛⵉ ⴰⵢⴷ ⴳⴰⵏ: ⵜⵓⴷⵔⵜ ⵏⵏⵅ ⵓⵙⴰⵔ ⵜⵄⵊⵉⴱ ⵉ ⵡⴰⴷⴷⴰ; ⵜⵏⵏⴰ ⴳ ⵏⵍⵍⴰ ⴰⵢ ⴷ ⵉⴽⴽⴰⵏ ⴷⴷⴰⵡ ⵏⵏⵙⵜ. ⴷⴰ ⵏⵙⵙⵓⵜⵓⵔ ⵀⴰ ⵏⵔⵔⵓ ⵉ ⵕⴱⴱⵉ. 11- ⵜⴰⴼⵓⵢⵜ ⴷ ⵉⴳⵯⵔⴰ ⵉⵢⴰ ⵢⴰⵏ ⵓⴳⵍⵍⵉⴷ ⵜⴰⵎⵖⵕⴰ ⵜⵎⵎⵔ ⵜⴽⵙⵙⴰ ⵏⵏⵙ ⵉⵙⵔⵙ ⴰⵏⵣⵡⵓⵎ ⵏⵏⵏⵙ ⴳ ⵉⵇⵍⵍⴰⵍⵏ. ⵖⴰⵙ ⵢⴰⵏ ⵉⵙⵎⵖ ⴰⴳⴳ ⵏⵏⴰⵏ ⵜⴰⴽⵙⵙⴰ ⵓⵔ ⴷⴰ ⵜⵅⵎⵎⴰⵎ ⴰⵍⵍⵉⴳ ⴷⴰ ⵙⴱⵢⵢⴰⵏⴻⵏ ⴰⵏⵛⵜⵉ ⵏ ⵜⵓⵎⵔⵜ. ⴰⵔ ⵉⵜⵜⵉⵏⵉ: " ⵜⴽⴽⴰ ⵜⴰⴼⵓⵢⵜ ⵢⵓⵜ ⵏ ⵜⵉⴽⴽⵍⵜ ⴰⵔ ⵜⵅⵎⵎⴰⵎ ⵜⵔⴰ ⴰⴷ ⵜⴰⵡⵍ. ⴰⵍⵍⵉⴳ ⵉⵏⵢⵓⴷⴷⴰ ⵓⵏⵖⵎⵉⵙ ⴽⴽⵔⵏ ⵉⵎⵣⴷⴰⵖ ⵏ ⵉⴳⵯⵍⵎⴰⵎⵏ ⵙ ⵢⴰⵏ ⵉⵎⵉ, ⴰⵔ ⵙⵖⵓⵢⵢⵓⵏ ⵅⴼ ⵓⵢⵏⵏⴰ ⵜⵏ ⵉⵏⵏ ⵉⵇⵏⴻⵏ: ⴰⵔ ⵜⵜⵉⵏⵉⵏ ⵉ ⵙⵙⵄⴷ ⵏⵏⵙⵏ: " ⵎⴰⵢ ⴷ ⵏⵜⴳⴳⴰ ⵎⵛ ⵖⵓⵔⵙ ⵉⵍⵓⵍⴰ ⵛⴰ?: ⵖⴰⵙ ⵢⴰⵜ ⵏ ⵜⴰⴼⵓⵢⵜ ⵜⵙⵙⵓⵃⵍ ⴰⵅ; ⵎⵛ ⵢⴰⵏⵜ ⵙⴷⵉⵙ ⴰⴷ ⵙⵖⵕⵏⵜ ⴰⴳⴰⵔⵡ ⴷ ⵉⵎⵣⴷⴰⵖ ⵏⵏⵙ. ⵍⵍⴰ ⵉⵀⵏⵏⵉⴽⵯⵏ ⴰ ⵉⵍⵎⵓⵜⵏ; ⴰ ⵉⴳⵯⵍⵎⴰⵎⵏ: ⵉⴷⴷⴰ ⴰⴷ ⵉⵅⵍⵓ ⵓⵥⵓⵕ ⵏⵏⵅ. ⵡⵉ ⵖⴰⵙ ⵉⵎⵓⴷⴷⵔⵏ ⵉⴳⵍⵍⵉⵏⴻⵏ, ⵉⴳⵯⵔⴰ, ⴰⵍⵍ ⵙⵙⵅⴷⴰⵎ ⴰⵏⵏⵍⵉ ⵏⵏⵙⵏ 12- ⵍⵊⵎⴰⵄⵜ ⴷ ⵉⴼⵉⵖⵕ ⵍⵍⴰ ⵜⵇⵇⵉⵙⵏ ⵅⴼ ⵢⵓⵏ ⵓⵎⴽⵔⴰⵣ ⵉⴽⴽⴰ ⴷ ⴰⵎⵓⵙⵙⵏⴰⵡ ⴰⵎⴰⴳⴳⴰⵔ ⴰⵔ ⵉⵙⵙⴰⵔⴰ ⵢⴰⵏ ⵡⴰⵙⵙ ⴳ ⵜⴳⵔⵙⵜ, ⵜⴰⵎⴰ ⵏ ⵜⵎⴰⵣⵉⵔⵜ ⵏⵏⴰ ⵉⴽⴽⵓⵙⴰ, ⴷⴰⵢ ⵢⴰⵏⵏⵢ ⵢⴰⵏ ⵉⴼⴼⵉⵖⵕ ⵉⴹⵍ ⴰⵙ ⵓⵜⴼⵍ, ⵉⵢⴰ ⴰⵣⵉⵣⴰⵡ, ⵉⵛⵎⴷ, ⵉⵇⵇⵓⵕ, ⵓⵔ ⴷⴰ ⵜⵎⵎⵛⵜⴰⵢ ⵓⵔ ⴰⵙ ⵉⵇⵇⵉⵎⵉ ⵖⴰⵙ ⴰⴷ ⵉⵎⵎⵜ. ⵢⵓⵙⵢ ⵜ ⵓⵎⴽⵔⴰⵣ ⵢⴰⵡⵢ ⵜ ⵖⵔ ⴰⵣⴷⴷⵓⵖ ⵏⵏⵙ, ⴱⵍⴰ ⴰⴷ ⵉⵅⵎⵎⵎ ⴳ ⵡⴰⵜⵉⴳ ⵏ ⵓⵢⴰ ⵏⵏⴰ ⵉⵢⴰ, ⵉⴳⵔ ⵜ ⵜⴰⵎⴰ ⵏ ⵓⵃⴼⵓⵕ ⵏ ⵡⴰⴼⴰ, ⴷⴰⵢ ⴰⵔ ⵜ ⵉⵙⵙⵕⵖⴰ ⴰⴷ ⵜ ⵉⵃⵢⵓ. ⵖⴰⵙ ⵢⵓⵛⵢ ⵓⵎⵓⴷⴷⵔ ⵉⴽⵍⵎ ⵜ ⵜⵕⵖⵉ, ⴷⴰ ⵉⵄⵢⴷ ⴷⵉⵢⵙ ⵕⵕⵓⵃ. ⵉⵀⵣⵣⴰ ⵉⵅⴼ ⵏⵏⵙ, ⴷⴰ ⵉⵚⵏⵚⴳ. ⵉⵡⵜ ⵉⵏⵏⵛⵔⵉⵔⴼ, ⴷⴰ ⵢⵉⵔⵉ ⴰⵔ ⵉⵇⵙ ⵉ ⵓⵏⵏⴰ ⴷⵉⴳⵙ ⵉⵢⴰⵏ ⵍⵅⵉⵕ, ⵓⵏⵏⴰ ⵜ ⵉⵄⵜⵇⵏ ⵉⵢⴰⵏ ⴰⵎⵎ ⵓⵎⴰⵔⴰⵡ ⵏⵏⵙ. ⵉⵏⵏⴰ ⴰⵙ ⵓⵎⴽⵔⴰⵣ: " ⴰ ⵓⵏⵏⴰ ⵉⵜⴻⵜⵜⵓⵏ ⵍⵅⵉⵕ, ⵀⴰⵏ ⴰⵢⵏⵏⴰ ⴰⵢⴷ ⵡⴰⵜⴰⵅ! ⵉⵍⴰⵣⵎ ⴰⴷ ⵜⵎⵎⵜⴻⵜ. " ⴰⵡⴰⵍ ⴷ ⵓⵏⵏⴰⵅ, ⵉⴷⴷⵅ ⴷⵉⵢⵙ ⵢⵉⵡⴹ ⵓⵟⵢⵢⵕ ⵍⵃⴷⴷ, ⵢⴰⵙⵙ ⵛⵛⴰⵇⵓⵕ, ⵉⴱⴱⵢ ⴰⵎⵓⴷⴷⵔ: ⵉⵢⴰ ⵣⵣⵉⵢⵙ ⵛⵕⴰⴹ ⵉⴼⵉⵖⵕⴰⵡⵏ ⴳ ⵙⵏⴰⵜ ⵜⵉⵜⵉⵡⴰⵜ: ⵉⵅⴼ ⴷ ⵓⵊⵍⴰⵍ ⴷ ⵚⵚⵢⵟ. ⴷⴰⵢ ⴰⵔ ⵉⵜⵏⵇⵇⴰⵣ ⵓⴱⴰⵅⵅⵓ ⴱⴰⵔ ⴰⴷ ⵉⵎⵓⵏ ⵉⵎⵉⵍ ⵓⵔ ⵉⵙⵙⵉⴳⵉⵔ ⵡⴰⵍⵓ. ⵉⵥⵉⵍ ⴱⵓ ⵜⵓⵍⵍⵓⵖⵜ: ⵎⴰⵛⴰ ⴳ ⵎⵉ? ⵀⴰⵏⵏ ⴰⵢⵏⵏⴰ ⴰⵢ ⵏ ⵏⵏ ⵜⵍⵍⴰ. ⵉⴷⴷ ⴳ ⵡⵉⵏⵏⴰ ⴷⴰ ⵉⵜⴻⵜⵜⵓⵏ ⵜⵓⵍⵍⵓⵖⵜ, ⵓⵔ ⵉⵏⴼⵉⵄ ⵏⵏⴰ ⴷⴰ ⵉⵜⵎⵜⴰⵜⵏ ⴳ ⵜⵏⴳⵉⵔⴰ ⴳ ⵜⵎⴰⵔⴰ. 13- ⵉⵣⵎ ⴰⵎⵓⴹⵉⵏ ⴷ ⵓⵄⵍⴱⵓⵏ ⵉⵙⵖⵓⵢ ⵓⴳⵍⵍⵉⴷ ⵏ ⵉⵎⵓⴷⴷⵔⵏ ⵉⴷⴷⵅ ⵉⵙ ⵜ ⵢⴰⵖ ⵛⴰ ⴳ ⵓⵅⴱⵓ ⵏⵏⵙ, ⵢⴰⵣⵏ ⴽⵓⵍⵍ ⵉⵏⵖⵍⴰⴼ ⵏⵏⵙ, ⵖⵔ ⴽⵓⵍⵍ ⵎⴰⵏⵉⵢ ⵉⵏⵏ ⵉⵍⵍⴰ ⵛⴰⵏ ⵓⵎⵓⵔ ⴷⴷⵓⵏ ⴷ ⵉⵎⴰⵣⴰⵏⴻⵏ ⴰⴷ ⵜ ⴽⴽⵉⵏ, ⵉⵇⴰⵡⵍ ⴰⵙⵏ ⵓⵔ ⵜⵏ ⵉⵜⵜⴰⵖ ⴰⵡⴷ ⵛⴰⵏ ⵜⵡⴰⵖⵉⵜ ⵉⴷⴷⴰ ⴰⴷ ⵉⵏⵀⵍⵍⴰ ⴳ ⵉⵏⴱⵢⴰⵡⵏ ⵏⵏⵙ: ⵉⵛⴼⴰ ⴰⵙⵏ ⵍⵇⵓⵍ ⵏ ⵉⵣⵎ ⵉⵍⵍⴰ ⵢⴰⵔⵓⵜ: ⵉⵏⵏⴰ ⴰⵙⵏ ⵉⴽⵙ ⴰⵅⴱⴰⵛⵏ, ⵉⴽⵙ ⴰⵡⴷ ⵜⵓⵖⵎⴰⵚ. ⵙⵙⵉⴷⵎⵔⵏ ⵉ ⵍⴰⵎⴻ ⵏ ⵓⴳⵍⵍⵉⴷ: ⴽⵓ ⴰⵎⵓⵔ ⵉⵛⴼⴰ ⴷ ⴰⵏⵖⵍⵉⴼ ⵏⵏⵙ. ⵉⵎⵉⵍ ⵇⵉⵎⴰⵏ ⵉⵄⵍⴱⴰⵏⴻⵏ ⵏⵉⵜⵏⵉ ⴳ ⵜⴰⴷⴷⴰⵔⵜ ⵏⵏⵙⵏ, ⵉⴷⴷⵅ ⵉⵏⵏⴰ ⵢⴰⵏ ⴷⵉⵢⵙⵏ: " ⴰⵏⵏⴰⵢⵅ ⴰⵏⴰⵖⵉⵣ ⵏ ⵡⵉⵏⵏⴰ ⵉⴽⴽⵔⵏ ⵖⵔ ⵓⵎⵓⴹⵉⵏ ⵍⵍⴰ ⵉⵙⵙⴽⵍⴰⵎ ⵖⵔ ⴰⵅⴱⵓ, ⵎⴰⵛⴰ ⵓⵔ ⵜⴽⵙⵉⵅ ⵛⴰⵏ ⵓⵏⴰⵖⵉⵣ ⵏⵏⴰ ⴷ ⵉⴼⴼⵖⵏ ⵣⴳ ⵓⵅⴱⵓ, ⴰⵢ ⴷⴰ ⵉⵙⵙⴰⴳⴳⵯⴰⴷ. ⵉⵏⵉ ⴰⵙ ⵉ ⵓⴳⵍⵍⵉⴷ ⵙⵙⵓⵔⴼ ⴰⵅ ⴳ ⵜⵉⴽⴽⵍⵜ ⴰ ⵜⴰⵏⵎⵎⵉⵔⵜ ⵏⵏⵛ ⵅⴼ ⵜⵖⵓⵕⵉ ⵢⴰ ⵏⵙⵙⵏ ⵉⵙ ⵉⵖⵓⴷⴰ ⵎⴰⵛⴰ ⴰⵅⴱⵓ ⵏⵏⴰ ⴰⵏⵏⴰⵢⵅ ⵎⵍⵉⵃ ⵎⵉⵙⵎ ⴰⴷⴰ ⴽⵍⵍⵎⵏ ⵉⵎⵄⵕⴰⴹ ⵎⴰⵛⴰ ⵓⵔ ⵙⵙⵉⵏⵅ ⵎⵉⵙⵎ ⴰⴷⴰ ⴷ ⵜⴼⴼⵖⵏ. 14- ⴰⵏⴳⵎⴰⵔ ⵏ ⵉⵊⴹⴰⴹ ⴷ ⵜⵙⵓⴳⴳⴰⵏⵜ ⴷ ⵓⵇⵓⵟⵉⵄ ⵉⵎⵓⵜⵜⴰⵍ ⵏ ⵉⵏⴼⵕⵕⴰⵖⵏ ⵍⵍⴰ ⵉⵙⵙⵏ ⵏⵙⵙⵓⵔⵓⴼ ⵉ ⵡⵉⵏⵏⵅ. ⴰⵢⴰ ⴰⴳⴳ ⵢⴰⵏ ⵉⵔⴼⴰⵏ ⵏ ⵜⵓⴷⵔⵜ: " ⵎⵛ ⵜⵔⵉⵜ ⴰⴽⴽ ⵅⴹⵓⵏ ⵎⴷⴷⵏ, ⵅⴹⵓ ⵜⵏ ". ⵢⴰⵏ ⵓⵏⴳⵎⴰⵔ ⵍⵍⴰ ⵉⴳⵎⵎⵔ ⵉⵊⴹⴰⴹ ⵙ ⵍⵎⵔⵉ. ⵉⵊⴱⴷ ⴷ ⵍⵎⵔⵉ ⵢⴰⵜ ⵏ ⵜⵇⵓⵟⵉⵄⵜ. ⵀⴰ ⵢⴰⵜ ⵏ ⵜⵙⵓⴳⴳⴰⵏⵜ ⴰⵔ ⵜⵃⵡⵡⴰⵎ ⵏⵏⵉⵢ ⵏ ⵉⴼⴰⵔⴰⵙⵏ, ⵜⴳⴳⵯⵣ ⴷ ⵣⴳ ⵉⴳⵏⵏⴰ, ⵜⵃⵓⴼ ⴷ ⵅⴼ ⵎⵎ ⵉⵣⵍⴰⵏ ⵡⴰⵅⵅⴰ ⵜⵏⵎⴰⵍⴰ ⵜⵉⵎⴹⵍⵜ ⵏⵏⵙ. ⵜⵏⵏⴰ ⵙⵙⴼⵅ ⴰⵙ ⵉ ⵍⵎⵔⵉ, ⵉⵎⵉⵍ ⵜⵓⵛⵢ ⴷ ⵡⴰⵅⴱⴰⵛ ⵏ ⵓⵚⵓⴳⴳⴰⵏ. ⴰⵢⵏⵏⴰ ⴳ ⵜⵉⵜⵜⵣⵣⵔ ⵓⵚⵓⴳⴳⴰⵏ, ⵢⴰⵏⵏⴰⵢ ⵉⵅⴼ ⵏⵏⵙ ⴰⴳⴳⵯⴷ ⵏⵜⵜⴰ ⴷⴷⴰⵡ ⵉⴼⵉⵍⴰⵏ ⵏ ⵜⵔⴰⵜⵙⴰ: ⵉⵏⴹⵡ ⵉⵏⵏⴰ ⵙ ⵉ ⵓⵏⴳⵎⴰⵔ: " ⵔⵣⵎ ⵉ ⴰⴷ ⴷⴷⵓⵅ, ⵓⵔ ⴷⵊⵉⵏ ⴰⵛ ⵢⵉⵅ ⵛⴰⵏ ⵜⵡⴰⵖⵉⵜ. " ⵉⵔⴰⵔ ⵖⵉⴼⵙ ⵓⵏⴳⵎⴰⵔ ⵉⵏⵏⴰ ⴰⵙ: " ⵎⴰⵅ ⴰⵎⵓⴷⴷⵔ ⵏⵏⴰ ⴰⵎⵥⵥⵢⴰⵏ, ⵉⵙ ⴷⵊⵉⵏ ⴰⵛ ⵉⵢⴰ ⵏⵜⵜⴰ ⵛⴰⵏ ⵜⵡⴰⵖⵉⵜ? " 15- ⴰⵢⵉⵙ ⴷ ⵓⵖⵢⵓⵍ ⴳ ⵜⵓⴷⵔⵜ ⵉⵢⴰⵅ ⵜⵓⵖⵓⵏⵜ ⴰⴷ ⵏⵜⵜⵎⵄⴰⵡⴰⵏ: ⵎⵛ ⵉⵎⵎⵓⵜ ⵉⵎⴷⵊⵉⵔⵉ ⵏⵏⵛ, ⵛⴳⴳ ⴰⴳⴳ ⵜⵜⴰⵙⵢⵏ ⴰⴳⴳⵯⴰ. ⵉⵎⵓⵏ ⵢⴰⵏ ⵓⵖⵢⵓⵍ ⴷ ⵢⴰⵏ ⵉⵢⵢⵉⵙ ⴰⵎⵃⵏⵊⴼ, ⵓⵔ ⵉⵔⴱⵉ ⵉⵢⵢⵉⵙ ⵖⴰⵙ ⵜⴰⵔⵉⵛⵜ ⵏⵏⵙ, ⵉⴷⴷ ⴰⵖⵢⵓⵍ ⵉⵔⴱⴰ ⵉⴳⵍⵍⵉⵏ ⴰⵍⵍⵉⴳ ⴷⴰ ⵉⵜⵜⵓⵜⵜⵓⵢ. ⵉⵏⵏⴰ ⴰⵙ ⵉ ⵉⵢⵢⵉⵙ ⵉⵄⴰⵡⵏ ⵄⴰⴼⴰⵛ: ⵎⵛ ⵓⵔ ⵉⵜ ⵉⵄⴰⵡⵏ ⵜ ⴰⴷ ⵎⵎⵜⵅ ⵓⵔ ⵜⵜⴰⵡⴹⵅ ⵜⴰⵎⴷⵉⵏⵜ. ⵉⵏⵏⴰ ⴰⵙ: " ⵓⵔ ⵉⵢⵉ ⵍⵄⵉⴱ ⴰⵢⴰ ⴽ ⵜⵜⵔⵅ: ⴰⵣⴳⵏ ⵏ ⵡⴰⴳⴳⵯⴰ ⵓⵔ ⵖⵓⵔ ⴽ ⵉⵢⵉ ⵖⴰⵙ ⵉⵍⵉⵀⴰⵏ. " ⵓⵔ ⵉⵔⵉ ⵡⵢⵉⵙ, ⴰⵀⴰ ⵉⵏⴷⵀ ⵉ ⵡⵓⵕⴹⴰⵏ: ⴰⵔ ⵉⵜⵔⵄⴰ ⴳ ⵓⵖⵢⵓⵍ ⴰⵍⵍⵉⴳ ⵉⵎⵎⵓⵜ ⴷⴷⴰⵡ ⵡⴰⴳⴳⵯⴰ ⵏⵙ ⴰⴱⴰⵙⵜⴰⵍ, ⵃⵎⴰ ⴰⴷ ⵢⴰⴽⵣ ⵉⵙ ⵉⵅⴹⴰ. ⵙⵙⵔⴱⴰⵏ ⴰⵙ ⴰⵢⵏⵏⴰ ⵉⵔⴱⴰ ⵓⵖⵢⵓⵍ, ⴰⵀⴰ ⵔⵔⵓⵏ ⴰⵙ ⴰⵡⴷ ⴰⵙⵍⵉⵅ ⵏⵏⵙ. 16- ⵉⴳⴷⵉ ⵏⵏⴰ ⴳ ⵕⵥⵎⵏ ⵉ ⵡⵓⵜⵛⵉ ⵉⴼⴼ ⵜ ⵉ ⵓⵎⴰⵍⵓ ⴽⵓ ⵢⴰⵏ ⵇⵏⵏ ⴰⴷ ⵉⵅⴹⵓ ⴳ ⵜⵓⴷⵔⵜ: ⵓⵔ ⵏⵙⵙⵉⵏ ⵎⵛⵜⴰ ⵏ ⵉⵃⵢⴰⴹ ⴰⵢ ⴷⴰ ⵏⵜⵜⴰⵏⵏⴰⵢ ⴷⴰ ⵜⴰⵣⵍⴰⵏ ⴹⴰⵔⵜ ⵏ ⵓⵎⴰⵍⵓ ⵏⵏⵙⵏ. ⵉⵎⵛⵉ ⵏⵏⴰ ⵉⵙⴰⵔⵏ ⵉ ⵉⵢⴷⵉ ⵢⴰ. ⵉⵢⴷⵉ ⴰⴷ ⵢⴰⵏⵏⴰⵢ ⴰⵎⴰⵍⵓ ⵏ ⵓⵎⴷⴷⵔ ⵉⵢⴰⵏ ⵓⵜⵛⵉ ⵏⵏⵙ ⵊⴰⵊ ⵡⴰⵎⴰⵏ ⴷⴰⵢ ⵉⵔⵥⵎ ⵉ ⵢⵉⵔⵉ ⴰⴷ ⵉⵛⵛⴼ, ⵎⴰⵛⴰ ⵢⴰⵏⵏⴰⵢ ⴰⵙⵉⴼ ⵉⵊⵀⴷ. ⵓⵔ ⵉⵖⵉⵢ ⴰⴷ ⵉⵛⵛⴼ ⴷⴰ ⵉⴱⵕⵕⵎ, ⵓⵔ ⵢⴰⴷ ⵢⵓⵎⵉⵥ ⵍⴰ ⴰⵎⴰⵍⵓ ⵍⴰ ⵓⵜⵛⵉ. 17- ⴱⵓ ⵜⴽⵕⵕⵓⵙⵜ ⵉⵏⵏⵎⵔⵏ ⴳ ⵓⵍⵓⴹ ⵢⵓⵏ ⴱⵓ ⵜⴽⵔⵔⵓⵙⵜ ⵉⵄⵎⵎⵕⵏ ⵙ ⵡⴰⵍⵉⵎ ⵜⵏⵏⵎⵔ ⴳ ⵓⵍⵓⴹ ⴳ ⵢⵓⵏ ⵡⴰⵙⵙⴽⴰⵔ ⵓⵔ ⵉⵍⵍⵉ ⵎⴰⵢ ⴷ ⴰⵙ ⵉⵜⵜⵄⴰⵡⴰⵏⴻⵏ: ⵉⵙⴰⵔ ⴰⵙ ⵓⵢⴰ ⴳ ⵢⴰⵜ ⵏ ⵜⵎⴰⵣⵉⵔⵜ ⵓⵔ ⵉⵖⵓⴷⵉⵏ. ⵓⵏⵏⴰ ⵜⵔⵉⵜ ⴰⴷ ⵉⵎⵔⵔⵜ, ⵉⵏⴰ ⴰⵙ ⴰⴷ ⴽⴽ ⵢⴰⵡⵢ ⵕⵕⴱⴱⵉ ⵖⵔ ⵜⵎⴰⵣⵉⵔⵜ ⵏⵏⴰ! ⴰⴷ ⵏⵄⴰⵢⴷ ⵖⵔ ⴱⵓ ⵜⴽⵔⵔⵓⵙⵜ ⵏⵏⴰ ⵉⵏⵏⵎⵔⵏ; ⵉⵇⵇⵉⵎ ⵍⵍⴰ ⵉⵔⴳⴳⵎ ⵉⵃⴼⵕⴰⵏ, ⵉⵢⵙⴰⵏ, ⵉⵅⴼ ⵏⵏⵙ ⴳ ⵜⵏⴳⵉⵔⴰ ⵉⵇⵇⵉⵎ ⵍⵍⴰ ⵉⵇⵇⴰⵕ ⵉ ⵕⴱⴱⵉ ⴰ ⵕⴱⴱⵉ ⵄⴰⵡⵏⵉ, ⵙⵙⵓⴼⵖ ⵉ ⵣⴳ ⵜⵎⵎⵓⴽⵔⵉⵙⵜ ⴰ ⵎⴰⵛⴰ ⵉⵅⵚⵚ ⴰⵔⴳⴰⵣ ⴰⴷ ⵉⴳ ⵜⴰⵎⵙⵙⵓⵎⴰⵏⵜ. ⴽⴽⵙ ⴰⵍⵓⴹ ⵣⴳ ⵕⵕⵡⵉⴹⴰ, ⴽⴽⵙ ⵉⵙⵍⵍⵉⵡⵏ, ⵄⴰⵡⵏ ⵎⵛ ⵜⵔⵉⵜ ⴰⴷ ⴽⴽⵉⵄⴰⵡⵏ ⵕⴱⴱⵉ 18- ⵜⴰⴷⵊⴰⵍⵜ ⵜⴰⵄⵔⵔⵉⵎⵜ ⴰⴷⴷⴰⵢ ⵉⵎⵎⵜ ⵓⵔⴳⴰⵣ ⵍⵍⴰ ⴷ ⵉⵜⴰⴷⵊⴰ ⵍⵎⵏⴰⴽⵉ ⵍⵍⴰ ⵏⵙⵄⴷⴷⵓ ⵛⵉⵢⵢⴰⵏ ⵉⵖⵓⵢⵢⴰⵏ ⴷⴰⵢ ⵏⴼⵙⵜ. ⴷⴰ ⵉⵜⵜⴰⴼⵔⴰⵡ ⵍⵃⵣⵏ ⵅⴼ ⵡⴰⴼⵔⵉⵡⵏ ⵏ ⵡⵓⵙⵙⴰⵏ, ⵍⵍⴰ ⴷ ⵜⵜⴰⵡⵢⵏ ⵡⵓⵙⵙⴰⵏ ⵜⵓⵎⵔⵜ. ⵉⵏⴳⵔ ⵏ ⵜⴰⴷⵊⴰⵍⵜ ⵏ ⵓⵙⴳⴳⵯⴰⵙ ⴷ ⵜⴰⴷⵊⴰⵍⵜ ⵏ ⵢⴰⵏ ⵡⴰⵙⵙ ⵉⵍⵍⴰ ⵓⵎⵢⴰⵢⴰⵔ ⴰⵅⴰⵜⴰⵔ ⵉⵏⵢⵔ ⴰⵙⵏⵜ; ⴰⴷ ⵜ ⵉⵏⵉⵜ ⵓⵔ ⵉⴷⴷ ⵢⴰⵜ ⵏ ⵜⵎⵟⵟⵓⵟ ⵢⴰⵜ ⴷⴰ ⵜⵥⵥⵄ ⵎⴷⴷⵏ, ⵢⵓⵜ ⵍⵍⴰ ⴰⵙⵏ ⵜⵇⵇⴰⵕ. ⴰⵙⵓⴹ ⵏ ⵙⵜⵉⵜⵜ ⵎⴰⴷ ⵡⵉⵏ ⴱⵍⵄⴰⵏⵉ ⴰⵢ ⴷⴰ ⵜⴳⴳⴰ. ⵍⵍⴰ ⵏⵜⵜⵉⵏⵉ ⵓⵙⴰⵔ ⵏⵜⵜⵓ ⵜⴰⵎⴰⵔⴰ, ⵎⴰⵛⴰ ⵓⵔⵙ, ⴰⵎⵛⵉ ⵏⵏⴰ ⵏⵜⴰⵏⵏⴰⵢ ⵙ ⵜⵙⵓⵏⴰⵢⵜ ⴰ. ⵉⵎⵎⵓⵜ ⴰⵙ ⵓⵔⴳⴰⵣ ⵉ ⵢⴰⵜ ⵏ ⵜⵎⵟⵟⵓⵟ ⵉⵢⴰⵏ ⵣⵣⵉⵏ. ⴰⵔ ⵜⵙⵖⵓⵢⵢⵓ ⵜⵎⵟⵟⵓⵟ ⵏⵏⵙ ⵜⴰⵎⴰ ⵏⵏⵙ ⴰⵔ ⴰⵙ ⵜⵜⵉⵏⵉ: " ⴳⴳⴰⵏⵢ ⵉ, ⵀⴰ ⵉ ⵜⴼⴰⵔⵅ ⵛ ⵉⵏⵏ; ⵕⵕⵓⵃ ⵉⵏⵓ ⴰⵎⵎ ⵜⵉⵏⵏⵛ, ⵜⵔⴰ ⴰⴷ ⵜⴰⴼⵔⴰⵡ. " ⵉⴷⴷⵓ ⵓⵔⴳⴰⵣ ⵖⵔ ⵜⵎⵏⴰⴹⵜ ⵉⵏⵏ. ⵜⴰⴷⵊⴰⵍⵜ ⴰⴷ ⵉⵢⴰ ⵓⵎⴰⵔⴰⵡ ⵏⵏⵙ ⵢⴰⵏ ⵓⵎⵏⵏⴳⵔⵉ; ⵢⵓⴷⵊⴰ ⴰⵖⵓⵢⵢⵉ ⴰⴷ ⵉⵣⵔⵢ. ⴳ ⵜⵏⵢⵉⵔⴰ ⵉⵏⵏⴰ ⴰⵙ: " ⴰ ⵉⵍⵍⵉ! ⴱⵣⵣⴰⴼ ⴰⵏⵛⵜ ⵉⵙⵙ ⵏ ⵉⵎⵟⵟⴰⵡⵏ; ⵎⴰ ⵖⵔ ⴷⴰ ⵜⴹⵢⵢⴰⵄⵜ ⵣⵣⵉⵏ ⵏⵏⵎ, ⵉⴷⴷⴰ ⵓⵔⴳⴰⵣ? ⵍⵍⵉⴳ ⵍⵍⴰⵏ ⵡⵉⵏⵏⴰ ⵉⴷⴷⵔⵏ, ⵜⵜⵓ ⵡⵉⵏⵏⴰ ⵉⵎⵎⵓⵜⵏ. ⵓⵔ ⴰⵎ ⵏⵏⵉⵅ ⵣⴳ ⴷⵖⵉ, ⴷⴷⵓ ⴰⵍⵍ ⵉⵣⵔⵢ ⵓⵢⴰ ⵎⴰⵛⴰ ⵅⵎⵎⴻⵎ, ⵎⵛ ⴷ ⵉⴷⴷⴰ ⵢⴰⵏ ⵓⵔⴳⴰⵣ ⵉⵥⵉⵍⵏ ⴰⵄⵔⵔⵉⵎ, ⵏⵏⴰ ⵢⵓⴼⵏ ⴰⵎⵣⵡⴰⵔⵓ. ⵜⵏⵏⴰ ⴰⵙ: ⵜⵉⵏⴹⵍⵜ ⴰ ⵉⵅⵚⵚⴰⵏ ⵓⵔ ⵉⴷⴷ ⴰⵔⴳⴰⵣ. " ⵉⴼⵙⵜ ⵓⵎⴰⵔⴰⵡ ⵏⵏⵙ, ⵢⴰⴷⵊ ⵜⵜ ⴰⵍⵍ ⵉⵣⵔⵢ ⵡⴰⵡⴰⵍ. ⵉⵣⵔⵢ ⵡⴰⵢⵓⵔ, ⵙⵉⵏ, ⴰⵔ ⵜⴱⴷⴷⴰⵍ ⵜⵎⵟⵟⵓⵟ ⵜⵉⵎⵍⵙⴰ, ⴰⵙⵔⴰⵢ ⵏ ⵡⴰⵣⵣⴰⵔ, ⵉⵎⵜⵜⵢ ⵍⵃⵣⵏ ⵉⵢⴰ ⴰⵎⵎ ⵍⵄⵏⴰⵢⵜ, ⵉⴱⵕⵕⵎ ⴷ ⵓⵍⴰⵀⴰ ⴷ ⵉⵎⵓⵔⴰⵢ ⴷ ⵜⴰⵜⵙⴰ ⴷ ⵓⵛⵟⵟⵃ ⵉ ⵓⵃⵎⵎⴰⵎ. ⵢⴰⵏ ⵡⴰⵙⵙ ⵜⵏⵏⴰ ⴰⵙ ⵉ ⴱⴰⴱⴰⵙ: ⵎⴰⵏⵉ ⴰⵔⴳⴰⵣ ⴰⵄⵔⵔⵉⵎ ⵏⵏⴰ ⵉ ⵜⵏⵏⵉⵜ ⴰⴷ ⴷ ⵉⴷⴷⵓ? ⵜⴰⴳⵣⵣⵓⵎⵜ 7 1- ⵉⵎⵓⴷⴷⵔⵏ ⴷ ⵉⵖⵏⵛⴰ ⵏ ⵟⴰⵄⵓⵏ ⵉⵙⴽⴽⵔ ⵢⴰⵏ ⵉⵖⵏⵛⴰ ⵜⴰⵖⵓⵢⵢⵉⵜ ⴳ ⵜⵓⴷⵔⵜ, ⵉⵖⵏⵛⴰ ⵏⵏⴰ ⴷ ⵢⵓⵣⵏ ⵕⴱⴱⵉ ⵉ ⵉⵎⵓⴷⴷⵔⵏ ⴱⴰⵔ ⴰⴷ ⵉⵙⵉⵏⴻⵏⵜ ⵉⵎⵓⵜⵜⴰⵍ ⵏⵏⴰ ⵢⴰⵏ ⵉⵖⵏⵛⴰ ⴰ ⵉⵙⵎ ⵏⵏⵙ ⵟⵟⴰⵄⵓⵏ ⵉⵖⵉⵢ ⴰⴷ ⵉⵄⵎⵎⵔ ⴳ ⵢⵓⵏ ⵡⴰⵙⵙ ⵊⴰⵀⵏⵏⴰⵎⴰ, ⵉⵙⴽⴽⵔ ⵉⵎⵏⵖⵉ ⴷ ⵉⵎⵓⴷⴷⵔⵏ ⵓⵔ ⵜⵎⵎⵜⴰⵜⴻⵏ ⵎⴰⵛⴰ ⴽⵓⵍⵍⵛⵉ ⵉⵜⵜⵓⵙⵉⵖ: ⴽⵓ ⵢⵓⴽ ⵍⵍⴰ ⵉⵜⵎⵔⵡⴰⵍ ⴱⴰⵔ ⴰⴷ ⵉⴼⵓⴽⴽⵓ ⴰⴳⴳⵯⴷ ⵢⴰⵏ ⵜⵜⵢⵉⵡⵉⵏ ⴳ ⵡⵓⵜⵛⵉ ⵓⵛⵛⴰⵏⴻⵏ ⵙⴷⵉⵄⵍⴱⵓⵏⴻⵏ ⵓⵔ ⵢⴰ ⴷⴰ ⵖⵍⵍⵓⵏ ⵛⴰ ⵎⴰⵏⵉ ⵍⵓⵣⵉⵄⴰⵜ, ⵎⴰⵏⵉ ⵜⵉⵏⴳⵎⴰⵔⵉⵏ ⴰⵔ ⵜⵎⵙⵔⵡⴰⵍⵍ ⵉⵃⵎⵎⴰⵎⵏ: ⵓⵔ ⵢⴰⴷ ⵜⵇⵉⵎⵉ ⵜⴰⵢⵔⵉ ⵡⴰⵍⴰ ⵜⵓⵎⵔⵜ. ⵉⵙⵎⵓⵏ ⵓⴳⵍⵍⵉⴷ ⴰⴳⵔⴰⵡ ⵉⵏⵏⴰ ⴰⵙⵏ: " ⴰ ⵉⵎⴷⴷⵓⴽⴽⴰⵍ ⵉⵏⵓ ⴰ ⴰⵢⵜⵎⴰ ⵉⵏⵓ ⵏⵏⵉⵅ ⴷ ⵜⵉⵔⵔⴰ ⵏ ⵕⴱⴱⵉ ⴰ ⴰⵅ ⵢⵓⵎⵥⵏ ⴱⴰⵔ ⴰⴷ ⴰⵅ ⵉⵙⵏⵄⵜ ⵉⵎⵓⵜⵜⴰⵍ ⵏ ⵜⵓⴷⵔⵜ. ⵉⴳⴰⵅ ⵜⵓⵖⵓⵏⵜ ⴰⴷ ⵏⵉⵙⵉⵏ ⴱⵓ ⵉⵎⵓⵜⵜⴰⵍ ⴰⴷ ⵉⵅⵍⵍⵚ ⵙ ⵕⵕⵓⵃ ⵎⴰ ⵓⵔ ⴰⵅ ⵉⵙⵙⵓⵔⵓⴼ ⵎⵓⵍⴰⵏⴰ ⵣⴳ ⵎⴰⵢ ⵜⵍⵍⴰ ⵜⵓⴷⵔⵜ ⵍⵄⵡⴰⵢⴷ ⴰ ⴰⵢ ⴷⴰ ⵉⵜⵜⵓⴳⴰⵏ ⴰⴷ ⵓⵔ ⵏⵜⵎⵏⴰⴼⴰⵇ, ⵔⴰⵄⴰⵜ ⴰⵎⵄⵉⵡⵕⵜ ⴷⵉⵢⵢⵏⵅ ⴰⴷ ⵏⵅⵎⵎⴻⵎ ⴰⴷ ⵏⵥⵥⵄ ⵉⵖⵏⵛⴰ ⴰ ⵏ ⵟⵟⴰⵄⵓⵏ ⵏⴽⴽ ⴰⴱⵄⴷⴰ, ⵀⴰⵜⵉⵏⵏ ⵜⵛⵉⵅ ⴽⴽⴰⴷ ⵏ ⵉⵃⵓⵍⵉⵢⵏ ⴱⴰⵔ ⴰⴷ ⵙⴼⵜⵉⵅ ⵉⵣⴱⴰⵕⵏ ⵉ ⵓⵅⴷⵉⵍ ⵉⵏⵓ ⵉⵡⴰ ⵎⴰ ⵉ ⴳⴰⵏ? ⴰⵡⴷ ⵢⴰⵏ ⵜⵡⴰⵖⵉⵜⵜ. ⵜⵛⵉⵅ ⴰⴳⴳⵯⴷ ⴰⵎⴽⵙⴰ ⵢⵉⵜⵙ ⵏ ⵜⵉⴽⴽⴰⵍ. ⵀⴰ ⵉ ⴰⴷ ⵅⵍⵍⵚⵅ ⵎⵎⵛ ⵎⵛ ⵉⴷ ⵡⴰⵍⴰ: ⵎⴰⵛⴰ ⴽⵓ ⵢⵓⴽ ⴷⵉⵢⵢⵓⵏ ⴰⴷ ⵉⵢ ⴰⵢⵏⵏⴰ ⵢⵉⵅ: ⵃⵎⴰ ⴰⴷ ⵏⵉⵙⵉⵏ ⵎⵉ ⵄⴷⴷⴰⵏ ⵉⵎⵓⵜⵜⴰⵍ, ⵀⴰ ⵉⵙⵜⴰⵀⵍ ⴰⴷ ⵉⵎⵎⵜ ⴷⴰⵜ ⴰⵅ. ⵉⵏⵏⴰ ⴰⵙ ⵓⵄⵍⵍⴱⵓⵏ, ⴰ ⵙⵉⴷⵉ ⵛⴽⴽ ⵜⴳⵉⴷ ⴰⴳⵍⵍⵉⴷ ⵉⵖⵓⴷⴰⵏ, ⵎⴰⵅ ⵎⴰⵢⴷ ⵉⵙⴰⵔⵏ ⵎⵛ ⵜⵛⵉⵜ ⵉⵏⵓⴳⵓⴹⵏ, ⵓⵏⵏⴰ ⵉⴷⴷ ⵉⵎⵓⵜⵜⴰⵍ? ⵃⴰⵛⴰ, ⵃⴰⵛⴰ, ⵓⵔ ⴰⵙⵏ ⵜⵢⵉⵜ ⴰ ⵙⵉⴷⵉ ⵉⵏⵓ ⵖⴰⵙ ⵍⵄⵣⵣ ⵎⵛ ⵢⴰⵏ ⵓⵜⵛⵉ ⵏⵏⵛ, ⵛⵉⵢⴰⵏ ⵏ ⵍⵄⵣⵣ ⴰⵢ ⵔⵉⵅ ⴰⴷ ⵉⵏⵉⵅ! ⴰⵎⴽⵙⴰ ⵏⵜⵜⴰ, ⵉⵙⵜⴰⵀⵍ ⵓⵢⴰⵔ ⵏ ⵡⵓⵜⵛⵉ, ⵉⵅⵍⴰ ⵉⵎⵓⴷⴷⵔⵏ ⵉⵔⴰ ⴰⴷ ⵉⵢ ⴰⵏⴱⵖⵓⵕ ⵅⴼ ⵜⴰⴷⴰⵅⵜ ⵏ ⵉⵎⵓⴷⴷⵔⵏ ⴰⵙ ⵉⴼⵓⴽⴽⴰ ⵓⵄⵍⴱⵓⵏ ⵡⵡⵜⵏ ⵖⵉⴼⵙ ⵉⵎⵄⵉⵡⵕⵏ ⴰⴱⴰⵔⵉⵇ. ⴰⵖⵉⵍⴰⵙ ⴷ ⴷⵓⴱ ⴷ ⴽⵓⵍⵍ ⵉⵎⴷⴷⵓⵔⵏ ⴰⵢⵜ ⵡⴰⴷⴷⵓⵔ: ⵎⴰⴳⴳ ⵜⵜⵉⵖⵉⵢⵏ ⴰⴷ ⴰⵙⵏ ⵢⵉⵏⵉ ⴰ ⴰⵢⵜ ⵉⵎⵓⵜⵜⴰⵍ. ⴽⵓⵍⵍ ⵡⵉⵏⵏⴰ ⵉⵙⵙⵏⵏ ⴰⴷ ⵙⵖⵓⵢⵢⵉⵏ, ⴷⴰⵢⵜⵏⴰⵖⵏ, ⴽⵓⵍⵍ ⵡⵉ ⵏⵏⴰⵏ ⴰⵙⵏ ⵙⴳⴳⴷⵏⵜ ⴰⵡⵏ ⵜⵡⵓⵔⵉⵡⵉⵏ ⵜⴳⴰⵎ ⴰⵎⵎ ⵉⴳⵯⵔⵔⴰⵎⵏ ⵉⵎⵥⵥⵢⴰⵏⴻⵏ ⴳ ⵜⵓⴷⵔⵜ. ⵉⴷⴷⵓ ⴷ ⵓⵖⵢⵓⵍ ⵜⵉⵡⴹ ⴷ ⵜⵉⵔⵎⵜ ⵏⵏⵙ, ⵉⵏⵏⴰ: " ⵛⵜⵢⵅ ⵖⵔ ⴷⵖⵉ ⵢⴰⵏ ⵢⵉⵢⵔ ⵏ ⵍⵊⵎⴰⵄⵜ, ⴰ ⴰⵙ ⵢⵉⵅ! ⵉⵡⵖ ⵜ ⵓⵔ ⴷⵉⵢ ⵓⴷⵊⵉⵅ ⵛⴰ ⵣⴳ ⵜⵓⴳⴳⴰ ⵓⵔ ⵜⵜⵉⵖⵉⵢⵅ ⴰⴳⴳⵯⴷ ⵏⵏ ⴰⴷ ⴼⴼⵔⵅ ⴰⵢⵏⵏⴰ ⵢⵉⵅ. " ⵀⴰ ⵉⵡⴰⵍⵉⵡⵏ ⵄⴰⴷ, ⴽⴽⵔⵏ ⴷ ⵎⴰ ⴰⵙ ⵍⵍⴰ ⵏⵏⴰⵏ ⴰⵙ! ⵉⵏⵇⵇⵣ ⵢⴰⵏ ⵡⵓⵛⵛⵏ ⴰⴷⵊⴰⵜ ⵉ ⵏⴽⴽ ⴰⴳⴳ ⵢⴰⵏ ⴰⵏⵣⵣⴰⵔⴼⵓ ⵉⵏⵏⴰ ⴰⵙⵏ ⵉⵍⴰⵣⵎ ⵉ ⵓⵖⵢⵓⵍ ⴰⴷ ⴰⴷ ⵉⵅⵍⵍⵙ ⵀⴰ ⵉⵚⴼⴹ ⵉⵎⵓⵜⵜⴰⵍ ⴱⵓ ⵉⵍⴷⴷⴰⵢⵏ ⴰ! ⴰⵎⵊⵊⵓⴹ ⴰ! ⵏⵜⵜⴰ ⴰⴳⴳ ⵢⴰⵏ ⵜⴰⵎⴰⵔⴰ ⴰ ⴳ ⵏⵍⵍⴰ. ⴰⴷ ⵉⵜⵛ ⵜⵓⴳⴰ ⵓⵔ ⵉⵢⵉⵏ ⵜⵉⵏⵙ! ⵓⵔ ⴷⵉⵢⵙ ⵜⴰⵙⴰ ⴳ ⵡⴰ! ⵓⵔ ⵉⵜⴽⴽⵙ ⵉⵎⵓⵜⵜⴰⵍ ⵏⵏⵙ ⵖⴰⵙ ⵙ ⵍⵎⵓⵜ: ⴰⵢ ⵏⵏⴰ ⴰⵙ ⵢⴰⵏ, ⵏⵖⴰⵏ ⵜ. ⵎⵛ ⵜⴽⴽⵉⵜ ⵜⵓⵄⵕⵜ ⵏⵅⴷⴷ ⵜⵎⵎⵓⵄⴹⵕⵜ ⵉⵣⵔⴼⴰⵏ ⴰⴷ ⴽⴽ ⵙⵙⵎⵍⵓⵍⵏ ⵏⵅⴷⴷ ⴰⴷ ⴽ ⵙⵙⴱⵅⵉⵏⴻⵏ 2- ⴱⵓ ⵡⴰⴳⴰⵔ ⵉⵡⵍ ⵎⵔ ⴷⴰ ⵉⵜⵜⵎⵓⵏ ⵣⵣⵉⵏ ⴷ ⵜⴰⴹⴼⵉ, ⵣⴳ ⵡⴰⵙⴽⴽⴰ ⴰⴷ ⵔⵣⵓⵅ ⵜⴰⵎⵟⵟⵓⵟ; ⵎⴰⵛⴰ ⵣⴳⴳⵯⵉⵙ ⵓⵔ ⵉⵢⵉ ⴱⵟⵟⵓ ⵏⵏⵙⵏ ⴰⵎⴰⵢⵏⵓ ⵎⴰⵏⵉⵢ ⵜⵜⴰⴼⴰⵜ ⵜⴰⵖⵚⵚⴰ ⵉⵜⵜⴰⵙⵢⵏ ⵊⴰⵊ ⵏⵏⵙ ⵜⴰⴹⴼⵉ ⵅⴼ ⵓⵢⴰ ⴰⴷ ⵓⵔ ⵜⴳⴳⴰⵜ ⵉⵎⵉ ⵎⵛ ⵉ ⵜⴰⵏⵏⴰⵢⵎ ⵓⵔ ⵉⵡⵉⵍⵅ. ⴰⵏⵏⴰⵢⵅ ⵜⵉⵄⵔⵔⵉⵎⵉⵏ ⵎⴰⵛⴰ ⵓⵔ ⵉ ⵜⵄⵊⵉⴱ ⴰⴳⴳⵯⴷ ⵢⵓⵜ; ⵎⴰⵛⴰ ⴰⵏⵏⴰⵢⵅ ⵎⴷⴷⵏ ⵙ ⵎⴰ ⴰⵙ ⵍⵍⴰⵏ, ⵍⵍⴰ ⴳⴳⴰⵔⵏ ⵉⵅⴼ ⵏⵏⵙ ⴳ ⵡⵓⵏⴰ. ⵎⵛⴰ ⵇⵇⴰⵃⵜⵏ ⵍⵍⴰ ⵏⴷⴷⵎⵏ ⵀⴰⵡⵏ ⵜⵉⵏ ⵢⵓⵏ ⵏⵏⴰⴳ ⵏⴷⵎⵏ ⵀⴰ ⵉⵍⵍⴼ ⵉ ⵍⴰⵍⵍ ⵏ ⵓⵅⴰⵎ ⵢⴰⵜ ⵎⵎ ⵉⵎⵏⵖⵉ, ⵜⴰⵇⵓⵕⴰⵕⵜ ⵀⴰ ⵜⴳ ⵜⴰⵎⵖⵢⴰⵔⵜ. ⴳ ⵜⵉⵟⵟ ⵏⵏⵙ ⴽⵓⵍⵛⵉ ⵉⴼⵕⵖ, ⵓⵔ ⵉⵍⵍⵉ ⵎⴰ ⴰⵙ ⵉⵄⵊⴱⵏ: ⵜⵜⵙⵙⵏ ⵖⴰⵙ ⴰⵏⵓⴷⴷⵎ ⵏ ⵣⵉⴽ ⴷ ⵓⵄⵟⵟⵕ ⴳ ⵜⵏⵛⵔⴰ ⵀⴰ ⵜⴰⴱⵅⵏⵉ ⵀⴰ ⵜⴰⵎⵍⵍⵉ ⵀⴰ ⵛⴰ ⵢⴰⴹⵏⵉⵏ ⵓⵔ ⵉⵍⵍⵉ ⵎⴰⴳⴳ ⵙⴳⴳⴷⵏ ⵖⵓⵔⵙ. ⵜⵙⵎⵓⵣⵣⵔ ⵉⵎⵙⵅⵅⵕⵏ, ⵜⵙⵎⵜⵜⵢ ⴰⵏⵏⵍⵉ ⵉ ⵓⵔⴳⴰⵣ: " ⵓⵔ ⵉⵇⵇⵉⵎ ⵍⵍⴰ ⵉⵅⵎⵎⴰⵎⴰⵎ, ⵍⵍⴰ ⵉⵜⵣⵍⵍⴰⵄ ⵜⵉⵖⵕⴰⴹ ⵏⵏⵙ, ⴷⴰ ⵉⵜⴰⵣⵣⵍⴰ, ⴷⴰ ⵉⵙⴳⵓⵏⴼⵓ. " ⴰⵍⵍⵉⴳ ⵜⵙⵙⵙⵓⵀⵍ ⴰⵔⴳⴰⵣ, ⵢⵓⵣⵏ ⵜⵜ ⵖⵔ ⵉⵎⴰⵔⴰⵡⵏ ⵏⵏⵙ ⵀⴰ ⵜⵜ ⵜⵉⵡⴹ ⵏⵏ, ⵜⴳⴰ ⵜⴰⵙⵎⵓⵏⵜ ⴷ ⵢⵓⵜ ⵏ ⵜⵎⵙⴽⴰⵡⵜ ⵏ ⵉⴱⵉⴱⵉⵜⵏ ⴷ ⵉⵎⴽⵙⴰⵡⵏ ⵏ ⵉⴱⵓⵍⵅⵉⵕⵏ ⵣⵔⵉⵏ ⵢⵉⵜⵙ ⵏ ⵡⵓⵙⵙⴰⵏ, ⵉⴷⴷⵓ ⴷ ⵓⵔⴳⴰⵣ ⴰⴷ ⵜⵜ ⵉⵔⴰⵔ. ⵉⵏⵏⴰ ⴰⵙ: " ⵉⵡⴰ ⵎⴰⵢ ⵜⴳⵉⵜ? ⵎⴰⵢ ⵜⵣⵣⵔⵉⵜ ⵓⵙⵙⴰⵏ ⵏⵏⵎ? ⵓⵔ ⴽⵎ ⵊⵊⵓⵊⵉⵢⵏ ⵢⵉⴳⵔⴰⵏ ⵉⵏⴰⴹⴼⵓⵜⵏ? ⵛⵡⵉⵢⵢ, ⴰⵢ ⴰⵙ ⵜⵏⵏⴰ; ⵎⴰⵛⴰ ⵓⵔ ⵉ ⵉⵏⵖⵉⵏ ⵖⴰⵙ ⵎⴷⴷⵏ ⵉⵎⵃⵢⴰⴹ ⵓⵢⴰⵔ ⵏ ⴷⴰ, ⵓⵔ ⵜⵏ ⵉⵀⵡⵡⵉⵍ ⵍⵎⴰⵍ ⵏⵏⵙⵏ. ⵓⵃⵍ ⵜⵜⵉⵏⵉⵅ ⴰⵙⵏ ⵎⴰⵜⵜⴰ ⵜⵡⵓⵔⵉⵡⵉⵏ ⵖⵓⵔⵓⵏ ⵎⴰⵛⴰ ⵓⵔ ⵣⵣⵉⴳⵙⵏ ⵉⵡⵉⵅ ⵖⴰⵙ ⵍⵄⴷⴰⵡⵜ. ⵉⵏⵏⴰ ⴰⵙ: " ⵉⵡⴰ ⴰ ⵍⴰⵍⵍⴰ ⵉⵏⵓ, ⵎⵛ ⵓⵔ ⴰⵎ ⵄⵊⵉⴱⵏ ⵎⴷⴷⵏ ⵏⵏⴰ ⵖⵓⵔ ⴷⴰ ⵜⵜⵖⵉⵎⴰⵜ ⵖⴰⵙ ⵉⵎⵉⵇ ⴳ ⵡⴰⵙⵙ, ⵏⵏⴰ ⵓⵔ ⴷⴰ ⴷ ⵉⵜⵜⵕⵓⵃⵏ ⴰⵍⵍ ⵜⴰⴷⴳⴳⵯⴰⴷⵜ ⵎⴰⵢ ⵜⵜⵉⵏⵜ ⵉⵎⵙⵅⵅⵕⵏ ⵏⵏⵎ ⵏⵏⴰ ⵖⵓⵔ ⴷⴰ ⵜⴽⴽⴰⵍⵜ? ⵎⵉⵎⵛ ⵉⵜⴳⴳⴰ ⴰⵡⴷ ⵓⵔⴳⴰⵣ ⵏⵏⵎ ⵎⵉ ⵜⵔⵉⵜ ⴰⴷ ⵢⵉⵍⵉ ⵜⴰⵡⵜⵜⵓ ⵏⵏⵎ ⵙ ⵢⵉⴹ ⴷ ⵡⴰⵙⵙ? ⵉⵡⴰ ⴽⴽⵔ ⴱⵕⵕⵎ ⵖⵔ ⵉⵕⵃⵃⴰⵍⵏ ⵏⵏⵎ, ⵍⴰ ⵉⵀⵏⵏⴽⵎ ⵀⴰ ⵜⵛⵜⵢⵜ, ⵀⴰ ⵜⵉⵏⵏ ⵢⴰⵏⵏⴰ ⴷⴷⵔⵅ, ⵎⵛ ⴽⵎ ⵔⵓⵔⵉⵅ ⴰⴷ ⵉ ⵉⵛⴼ ⵕⴱⴱⵉ ⵙⵏⴰⵜ ⵏ ⵜⵓⵜⵎⵉⵏ ⴰⵎⵎ ⵛⵎⵎ ⴳ ⵜⵎⵏⴰⴹⵜ ⵉⵏⵏ! " 3- ⴰⵖⵕⴹⴰ ⴰⵎⵀⴰⵡⵛ ⵍⵍⴰ ⵜⵇⵇⵉⵙⵏ ⵉⵎⵣⵡⵓⵔⴰ, ⵉⴽⴽⴰ ⵢⵓⵏ ⵓⵖⵕⴹⴰ ⵉⵡⵀⵍ ⵙ ⵉⵏⵣⵡⵓⵎⵏ ⵏ ⵜⵓⴷⵔⵜ ⵉⴽⴽⵔ ⵉⵔⵡⵍ ⴰⴷ ⵉⵢ ⵓⵣⵣⵉⴼ, ⵉⴽⵍⵎ ⴳ ⵢⴰⵜ ⵏ ⵜⴽⴰⵎⵎⴰⵔⵜ ⴰⴷ ⵉⴳⵏ ⴰⴷ ⵉⵜⵜⵓ ⵜⵉⵎⴰⵔⵉⵡⵉⵏ. ⵉⵣⵢⴰ ⴰⵅⴱⵓ ⵏⵏⵙ ⵙ ⵉⴹⴰⵕⵏ ⴷ ⵜⵓⵖⵎⴰⵚ, ⵣⵔⵉⵏ ⵢⵉⵜⵙ ⵏ ⵡⵓⵙⵙⴰⵏⵏ ⵉⵜⵛⴰ ⵀⴰ ⵉⴷⵍ, ⵀⵉ ⵎⴰⴳⴳ ⵉⵔⴰ? ⵉⵣⵓⵔ, ⵉⵇⵡⴰ: ⴷⴰ ⵢⴰⴽⴽⴰ ⵕⴱⴱⵉ ⵍⵅⵉⵕ ⵏⵏⵙ ⵉ ⵓⵏⵏⴰ ⵜ ⵉⵔⴰⵏ. ⵢⴰⵏ ⵡⴰⵙⵙ, ⴷⴷⴰⵏ ⴷ ⵢⵉⵜⵙ ⵏ ⵉⵎⴰⵙⴰⵢⵏ ⵏ ⵉⵖⵕⴹⴰⵢⵏ ⴰⴷ ⵙⵙⵓⵜⵔⵏ ⵉ ⵓⵎⵀⴰⵡⵛ ⵏⵏⵅ ⵛⴰⵏ ⵙⵙⴰⴹⵇⴰ ⵔⴰⵏ ⴰⴷ ⴷⴷⵓⵏ ⵖⵔ ⵛⴰ ⵏ ⵜⵎⴰⵣⵉⵔⵜ ⴰⴷ ⴰⵡⵢⵏ ⵎⴰ ⴰⵙ ⵏⵇⵇⴰⵏ ⵉⵎⵉⵛⵛⵓⵏ ⵓⵔ ⵛⵉⵢⵢⴰⵏ ⵉⵇⴰⵕⵉⴹⵏ, ⵔⴰⵏ ⴰⵎⵢⴰⵡⴰⵙ ⴰⴷ ⴰⴷ ⵢⴰⵡⴹ ⴳ ⴽⴽⵓⵣ ⵏⵅⴷⴷ ⵙⵎⵎⵓⵙ ⵏ ⵡⵓⵙⵙⴰⵏ ⵉⵏⵏⴰ ⴰⵙⵏ ⵓⵣⵣⵉⴼ: " ⴰ ⵉⵎⴷⴷⵓⴽⴽⴰⵍ ⵉⵏⵓ, ⵜⵉⵎⴰⵙⴰⵔⵉⵏ ⵏ ⵜⵓⴷⵔⵜ ⵓⵔ ⵢⴰⴷ ⵉⵜⵀⵎⵎⴰⵏⵜ: ⵎⴰⵎⵉ ⴰⵡⵏ ⵉⵜⵜⴳⴰ ⵓⵎⵀⴰⵡⵛ ⵉⴳⵍⵍⵉⵏ? ⵖⴰⵙ ⴰⴷ ⵉⴷ ⵉⵙⵙⵓⵜⵔ ⴰⵎⵢⴰⵡⴰⵙ ⵏ ⵕⴱⴱⵉ? ⵉⵏⵏⴰ ⴰⵙⵏ ⵉⵡⴰⵍⵉⵡⵏ ⴰ ⵉⴽⵯⴰⵏ ⵉⵇⵇⵏ ⵓⴳⵯⵔⵔⴰⵎ ⵜⵉⴼⵍⵡⵜ ⴳ ⵡⴰⵏⵏⴰⵢ ⵏⵏⵓⵏ ⵎⴳⵎⴰⵙ ⵓⵖⵕⴹⴰ ⴰ ⵏⵏⴰ ⵉⵔⵓⵔⴰⵏ ⵙ ⵜⴰⴷⴰⵡⵜ ⵉ ⴰⵢⵜⵎⴰⵙ ⵉⴷⴷ ⴰⵎⵀⴰⵡⵛ? ⵉⵀⵉ! ⴰⵕⵀⴱⴰⵏⵉ ⴰⵢⴰ. 4- ⵜⴰⵔⴱⴰⵜⵜ ⵢⵓⵜ ⵏ ⵜⵔⴱⴰⵜⵜ ⵜⴰⵎⵀⵊⴼⵜ ⵍⵍⴰ ⵜⵜⵉⵏⵉ ⴷⴰ ⴰⴷ ⵜⴰⴼ ⴰⵔⴳⴰⵣ ⴰⵄⵔⵔⵉⵎ, ⵉⵖⵓⴷⴰⵏ, ⵉⵢⴰⵏ ⵣⵣⵉⵏ ⵓⵔ ⵉⵚⵎⵎⵉⴹ, ⵓⵔ ⵉⵢⵉⵏ ⴰⵎⵖⵢⴰⵕ, ⵣⵎⵎⴻⵎⴰⵜ ⵙⵏⵜ ⵏ ⵜⵇⵇⵉⴹⵉⵏ ⴰ. ⵜⴰⵔⴱⴰⵜ ⴰ ⵜⵔⴰ ⴰⴷ ⵢⵉⵍⵉ ⵓⵔⴳⴰⵣ ⵙ ⵓⵢⵏⵏⴰ ⵉⵍⴰ, ⵀⴰ ⵢⵉⵍⵉ ⵙ ⵡⴰⴷⴷⵓⵔ. ⵀⴰ ⵉⵛⵡⵓ, ⵀⵉ ⵎⴰⵏⵉ ⵓⵍⵍⴰ ⴳ ⴽⵓⵍⵍ ⵓⵢⴰ? ⵉⵙⵍⴰ ⴰⵙ ⵕⴱⴱⵉ ⴷⴷⵓⵏ ⴷ ⵎⴷⴷⵏ ⴰⵢⵜ ⵡⴰⴷⴷⵓⵔ. ⵎⴰⵛⴰ ⵜⴰⵏⵏⴰⵢⵜⵏ ⵏⵜⵜⴰⵜ ⴰⵎⵉ ⵢⴰⵏ ⵉⵎⵓⵃⵓⵍⵏ: ⵜⵏⵏⴰ: " ⵎⴰⵢⴷ? ⵏⴽⴽ! ⵎⴰⵢⴷ? ⵎⴷⴷⵏ ⴰⴷ! ⵉⵙ ⴷⴰ ⵜⵅⵕⵕⴰⴼⵎ ⵎⴰⴷ? ⵓⵔ ⴳⵉⵅ ⵎⵏⵉⴷ ⴰⵙⵏ! ⵇⵉⵎⴰⵏ ⴷⵉⵢⵢⵉ: ⵏⴽⴽ ⵅⵚⵚⴰⵏ ⵉ ⵛⴰⵏ ⵎⴷⴷⵏ ⴰⵢⵜ ⵜⵉⵏⵏⵓⵎⵖⵕ! " ⵜⴰⵏⵏⴰⵢⵎ ⵉ ⵜⵔⴱⴰⵜⵜ ⴰ! ⵡⴰ ⵉⵢⴰ ⴰⴼⵖⵓⵍ, ⵡⴰ ⵖⵓⵔⵙ ⵜⵉⵏⵣⴰⵔ ⴰⵎ ⵛⵉ, ⵉⵀⵉ ⴷ ⴰⵎⵛⵉ, ⵉⵀⵉ ⵓⵔ ⵉⴷ ⴰⵎ ⵛⵉ ⴰⵎⵛⵉ ⴰⵢ ⴷⴰ ⵜⴳⴳⴰⵏⵜ ⵜⵔⴱⴰⵜⵉⵏ ⵜⵉⵎⵀⵏⵊⵉⴼⵏ ⴰⵍⵍ ⵓⵙⴰⵔ ⴰⴷ ⴰⴼⵏⵜ ⵎⴷⴷⵏ ⵏⵏⴰ ⵉⵖⵓⴷⴰⵏ. ⴷⴼⴼⵉⵔ ⵏ ⴰⵢⵜ ⵡⴰⴷⴷⵓⵔ, ⵀⴰⵏⵏ ⵉⵎⵥⵍⴰⴹ ⴷⴷⴰⵏ ⴷ ⵢⴰⵏ ⴷ ⴰⵔⴱⵉⵄ ⴳ ⵜⴼⵍⵡⵜ ⵏⵏⵙ ⵉⵙ ⴷⴰ ⵖⵉⴼⵉ ⵜⵇⴱⴱⴰⴹⵏ. " ⵀⴰⵜⵉⵏ ⵉⵙ ⵣⵉⵍⵅ ⵍⵍⵉⴳ ⴰⵙⵏ ⵓⵏⴼⵅ ⵜⵉⴼⵍⵓⵜ! ⵏⵏⴰⵏ ⵉⵙ ⵍⵍⵉⵅ ⴳ ⵜⵎⴰⵔⴰ. ⵜⴰⵏⵎⵎⵉⵔⵜ ⵉ ⵎⵓⵍⴰⵏⴰ, ⴷⴰ ⵣⵣⵔⵓⵢⵅ ⵉⴹⴰⵏ ⴳ ⵜⵓⵎⵔⵜ ⵡⴰⵅⵅⴰ ⴷⴰ ⴳⴳⴰⵏⵅ ⵉ ⵡⵓⵍ ⵉⵏⵓ. " ⵜⴰⵔⴱⴰⵜ ⵉⵢⴰⵏ ⵣⵣⵉⵏ ⵓⵔ ⵜⴱⴰⴹ ⵉ ⵓⵃⵏⵊⵉⴼ ⵏⵏⵙ. ⴽⵓⴷ ⵜⵜⵅⵉⵜⵉⵔ ⵜⵜⵏⴰⵇⴰⵙⵏ ⵉⵎⵙⵓⵜⵔⵏ. ⵉⵣⵔⵉ ⵢⴰⵏ ⵓⵙⴳⴳⵯⴰⵙ, ⵙⵉⵏ, ⴷⴰ ⴰⵔ ⵜⵅⵎⵎⴰⵎ; ⵉⴷⴷⵓ ⴷ ⴹⴰⵔ ⴰⵙⵏ ⵓⵖⵉⵍⵓⴼ: ⴽⵓ ⴰⵙⵙ ⵉⵣⵔⵉⵏ ⵜⴰⵛⵢ ⴷ ⵜⴰⵜⵚⴰ ⴷ ⵉⵍⵉⵀⴰⵏ ⴷ ⵜⴰⵢⵔⵉ ⴷⴰ ⵜⴷⴷⵓⵏ ⵄⴰⵢⴷⵏ ⵜⴼⴰⵔⵙ ⵏⵏⵙ ⴷ ⵜⵉⴷⴷⵉ ⵏⵏⵙ ⵓⵔ ⴰⵙ ⵄⵊⵉⴱⵏⵜ ⵎⴰⵢ ⵜⵙⵙⵏⴼⵓ ⵣⴳ ⵉⵃⵏⵊⵉⴼⵏ ⵏ ⵓⵎⵣⵔⵓⵢ. ⵓⵔ ⵜⵜⵓⵕⴷⴷⴰⵄⵏ ⵉⴳⴰⴷⵉⵔⵏ ⵏ ⵜⴰⴷⴷⴰⵔⵜ ⵎⵛ ⵜⵜⵓⵜⵉⵏ. ⵎⴰⵛⴰ ⵉⵙ ⵉⵏⵏⴰ ⵡⵓⴷⵎ ⴰⴷ ⵉⵊⵊⵢ ⵎⵛ ⵜⴻⵜⵛⴰⵏ ⵡⵓⵙⵙⴰⵏ? ⵉⵎⵜⵜⵢ ⵓⵃⵏⵊⵉⴼ ⵏⵏⵙ ⵉⵎⵜⵜⵢ ⴰⴳⴳⵯⴷ ⵡⴰⵡⴰⵍ. ⵉⵏⵏⴰ ⴰⵙ ⵍⵎⵔⵉ ⵏⵏⵙ: " ⵉⵢⴰⵎ ⵜⵓⵖⵓⵏⵜ ⴰⴷ ⵜⴰⵡⵍⵜ ⴷⵖⵉ ⵏⵏⵉⵜ! " ⵜⴷⴷⵓ ⵜⵅⵜⴰⵕ ⵓⵏⵏⴰ ⵓⵔ ⵉⴷⵎⵉ ⴰⵡⴷ ⵢⴰⵏ, ⴷⴰⵢ ⵜⴷⴷⵔ ⴳ ⵜⵓⵎⵔⵜ ⴷ ⵓⵟⵕⵃ ⵖⵔ ⵡⴰⴷⴷⴰⵅⵏⵏⴰ ⵉⴽⴽⴰⵏ ⴷⴷⴰⵡ ⵏ ⵎⵉⴷⴷⵏ. 5- ⵜⴰⵏⵣⵣⴰⵔⴼⵓⵜ ⵏ ⵉⵣⵎ ⵢⴰⵏ ⵡⴰⵙⵙ ⵉⵔⴰ ⵢⴰⵏ ⵉⵣⵎ ⴰⴷ ⵢⵉⵙⵉⵏ ⵎⴰⵜⵜⴰ ⵜⵎⵉⵣⴰⵔ ⵏⵏⴰ ⴳ ⵍⵍⴰⵏ ⴷⴷⴰⵡ ⵏ ⵜⵏⴱⴰⴹⵜ ⵏⵏⵙ. ⴷⴰⵢ ⵉⴽⴽⵔ ⵉⵚⵚⵉⴼⴹ ⵉ ⵉⵎⴰⵡⴰⵙⵏ ⵏ ⵜⵎⵉⵣⴰⵔ ⵢⴰⵜ ⵏ ⵜⴱⵔⴰⵜ ⵏⵏⴰ ⴳ ⵉⵙⴳⵎⴹ. ⵍⵍⴰ ⵜⵜⵉⵏⵉ ⵜⵔⴱⴰⵜⵜ ⴰ: ⴰⴷ ⵉⵙⵎⵓⵏ ⵓⴳⵍⵍⵉⴷ ⵢⵓⵏ ⵓⴳⵔⴰⵡ ⴰⵅⴰⵜⴰⵔ ⵏⵏⴰ ⴳ ⵜⵃⴰⴹⴰⵔⵏ ⵉⵏⵖⵍⵉⴼⵏ ⵏ ⵜⵎⵉⵣⴰⵕ ⵏⵏⴰ ⴳ ⵉⵜⵜⵉⵍⵉ ⵡⵓⵜⵛⵉ ⵉⵔⴰ ⵓⴳⵍⵍⵉⴷ ⴰⴷ ⵉⵙⵙⴹⵃⵕ ⵜⴰⴷⵓⵙⵉ ⵉ ⵜⴽⵙⵙⴰ ⵏⵏⵙ, ⴷⴰ ⵉⵢ ⵜⵏ ⵉⴷ ⴷ ⵉⵏⴱⵢⴰⵡⵏ ⵖⵔ ⵉⴱⵕⴳⵎⵎⵉ ⵏⵏⵙ. ⵎⴰⵜⴰ ⵉⴱⵔⴳⵎⵎⵉ! ⴰⵅⴱⵓ ⴱⵓ ⵉⵍⵍⵉⴼ ⵉⵜⵇⵏⴻⵏ ⵜⵉⵏⵣⴰⵔ ⵉ ⵎⴷⴷⵏ ⵉⵇⵇⵏ ⴷⴷⵓⴱ ⵜⵉⵏⵣⴰⵔ ⵏⵏⵙ: ⵓⵔ ⴰⵙ ⵉⵄⵊⵉⴱ ⵍⵃⴰⵍ ⵉ ⵓⴳⵍⵍⵉⴷ, ⵉⵇⵍⵍⵇ, ⵉⴽⴽⵔ ⵉⵙⵙⴽⵏⴹ ⵜ ⵉⵎⵎⵔ ⵓⴱⴰⵖⵖⵓⵙ ⵅⴼ ⵓⵢⴰ ⵏⵏⴰ ⴰⵙ ⵉⵙⴰⵔⵏ ⵉ ⴷⴷⵓⴱⴱ ⴰⵅⵏⴷⵍⵍⴰⵙ ⴰⵅⴰⵜⴰⵔ, ⵍⵍⴰ ⵉⵜⵍⵍⵖ ⵜⵉⵡⵓⵔⵉⵡⵉⵏ ⵏ ⵓⴳⵍⵍⵉⴷ ⴷ ⵓⵅⴱⵓ ⵏⵏⵙ ⴷ ⵉⵅⴱⴰⵛⵏ ⴷ ⵉⵍⵍⵉⴼ ⵏⵏⵙ: ⵉⵏⵏⴰ ⴰⵙ: ⵏⵏⵉⵅ ⴷ ⴰⵎⴰⵏ ⵏ ⵍⵡⵕⴹ, ⵏⵏⵉⵅ ⴷ ⵣⵣⵃⵔ ⴰⵢ ⵏⵏⴰ ⵉⵡⴰ ⵀⴰ ⴰⵡⵏⴷⵍⵍⴰⵙ ⴰⵅⴰⵜⴰⵔ ⵔⴰⵄⴰ ⵎⴰ ⴷⴰ ⵉⵙⵎⵙⴰⵙⴰ ⵓⴼⵖⵓⵍ. ⵎⴰⵛⴰⵓ ⵔ ⵢⵉⵡⵉⴹ ⵡⴰⵍⵓ, ⵉⵄⴰⵇⴱ ⵜ ⵓⴳⵍⵍⵉⴷ ⴰⴳⴳⵯⴷ ⵏⵜⵜⴰ ⵉⵏⵖⴰ ⵜ ⵓⴳⵍⵍⵉⴷ. ⵉⵍⵍⴰ ⵓⵄⵍⴱⵓⵏ ⵉⵏⵎⴰⵍⴰⵜ. ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⵢ ⵜⵛⴹⵉⵜ? ⵉⵏⵉ ⵉ, ⵙⵉⵡⵍ " ⵓⴽⴰⵏ ⴰⵔ ⵉⵜⵎⵜⵉⵎ, ⵉⵏⵏⴰ ⴰⵙ: " ⵉⵡⵡⵜ ⵉ ⵓⵜⵅⵛⴰⵎ, ⵓⵔ ⴷⴰ ⵛⵟⵟⵓⵅ ⵡⴰⵍⵓ "; ⴷⴰ ⵉⵙⵙⴼ ⵏⵜⵜⴰ ⵣⴳ ⵍⵎⵓⵜ. ⴰⵢⴰ ⵉⵢⴰ ⴰⵎⵎ ⵜⵉⵖⵕⵉ ⴰⴷⴷⴰⵢ ⵜⵉⵍⵉⵎ ⴳ ⵓⴳⵔⴰⵡ ⴰⴷ ⵓⵔ ⵜⵣⴰⵢⴰⴷⴰⵜ ⴰⴷ ⵓⵔ ⵜⵏⴰⵇⴰⵙⴰⵜ ⴰⵡⴰⵍ ⴰⴷ ⵢⵉⵍⵉ ⴳ ⵡⴰⵎⵎⴰⵙ. 6- ⵉⴳⵉⴷⵔⵏ ⴷ ⵉⵜⴱⵉⵔⵏ ⵉⴽⴽⵔ ⵉⵎⵏⵖⵉ ⵉⵏⵢⵔ ⵉⵎⴷⴷⵓⵔⵏ ⵉⵏⴳⵔ ⵉⵊⴹⴰⴹ, ⵎⴰⵛⴰ ⵓⵔ ⵉⴷⴷ ⵉⵊⴹⴰⴹ ⵏ ⵜⴼⵙⵓⵜ ⵏⵏⴰ ⴷⴰ ⵉⵙⴽⴽⴰⵔⵏ ⵜⵓⴳⴳⴰ ⵙ ⵉⵣⵍⴰⵏ ⵏⵏⵙⵏ ⴷ ⵓⴳⵔⴹ ⴰⵏⴰⴹⴼⴰⵜ ⵡⴰⵍⴰ ⵉⵃⵎⵎⴰⵎⵏ ⵏ ⵜⴰⵢⵔⵉ ⵏⵏⴰ ⴷⴰ ⵉⵙⵙⴰⵔⴰⵏ. ⵡⵉ ⴷ ⵜⴰⵇⴱⵉⵍⵜ ⵏ ⵉⴳⵉⴷⵉⵔⵏ ⴰ ⵅⴼ ⵙⴰⵡⴰⵍⵅ. ⴰⵢⵜ ⵓⵖⵏⴱⵓ ⵓⴼⵔⵉⵖ, ⴷ ⵡⴰⵅⴱⴰⵛ ⵏ ⵉⵛⵡⴰⵏ, ⵏⵏⴰ ⴷⴰ ⵉⵜⵎⵙⵏⵖⴰⵏ ⵅⴼ ⵛⴰⵏ ⵉⵢⴷⵉ ⵎⵛ ⵉⵎⵎⵓⵜ. ⴰⵔ ⵉⴽⴽⴰⵜ ⵓⵏⵣⴰⵕ ⵏ ⵉⴷⴰⵎⵎⵏ, ⵀⴰⵜⵉⵏ ⵓⵔ ⵛⵛⴰⵢⴷⵅ ⵡⴰⵍⵓ. ⵎⵛ ⵔⵉⵅ ⴰⴷ ⵇⵇⵉⵙⵅ ⵜⴰⵎⴰⵙⴰⵔⵜ ⵜⴰⵏⵇⵇⵉⴹⵜ ⵙ ⵜⵏⵇⵇⵉⴹⵜ, ⴳⴳⵯⴷⵅ ⵉ ⵓⵏⴼⵓⵙ ⴰⴷ ⵉⴷⴷⵓⵏ. ⵎⵎⵓⵜⵏ ⵉⵏⴱⴰⴹⵏ, ⵎⵛⵜⴰ ⵏ ⵉⵚⴰⵟⵏ ⴰⵢ ⴷⵉⵢⵙ ⵉⴷⴷⴰⵏ ⴽⵓⵍⵛⵉ ⵍⵍⴰⵉⵇⴰⵕ ⵉ ⵕⴱⴱⵉ ⴰⴷ ⵉⵙⴱⴷⴷ ⵜⴰⵡⴰⵖⵉⵜⵜ ⴰⴷ ⵍⵍⴰ ⵜⵙⵙⴼⵔⴰⵃ ⵜⵙⴰⵔⵜ ⵏⵏⵙⵏ ⵓⵏⵏⴰ ⵜⵏ ⵢⴰⵏⵏⴰⵢⵏ ⴰⵍⵍ ⵜⴱⴱⵉⵏ ⴳ ⵜⴰⵙⴰ ⵉⵎⵜⵜⵉⵏⴻⵏ ⵏⵏⵙⵏ ⵏⵏⴰ ⵉⵜⵓⵜⵜⵉⵏ. ⵜⵉⴷⵙⵜ, ⵜⴰⴷⵓⵙⵉ, ⵜⵣⵇⵇⵓⵕⵉⵏ, ⴽⵓⵍⵛⵉ ⵍⵍⴰ ⵜⵙⵙⵅⴷⴰⵎⵏ ⵓⵔ ⵓⴷⵊⵉⵏ ⴰⵡⴷ ⵢⴰⵏ ⵓⵙⴽⴽⵉⵏ, ⵉⵄⵎⵎⵢ ⵉⴳⵏⵏⴰ ⴰⵖⵡⵡⵖ ⴰ ⴰⵎⵅⵉⴱ ⵉⵇⵇⵉⵎ ⴳ ⵎⴷⴷⵏ ⵏ ⵉⵎⵓⵔⵏ ⵢⴰⴹⵏⵉⵏ ⵏⵏⴰ ⵎⵉ ⵍⵖⵓⵖⵉⵏ ⵡⵓⵍⴰⵡⵏ ⵀⴰ ⵢⵉⵏ ⴰⵢⵜ ⵜⵓⵍⵍⵓⵖⵜ ⴷⴷⵓⵏ ⴷ ⵉⵇⴱⵉⵍⵏ ⴰⴷ ⵢⵏ ⵍⵀⵏⴰ ⵉⵏⵔ ⴰⵙⵏ ⵙⵜⵢⵏ ⵉⵜⴱⵉⵔⵏ ⵉⵏⵖⵍⴰⴼ, ⵙⵎⵙⴰⵙⴰ ⴰⵢⵜ ⵉⵎⵏⵖⵉ, ⵉⵄⴰⴷ ⴷ ⵍⵀⵏⴰ ⴰⵍⵍ ⵜⵎⴰⵣⵉⵔⵜ. ⵉⵎⵉⵍ ⵜⴱⵕⵕⵎ ⵜⵓⵍⵍⵓⵖⵜ ⵜⵢⴰ ⵜⴰⵡⴰⵖⵉⵜⵜ ⵉ ⵓⵏⵏⴰ ⵜⵏ ⵉⵙⵎⵙⴰⵙⴰⵙⵏ ⴽⴽⵔⵏ ⵉⵎⵄⵉⵡⵕⵏ ⵏ ⵉⴳⵉⴷⵉⵔⵏ ⵜⵛⴰⵏ ⵉⵜⴱⵉⵔⵏ ⵏⵏⴰ ⵜⵏ ⵉⵙⵎⴰⵙⴰⵏ ⵓⵔ ⵓⴷⵊⵉⵏ ⵛⴰ ⴳ ⵉⵖⵕⵎⴰⵏ ⵡⴰⵍⴰ ⵉⴳⵔⴰⵏ. ⵜⵜⵓⵏ ⵉⵙ ⴷⴰ ⵉⵜⵎⵙⴰⵙⴰ ⵓⵥⵓⵕ ⴰⵏⴼⵕⴰⵕⴰⵖ. ⴱⵟⵟⵓ ⵏ ⵡⵉⵏⵏⴰ ⴳ ⵅⵅⴰⵏ ⵍ ^ ⵅⵉⵕ ⴰⵢ ⵉⵍⵍⴰ: ⴰⵢⵏⵏ ⴰⴷⴰ ⵉⵜⴳⴳⴰⵏ ⵍⵀⵏⴰ ⴳ ⵜⵎⴰⵣⵉⵔⵜ. ⵣⵔⵄⴰⵜ ⵉⵏⵢⵔ ⴰⵙⵏ ⵉⵎⵏⵖⵉ, ⵏⵅⴷⴷ ⵓⵙⴰⵔ ⵜⵥⵕⵉⵎ ⵍⵀⵏⴰ ⴳ ⵜⵎⴰⵣⵉⵔⵜ. ⵉⵡⴰ ⵀⴰ ⴰⵡⴰⵍ ⵉⵏⵓ, ⴷⴷⵉⵅ ⴰⴷ ⴼⵙⵜⵅ. 7- ⵜⴰⵍⴽⵕⵕⵓⵙⵜ ⴷ ⵉⵣⵉ ⵜⵎⵓⵏ ⴷ ⵢⴰⵜ ⵏ ⵜⴰⵍⴽⵔⵔⵓⵙⵜ ⵏⵏⴰ ⵏⵣⵣⵖⵏ ⵙⴷⵉⵙ ⵏ ⵉⵢⵙⴰⵏ, ⴷ ⵢⴰⵏ ⵓⴱⵔⵉⴷ ⴰⵎⵓⵄⵓⵕ ⴱⵓ ⵜⵙⴰⵡⵏⵜ, ⴷ ⵓⴼⵜⵉⵙⵍ, ⵉⵙⵙⵓⵎⵎⵔⵏ ⵉ ⵜⴰⴼⵓⵢⵜ ⵣⴳ ⵢⵓⵜ ⵏ ⵜⵎⵏⴰⴹⵜ. ⴳⴳⵯⵏ ⴽⵓⵍⵍⵓ ⵡⵉⵏⵏⴰ ⴷⵉⵢ ⵙ ⵉⵏⵉⵏ: ⵜⵉⵡⵜⵎⵉⵏ, ⵟⵍⴱⴰ ⴷ ⵉⵎⵖⴰⵕⵏ; ⴰⵔⵙ ⵜⴷⴷⵓⵎⵏ ⵉⵢⵙⴰⵏ ⵙ ⵜⵉⴷⵉ, ⴰⵔ ⵙ ⵃⵉⵏⵃⵉⵔⵏ, ⵓⵔ ⵖⵉⵢⵏ ⴰⴷ ⵜⵜ ⴰⵍⵍⵉⵏ. ⵉⴷⴷⵓ ⴷ ⵢⴰⵏ ⵉⵣⵉ, ⵉⵜⵜⵉⵍⵍⵉⵏ ⵖⵔ ⵉⵢⵙⴰⵏ, ⵉⵏⵏⴰ ⴷⴷⵉⵅ ⴰⴷ ⵜⵏ ⵙⴼⴰⴼⴰⵅ ⵙ ⵓⵟⵟⵉⵏⵢ ⵉⵏⵓ. ⵉⵇⵙ ⵉ ⵢⴰⵏ, ⵉⵄⵡⴷ ⵉ ⵡⴰⵢⵢⴰⴹ ⴷⴰⵢ ⵉⵖⴰⵍ ⵉⵙ ⵉⵍⵍⴰ ⴷⴰ ⵉⵙⵜⵉⵍⵍⵉⵢ ⵍⵎⴰⵛⵉⵏⴰ; ⵉⵣⴷⵖ ⵅⴼ ⵜⵣⵣⴰⴳⵍⵓⵜ, ⵅⴼ ⵜⵉⵏⵣⴰⵔ ⵏ ⴱⵓ ⵜⴰⵍⴽⵯⵕⵕⵉⵙⴰⵜ. ⴽⴽⵓ ⴷ ⵜⴷⴷⵓ ⵜⴽⵕⵕⵓⵙⵜ ⴰⵔ ⵜⴷⴷⵓⵏ ⵎⴷⴷⵏ, ⵉⵏⵏⴰ ⴳ ⵉⵅⴼ ⵏⵙ ⵙⵙⵉⴼⴼⵉⵅⵜ, ⴷⴰⵢ ⴰⵔ ⵉⵜⴷⴷⵓ, ⴰⵔ ⵏⵏ ⵉⵜⴷⴷⵓ ⵉⵢⵢ ⴰⵎⵎⵉ ⵉⵣⵔⴱ: ⵉⵢⵢⴰ ⴰⵎⵎ ⵛⴰⵏ ⵓⵎⵖⴰⵕ ⴳ ⵛⴰⵏ ⵉⵎⵏⵖⵉ ⵉⵜⴷⴷⵓⵏ ⵣⵢ ⵓⴷⵖⴰⵕ ⵖⵔ ⵡⴰⵢⵢⴰⴹ ⴱⴰⵔ ⴰⴷ ⵉⵙⵟⵍⵍⵢ ⵉⵙⵎⵓⵏⵏ ⵃⵎⴰ ⴰⴷ ⵉⵔⵔⵓ ⴼⵉ ⵎⵕⵕⴰ. ⵉⵃⵢⵢⵕ ⵢⵉⵣⵉ ⵉⵅⴼ ⵏⵙ ⴰⵡⴷ ⵏⵜⵜⴰ, ⴰⵔ ⵉⵜⴼⵇⵇⴰⵄ ⵉⵏⵏⴰ ⵓⵔ ⵉ ⵉⵄⴰⵡⵏ ⴰⵡⴷ ⵢⵓⴽ ⴱⴰⵔ ⴰⴷ ⴼⴼⵖⵏ ⵉⵢⵙⴰⵏ ⴰⴷ ⵣⵢ ⵜⵎⴰⵔⴰ. ⴰⵔ ⵉⵇⴰⵕ ⵍⴼⵇⵉⵀ ⵜⵉⵥⵉⵍⵍⴰ ⵏⵙ: ⵓⵔ ⵖⵉⴼⵙ ⵛⴰⵏ ⵓⵣⵔⴰⴱ! ⵢⴰⵜ ⵜⵎⵟⵟⵓⵟ ⴰⵔ ⵜⵜⵉⵔⵉⵔ ⵢⵉⵜⵙ ⵏ ⵉⵣⵍⴰⵏ ⵉⵣⴰⵢⴽⵓⵜⵏ! ⴷⴰⵢ ⵉⴷⴷⵓ ⵢⵉⵣⵉ ⴰⵔ ⴰⵙⵏ ⵉⵙⵟⵏⵏⵉⵢ ⴳ ⵉⵎⵊⵊⴰⵏⴻⵏ ⵉⵢⵢ ⴰⵡⴷ ⵏⵜⵜⴰ ⴰⵎⵎ ⵜⵉⴷⵉⴻⵙⵜ ⵏⵏⵙⵏ. ⵙ ⵛⵉⴳⴰⵏ ⵏ ⵜⵎⴰⵔⴰ ⴰⵙ ⴷ ⵢⵉⵡⴹ ⵜⴰⵍⴽⴽⵯⵕⵕⵉⵙⵜ ⵙ ⴰⴼⵍⵍⴰ: ⴷⴰⵢ ⵉⵏⵏⴰ ⵢⵉⵣⵉ: " ⵉⵡⴰ ⴷⵖⵉ ⴰⴷ ⵏⵙⴳⵓⵏⴼⵓ: ⵢⵉⵅ ⵓⴳⴰⵔ ⵏ ⵜⵖⵕⴰⴹ ⵉⵏⵓ ⴰⵍⵍⵉⵢ ⴷ ⵉⵡⴹⵏ ⵎⴷⴷⵏ ⵏⵏⵅ, ⵉⵡⴰ ⴰ ⵢⵉⵢⵙⴰⵏ ⵉⵏⵓ ⴰⴷ ⵉ ⵜⵛⴼⵎ ⵜⵉⵖⵕⴰⴹ ⵉⵏⵓ. " ⵉⵎⵛⵉ ⴰⵢ ⴷⴰ ⵜⴳⴳⴰⵏ ⵢⵉⵜⵙ ⵏ ⵎⴷⴷⵏ ⵉⵏⴰⴼⵙⴰⵙⵏ, ⵏⵏⴰ ⴷⴰ ⵉⴽⵍⵍⵎⵏ ⴳ ⵛⵉⵢⴰⵏ ⵏ ⵜⵖⴰⵡⵙⵉⵡⵉⵏ: ⴷⴰ ⵜⵜⵉⵏⵉⵏ ⵢⵓⵙⴰ ⴷ ⵖⵉⴼⵏⵅ ⴽⵓⵍⵍⵛⵉ, 8- ⵎⵎ ⵓⵖⵖⵓ ⴷ ⵜⴳⵔⴰ ⵜⵓⵙⵢ ⵢⵓⵜ ⵏ ⵜⵎⵟⵟⵓⵟ ⵜⴰⴳⵔⴰ ⵏ ⵓⵖⵖⵓ ⵜⵢ ⵜⵜ ⴰⴼⵍⵍⴰ ⵏ ⵢⴰⵏ ⵓⵍⴽⴽⵓⵛ ⵅⴼ ⵉⵅⴼ ⵏⵏⵙ ⴷⴰⵢ ⵜⴷⴷⵓ ⴰⴷ ⵏⵏ ⵜⴰⵡⴹ ⵜⴰⵎⴷⵉⵏⵜ ⵙⴼ ⵓⴹⴰⵕ ⵏⵏⵙ. ⵜⴼⵙⵙⵓⵙ ⴰⵙ ⵜⵉⵛⵍⵉ ⵉⴷⴷⵅ ⵜⵍⵙⴰ ⵖⴰⵙ ⵉⵄⴱⴰⵏⴻⵏ ⵉⵡⵣⵍⴰⵍⵏ, ⴷⴰⵢ ⴰⵔ ⵜⴳⴳⴰⵔ ⵉⵙⵓⵔⵉⴼⵏ ⵉⵅⴰⵜⴰⵔⵏ, ⵙ ⵢⵉⵜⵙ ⵏ ⵉⴷⵓⵛⴰⵏ ⵉⵏⴰⴼⵙⴰⵙⵏ. ⵜⵇⵇⵉⵎ ⴳ ⵓⴱⵔⵉⴷ ⵍⵍⴰ ⵜⵡⴰⵔⴳⴰ ⴰⵔ ⵜⵃⴰⵙⴰⴱ ⵢⴰⴷ ⴳ ⵉⵅⴼ ⵏⵏⵙ ⴰⵟⵉⴳ ⵏ ⵓⵖⵖⵓ ⵏⵏⵙ, ⴷ ⵎⴰ ⵉⵜⵙⴽⴽⴰⵔ ⵙ ⵉⵇⴰⵕⵉⴹⵏ ⵜⵏⵏⴰ ⴰⴷ ⵙⵖⵅ ⵜⵉⵎⵉⴹⵉ ⵏ ⵜⴳⵍⴰⵢⵜ, ⴰⴷ ⵙⵔⵙⵅ ⵉ ⵛⵔⴰⴹⵜ ⵏ ⵜⴼⵓⵍⵍⵓⵙⵉⵏ: ⴽⵓⵍⵛⵉ ⵉⵖⵓⴷⴰ ⵙ ⵜⵡⵓⵔⵉⵡⵉⵏ ⵏⵏⵙ ⴷ ⵍⵃⴹⴰ ⵏⵏⵙ ⵜⵏⵏⴰ: " ⴰⴷ ⵙⵙⴳⵎⵅ ⵉⴼⵓⵍⵍⵓⵙⵏ ⵜⴰⵎⴰ ⵏ ⵉⵖⵕⵎ ⵉⵏⵓ; ⴰⴷ ⵜⵏ ⵃⴹⵓⵅ ⵣⴳ ⵓⵄⵍⴱⵓⵏ ⴰⴷ ⵙⵙⴳⵎⵅ ⵢⴰⵏ ⵓⴱⵓⵍⵅⵉⵕ ⵏⵜⵜⴰ ⵓⵔ ⴰⵙ ⵉⵅⵚⵚⴰ ⵖⴰⵙ ⵛⴰ ⵛⵡⵉ ⵉⵍⴰⵎⵎⵏ ⵃⵎⴰ ⴰⴷ ⵉⵇⵡⵓ; ⴰⴷ ⵜ ⵉⴷ ⴰⵡⵢⵅ ⵍⵍⴰ ⵉⵎⵇⵇⵓⵕ ⵛⵡⵉ ⵀⵉ ⵎⴰ ⵉ ⵉⵜⵜⵃⴰⵕⴰⵙⵏ ⵎⵛ ⴷ ⵉⵡⵢⵅ ⵖⵔ ⴰⵣⵔⵉⴱ ⵢⵓⵜ ⵏ ⵜⴼⵓⵏⴰⵙⵜ ⵀⴰⴷ ⵎⴻⵎⵎⵉⵙ ⵏⵏⴰ ⴳ ⵜⴼⵕⵕⴰⵊⵅ ⵍⵍⴰ ⵜⵏⵇⵇⴰⵣⵏ ⴳ ⵡⴰⵎⵎⴰⵙ ⵏ ⵓⵛⵜⴰⵍ. " ⵍⵍⴰ ⵜⵏⵇⵇⴰⵣ ⵎⵎ ⵓⵖⵖⵓ, ⵉⵣⵍⵍⵄ ⴰⵙ ⵓⵖⵖⵓ ⵉⴷⴷⴰ ⵓⴳⵏⴷⵓⵣ, ⵜⴷⴷⴰ ⵜⴼⵓⵏⴰⵙⵜ, ⵓⴱⵓⵍⵖⵉⵕ ⴷⴷⵓⵏ ⴰⴳⵯⴷ ⵉⵛⵉⵛⴰⵡⵏ ⵍⵍⴰ ⵜⵔⴰⵄⴰ ⴳ ⵓⵢⵏⵏⴰ ⵜⵍⴰ ⵉⴷⴷⴰ ⵜⴱⵕⵕⵎ ⴰⴷ ⴰⵙ ⵜⵉⵏⵉ ⵉ ⵓⵔⴳⴰⵣ ⵏⵏⵙ ⵙⵙⵓⵔⴼ ⵉ ⵃⵎⴰ ⴰⴷ ⵓⵔ ⵜⵜ ⵉⵜⵀⵔⵔⴰⵙ ⵎⴳⵎⵙ ⵓⵏⵏⴰ ⵓⵔ ⴷⴰ ⵉⵜⵜⵡⴰⵔⴳⴰⵏ ⵙ ⵡⴰⵙⵙ? ⵎⴰⴳⵎⵙ ⵓⵏⵏⴰ ⵓⵔ ⴷⴰ ⵉⵙⵙⴰⵍⴰⵢⵏ ⵉⵖⵕⵎⴰⵏ? ⴰⵎⵎ ⵎⵎ ⵓⵖⵖⵓ, ⴷ ⵉⴼⵖⴰⵍ ⴷ ⴰⵢⵜ ⵡⴰⵏⵏⵍⵉ ⴽⵓⵍⵛⵉ ⵍⵍⴰ ⵉⵜⵜⵡⴰⵔⴳⴰ ⵙ ⵡⴰⵙⵙ, ⵓⵔ ⵉⵍⵍⵉ ⵎⴰⵢ ⵜ ⵢⵓⴼⵏ ⵍⵍⴰ ⵏⵜⴰⵛⵛⴽⴰ ⴳ ⵜⵡⵓⵔⴳⴰ ⵍⵍⴰ ⵉⵜⵜⵄⴰⵢⴰ ⵓⵎⴰⴷⴰⵍ ⴷ ⵡⵉⵏⵏⵅ ⴰⴷⴷⵓⵔ, ⵜⵉⵡⵜⵎⵉⵏ ⴰⴷⴷⴰⵢ ⵉⵍⵉⵅ ⵉⵡⵓⵍ ⵉⵏⵓ, ⵍⵍⴰ ⵜⴳⴳⴰⵅ ⴰⵚⴰⴹ ⵍⵍⴰ ⵜⵜⵉⵏⵉⵅ ⴰⴷ ⵢⵅ ⴰⴳⴳⵍⵉⴷ ⵅⴼ ⵉⵎⵓⵔⵏ ⵍⵍⴰ ⵜⴳⴳⴰⵅ ⴰⴳⵍⵍⵉⴷ, ⵍⵍⴰ ⵉ ⵍⵍⴰ ⵉⵜⵜⵉⵔⵉ ⵜⴽⵙⵙⴰ ⵉⵏⵓ ⵍⵍⴰ ⵉⴽⴽⴰⵜ ⵓⵏⵥⴰⵕ ⵙ ⵉⴷⵜⵜⴰⵊ ⵖⵉⴼ ⵉ ⴰⴷⴷⴰⵢ ⴷ ⴼⴰⴼⴰⵅ ⵣⴳ ⵓⵏⵓⴷⵎ ⵉⵏⵓ ⵍⵍⴰ ⵜⵜⵄⴰⵢⴰⴷⵅ ⴷ ⵛⴰⵏ ⵓⵎⴽⵔⴰⵣ ⴰⵎⵥⵥⵢⴰⵏ ⴰⵎⵎ ⵛⵉ ⵏⵏⴰ ⴽⴽⵉⵅ 9- ⴰⵔⴳⴰⵣ ⵉⵜⴰⵣⵣⵍⴰⵏ ⵅⴼ ⵓⵟⵕⵕⵃ ⴷ ⵓⵔⴳⴰⵣ ⵜ ⵉⵜⵜⵢⴰⵏⴰⵢⵏ ⴳ ⵓⵙⴳⵯⵏ ⵏⵏⵙ ⵎⴰⴳⴳⵎⵙ ⵓⵏⵏⴰ ⵓⵔ ⴷⴰ ⵉⵜⴰⵣⵣⵍⴰⵏ ⴷⴰⵔⵜ ⵏ ⵓⵟⵕⵕⵃ? ⴰ ⵡⴰⵢ ⴷ ⵢⵓⴼⴰⵏ ⴰⴷ ⵢⵉⵍⵉ ⴳ ⵢⴰⵏ ⵓⴷⵖⴰⵕ ⴰⴷ ⵉⵙⵎⵓⵇⵓⵍ ⵙ ⵍⵅⴰⴹⵕ ⵏⵏⵙ ⴳ ⵜⵔⴱⴱⴰⵄ ⵏ ⵡⵉⵏⵏⴰ ⴷⴰ ⵉⵜⵎⵓⴷⴷⴰⵏ ⴱⴰ ⴰⴷ ⵎⵢⴰⴼⴰⵏ ⴷ ⵙⵙⵄⴷ, ⵍⵍⴰ ⵜⴷⴷⵓⵏ ⵣⴳ ⵓⵎⵓⵔ ⵖⵔ ⵡⴰⵢⵢⴰⴹ, ⵍⵍⴰ ⵜⵡⴰⵔⵢⴰⵏ ⵀⴰ ⵓⵔ ⴷⴰ ⵜⵜⴰⵡⴹⵏ ⵖⵔ ⴰⵢ ⵏⵏⴰ ⵔⴰⵏ; ⴰⵍⵍ ⵉⵏⵉⵏ ⵉⵡⴹⵏ ⴰⵢⵏⵏⴰ ⵔⴰⵏ, ⵉⴽⵯⴰⵏ ⵉⵔⵡⵍ ⴰⵙⵏ ⵣⴳ ⵓⴼⵓⵙ: ⵉⴳⵍⵍⵉⵏⴻⵏ! ⴱⴱⵉⵏ ⵜⴰⵙⴰ ⵉⵏⵓ; ⵉⴷⴷⵅ ⵍⵍⴰ ⴷⵉⵢⵏⵅ ⵜⵜⵖⵉⵎⴰⵏ ⵉⴼⵖⴰⵍ ⵓⵢⴰⵔ ⵏ ⵉⵎⵄⵉⵡⵕⵜⵏ. ⴷⴰ ⵜⵜⵉⵏⵉⵏ: " ⴰⵔⴳⴰⵣ ⴰ, ⵉⴽⴽⴰ ⵖⴰⵙ ⴷ ⴰⵎⴽⵔⴰⵣ, ⵀⴰⵜ ⵉⵄⴰⵢⴷ ⵉⵢⴰ ⴰⴳⵯⵔⵔⴰⵎ: ⵉⵙ ⵓⵔ ⵏⵙⵜⴰⵀⵍ ⵏⴽⴽⵯⵏⵉ ⴰⵢⴰ? " ⵜⵙⵜⴰⵀⵍⵎ ⵜⵉⵎⵉⴹⵉ ⵏ ⵓⵢⴰ ⵎⴰⵛⴰ ⵎⴰⵢ ⴽⵯⵏ ⵉⵏⴰⴼⵄ ⵓⵙⵜⴰⵀⵍ? ⵉⵙ ⵍⵍⴰⵏⵜ ⵡⴰⵍⵍⵏ ⵖⵔ ⵙⵙⵄⴷ? ⵉⵙ ⵓⵔ ⵜⵓⴼ ⵜⴳⵯⵔⵔⴰⵎⴰⵜ ⴰⵢ ⵏⵏⴰ ⴳ ⵏⴽⴽⴰ? ⵎⴰⵛⴰ ⴰⵏⵓⴷⴷⵎ! ⴰⵏⵓⴷⴷⵎ! ⵉⵔⵉ ⵏⵏⴰ ⵓⵔ ⵖⵓⵔ ⴰⵜⵉⴳ! ⵙⵙⵄⴷ, ⵏⵜⵜⴰ, ⵓⵔ ⴷⴰ ⵉⵜⴰⴷⵊⴰ ⵉⴷ ⴱⴰⴱ ⵏⵏⵙ ⴰⴷ ⵙⵡⵓⵏⴼⴰⵏ. ⴰⴷ ⵓⵙⵙⵓⵃⴰⵍⴰⵜ ⵉⵅⴼ ⵏⵏⵓⵏ; ⴰⴷ ⵜⵜⵏⴰⴷⴰⵎ ⵅⴼ ⵙⵙⵄⴷ ⵉⴷⴷⴰ ⵏⵜⵜⴰ ⴰⴷ ⴽⵯⵏ ⵉⵔⵣⵓ, ⴰⵎⵛⵉ ⴰⴳⴳ ⵉⵢⴰ ⵏⵜⵜⴰ. ⵢⴰⵏ ⵙⵉⵏ ⵉⵎⴷⴷⵓⴽⴰⵍ ⵍⵍⴰⵏ ⴳ ⵢⴰⵜ ⵏ ⵜⴳⵎⵎⵉ, ⵍⵍⴰⵏ ⵙ ⵓⵢⵏⵏⴰ ⵍⴰⵏ. ⵢⴰⵏ ⵍⵍⴰ ⵉⵙⴽⵓⴽⵓⵢ ⵙ ⵓⴱⴷⴰ ⵉⵔⴰ ⴰⴷ ⵉⵢ ⴰⵏⴱⵖⵓⵕ, ⵢⴰⵏ ⵡⴰⵙⵙ ⵉⵏⵏⴰ ⴰⵙ ⵉ ⵡⴰⵢⵢⴰⴹ: " ⴱⴰⵔ ⵉⵙ ⵢⵓⴼ ⴰⴷ ⵏⴱⴷⴷⵍ ⴰⵣⴷⴷⵓⵖ? ⵓⵔ ⴷⴰ ⵉⵙⵟⵚⴰ ⵓⵎⴷⵢⴰⵣ ⴰⵢⵜ ⵉⵖⵕⵎ ⵏⵏⵙ? ⵢⴰⵍⵍⴰⵀ ⴰⴷ ⵏⵔⵣⵓ ⵅⴼ ⵙⵙⵄⴷ ⵏⵏⵅ ⴳ ⵛⴰⵏ ⵓⵎⵓⵔ ⵢⴰⴹⵏⵉⵏ. ⵉⵏⵏⴰ ⴰⵙ ⵓⵎ ⴷⴷⴰⴽⵯⵍ ⵏⵏⵙ: ⵓⵔ ⵉⵢⵅⵚⵚⴰ ⵛⴰ ⴰⴷ ⵇⵇⵉⵎⵅ ⴷⴰ. ⵄⵏⵇ ⵛⵡⵉⵢ ⴰⴷ ⵓⵔ ⴹⴼⴼⵓⵕ ⵟⵟⵎⵄ ⵏ ⵜⵓⴷⵔⵜ: ⴰⴷ ⵜⴱⵕⵕⵎⵜ ⴰⵍⵍ ⵖⵉⵔⵉ, ⵏⴽⴽ ⴷⴷⵉⵅ ⴰⴷ ⴳⵏⵅ ⴰⵢⵏⵏⴰ ⵅⴼ ⴷ ⵜⴷⴷⵉⵜ. " ⵡⴰⴷⴷⴰⵅ ⵉⴹⵎⵄⵏ, ⵉⴷⴷⴰ ⵢⵓⵎⵣ ⵉⴱⵔⴷⴰⵏ, ⵉⵎⵓⴷⴷⴰ ⵢⴰⵡⴹ ⵉⵏⵏ ⵙ ⴰⵙⴽⴽⴰ ⵖⵔ ⵢⴰⵜ ⵏ ⵜⵎⴰⵣⵉⵔⵜ ⵉⵏⵏⴰ ⴷⴷⵉⵅ ⴰⴷ ⵎⵢⴰⴼⴰⵅ ⴷ ⵙⵙⵄⴷ ⵉⵏⵓ ⴷⴰ ⵉⴷⴷⴰ ⵖⵔ ⵉⴱⵔⴳⵎⵎⴰⵉ ⵏ ⵓⴳⵍⵍⵉⴷ. ⵉⵇⵉⵎⴰ ⴷⵉⵙⵙ ⵢⵉⵜⵙ ⵏ ⵡⵓⵙⵙⴰⵏ, ⵉⵃⴹⵓ ⵙ ⵢⵉⴹ ⴷ ⵡⴰⵙⵙ, ⵉⵎⵉⵍ ⵓⵔ ⵢⵓⵎⵉⵥ ⵡⴰⵍⵓ ⵉⵏⵏⴰ ⴳ ⵉⵅⴼ ⵏⵏⵙ: " ⵎⴰⵜⵜⴰ ⵓⵢⴰ? ⴷⴷⵉⵅ ⴷ ⴰⴷ ⵔⵣⵓⵅ ⴳ ⵓⴷⵖⴰⵕ ⴰ ⵜⴰⵎⴰⵣⵉⵔⵜ ⵏⵏⴰⵢ ⵏⵏⵉⵅ ⵉⵍⵍⴰ ⵙⵙⵄⴷ ⵉⵏⵓ ⴷⵉⵢⵙ ⵀⴰ ⴰⵏⵏⴰⵢⵅ ⵜ ⵉⴽⵍⵎ ⵖⵔ ⵡⴰⵏⵏ ⴷ ⵡⴰⵏⵏ: ⵎⴰⵅ ⴰⵍⵍⵉⴳ ⴷⴰ ⵣⵣⵉⵢⵉ ⵉⵔⴳⴳⵯⵍ ⵏⴽⴽⵉⵏⵜ ⵓⵏⵛⵎⵓⴹ ⴰ ⵏ ⵙⵙⵄⴷ? ⵏⵏⴰⵏ ⵉⵜ ⵢⴰⴷ ⵎⴷⴷⵏ ⵏ ⴷⴰ ⵉⵜⵜⵉⵔⵉ ⵡⵉⵏⵏⴰ ⵉⵢⴰⵏ ⵉⴹⵎⵎⴰⵄⵏ. ⵉⴽⴽⵔ ⵉⵎⵚⴰⴼⴰⴹ ⴷ ⴰⵢⵜ ⵉⴱⵔⴳⵎⵎⵉ, ⵉⵏⵏⴰ ⴰⵙⵏ ⵍⵍⴰ ⵉⵀⵏⵏⵉⴽⵯⵏ: ⴷⴷⵉⵅ ⴰⴷ ⵔⵣⵓⵅ ⵙⵙⵄⴷ ⵉⵏⵓ ⴰⵍⵍ ⵜⴰⴼⵅ ⵏⵏⴰⵏ ⵉ ⵍⵍⴰ ⵉⴱⵏⴰ ⵙⵙⵄⴷ ⵉⵖⵕⵎⴰⵏ ⴳ ⵍⵀⵉⵏⴷ: ⴰⴷ ⴷⴷⵓⵅ ⴰⵔ ⴷⵉⵏⵏⴰⵅ. " ⵉⴷⴷⵓ ⵢⴰⵎⵥ ⵉⴱⵔⴷⴰⵏ. ⵉⵎⵢⴰⴼⴰ ⴷ ⵡⵉⵏⵏⴰ ⴷⴰ ⵉⵜⵜⵡⴰⵔⵢⴰⵏ ⵙ ⵜⴱⴰⵖⵓⵔⵜ ⵖⴰⵙ ⵏⵉⵜⵏⵉ ⴰⴳⴳ ⵓⵎⵥⵏ ⴰⴱⵔⵉⴷ ⵏⵏⴰ, ⴰⵎⵣⵡⴰⵔⵓ ⵎⴰ ⴰⵙ ⵉⵍⵍⴰⵏ, ⵇⴰⵃ ⵓⵔ ⵉⵃⵢⵢⵉⵕ. ⴽⵓⴷ ⵉⵜⴷⴷⵓ ⴰⵍⵍ ⵉⵜⵔⴰⵄⴰ ⵖⵢ ⵉⵖⵕⵎ ⵏⵏⵙ ⵓⵔ ⵉⴷⴷ ⵢⵓⵜ ⵏ ⵜⵉⴽⴽⵍⵜ, ⴰⴳⴳ ⵙⵏⵉⵍ ⵉⵅⴼ ⵏⵏⵙ ⵉ ⵜⵎⴰⵔⴰ, ⵉⵣⵡⵓⵜⵏ, ⴷ ⵍⵀⵏⴰ ⴷ ⵉⵥⵕⵓⵜⵏ, ⵖⴰⵙ ⵉⵎⴰⵣⴰⵏⴻⵏ ⵏ ⵍⵎⵓⵜ. ⵍⵍⴰ ⵜⴷⴷⵓⵏ ⵍⵍⴰ ⵔⵣⵣⵓⵏ ⵙⵙⵄⴷ ⴳ ⵜⵎⵉⵣⴰⵔ ⴷ ⵏⵜⵜⴰ ⵍⵍⴰ ⵉⵍⵍⴰ ⴱⵍⴰ ⴰⴷ ⵉⵎⵓⴷⴷⴰ ⵓⵔⴳⴰⵣ. ⵢⵉⵡⴹ ⵏⵏ ⵓⵔⴳⴰⵣ ⵍⵀⵉⵏⴷ ⵎⴰⵛⴰ ⵏⵏⴰⵏ ⴰⵙ ⵙⵙⵄⴷ ⵉⵍⵍⴰ ⵉⵏⵏ ⵉⵡⵔⴷ ⵉⵏⵏ ⵉ ⵍⵀⵉⵏⴷ ⵍⵍⴰ ⵉⵜⵜⵓⴼⵔⵔⴰⵇ ⴰⵍⵍ ⵜ ⵜⵜⴰⵡⵢⵏ ⵎⴷⴷⵏ ⵉⴷⴷⵓ ⵓⵔⴳⴰⵣ ⵍⵍⴰ ⵉⵜⴰⵣⵣⵍⴰ ⴰⵍⵍⵉⴳ ⵏⵏ ⵢⵉⵡⴹ ⵊⴰⴱⵓⵏ ⵎⴰⵢ ⴷ ⵢⵉⵡⵉ ⵣⴳ ⵓⵢⴰ, ⵖⴰⵙ ⵖⵓⵔⵙ ⵙⵙⵄⴷ ⴰⵍⵍⵉⴳ ⵓⵔ ⵜⵉⵡⵢⵏ ⵡⴰⵎⴰⵏ ⵍⵍⴰ ⵜⵜⵉⵏⵉⵏ: " ⵇⵉⵎ ⴳ ⵜⵎⴰⵣⵉⵔⵜ ⵏⵏⵛ, ⵍⵎⴷ ⵣⴳ ⵓⵎⵔⴷⵓⵍ. " ⴰⴳⴳⵯⴷ ⵢⵓⵜ ⵣⴳ ⵜⵎⵉⵣⴰⵔ ⵏⵏⴰ ⴰⵙ ⵉⵛⴼⴰⵏ ⵛⴰ ⵄⴰⴷ ⴰⴳⴳ ⵢⵓⴽⵣ ⵉⵙ ⵓⵔ ⵉⵍⵍⵉⵏ ⵎⴰⴳⴳ ⵓⴼⵏ ⵜⴰⵎⴰⵣⵉⵔⵜ ⵏ ⵢⵓⵏ ⵉⴽⴽⵔ ⵉⵙⴰⵎⵀ ⴳ ⵜⴰⵣⵣⵍⵉⵡⵉⵏ ⵏⵏⴰ ⵣⴳ ⵓⵔ ⴰⵙ ⴷ ⵉⵜⵜⴰⵍⵢ ⵛⴰ ⵉⵄⴰⵢⴷ ⴷ ⵖⵔ ⵜⵎⴰⵣⵉⵔⵜ ⵏⵏⵙ ⴰⵍⵍ ⵜⵜⵉⵥⵉⵕ ⵣⴳ ⵜⵜⵉⵙⴰⵄ ⴰⵣⴷⴷⵓⵖ ⵏⵏⵙ ⴰⵍⵍ ⵉⵜⵜⵔⵓ ⵙ ⵜⵓⵎⵔⵜ, ⵉⴽⵯⴰⵏ ⵉⵏⵏⴰ: " ⴰ ⴰⵄⵔⵉ ⵏ ⵓⵏⵏⴰ ⵉⴷⴷⵔⵏ ⴳ ⵜⵎⴰⵣⵉⵔⵜ ⵏⵏⵙ, ⵜⵓⵎⵔⵜ ⴰⴷⴷⴰⵢ ⵉⵜⴳⴳⴰ ⵜⵉⵡⵓⵔⵉⵡⵉⵏ ⵏⵏⵙ! ⵓⵔ ⴷⴰ ⵉⵜⵜⵉⵙⵉⵏ ⵓⴼⴳⴰⵏ ⵎⴰⴳⴳ ⵢⴰⵏ ⵉⴱⵔⴳⵎⵎⵉ ⴷ ⵜⵎⴰⵣⵉⵔⵜ ⵏⵏⵛ ⴰ ⵙⵙⵄⴷ, ⵍⵍⴰ ⵉⵣⵔⵔⵢ ⵙⵙⵄⴷ ⵏⵏⵅ ⴷⴰⵜ ⵏ ⵡⴰⵍⵍⵏ ⵏⵏⵅ ⵓⵔ ⴷⴰ ⵜ ⵏⵜⴰⵏⵏⴰⵢ ⵍⵍⴰ ⵏⵔⵣⵣⵓ ⴰⵟⵕⵃ ⴳ ⵓⴱⵓⴹ ⵏ ⵓⵎⴰⴷⴰⵍ ⵎⴰⵛⴰ ⵛⴰ ⵓⵔ ⵜ ⵏⵉⵡⵉⴹ. ⵣⴳ ⵡⴰⵙⵙⴰ ⵓⵙⴰⵔ ⵓⵛⴽⵉⵅ, ⵀⴰ ⴰⴷ ⵊⵔⵔⴷⵅ ⵓⵢⴰⵔ ⵏⵏⴰ ⴽⴽⵉⵅ. " ⴰⴷⴷⴰⵢ ⵉⵙⵡⵏⴳⵎ ⵓⵔⴳⴰⵣ ⴰⵎⵛⵉ, ⵓⵔ ⵜⵉⵜⵜⴰⵡⵢ ⴳ ⵙⵙⵄⴷ ⵏⵏⵙ ⴰⴷ ⵜⵢⴰⴼ ⵍⵍⴰ ⵉⴳⵏ ⵜⴰⵎⴰ ⵏ ⵜⴰⴷⴷⴰⵔⵜ ⵏ ⵓⵎⴷⴷⴰⴽⵯⵍ ⵏⵏⵙ ⴰⵏⵓⴷⴷⵎ ⵏ ⵛⴰⵏ ⵓⵡⵃⴰⵍ ⴰⵅⴰⵜⴰⵔ. 10- ⴰⵎⵓⵛⵛ ⴷ ⵎⵚⵓⵟⴹ ⴷ ⵓⴳⵯⵏⵉⵏ ⴰⵎⵥⵥⵢⴰⵏ ⵉⴽⴽⵔ ⵢⴰⵏ ⵎⵚⵓⵟⴹ ⴳ ⵢⵓⵜ ⵏ ⵜⵉⴼⴰⵡⵜ ⵉⴽⵍⵎ ⵅⴼ ⵓⵅⴱⵓ ⵏ ⵓⴳⵯⵏⵉⵏ: ⵍⵍⴰ ⵉⵜⵜⵉⵏⵉ ⵛⵡⵉⵅ. ⴰⴳⵯⵏⵉⵏ ⵏⵜⵜⴰ ⵉⴽⴽⴰ ⵉⴼⴼⵖ, ⵉⴽⵯⴰⵏ ⵉⵡⵀⵏ ⴰⵙ ⵍⵃⴰⵍ. ⵢⵓⵙⵢ ⴰⵔⵔⴰⵡ ⵏⵏⵙ ⵖⵔ ⴰⵅⴱⵓ ⴳ ⵢⵓⵏ ⵡⴰⵙⵙ ⵏⵏⴰ ⴳ ⵉⴷⴷⴰ ⵉⴳⵯⵏⵉⵏ ⴰⴷ ⵢⴰⵡⵅ ⴰⵣⵓⴽⵏⵏⵉ ⴳ ⵏⵏⴷⴰ. ⵏⵜⵜⴰ ⵢⵉⵡⵖ, ⵉⵏⵇⵇⵣ, ⵉⵢⴰ ⴽⵓⵍⵍⵓ ⵓⵏⵓⴹⵏ ⵏⵏⵙ, ⵉⴱⵕⵕⵎ ⵙ ⴰⵣⴷⴷⵓⵖ ⵏⵏⵙ ⴷⴷⴰⵡ ⵏ ⵡⴰⵛⴰⵍ ⵎⴰⵏⵉ ⵎⵚⵓⵟⴷ ⵍⵍⴰ ⵉⵙⵙⵓⴼⵖ ⴷ ⵜⵉⵏⵣⴰⵔ ⵏⵏⵙ ⵣⴳ ⵜⵅⴱⵓⵜⵜ: " ⴰⵀⴰ ⵕⴱⴱⵉ ⴰⵎⴰⴳⴳⴰⵔ! ⵎⴰ ⵢⴰⵏⵏⴰⵢⵏⵜ ⵡⴰⵍⵍⵏ ⵉⵏⵓ? ⴰⴳⴳ ⵏⵏⴰ ⵓⴳⵯⵏⵉⵏ ⵏⵏⴰ ⵉⵜⵓⵥⵥⵄⵏ ⵣⴳ ⵓⵣⴷⴷⵓⵖ ⵏⵏⵙ ⴰⵀⴰ ⵙⵉⴷⵉ ⵎⵚⵓⵟⴹ, ⵉⵡⴰ ⴼⴼⵖ ⴷ ⴱⵍⴰ ⵉⵖⵓⵢⵢⴰⵏ! ⵏⵅⴷⴷ ⴰⴷ ⵙⵖⵓⵢⵢⵅ ⵉ ⵉⵖⵕⴹⴰⵢⵏ ⵏ ⵜⵎⴰⵣⵉⵔⵜ. " ⵉⵏⵏⴰ ⴰⵙ ⵎⵚⵓⵟⴹ ⴰⵛⴰⵍ ⴷ ⵡⵉⵏ ⵓⵏⵏⴰ ⵖⵉⵔⵙ ⵉⵣⵡⴰⵔⵏ " ⵀⴰ ⵉⵡⴰⵍⵉⵡⵏ ⵏ ⵉⵎⵏⵖⵉ ⴰⵣⴷⴷⵓⵖ ⵏⵏⴰ ⵖⵔ ⴷⴰ ⵜⴽⵍⵎⵜ ⵙ ⵓⵎⵔⵓⵔⴷ, ⵡⴰⵅⵅⴰ ⴰⴷ ⵉⴳ ⴰⵣⴷⴷⵓⵖ ⵏ ⵓⴳⵍⵍⵉⴷ, ⵉⵏⵉ ⵉ ⵎⴰⵜⵜⴰ ⵉⵣⵔⴼⴰⵏ ⵏⵏⴰ ⴳ ⵉⵍⵍⴰ: ⵓⵏⵏⴰ ⵢⵓⵎⵥⵏ ⵛⴰ ⴰⴷ ⵉⵇⵇⵉⵎ ⴷⵉⵢⵙ ⴰⵍⵍ ⵉⵎⵎⵜ. " ⵉⵏⵏⴰ ⴰⵙ ⵓⴳⵯⵏⵉⵏ: ⵍⵄⵡⴰⵢⴷ ⴷ ⵜⵓⴷⵔⵜ ⵏⵏⴰ ⴷⵉⵢⵙ ⴷⴷⵔⵅ ⵏⵏⴽ ⴰⵢ ⴷⵉⵢⵙ ⵉⴽⴽⴰⵏ ⴷ ⴰⵎⵣⵡⴰⵔⵓ ⵉⵙ ⵓⵔ ⴰⵛ ⵄⵊⵉⴱⵏ ⵉⵣⵔⴼⴰⵏ ⴰ ⵉⵏⵏⴰ ⴰⵙ ⵎⵚⵓⵟⴹ: ⴰⴷ ⵓⵔ ⵙⵖⵓⵢⵢⵓ, ⵢⴰⵍⵍⵀ ⴰⴷ ⵏⴷⴷⵓ ⵖⵔ ⵢⴰⵏ ⵓⵏⵣⵣⴰⵔⴼⵓ ⴰⵎⵓⵛⵛ ⴰⵎⵀⴰⵡⵛ, ⴰⵣⵓⵔⴰⵔ ⵉⵚⵃⴰⵏ, ⵉⵃⴹⴰⵏ ⴰⴱⵔⵉⴷ ⵏ ⵕⴱⴱⵉ ⵏⵜⵜⴰ ⴰⵅ ⵉⵜⵜⵉⵏⵉⵏ ⵎⵉⵍⴰⵏ ⴰⵅⴱⵓ ⵢⴰ. ⴰⵍⵍⵉⴳ ⵉⵡⴹⵏ ⵖⵔ ⴰⵏⵣⵣⴰⵔⴼⵓ ⵉⵏⵏⴰ ⴰⵙⵏ: " ⴰ ⴰⵔⴰⵡ ⵉⵏⵓ! ⵇⵔⵔⴱⴰⵜ ⴷ, ⵇⵔⵔⴱⴰⵜ ⵉⵙ ⵓⵔ ⴷⴰⵜⵜⵙⵍⵍⴰⵅ, ⵡⵙⵙⵉⵔⵅ " ⵇⵔⵔⴱⵏ ⵖⵉⵔⵙ ⵙⵙⵉⵏ ⵏⵏⵙⵏ, ⵍⵍⴰ ⵓⵔ ⴳⴳⵯⵉⴷⵏ ⵀⵍⵍⵉ ⵢⴰⵏⵏⴰⵢⵜⵏ, ⵓⴳⵯⵔⵔⴰⵎ ⵏⵏⵅ ⵉⵃⵓⴼ ⵖⵉⴼⵙⵏ ⴳ ⵢⵓⵜ ⵏ ⵜⵉⴽⴽⵍⵜ ⵙ ⵡⴰⵅⴱⴰⵛⵏ ⵏⵏⵙ ⵉⴱⴷⵓ ⴷⵉⵢⵙⵏ ⵍⵍⴰ ⵜⵏ ⵉⵜⵓⵣⵣⴰⵄ ⴰⵢⴰ ⴰⴷⴰ ⵉⵜⵙⴰⵔⵏ ⵉ ⵉⵎⵥⵥⵢⴰⵏⴻⵏ ⵏⵏⴰ ⴷⴰ ⵉⵜⵎⵙⴷⵄⵓⵏ ⵖⵔ ⵉⵅⴰⵜⴰⵔⵏ 11- ⵉⵅⴼ ⴷ ⵓⵊⵍⴰⵍ ⵏ ⵉⴼⵉⵖⵕ ⵉⴼⵉⵖⵕ ⵖⵓⵔⵙ ⵙⵏⴰⵜ ⵏ ⵜⵎⵏⴰⴹⵉⵏ ⵓⵔ ⵎⵙⵃⵎⴰⵍⵏⵜ ⴰⵎⵎ ⵉⵄⴷⴰⵡⵏ, ⴰⵅⵛⴰⵛ ⴷ ⵓⵊⵍⴰⵍ. ⵉⵏⵏⴰ ⴰⵛ ⴽⴽⴰⵏ ⴳ ⵓⵎⵣⵔⵓⵢ ⵎⵙⴰⵡⴰⵍⵏ ⵉⵅⴼ ⴰⴷⴰ ⵉⵜⴷⴷⵓⵏ ⴰⴱⴷⴰ ⴷⴰⵜ ⵏ ⵓⵊⵍⴰⵍ. ⵉⴽⴽⵔ ⵓⵊⵍⴰⵍ ⵍⵍⴰ ⵉⵇⵇⴰⵕ ⵉ ⵕⴱⴱⵉ ⵍⵍⴰ ⴰⵙ ⵉⵜⵜⵉⵏⵉ: " ⵍⵍⴰ ⵙⵙⴰⵔⴰⵅ ⵉⴹⵖⴰⵕⵏ, ⴰⵎⵛⵉ ⵏⵏⴰ ⵉⵔⴰ ⵉⵅⴼ ⵉⴷⴷ ⴰⴷ ⵇⵇⵉⵎⵅ ⵏⴽⴽ ⴰⵎⵛⵉ? ⵏⴽⴽ ⴳⵎⴰⵙ ⵎⴰⵛⴰ ⵓⵔ ⵉⵢⵣⵣⵓⵖⵓⵕ ⵏⵛⵛⴰⵔ ⵉⴷⴰⵎⵎⵏ ⵎⴰⵛⴰ ⵉⵅⵙⵙ ⴰⴷ ⵏⵎⵙⴰⵙⴰ ⵉⵅⵚⵚ ⴰⴳⴳⵯⴷ ⵏⴽⴽ ⴰⴷ ⵖⵓⵔⵉ ⵉⵀⵉⴷⴷⵊ ⴰⵎⵎ ⵉⵅⴼ ⴰⵢⴰ ⴰⴷⴰ ⵙⵙⵓⵜⵓⵔⵅ, ⵛⴳⴳ ⴰ ⵕⴱⴱⵉ ⴰⴳⴳ ⵢⴰⵏ ⴱⵓ ⵜⵏⴱⴰⴹⵉⵏ ⴰⴷⵊ ⴰⴷ ⵣⵡⵓⵔⵅ ⴰⴳⴳⵯⴷ ⵏⴽⴽ ⵉⵅⴼ, ⴰⴷ ⵜⴰⵡⵢⵅ ⵙ ⴰⵢⵏⵏⴰ ⴳⴳ ⵔⴰ, ⵓⵔ ⴰⵙ ⵉⵜⵅⵚⵚⴰ ⵡⴰⵍⵓ ⵉⵛⴼⴰ ⴰⵙ ⵕⴱⴱⵉ ⴰⵢⵏⵏⴰ ⵉⵙⵙⵓⵜⵔ ⵉⴱⴷⵓ ⵍⵍⴰ ⵉⵀⵔⵔⵢ ⵉⵅⴼ ⵉⵢⴰ ⴰⴹⵕⵖⴰⵍ ⵓⵔ ⴷⴰ ⵉⵜⴰⵏⵏⴰⵢ ⵙ ⵡⴰⵙⵙ ⴷⴰⵜ ⴰⵙ ⵛⴰⵏ ⵜⵉⴽⴽⵍⵜ ⵍⵍⴰ ⵉⵣⴷⴷⵃ ⴰⵥⵕⵓ, ⵢⴰⵜ ⵏ ⵜⵉⴽⴽⵍⵜ ⵉⵏⵊⴷⵉ ⵢⴰⵜ ⵢⴰⴹⵏⵉⵏ ⴰⵙⴽⵍⵓ. ⴳ ⵜⵏⵢⵉⵔⴰ ⵉⵃⵔⵉ ⴳⵎⴰⵙ ⵉⵙⵜⵓⵜⵜⵢ ⵜ ⵊⴰⵊ ⵏ ⵡⴰⵎⴰⵏ ⵜⴰⴳⵣⵣⵓⵎⵜ 8 1- ⵍⵎⵓⵜ ⴷ ⵓⵏⵏⴰ ⵅⴼ ⵜⴱⴷⴷ ⵍⵎⵓⵜ ⵍⵎⵓⵜ ⵓⵔ ⴷⴰ ⵜⵙⵙⵅⵍⴰⵄ ⴰⵎⵏⵏⴳⵔⵉ ⵍⵍⴰ ⵉⵜⵜⵉⵍⵉ ⴰⴱⴷⴰ ⵉⵡⵊⴷ ⴰⴷ ⵉⵕⵃⵍ ⵉⵢⴰ ⴰⵕⵇⵇⴰⵚ ⵏ ⵉⵅⴼ ⵏⵏⵙ ⵉⵙⵙⵏ ⵉⴷⴷ ⴰⴱⵔⵉⴷ ⵏⵏⵙ ⴰⵢⵏⵏⴰ. ⵍⵓⵇⵜ ⵏ ⵜⵏⵛⵔⴰ, ⵢⵓⵜ ⴰⵢ ⵜⴳⴰ: ⵎⵇⵇⴰⵔ ⵜⴱⴹⴰ ⵅⴼ ⵡⵓⵙⵙⴰⵏ ⴷ ⵜⴰⵙⵙⴰⵄⵉⵏ, ⵜⴳⴰ ⴰⵎⵎ ⵛⴰⵏ ⵓⵎⵔⵡⴰⵙ ⵇⴰⵃ ⵍⴰⵡⵇⴰⵜ ⴷ ⵡⵉⵏ ⵍⵎⵓⵜ ⴰⵢⴷ ⵢⴰⵏ. ⴰⵎⵎ ⵍⵓⵇⵜ ⴰⵎⵣⵡⴰⵔⵓ ⵏⵏⴰ ⴳ ⵕⵥⵎⵏ ⵉⴳⵍⴷⵓⵏⴻⵏ ⴰⵍⵍⵏ ⵏⵏⵙⵏ ⴰⴷ ⴰⵏⵏⴰⵢⵏ ⴰⵙⵉⴷⴷ ⴰⵎⵎ ⵓⵏⵏⴰ ⴳ ⴷ ⵜⴷⴷⵓ ⵍⵎⵓⵜ ⴰⴷ ⴰⵙⵏ ⵜⵇⵏ ⴰⵛⴱⴰⴱⵏ ⴰⴱⴷⴰ. ⵎⵇⵇⴰⵔ ⵜⵍⵍⴰ ⵜⵉⵏⵏⵓⵎⵖⵕ, ⵣⵣⵉⵏ, ⵍⵄⵣⵣ ⴷ ⵜⵉⵄⵓⵔⵔⵎⴰⴰ ⴽⵓⵍⵛⵉ ⵍⵍⴰ ⵜⵃⵔⵔⵢ ⵍⵎⵓⵜ ⴰⴷⴷⴰⵢ ⵜⴷⴷⵓ ⴱⵍⴰ ⵍⵃⵢⴰ. ⵓⵔ ⵉⵍⵍⵉ ⵎⴰⵢ ⴷ ⵓⵔ ⵉⵙⵙⵉⵏⴻⵏ ⴰⵢⴰ, ⵍⵍⵉⴳ ⵉⵅⵚⵚ ⴰⴷ ⴰⵡⵏ ⵇⵇⵉⵙⵅ ⵜⵉⵖⴰⵡⵙⵉⵡⵉⵏ ⴰ, ⴰⴷ ⵓⵔ ⵏⵜⵜⵉⵏⵉ ⵙⵓⵍⵅ ⴰ ⵍⵎⵓⵜ ⵓⵔ ⵓⵊⵉⴷⵅ. ⵢⴰⵏ ⵓⵎⵓⴹⵉⵏ ⵏⵏⴰ ⵖⵔ ⵜⵍⵍⴰ ⵓⴳⴰⵔ ⵏ ⵜⵎⵉⴹⵉ ⵏ ⵓⵙⴳⴳⵯⴰⵙ ⴰⵔ ⵢⴰⵍⵍⴰ ⵅⴼ ⵍⵎⵓⵜ, ⵉⵏⵏⴰ ⴰⵙ ⴰ ⵜⴰⵏⴰⴼⵙⴰⵙⵜ! ⵏⵏⴰ ⴳ ⵔⴰⵏ ⴰⴷ ⵜⵜⴰⵡⵢ ⵇⴱⵍ ⴰⴷ ⵉⵡⵚⵚⴰ, ⵏⵅⴷⴷ ⴰⴷ ⴰⵙ ⴷ ⵜⴰⵣⵏ ⵛⴰⵏ ⵓⵕⵇⵇⴰⵚ. ⵉⵏⵏⴰ: " ⵎⴰⵅ ⵉⵙ ⴷ ⵢⵓⵙⴰ ⴰⴷ ⵏⵎⵎⵜ ⴱⵍⴰ ⴰⴷ ⵏⵊⵊⵓⵊⴷ? ⵄⴰⴼⴰⵎ! ⴳⴳⴰⵏⵢ ⴰ ⵍⵎⵓⵜ ⵛⵡⵉⵢ! ⵜⴰⵎⵟⵟⵓⵟ ⵉⵏⵓ ⵉⵔ ⵜⵔⵉ ⴰⴷ ⴷⴷⵓⵅ ⴱⵍⴰ ⵏⵜⵜⴰⵜ ⵙⵓⵍⵅ ⵔⵉⵅ ⴰⴷ ⵚⵚⵕⵚⵓⵅ ⴰⵔⴰⵡ ⵏ ⵜⴰⵕⵡⴰ ⵉⵏⵓ; ⴳⴳⴰⵏⵢ ⴰⴷ ⴰⴷ ⴱⵏⵓⵅ ⵢⵓⵜ ⵏ ⵜⵖⵎⵕⵜ ⵉ ⵉⵖⵕⵎ ⵉⵏⵓ. ⵎⴰⵢ ⵛⵎ ⵢⴰⵖⵏ ⵅⴼ ⵓⵙⵔⵉⵔⵔⵢ? ⴰ ⵜⴰⵎⵄⵉⵡⵕⵜ! -ⵜⵏⵏⴰ ⴰⵙ ⵍⵎⵓⵜ, ⵓⵔ ⵛ ⵖⴹⵉⵕⵅ ⵛⴰ ⴰ ⴰⵡⵙⵙⴰⵔ. ⴰⴷ ⵓⵔ ⴰⵍⵍⴰ ⵅⴼ ⵓⵙⵔⵉⵔⵢ ⵉⵏⵓ. ⵉⵙ ⵜⴻⵜⵜⵓⵜ ⵜⵉⵎⵉⴹⵉ ⵏ ⵓⵙⴳⴳⵯⴰⵙ? ⵙⵙⴰⵔⴰ ⵣⵉⵅ ⵜⵉⵎⵉⵣⴰⵔ ⵉⴷⴷ ⴰⴷ ⵜⴰⴼⵜ ⵎⵔⴰⵡ ⵏⵅⴷⴷ ⵙⵎⵓⵙ ⵏ ⵎⴷⴷⵏ ⴰⵏⵛⵜ ⵏⵏⴽ? ⵜⵏⵏⵉⵜ ⵎⴰⵅⴼ ⵓⵔ ⴰⵛ ⵄⵍⵉⵎⵅ ⴰⵍⵍ ⵜⵎⴷⴰⵜ ⵜⵉⵡⵓⵔⵉⵡⵉⵏ ⵏⵏⵛ: ⴰⴷ ⵜⵡⵚⵚⴰⵜ, ⵜⵢⵜ ⵉ ⵡⴰⵔⴰⵡ ⵏ ⵜⴰⵕⵡⴰ ⵏⵏⵛ, ⵜⵎⴷⴰⵜ ⵍⴱⵏⵉ ⵉⵙ ⵓⵔ ⴰⵛ ⵄⵍⵉⵎⵅ ⴰⵍⵍⵉⴳ ⵜⵇⵇⵉⵎⵜ ⵙ ⴰⵛⴰⵍ, ⴰⵍⵍⵉⴳ ⵜⵢⵉⵜ ⴰⵎⵄⴷⵓⵕ, ⵓⵔ ⴷⴰ ⵜⵙⵍⵍⴰⵜ, ⵓⵔ ⴷⴰ ⵜⵃⵙⵙⴰⵜ ⴽⵓⵍⵛⵉ ⵢⵓⴼⵔⵡ ⵣⵣⵉⴽⴽ, ⵓⵔ ⵜⵇⵇⵉⵎⵜ ⵍⵍⴰ ⵜⴰⵏⵏⴰⵢⵜ ⵜⴰⴼⵓⵛⵜ ⵀⴰ ⵜⵏⵏⵉⵜ ⵜⵏⵖⴰ ⵛ ⵜⵉⵅⵜ ⵏ ⵜⵓⴷⵔⵜ ⵏⵏⴰ ⴳ ⵓⵔ ⴷⴰ ⵜⵎⵉⵥⵥⵉⴹⵜ. ⵢⴰⵛ ⵓⴷⵊⵉⵅ ⵛ ⵜⴰⵏⵏⴰⵢⵜ ⵉⵎⴷⴷⵓⴽⴰⵍ ⵏⵏⴰ ⵉⵎⵎⵓⵜⵏ ⵏⵅⴷⴷ ⵏⵏⴰ ⴷⴰ ⵉⵜⵎⵎⵜⴰⵜⵏ ⵏⵅⴷⴷ ⵉⵎⵓⴹⵉⵢⵏ ⵉⵙ ⵓⵔ ⵉⴷⴷ ⵉⵕⵇⵇⴰⵚⵏ ⵉⵏⵓ ⴰⵢⵏⵏⴰ? ⴽⴽⵔ! ⴰ ⴰⵡⵙⵙⴰⵔ ⴱⵍⴰ ⵉⵎⵓⵏⵏⵉⴹⵏ! ⵍⵎⵓⵜ, ⵜⴽⴽⴰ ⵏⵏⵉⵢ ⵍⵓⵚⵉⵢⵜ ⵏⵏⵛ. ⵍⵎⵓⵜ ⵖⵓⵔⵙ ⵍⵃⵇ, ⴰⴷⴷⴰⵢ ⵉⵡⵙⵉⵔ ⵓⴼⴳⴰⵏ ⵉⵅⵚⵚ ⴰⴷ ⵉⴼⴼⵖ ⵣⴳ ⵜⵓⴷⵔⵜ ⴰⵎⵎ ⵉⴼⴼⵖ ⵣⴳ ⵛⴰⵏ ⵓⵛⵜⵛⵉ ⴰⴷ ⵉⵙⵏⵉⵎⵎⵔ ⵓⵏⵏⴰ ⵙ ⵉⵖⵕⴰⵏ ⵀⴰ ⵢⵉⵍⵉ ⵉⵙⵎⵓⵏ ⵉⵄⴱⴰⵏⴻⵏ ⵎⵛⵜⴰ ⴰⵢ ⵏⵙⴷⵉⵔⵉⵣ ⴰⵎⵓⴷⴷⵓ? ⵡⵉⵏⵏⴰ ⵅⴼ ⵅⴼ ⵜⴱⴷⴷ ⵍⵎⵓⵜ, ⵎⵙⴰⵙⴰⵏ, ⵓⵔ ⴷⴰ ⵜⵙⵅⴰⵏ ⵙ ⵓⵎⵓⴷⴷⵓ. 2- ⵜⴰⵍⴰⵜ ⴷ ⵡⴰⵙⵉⴼ ⵙⵛⵉⵢⵢⴰⵏ ⵉⵙⵓⴹⵏ ⴷ ⵓⴹⵕⵡⵉⵄ ⵜⴹⵕⴷ ⴷ ⵍⵃⵎⵍⵜ ⵣⴳ ⵉⴷⵔⴰⵔⵏ: ⴽⵓⵍⵛⵉ ⵍⵍⴰ ⵜⵃⵔⵔⵢ ⴷⴰⵜ ⴰⵙ; ⵜⴷⴷⵓ ⴷ ⵜⵉⵡⴷⵉ ⴷⴼⴼⵉⵔ ⴰⵙ ⵍⵍⴰ ⵜⵙⵙⵔⵢⵉⵢⵢⵉ ⵉⵖⵕⵎⴰⵏ ⴰⴳⴳⵯⴷ ⵢⵓⵏ ⵓⵏⵊⴷⵉ ⵉⵖⵉⵢⵏ ⴰⴷ ⵉⵏⴹⵡ ⵜⵢⴰ ⴰⴼⴼⵔⴰⵢ, ⵜⴱⴱⵢ ⵉⴱⵔⴷⴰⵏ: ⵛⴰⵏ ⵢⵓⵏ ⴰⴳⴳ ⴰⵏⵏⴰⵢⵏ ⵉⵎⴰⵛⴰⵔⵏ, ⵉⴷⴷⵓ ⵍⵍⴰ ⵉⵙⵔⵉⵔⵔⵉⵢ ⵉⵏⵏⴰ ⴰⴷ ⵙⵉⴽⴽⵅ ⵍⵃⵎⵍⵜ ⵉⵏⵢⵔ ⵉ ⴷ ⵉⵎⴰⵛⴰⵔⵏ ⵎⴰⵛⴰ ⵖⴰⵙ ⵜⵉⵡⴷⵉ ⴰⵙ ⵉⵢⴰⵏ ⴰⵢⴰ ⴰⵎⵏⴰⵄ ⵏⵏⵙ ⵉⵣⴰⵢⴷ ⵜⵙⴰⵔⵜ ⵎⴰⵛⴰ ⵙⵓⵍⵏ ⵉⵎⴰⵛⴰⵔⵏ ⴷⴼⴼⵉⵔ ⴰⵙ ⵉⵏⵏⴰⵍ ⴷ ⴷⴰⵜ ⴰⵙ ⵢⵓⵏ ⵡⴰⵙⵉⴼ ⵉⵕⵚⴰⵏ ⵉⵏⵏⴰ ⵉⵡⵀⵏ ⵓⵏⴹⴰⵡ ⵏⵏⵙ, ⵓⵄⵙⵙⴰ ⵍⵃⵎⵍⵜ ⵏⵏ ⵅⴼ ⴽⴽⵉⵅ ⵓⵄⵙⵙⴰ ⴰⵙⵉⴼ ⴰⴷⴷⵅ ⴰⴹⵕⴰⴼⵉ ⵜⵍⵍⴰ ⴷⵉⵢⵙ ⵜⴽⵙⴰⵔⵜ, ⴷ ⵛⵡⵉⵢⵢ ⵏ ⵕⵕⵎⵍⴰ ⵉⴽⵍⵎ; ⵉⵙⵏⵜⵍ ⵜ ⵉⵢⵢⵉⵙ ⵏⵏⵙ ⵣⴳ ⵉⵎⴰⵛⴰⵔⵏ ⵎⴰⵛⴰ ⵓⵔ ⵜ ⵉⵙⵙⵎⵏⵉⵄ ⵣⴳ ⵡⴰⵙⵉⴼ ⴷⴷⴰⵏ ⵙ ⵙⵉⵏ ⵏⵏⵙⵏ ⵢⵉⵡⵉⵜⵏ ⵡⴰⵙⵉⴼ ⵎⴷⴷⵏ ⵉⴼⵙⵜⴰⵏ ⴰⴳⴳ ⵓⵄⵕⵏ ⵓⵔ ⵉⴷⴷ ⴰⵎⵎ ⵡⵉⵏⵏⴰ ⴷⴰ ⵉⵙⴰⵡⴰⵍⵏ